གླེང་གཞི།

བོད་ཅེས་བྱ་བ་ཁྱད་པར་འཕགས་པའི་ཡུལ། །རི་མཐོ་ས་གཙང་གངས་རི་གཉན་གྱི་མགུལ། །བསིལ་ཞིང་དྲོ་བ་ལྷ་གནས་གཞལ་ཡས་ཁང་། །ཆུ་བོ་བཞི་འབབ་རྒྱ་མཚོ་བཞི་ཡིས་མཛེས། །འབྲུ་སྣ་སྣ་ཚོགས་རིན་ཆེན་སྣ་ཚོགས་འབྱུང་། །རྐང་འགྲོས་དགུ་སྤྱོད་རྩི་ཐོག་མར་ལ་སྤྱོད། །ཅེས་གསུངས་པ་བཞིན་སྣོད་ཀྱི་བཀོད་པའི་མཛེས་སྡུག་མཚར་དུ་དངར་བའི་ལྗོངས་ཆེན་པོར་འདིར་གནའ་ནས།སྟོད་མངའ་རིས་སྐོར་གསུམ་རྫིང་དང་འདྲ།བར་དབུས་གཙང་རུ་བཞི་ཡུར་དང་འདྲ།སྨད་མདོ་ཁམས་སྒང་དྲུག་ཞིང་དང་འདྲ་བར་གྲགས་པ་བཞིན།སྟོད་ཀྱི་མངའ་རིས་ནི་གངས་ལྗོངས་མཛེས་མའི་གཙུག་གི་དོ་ཀེར་ལྟར་མངོན་པར་མཐོ་ཞིང་།གནས་ཆེན་གངས་མཚོ་གཉིས་དང་ཕྱོགས་སུ་འབབ་པའི་ཆུ་བོ་ཆེན་པོ་བཞི་ཡི་འབྱུང་ཁུངས་ཡིན་ལ།གནའ་ན་ཞང་ཞུང་ཞེས་ཤེས་དཔལ་སྟོབས་གསུམ་གྱི་དཔུང་བ་མོད་མི་དམའ་བའི་རྒྱལ་ཁབ་གཅིག་ཆགས་ཤིང་།དེ་ལས་འབྱུང་བའི་བོན་གྱི་ཤེས་རིག་གིས་མཐའ་འཁོར་གྱི་ཡུལ་གྲུ་ཀུན་ལ་ཤུགས་རྐྱེན་ཤིན་ཏུ་ཆེན་པོ་ཐེབས་ཡོད།ཁྱད་པར་སྒང་པ་བོད་པར་བློ་རིག་གི་སྒྲོན་མེ་ཐོག་མར་སྤར་ཞིང་།ཏིལ་དང་ཏིལ་མར་གྱི་ངོ་བོ་ལྟར་བོད་མིའི་ཡུལ་སྲོལ་གོམས་གཤིས་ཀུན་ལའང་དབྱེ་བས་ཕྱེ་དཀའ་བར་གྱུར་ཡོད་པ་ནི་མཁྱེན་གསལ་ལྟར་ལ།

བོད་བཙན་པོའི་རྒྱལ་ཁབ་སིལ་བུར་ཐོར་ཞིང་སངས་རྒྱས་ཀྱི་བསྟན་པ་ཤིན་ཏུ་ཉག་ཕྲ་བར་འགྱུར་བའི་དུས་སྐབས་སུའང་།དཔའ་མཛངས་སྙིང་སྟོབས་ཀྱི་དཔུང་པས་ས་ཆེན་འདེགས་པར་བཟོད་པའི་མངའ་རིས་ཆོས་རྒྱལ་སྤྱི་དང་ལྷ་བླ་མ་ཁུ་དབོན།ལོ་ཙྰ་རིན་ཆེན་བཟང་པོ།རྒྱ་བརྩོན་འགྲུས་སེང་གེ།ནག་ཚོ་ལོ་ཙྰ་བ་ཚུལ་ཁྲིམས་རྒྱལ་བ་སོགས་ཡོན་མཆོད་རྣམས་ཀྱི་ཐུགས་རྗེས་མཐོ་གླིང་དང་ཁྭ་ཆར།ཉར་མ་སོགས་གཙུག་ལག་ཁང་བརྒྱ་རྩ་བཞེངས་ཏེ་རྒྱལ་བ་ཉི་མའི་གཉེན་གྱི་བསྟན་པ་ཉིན་མོ་ལྟར་གསལ་བར་མཛད་ཅིང་།ཁྱད་པར་གསང་སྔགས་རྡོ་རྗེ་ཐེག་པའི་བསྟན་པ་ཤིན་ཏུ་དར་བར་མཛད་པས་གསང་སྔགས་གསར་མ་བ་ཞེས་ཡོངས་སུ་གྲགས།མངའ་རིས་འདི་ཡང་དཔལ་ན་ལེནྡྲ་གཉིས་པ་ལྟར་བསྟན་པ་ཕྱི་དར་གྱི་མཁས་གྲུབ་འདུ་བའི་གནས་ལྟ་བུར་གྱུར་ཏེ་མེ་འབྲུག་ཆོས་འཁོར་ཞེས་ཡོངས་སུ་གྲགས་པའི་ལོ་རྒྱུས་རང་བཞིན་གྱི་རིག་གནས་འདུ་འཚོགས་ཐོག་མའང་བཙུགས་པ་རེད།

གཞན་ཡང་ངོ་མཚར་ལྐོག་འགྱུར་གྱི་གཏམས་པའི་ཞང་ཞུང་རྒྱལ་རབས་ཀྱི་རྗེས་ཤུལ་དང་།མཚར་སྡུག་འོད་དུ་འབར་བའི་གུ་གེའི་གནའ་ཤུལ།ས་འདིར་འཚོ་ཞིང་བཞེས་པའི་མི་དམངས་རྣམས་ཀྱི་ཡུལ་སྲོལ་གོམས་གཤིས་ལས་འཛད་མཐའ་མེད་པའི་རིག་གནས་ཀྱི་ལུ་མ་གངས་ལྗོངས་ཤེས་རིག་གི་གསོས་སུ་བརྡོལ་ངེས་ཡིན་པ་སྨྲོས་སུ་མེད།

དེ་ལྟའི་ངོ་མཚར་གྱིས་གཏམས་པའི་མངའ་རིས་ས་མཐོའི་ཤེས་རིག་རྣམས།དུས་ཀྱི་རྒུད་པ་རབས་དང་རིམ་པས་ཉམས་ཆག་ཏུ་གྱུར་བར་ཡིད་ཁུད་དུ་མ་བཅུད་པར།༼གངས་ཏི་སེ་མངའ་རིས་རིག་གནས་གཅེས་སྐྱོང་ཁང་།༽ཞེས་པ་ཞིག་བཙུགས་ཏེ།ཆོས་ལུགས་གྲུབ་མཐའི་རས་སུ་མ་བོར་བར་མངའ་རིས་དང་འབྲེལ་ཡོད་ཀྱི་དཔེ་རྒྱུན་དཀོན་པའི་དཔེ་ཆ་སྣ་ཚོགས་བསྡུ་སྒྲིག་གིས་དཔར་འདེབས་འགྲེམས་སྤེལ་ཞུ་གིན་ཡོད།

དེ་བཞིན་ལས་དོན་དེར་ཐུགས་བཞེད་འདྲོངས་པའི་མཁྱེན་ལྡན་པ་རྣམས་ནས་དཔེ་རྙིང་མཁོ་འདོན་དང་འཚོལ་བསྡུ།དགོངས་སྨིན་གྱི་བཀའ་སློབ།མདོར་ན་ཐུན་མོང་གི་ཤེས་རིག་ལ་དམིགས་པའི་གང་ཆར་ཕྱར་བ་གྲུ་འདེགས་ཀྱིས་རྒྱབ་སྐྱོར་གནང་དང་གནང་རྒྱུར་གསོལ་བ་ཡང་འདེབས་བཞིན་ཡོད།

གངས་ཏི་སེ་མངའ་རིས་རིག་གནས་གཅེས་སྐྱོང་ཁང་ནས།

དཀར་ཆག

གངས་རི་མཚོ་གསུམ་གྱི་དཀར་ཆག

བཀའ་གདམས་ཡེ་ཤེས་རྒྱལ་མཚན་གྱིས་མཛད།

ཏི་སེའི་དཀར་ཆག་ཚངས་དབྱངས་

ཡིད་འཕྲོག

彪搬︽拜搬爸︽搬长稗︽伴刀稗︽地稗︽惭稗︽卞邦︽扳板拜﹀

刁拜︽斑︽柄︽办邦︽表办︽党办︽拜爸︽﹀

兵办︽搬︽罢电稗︽卞︽碘爸︽搬长稗︽得爸︽垂稗︽卞邦︽搬弟搬邦︽党办﹀

罢稗邦︽搬缠稗︽雹稗︽卞︽垂稗︽卞邦︽搬弟搬邦︽党办︽拜爸︽﹀

地罢︽伴刀稗︽彪搬︽超搬︽雹稗︽卞邦︽舶搬︽罢稗邦︽扳板拜︽党办﹀

扮爸︽捶拜︽兵办︽冲︽秤扳邦︽宝邦︽穿︽唇爸︽搬佰搬︽党办﹀

搬采邦︽扳︽秤扳邦︽宝邦︽搬采邦︽靛爸︽搬搏半︽党办﹀

传邦︽伴春爸︽编︽绰︽扳邦︽舶搬︽斑︽扳板拜︽党办﹀

败︽扳︽伴灿罢︽财爸︽敞爸︽斑敌︽典︽柄邦﹀

灯半︽春爸︽﹀

罢爸邦︽地︽罢雕办︽伴炒搬邦﹀

传︽鼻半︽稗爸︽鼻半︽卞︽拜椿︽搬﹀

班稗︽底稗︽拜爸︽伴辨半︽旦邦

贬半︽变扳︽搬般稗︽卞︽罢雕办︽扳惨拜︽

测爸︽搬城邦﹀

必爸︽矗办︽伴灿罢邦︽粹拜︽稗扳︽扳霸敌︽晨︽糙邦︽扳板拜﹀

搬长稗︽兵邦︽戴稗︽办扳︽罢登︽搬藏拜︽伴吹办︽搬郴办︽

册︽扳敌︽拜宝办︽伴闭半﹀

必爸︽矗办︽伴灿罢邦︽粹拜︽稗扳︽扳霸敌︽晨︽糙邦︽扳板拜﹀

༄༅། །གངས་རི་མཚོ་གསུམ་གྱི་དཀར་ཆག་

བཞུགས་སོ།།

བཀའ་གདམས་ཡེ་ཤེས་རྒྱལ་མཚན་གྱིས་མཛད།

གངས་ཏི་སེ་མངའ་རིས་རིག་གནས་གཅེས་སྐྱོང་ཁང་གིས་བསྒྲིགས།།

གངས་རི་མཚོ་གསུམ་གྱི་དཀར་ཆག་

བཞུགས་སོ།།

བཀའ་གདམས་ཡེ་ཤེས་རྒྱལ་མཚན་གྱིས་མཛད།

མ་རིག་མུན་སེལ་བླ་མ་རྗེ། །འཇིགས་པ་སྐྱོབས་པའི་ཡིད་དམ་ལྷ། །དངོས་གྲུབ་འབྱུང་གནས་མཁའ་འགྲོའི་ཚོགས། །སྐྱབས་མགོན་རྣམས་ལ་ཕྱག་འཚལ་ལོ། །བདག་ཡེ་ཤེས་རྒྱལ་མཚན་གྱིས། །གངས་གཉན་ཏི་སེའི་མགུལ་ཏུ་སླེབས་པའི་དུས་སུ། །རིག་འཛིན་རྣམས་དང་མཇལ་སྣང་རྣམ་ཐར་བཀོད་པ་འདི་ལྟར་རོ། །

ཨེ་མ་ཧོ། །ཀུན་ཏུ་བཟང་པོ་བོན་གྱི་སྐུ། །གཤེན་ལྷ་འོད་དཀར་རྫོགས་པའི་སྐུ། །ཚད་མེད་འོད་ལྡན་སྤྲུལ་པའི་སྐུ། །འཆི་མེད་གཙུག་ཕུད་ཐུགས་རྗེའི་སྐུ། །བསྟན་པའི་གཙོ་བོ་འགྲོ་བའི་ཡབ། །སྟོང་གསུམ་མི་མཇེད་འདུལ་བའི་ཞིང་། །བརྒྱད་ཁྲི་བཞི་སྟོང་བོན་གྱི་མཛོད། །འགྲོ་དྲུག་སེམས་ཅན་ཐར་པའི་གནས། །ལྷ་མི་ཀུན་གྱི་གཙོ་བོ་རྗེ། །བསྟན་པའི་གཙོ་བོའི་ཞབས་ལ་འདུད། །བསྟན་པ་དེའི་རྒྱུད་འཛིན་པ། །སེམས་དཔའ་གདུང་རྒྱུད་བཅུ་གསུམ་གྱིས། །སྨོན་ལམ་ཐབས་ཀྱི་རྒྱུད་པ་འཛིན། །ཕྱི་རྒྱུད་འདུལ་བ་ལས་དག་སྟེ། །ཡེ་སྲུང་ཆེན་པོའི་ཁྲིམས་དང་ལྡན། །དམ་ཚིག་དྲི་མེད་ཀ་ནས་དག །དཔེར་ནི་ཤེལ་དཀར་བུམ་པ་འདྲ། །ནང་རྒྱུད་གསང་སྔགས་བཅུད་དང་ལྡན། ། བྱིན་རླབས་ཐོག་བབས་མེ་དཔུང་འབར། །ལྷ་སྲིན་སྡེ་བརྒྱད་དམ་ལ་བཏགས། །བསྟན་པ་སྲུང་བར་ཁ་ཡིས་བླངས། །དཔེར་ན་བཀའ་བཙན་རྒྱལ་པོ་འདྲ། །གསང་རྒྱུད་ཐེག་པ་ཆེན་པོའི་དོན། །བྱང་སེམས་མངོན་གྱུར་དྲོད་ཚད་རྫོགས། །སྣང་བ་རང་གྲོལ་མཛོད་སྒོ་ཕྱེ། །དྲི་བྲལ་ཉག་ཅིག་ཀ་ནས་དག །མན་ངག་རྒྱུད་འཛིན་རིན་པོ་ཆེ། །ལོ་པན་བཅུ་གཉིས་ཞབས་ལ་འདུད། །ཁྱེད་གསན་དང་འདིར་འཚོགས་སྐྱེས་བུ་ཀུན། །བདག་མེད་རྣལ་འབྱོར་ཡེ་རྒྱལ་ང་། །རིག་འཛིན་མཁའ་འགྲོའི་ལུང་བསྟན་གྲུབ། །སྟོད་སྨད་དབུས་གཙང་རུ་བཞི་ཡི། །གངས་རི་གྲུབ་གནས་ཐམས་ཅད་འགྲིམས། །བདུད་རྩི་སྨན་གྱི་གྲུབ་པ་ཞུས། །སྒོས་སུ་མངའ་རིས་ཡུལ་དུ་སླེབས། །གནས་ཆེན་གངས་རི་མཚོ་གསུམ་བསྐོར། །གངས་གཉན་ཏི་སེའི་མདུན་དྲུང་གི །མཆོད་རྟེན་ཁོང་སེང་བྱ་བ་རུ། །གསང་སྔགས་མེ་རི་འཁྱིལ་པ་ཡི། །དབང་ལུང་མན་ངག་བསྐུར་ནས་ཀྱང་། །ཞང་ཞུང་སྙན་བརྒྱུད་ཉན་བཤད་བྱེད་ཙམ་ན། །གླང་ལོ་ཟླ་བ་དྲུག་པ་འདི། །བཅུ་གཅིག་ནམ་གྱི་སྲོད་འཁོར་ལ། །ཏི་སེ་འོད་ཀྱི་གསང་ཕུག་ནས། །འོད་ཟེར་ལྗང་ཁུའི་རྒྱུན་ལམ་གཅིག །བདག་གི་མདུན་དུ་ཏལ་གྱིས་ཟུག །འོད་ཟེར་དེའི་རྒྱུན་ལམ་ལ། །ཁྱེའུ་དར་དཀར་རལ་ཀ་ཅན། །ཕྱག་ན་སྦ་དཀར་གླིང་བུ་བསྣམས། ། གླིང་བུའི་རྒྱུད་ལས་འདི་སྐད་ཟེར། །རྗེ་གསན་དང་སྐལ་ལྡན་རྣལ་འབྱོར་པ། །ཏི་སེ་ཤེལ་གྱི་གངས་ཕུག་ན། །རིག་འཛིན་མཁས་པ་བཅུ་གཉིས་ཀྱི། །ཞི་ཁྲོ་འབར་བའི་ལྷ་ཞལ་ཕྱེས། །གཡུང་དྲུང་ཚེའི་ལྗོན་ཆེན་བཙུགས། །ལོངས་སྤྱོད་ཚོགས་འཁོར་བསྐོར་གྱིན་ཡོང་། །དཔོན་གསས་ད་མི་དད་ཀེ་ཡིས། །རང་རེ་གདན་འདྲེན་བཏང་བ་ཡིན། །ད་སྐད་ཅིག་གནས་དེར་བྱོན་པར་ཞུ། །དེ་སྐད་ཟེར་ན་གུས་པས་འདུད། །བདག་ཀྱང་ཁྱེའུ་དམ་དང་འགྲོགས། །འོད་ཟེར་དེའི་ལམ་ལ་སོང་། །སྐད་ཅིག་གསང་ཕུག་གནས་སུ་ཕྱིན། །ཞི་ཁྲོ་ཕྱི་ནང་གཏོར་མ་དང་། །གཡུང་དྲུང་ཚེའི་ལྗོན་ཆེན་དང་། །ཚོགས་མཆོད་ལ་སོགས་བཤམ་ནས་སྣང་། །དཔོན་གསས་ད་མི་དད་ཀེ་དེ། །གཡས་གྲལ་དག་གི་འགོ་ལ་བཞུགས། །རྒྱལ་གཤེན་མུ་ཁྲི་བཙན་པོ་དེ། །གཡོན་གྲལ་དག་གི་འགོ་ལ་བཞུགས། །བདག་མེད་རྣལ་འབྱོར་ཁོ་བོ་ཡང་། །མདུན་གྲལ་དག་གི་འགོ་ལ་བསྡད། །རྒྱལ་གཤེན་མུ་ཁྲི་བཙན་པོ་ཡི། །ཞལ་ནས་གདམས་པ་འདི་སྐད་གསུངས། །ཁྱེད་གསན་དང་སྐལ་ལྡན་རིགས་ཀྱི་སྲས། །རིག་འཛིན་མཁའ་འགྲོས་ལུང་བསྟན་པ། །གནས་འདིར་བྱོན་པ་ངོ་མཚར་ཆེ། །ཁྱེད་དང་པོ་རིགས་རྒྱུད་གང་ལས་ཆད། །ད་ལྟ་གནས་མལ་གང་དུ་འཁྲུངས། །བསྟན་པ་གདུལ་བྱ་གང་དུ་འཕེལ། །བཀའ་བརྒྱུད་མན་ངག་ཇི་ལྟར་བཤད། །འགྲོ་དོན་མཐར་ཕྱིན་ཇི་ལྟར་གྲུབ། །ཁྱེད་གངས་ཅན་བོད་དུ་འཁྲུངས་པ་ཡི། །གནས་ལུགས་ཟུར་ཙམ་ཤོད་རྩོམ་དང་། །དེ་སྐད་བདག་ལ་གསུངས་ཙམ་ན། །བདག་ཀྱང་ལན་དུ་འདི་སྐད་ཞུས། །ཁྱེད་གསན་དང་རིག་པའི་གཙོ་འཁོར་རྣམས། །མུ་མེད་གདལ་བའི་ཀློང་དཀྱིལ་ནས། །སྒྲིབ་མེད་འོད་ཀྱི་སྐུ་རུ་བཞུགས། །རྣམ་མཁྱེན་ཡེ་ཤེས་ཕྱོགས་མེད་རྒྱས། །དེ་གཤེན་ལྷ་འོད་དཀར་མ་ལགས་སམ། །ཐུགས་ཉིད་འོད་ཀྱི་ཟེ་འབྲུ་གྲུབ། །འགག་པ་མེད་པའི་གཟུགས་སྐུར་བཞེངས། །དེ་ཚད་མེད་འོད་ལྡན་མ་ལགས་སམ། །རྫོགས་སྐུ་ཚད་མེད་འོད་ལྡན་གྱིས། །གསུང་འོད་ཟེར་དམར་པོ་མདའ་གང་ལ། །ཟེར་མེ་སྟག་ཙམ་ཅིག་ཆད་པ་དེ། །དུས་ད་ལྟའི་རྒྱལ་པོར་མ་ལགས་སམ། །དུས་སུམ་ཅུ་རྩ་གསུམ་ལྷ་གནས་སུ། །ལྷ་བུ་དོན་ལྡན་བྱ་བར་སྐྱེས། །སྟོན་པ་ཡེ་གཤེན་གཙུག་ཕུད་ལ། །ཕྱི་ནང་བོན་གྱི་སྒྲོ་འདོགས་བཅད། །རང་རྒྱུད་ཚད་མེད་ཡོངས་སུ་སྦྱངས། །འགྱུར་བ་མེད་པའི་སྟོབས་དང་ལྡན། །གྲིབ་མེད་ཡེ་ཤེས་མཁའ་ལ་ཤར། །རྩ་གསུམ་ལྷ་ལ་བོན་འཁོར་བསྐོར། །ཕམ་ལྟུང་ལྷའི་གྲིབ་པ་སྦྱངས། །དེ་དུས་ད་ལྟའི་རྣལ་འབྱོར་མ་ལགས་སམ། །དེ་ནས་སྟག་གཟིག་འོལ་མོ་གླིང་ཆེན་དུ། །ཡབ་འཁོར་ལོ་བསྒྱུར་བའི་རྒྱལ་པོ་དང་། །ཡུམ་བཙུན་མོ་ལྷ་རྒྱན་བྱ་བའི་སྲས། །དོན་ལྡན་གཙུག་ཕུད་བྱ་བ་སྐྱེས། །སངས་རྒྱས་བསྟན་པའི་གཙོ་བོ་ལ། །འཕྲུལ་ངག་བཀའ་ཡི་སྣང་བ་ཐོབ། །མི་བརྗེད་གཟུངས་ཐོབ་རྩལ་དང་ལྡན། །སྤྲོས་ཐོབ་གནས་སུ་དྲོད་ཚད་ཏིང་འཛིན་རྫོགས། །བདག་དོན་མཁའ་ལ་རྩེ་རུ་ཆིབས། །དེ་དུས་ད་ལྟའི་རྣལ་འབྱོར་མ་ལགས་སམ། །དེ་ནས་གཞན་དོན་ཆ་ཅིག་གྲུབ་པའི་ཕྱིར། །སྟག་གཟིག་འོལ་མོ་ལུང་རིང་དུ། །རྣམ་ཤེས་ཅིག་ལ་མཐུན་སྣང་གཉིས། ། མུ་ཆོ་འ་ཞའི་ཞབས་ལ་བཏུགས། །མདོ་འབུམ་གཉིས་ཀྱི་ཐུགས་བཅུད་ལོན། །བོན་འཁོར་བསྐོར་ཅིང་ཤེས་གྲིབ་སྦྱངས། །འབྲེལ་ཚད་སེམས་ཅན་བདེ་ལ་བཀོད། །དེ་ནས་སྟག་གཟིག་ཞང་ཞུང་དང་། །རྒྱ་གར་བོད་ཡུལ་ལ་སོགས་སུ། །སྐྱེ་ལུས་བྱེ་བྲག་མང་དུ་བླངས། །སྔོན་བྱུང་རིགས་རྒྱུད་དེ་ལྟར་ཆད།།

༈ད་ལྟ་སྐྱེ་ལུས་བླངས་ཚུལ་ནི། །འོད་སྟོང་ཐང་ལྷའི་རི་ཞོལ་དུ། །རོང་པོ་ཁྲོམ་ཐོག་ནང་དུ་སྐྱེས། །ཕ་མེས་རིགས་ནི་འབྲུ་ལས་ཆད། །ཆུང་ནས་མི་རྟག་རྒྱུད་ལ་སྐྱེས། ། དད་འདུན་མོས་པའི་སྟོབས་དང་ལྡན། །སྔོན་སྦྱངས་ལས་ཀྱི་འཕྲོ་འཐུད་ནས། །མཚན་ལྡན་བླ་མའི་ཞབས་ལ་གཏུད། །བཀའ་ལུང་བདུད་རྩིའི་བང་མཛོད་ཞུས། །ཐེག་ཆེན་དམ་པའི་ངོ་སྤྲོད་བཏབ། །མི་གཡོ་དྲི་བྲལ་དགོངས་པ་དེ། །ད་ལྟ་གནས་ལུགས་མངོན་དུ་གྱུར། །ལྷག་མཐོང་ཡེ་ཤེས་གྲིབ་མེད་དེ། །ད་ལྟ་མངོན་འགྱུར་རྗེན་སར་བུད། །སྣང་བ་རང་གྲོལ་མཛོད་གོ་ཕྱེས། །མུ་མེད་གདལ་བའི་མཛོད་ཕུང་བརྡོལ། །འཁོར་འདས་བོན་རྣམས་སེམས་ཆར་ཤར། །རིགས་ནི་མཁའ་འགྲོའི་ལུང་བསྟན་ཐོབ། །མི་བརྗེད་དབང་ལུང་མན་ངག་གནང་། །མི་འགྱུར་བ་ཡི་བཀའ་རྟགས་བཏད། །འཕྲུལ་ཆེན་ཐུགས་རྗེའི་ལྕགས་ཀྱུ་གཏད། །འགྲོ་བ་འདུལ་བའི་དབང་ཡིག་ཕོག །ད་ལྟ་སེམས་ཅན་མགོན་དུ་གྱུར། །སྐྱེ་ལུས་བླངས་ཚུལ་ཙམ་ཡིན་ནོ། །བསྟན་པ་གདུལ་བྱ་སྤེལ་ཚུལ་ནི། །མདོ་ཁམས་སྟོད་སྨད་བར་གསུམ་དུ། །འགྲོ་བ་མི་དང་སེམས་ཅན་གྱི། །སྔོན་ལས་འབྲེལ་བ་ཡོད་ཚད་རྣམས། །དད་འདུན་མོས་པའི་སྟོབས་དང་ལྡན། །ཆ་མཐུན་ཡོན་ཏན་འབྲས་བུ་འཛོམས། །གདུལ་བྱ་འགའ་ཞིག་ཁ་ལོ་བསྒྱུར། །མཐར་ཐུག་འབྲས་བུའི་གྲུབ་ཚུལ་ནི། །སྔོན་ལས་འབྲེལ་བའི་སེམས་ཅན་དང་། །བཀའ་ལུང་མན་ངག་འབྲེལ་བ་དང་། །འབུལ་བ་ཞབས་ཏོག་བྱས་པ་དང་། །བསྔོ་བ་སྨོན་ལམ་ཐེབས་ཚད་རྣམས། །མ་དག་སེམས་ཅན་ལུས་བོར་ནས། །དག་པ་འོལ་མོ་གླིང་ཆེན་དུ། །མཁའ་མཉམ་ཀློང་དུ་གདལ་པའོ། །

༈ཁྱེད་གསན་དང་རིག་འཛིན་གཙོ་འཁོར་རྣམས། །བདག་གནས་མཆོག་འདིར་རུ་ཕེབས་པ་ཡིས། །གནས་ཀྱི་ཡིན་ལུགས་རྣམ་ཐར་ལས། །ཐམས་ཅད་ཀུན་ལ་སྨྲས་དགོས་ན། །དང་པོ་གནས་ཀྱི་ཆགས་ལུགས་དང་། །བར་དུ་བསྟན་པའི་གཙོ་བོ་ཡིས། །ཞབས་ཀྱིས་བཅག་ལུགས་ཇི་ལྟར་ཡིན། །བོན་སྒོ་བཀའ་རྒྱུད་ཇི་འདྲ་གསུངས། །བཀའ་རྟགས་རིམ་པ་ཇི་ལྟར་བཞག །གྲུབ་ཐོབ་རིག་འཛིན་ཐམས་ཅད་ཀྱི། །མ་ངེས་སྤྲུལ་པ་ཇི་ལྟར་བསྟན། །མི་འགྱུར་བཀའ་རྟགས་རིམ་པ་ཇི་འདྲ་བཞག །ཐ་མ་གང་ཟག་བྱོན་པ་རྣམས། །ཉམས་རྩལ་རིག་པ་ཇི་འདྲ་རྫོགས། །ཕྱག་དང་སྐོར་བ་བྱས་པ་རྣམས། །ལས་ཀྱི་གྲིབ་པ་ཇི་ཙམ་བྱང་། །ཚོགས་ཀྱི་འཁོར་ལོ་བསྐོར་བ་རྣམས། །ཡོན་ཏན་འབྲས་བུ་ཇི་ཙམ་ཐོབ། །གནས་འདིར་འབྲེལ་པ་བཞག་པ་རྣམས། །ཕྱི་མ་ཡོན་ཏན་ཇི་ཙམ་ཐོབ། །གནས་ཆེན་གངས་རི་མཚོ་གསུམ་ཀྱི། །ཡོན་ཏན་གནས་ལུགས་རྣམ་ཐར་རྣམས། །ཁྱེད་རིག་འཛིན་གཙོ་འཁོར་ཐམས་ཅད་ཞལ་ནས་གདམས་པ་གསུངས་བར་ཞུ། །དེ་སྐད་དག་གིས་ཞུས་པ་ལ། །

༈རྒྱལ་གཤེན་མུ་ཁྲི་བཙད་པོའི་ཞལ་ནས་གདམས་པ་འདི་སྐད་གསུངས། །ཁྱེད་གསན་དང་སྐལ་ལྡན་རིགས་ཀྱི་སྲས། །གངས་གཉན་ཡ་བག་ཤ་ར་འདི། །དང་པོ་འབྱུང་བ་བཞི་ལ་གྲུབ། །རྒྱུ་ནི་གཡའ་གངས་ཤེལ་ལ་གྲུབ། །ཡས་མར་དཔག་ཚད་ཕྱེད་དང་བརྒྱད། །མཐའ་བསྐོར་རྒྱང་གྲགས་ཕྱེད་དང་བརྒྱད། །དབྱིབས་ནི་ཤེལ་གྱི་འཆོད་རྟེན་འདྲ། །གྲུ་བཞི་ཕྱོགས་བཞིར་སྒོ་བཞི་དོད། །ཤར་ཕྱོགས་རིན་ཆེན་དུང་ལས་གྲུབ། །ཤེལ་འོད་འོད་ཟེར་འཕྲོ་བ་ཡོད། །བྱང་ཕྱོགས་གྲུ་བཞི་གསེར་གྱི་སྒོ། །གསེར་འོད་འོད་ཟེར་འཕྲོ་བ་ཡོད། །ནུབ་ཕྱོགས་པད་མ་ཟངས་ཀྱི་སྒོ། །མེ་འོད་ལམ་ལམ་འཕྲོ་བ་ཡོད། །ལྷོ་ཕྱོགས་རིན་ཆེན་མཐིང་གི་སྒོ། །དགོས་འདོད་སྣ་ཚོགས་འབྱུང་བ་ཡོད། །ཞི་རྒྱས་དབང་དྲག་རྣམ་བཞི་ཡིས། །གཞལ་ཡས་ཆེན་པོར་བྱིན་གྱིས་བརླབས། །དེ་ལ་སྐོར་ལམ་རྣམ་པ་གསུམ། །ལྷའི་གཡུང་དྲུང་སེམས་དཔའ་དང་། །མིའི་གྲུབ་ཐོབ་རིག་འཛིན་རྣམས། །གངས་ཆེན་དག་གིས་མགུལ་དུ་བསྐོར། །འགྲོ་བ་མི་དང་ཀླུ་ལ་སོགས། །གངས་རི་མཚོ་གསུམ་ཀུན་ལ་བསྐོར། །དེ་ལྟར་གནས་རི་ཆེན་པོའོ། །མི་བརྗེད་ཐུགས་ཀྱི་དཀྱིལ་དུ་སྦོས། །ཕྱི་རབས་ཀུན་ལ་དེ་སྐད་སྒྲོགས། །ཞལ་ནས་གདམས་པ་འདི་སྐད་གསུངས། །

༈དཔོན་གསས་ཐ་མི་དད་ཀེ་ཡི། །ཞལ་ནས་གདམས་པ་འདི་སྐད་གསུངས། །ཁྱེད་གསན་དང་སྐལ་ལྡན་རྣལ་འབྱོར་པ། །གནས་མཆོག་འདི་ཡི་ཡོན་ཏན་ནི། །སྔོན་འོག་མིན་དབྱིངས་ཀྱི་ཕོ་བྲང་ནས། །རྫོགས་སྐུ་ཀུན་དུ་བཟང་པོ་ཡི། །ཐུགས་ཉིད་མི་གཡོ་མཛོད་ཁང་ནས། །འོད་ཟེརདཀར་དམར་མཐིང་གསུམ་འཕྲོས། །སྟོད་སྨད་བར་དང་གསུམ་གྱི་ན། །གནས་ཆེན་གསུམ་དུ་བྱིན་གྱིས་བརླབས། །ཁྱད་པར་སྐུའི་གཏིང་རུམ་ནས། །ཨ་དཀར་འོད་དང་ལྡན་པ་ཅིག །མཁའ་ལ་འོད་དུ་འཕྲོས་ནས་ནི། །ཁྱད་པར་གནས་མཆོག་འདི་ལ་འཐིམས། །གཉིས་མེད་ཅིག་ཏུ་བྱིན་གྱིས་བརླབས། །དེ་ཕྱིར་གནས་མཆོག་ཁྱད་པར་ཆེ། །ཀུན་བཟང་སྐུ་དང་གཉིས་སུ་མེད། །ཤར་ཕྱོགས་གཡུང་དྲུང་རིས་ལས་གྲུབ། །ཞི་བའི་ལྷ་ཚོགས་ཐམས་ཅད་ཀྱི། །མི་འགྱུར་ཕོ་བྲང་བཏབ་ནས་ཀྱང་། །གཉིས་མེད་ཅིག་ཏུ་བྱིན་གྱིས་བརླབས། །དེ་ཕྱིར་ཤར་ཕྱོགས་ཟླུམ་པོར་ཡོད། ། བྱང་ཕྱོགས་འཁོར་ལོ་རིས་ལ་གྲུབ། །རྒྱས་པའི་ལྷ་ཚོགས་ཐམས་ཅད་ཀྱིས། །མི་འགྱུར་ཕོ་བྲང་བཏབ་ནས་ཀྱང་། །གཉིས་མེད་ཅིག་ཏུ་བྱིན་གྱིས་བརླབས། །དེ་ཕྱིར་བྱང་ཕྱོགས་གྲུ་བཞིར་ཡོད། །ནུབ་ཕྱོགས་གྲུ་གསུམ་རིས་ལ་གྲུབ། །དྲག་པོའི་ལྷ་ཚོགས་ཐམས་ཅད་ཀྱིས། །མི་འགྱུར་ཕོ་བྲང་བཏབ་ནས་ཀྱང། །གཉིས་མེད་ཅིག་ཏུ་བྱིན་གྱིས་བརླབས། །ནུབ་ཕྱོགས་གྲུ་གསུམ་དག་ཏུ་ཡོད། །ལྷོ་ཕྱོགས་པད་མ་རིས་ལ་གྲུབ། ། དབང་གིས་ལྷ་ཚོགས་ཐམས་ཅད་ཀྱི། །མི་འགྱུར་ཕོ་བྲང་བཏབ་ནས་ཀྱང་། །གཉིས་མེད་ཅིག་ཏུ་བྱིན་གྱིས་བརླབས། །ལྷོ་ཕྱོགས་ཟླ་གམ་དག་ཏུ་ཡོད། །མཚམས་བཞི་རིན་ཆེན་སྤུངས་པའི་ཚུལ། །རིག་འཛིན་མཁའ་འགྲོ་ཐམས་ཅད་འདུ། །དུས་བཟང་དག་ལ་ཚོགས་འཁོར་བསྐོར། །དངོས་གྲུབ་སྤེལ་ཅིང་བར་ཆོད་སེལ། །མཆོག་མཐུན་དངོས་གྲུབ་ཐོབ་པའོ། །གནས་ཀྱི་ཡོན་ཏན་དེ་ལྟར་རོ། །མ་བརྗེད་ཐུགས་ཀྱི་དུ་སྦོས། །ཕྱི་རབས་ཀུན་ལ་དེ་སྐད་སྒྲོགས། །ཞལ་ནས་གདམས་པ་དེ་སྐད་གསུངས། །ཁྱོད་གསན་དང་སྐལ་ལྡན་རྣལ་འབྱོར་པ། །སངས་རྒྱས་བསྟན་པའི་གཙོ་བོ་དེ། །གངས་ཅན་བོད་དུ་ཕེབས་ནས་ཀྱང་། །ཆུ་བཞི་འདུས་པའི་འགོ་བོ་ལ། །བོན་ཀྱང་རྣམ་པ་ལྔ་རུ་གསུངས། ། དང་པོ་གླང་ཆེན་ཁ་བབ་དུ། །གཡུང་དྲུང་སེམས་དཔའ་ལྔ་བརྒྱ་དང་། །ལྷ་ཀླུ་མིའི་སློབ་མ་ལ། །པད་མ་ཀློང་གི་འབུམ་ཆེན་གསུངས། །གླང་ཆེན་སྤུངས་པའི་རི་བོ་ལ། །མིང་ཡང་པད་མ་སྤུངས་པར་བཏགས། །མི་འགྱུར་བཀའ་བཏགས་ཞབས་རྗེས་བཞག །དེ་ནས་རྨ་བྱ་ཁ་འབབ་དུ། །གཡུང་དྲུང་སེམས་དཔའ་ལྔ་བརྒྱ་དང་། །ལྷ་ཀླུ་མིའི་སློབ་མ་ལ། །རིན་ཆེན་སྤུངས་པའི་ཐུགས་འབུམ་གསུངས། །རྨ་བྱ་སྤུངས་པའི་རི་བོ་ལ། །མིང་ཡང་རིན་ཆེན་སྤུངས་པར་བཏགས། །མི་འགྱུར་བཀའ་རྟགས་ཞབས་རྗེས་བཞག །དེ་ནས་རྟ་མཆོག་ཁ་འབབ་དུ། །གཡུང་དྲུང་སེམས་དཔའ་ལྔ་བརྒྱ་དང་། །ལྷ་ཀླུ་མིའི་སློབ་མ་ལ། །མི་འགྱུར་གཡུང་དྲུང་གདལ་འབུམ་གསུངས། །རྟ་མཆོག་སྤུངས་པའི་རི་བོ་ལ། །མིང་ཡང་གཡུང་དྲུང་སྤུངས་པར་བཏགས། །མི་འགྱུར་བཀའ་རྟགས་ཞབས་བཞག །དེ་ནས་སེང་གེ་ཁ་འབབ་ཏུ། །གཡུང་དྲུང་སེམས་དཔའ་ལྔ་བརྒྱ་དང་། །ལྷ་ཀླུ་མིའི་སློབ་མ་ལ། །འཁོར་ལོ་རྩེག་པའི་རྒྱུད་འབུམ་གསུངས། །སེང་ཆེན་སྤུངས་པའི་རི་བོ་ལ། །མིང་ཡང་འཁོར་ལོ་སྤུངས་པར་བཏགས། །མི་འགྱུར་བ་ཡི་བཀའ་རྟགས་བཞག །དེ་ནས་གངས་དཀར་ཏི་སེ་ཡི། །ཤར་ལྷོ་ནུབ་བྱང་བཞི་རུ་བྱོན། །གསང་སྔགས་ཞི་ཁྲོ་སྤྱི་སྤུངས་བཤད། །ལོངས་སྤྱོད་ཚོགས་ཀྱི་འཁོར་ལོ་བསྐོར། །བཀའ་རྟགས་ཞབས་རྗེས་བཞི་རུ་བཞག །དེ་ལྟར་ས་གནས་སེམས་དཔའ་འོ། །དེ་ཀུན་མ་བརྗེད་ཐུགས་ལ་ཞོགས། །ཕྱི་རབས་ཀུན་ལ་དེ་སྐད་སྒྲོགས། །ཞལ་ནས་གདམས་པ་འདི་སྐད་གསུངས། །

༈ཡང་བོན་མོ་སྟག་ཟ་ལི་ཝེར་གྱིས། །ཞལ་ནས་གདམས་པ་འདི་སྐད། །ཁྱེད་གསན་དང་སྐལ་ལྡན་རྣལ་འབྱོར་པ། །མ་པང་གཡུ་ཡི་མཚོ་མོ་དེ། །བདུད་རྩི་ངད་ཀྱི་ཟིལ་པ་ཆགས། །རྒྱ་མཚོ་ཆེན་པོ་འཁྱིལ་པ་ལ། །མལ་དྲོ་ཀླུ་ཡི་ཕོ་བྲང་བཅས། །གཟི་ཅན་ཞེས་སུ་དེ་ནས་གྲགས། །འོག་མིན་དབྱིངས་ཀྱི་ཕོ་བྲང་ནས། །བདུད་རྩིའི་ཟིལ་པ་ཐིགས་པ་ནི། །དབྱར་དགུན་སྟོན་དཔྱིད་མེད་པར་རུ། །རྟ་རྔའི་ཉག་མ་ཙམ་ཅིག་འབབ། །མལ་དྲོས་གཟི་ཆེན་ནང་དུ་འཐིམས། །མ་པང་མཚོ་དང་གཉིས་སུ་མེད། །སུམ་ཅུ་རྩ་གསུམ་ལྷ་གནས་ནས། །ལྷའི་བུ་དང་བུ་མོ་རྣམས། །དུས་བཟང་དག་ལ་འདི་རུ་འབྱོར། །རྒྱ་མཚོ་དག་ལ་སྐུ་ཁྲུས་གསོལ། །དེ་གཞན་ལྷ་ཀླུ་མི་ལ་སོགས། །ཐམས་ཅད་ཀུན་གྱི་མདུན་ཚོགས་བྱེད། །ཁྱད་པར་ཡོན་ཏན་བསམ་ལས་འདས། །མ་བརྗེད་ཐུགས་ཀྱི་དཀྱིལ་ལ་ཞོགས། །ཕྱི་རབས་ཀུན་ལ་དེ་སྐད་སྒྲོགས། །ཞལ་ནས་གདམས་པ་དེ་སྐད་གསུངས། །

༈ཡང་ཞང་ཞུང་ཨ་ནུ་ཕྲག་ཐག་གིས། །ཞལ་ནས་གདམས་པ་འདི་སྐད་གསུངས། །ཁྱེད་གསན་དང་སྐལ་ལྡན་རྣལ་འབྱོར་པ། །སྔོན་སངས་རྒྱས་བསྟན་པའི་གཙོ་བོ་དེ། །མལ་དྲོས་ཀླུའི་རྒྱ་མཚོ་ཡི། །ཤར་ཕྱོགས་དུང་གི་ཁྲུས་སྒོ་ན། །ལྷ་ཀླུ་མིའི་སློབ་མ་ལ། །མདོ་ནི་དུང་ལོ་ལྗོན་པ་གསུངས། །ལྷ་མོ་དཀར་མོ་དུང་སྐྱོང་མས། །ཐམས་ཅད་ཀུན་ལ་སྐུ་ཁྲུས་གསོལ། །ད་ཕྱིན་ཅད་ཁྲུས་ཀྱི་ལྷ་མོར་བསྐོས། །དེ་ནས་གཙོ་འཁོར་བྱང་དུ་སྐྱོད། །བྱང་ཕྱོགས་གསེར་གླིང་ཁྲུས་སྒོ་ན། །ལྷ་ཀླུ་མིའི་སློབ་མ་ལ། །མདོ་ནི་གསེར་ལོ་ལྗོན་པ་གསུངས། །ལྷ་མོ་སེར་མོ་འོད་ལྡན་མས། །ཐམས་ཅད་ཀུན་ལ་སྐུ་ཁྲུས་གསོལ། །ད་ཕྱིན་ཁྲུས་ཀྱི་ལྷ་མོར་བསྐོས། །དེ་ནས་གཙོ་འཁོར་ནུབ་ཏུ་བཤེགས། །ནུབ་ཕྱོགས་ཟངས་ཀྱི་ཁྲུས་སྒོ་ན། །ལྷ་ཀླུ་མིའི་སློབ་མ་ལ། །མདོ་ནི་ཟངས་ལོ་ལྗོན་པ་གསུངས། །བྲམ་ཟེ་དམར་མོ་གཙུག་ཕུད་མས། །ཐམས་ཅད་ཀུན་ལ་སྐུ་ཁྲུས་གསོལ། །དེ་ཕྱིན་ཁྲུས་ཀྱི་ལྷ་མོར་བསྐོས། །དེ་ན་གཙོ་འཁོར་ལྷོ་རུ་བཤེགས། །ལྷོ་ཕྱོགས་གཡུ་གླིང་ཁྲུས་སྒོ་ན། །ལྷ་ཀླུ་མིའི་སློབ་མ་ལ། །མདོ་ནི་གཡུ་ལོ་ལྗོན་པ་གསུངས། །གདོལ་པ་སྔོན་མོ་ཆུ་སྐྲང་མས། །ཐམས་ཅད་ཀུན་ལ་སྐུ་ཁྲུས་གསོལ། །དེ་ཕྱིན་ཁྲུས་ཀྱི་ལྷ་མོ་བསྐོས། །ལར་ཡང་མ་དག་སེམས་ཅན་གྱིས། །ཁྲུས་དང་གཙང་སྦྲ་བྱས་འགྱུར་ན། །དག་པའི་ཞིང་དུ་སྐྱེ་བར་འགྱུར། །དེ་ཀུན་མ་བརྗེད་ཐུགས་ལ་ཞོགས། །ཕྱི་རབས་ཀུན་ལ་དེ་སྐད་སྒྲོགས། །ཞལ་ནས་གདམས་པ་དེ་སྐད་གསུངས། །

༈ཡང་ཞང་ཞུང་སད་ནེ་གའུ་ཡིས། །ཞལ་ནས་གདམས་པ་འདི་སྐད་གསུངས། །ཁྱེད་གསན་དང་སྐལ་ལྡན་རྣལ་འབྱོར་པ། །མ་དྲོས་ཀླུའི་གདན་སྟེང་ན། །གཡུང་དྲུང་སེམས་དཔའི་གྲོང་ཁྱེར་ནི། །སུམ་རྒྱ་དྲུག་ཅུ་ཕོ་བྲང་བཏབས། །ཁྲུས་དང་བཙང་སྦྲ་གང་བྱས་རྣམས། །ལས་ཀྱི་བག་ཆགས་དག་ནས་ཀྱང་། །དགའ་ལྡན་ལྷའི་ཡུལ་དུ་སྐྱེ། །ཚོགས་ཀྱི་འབྲེལ་པ་གང་བཞག་པ། །དོན་གཉིས་ཕུན་སུམ་ཚོགས་པའོ། །ཕྱག་དང་སྐོར་བ་གང་བྱས་རྣམས། །བར་ཆོད་རྐྱེན་བགེགས་ཟློག་པས་ཀྱང་། །མི་ཚེ་མཐའ་རུ་ཕྱིན་པར་འགྱུར། །དེ་ཀུན་མ་བརྗེད་ཐུགས་ལ་ཞོགས། །ཕྱི་རབས་ཀུན་ལ་དེ་སྐད་སྒྲོགས། །ཞལ་ནས་གདམས་པ་དེ་སྐད་སྒྲོགས། །

༈ཡང་ཞང་ཞུང་ཤད་བུ་ར་ཁུག་གིས། །ཞལ་ནས་གདམས་པ་འདི་སྐད་གསུངས། །སངས་རྒྱས་བསྟན་པའི་གཙོ་བོ་དེ། །གངས་དཀར་ཏི་སེའི་ལྷོ་ནུབ་ཏུ། ། གཤེན་གླུ་ཐེངས་གསུམ་མགུར་དུ་བླངས། །ནམ་མཁའི་ལྷ་བོན་སུམ་བརྒྱ་དེ། །གཤེན་རབ་སྤྱན་སྔར་ཆར་བཞིན་བབས། །གླུ་གར་རོལ་མོའི་བྲོ་གླུ་འཁྲབ། །མི་འགྱུར་བཀའ་རྟགས་བོད་ལ་བཞག །དེ་དུས་གངས་གཉན་ཡ་བག་ཤ་ར་ལ། །གངས་དཀར་ཏི་སེ་བྱ་བར་བཏགས། །མལ་དྲོས་གཟི་ཆེན་མཚོ་མོ་ལ། །མ་པང་གཡུ་མཚོ་བྱ་བར་བཏགས། །སྟོད་ལ་མངའ་རིས་སྐོར་གསུམ་དུ། །བར་དུ་དབུས་གཙང་རུ་བཞི་དང་། །སྨད་དུ་མདོ་ཁམས་སྒང་དྲུག་དང་། །དེ་རྣམས་དབྱེ་གཞག་སོ་སོར་མཛད། །དེ་ནས་རྩ་གསུམ་ལྷ་གནས་སུ། །བོན་གྱི་ལྷ་གནས་འཁོར་ལོ་སྐོར་དུ་གཤེགས། །དེ་ལྟར་ཡོན་ཏན་བསམ་ལས་འདས། །ཞིབ་ཀྱིས་བཤད་ན་བརྗོད་མི་ལངས། །དེ་ཀུན་མ་བརྗེད་ཐུགས་ལ་ཞོགས། །ཕྱི་རབས་ཀུན་ལ་དེ་སྐད་སྒྲོགས། །ཞལ་ནས་གདམས་པ་དེ་སྐད་གསུངས།།

༈ཡང་གླང་གི་བོན་པོ་མུ་ཙེར(ཝེར)་ཀྱི། །ཞལ་ནས་གདམས་པ་འདི་སྐད་གསུངས། །ཁྱེད་གསན་དང་སྐལ་ལྡན་རྣལ་འབྱོར་པ། །གཤེན་རབ་ཐང་མ་འོད་རྒྱལ་དེ། །སྤོས་རི་ལྔ་(ངད)ལྡན་རྩེ་མོ་ན། །རྣམ་དག་དཀར་པོའི་འབུམ་ཆེན་གསུངས། །སྒོས་སུ་རྩིས་འགོ་རྣམ་པ་བདུན། །བདུད་རྩི་རྒྱུན་མེད་ལྟ་བུར་གསུངས། །མི་འགྱུར་བཀའ་རྟགས་ཞབས་རྗེས་བཞག །ས་གནས་སེམས་དཔར་བྱིན་གྱིས་བརླབས། །གནས་འདིར་འབྲེལ་པ་བཞག་པ་དང་། །ཚོགས་ཀྱི་འཁོར་ལོ་བསྐོར་བ་རྣམས། ། འཁོར་ལོ་བསྒྱུར་བའི་རྒྱལ་པོར་སྐྱེ། །ཚེ་འདིར་བར་ཆོད་གློ་བུར་ཞི། །དགོངས་ཉམས་མ་བཅོས་ལྷུག་པར་འཆར། །ལར་ཡང་སྐུ་གསུང་ཐུགས་ཀྱི་རྒྱུད། །མེ་རི་འབར་བའི་གཞལ་ཡས་ཡིན། །འདི་མ་བརྗེད་ཐུགས་ཀྱི་དཀྱིལ་དུ་ཞོགས། །ཕྱི་རབས་ཀུན་ལ་དེ་སྐད་སྒྲོགས། །ཞལ་ནས་གདམས་པ་དེ་སྐད་གསུངས། །

༈ཡང་རྒྱ་བོན་ཟིང་པ་མཐུ་ཆེན་གྱི། །ཞལ་ནས་གདམས་པ་འདི་སྐད་གསུངས། །ཁྱེད་གསན་དང་སྐལ་ལྡན་རྣལ་འབྱོར་པ། །སྔོན་ཡེ་གཤེན་གསང་བ་འདུས་པ་ཡིས། །ལྷ་རྫོང་གསང་བའི་གྲུབ་གནས་སུ། །གཡའ་གངས་འཚམས་ཀྱི་བྲག་ཕུག་ཏུ། །གཙོ་མཆོག་སྐུའི་གྲུབ་པ་བསྙེན། །གཡུང་དྲུང་གསང་བའི་ཡང་རྫོང་ན། །ཁྲོ་གསས་སྐུའི་གྲུབ་པ་མཛད། །འཁོར་ལོ་རྩེག་པའི་གསང་ཕུག་ཏུ། །རྔམ་གསས་ཡོན་ཏན་གྲུབ་པ་མཛད། །པད་མ་གསང་པའི་ཡང་ཕུག་ཏུ། །དབལ་གསས་གསུང་གིས་གྲུབ་པ་མཛད། །རིན་ཆེན་གསང་བའི་ཡང་ཕུག་ཏུ། །གཏུམ་གསས་འཕྲིན་ལས་གྲུབ་པ་མཛད། །དེ་ལྟར་གྲུབ་པ་མཐར་རུ་ཕྱིན། །བྱིན་རླབས་ནུས་པ་མེ་དཔུང་འབར། །ཡེ་ཤེས་ཁྲོ་ཚོགས་སྐུ་ལ་བརྒྱན། །ལྷ་སྲིན་སྡེ་བརྒྱད་དམ་ལ་བཏགས། །དམག་དཔོན་མ་དགུ་ལས་ལ་བཀོལ། །བདུད་བཙན་གཉིས་ཀྱི་སྲོག་སྙིང་ཕུལ། །མི་འགྱུར་དམ་དུ་ཁ་ཡིས་བླངས། །བསྟན་པ་སྲུང་བར་ཞལ་གྱིས་བཞེས། །དེ་ནས་གསང་བ་འདུས་པ་ཡིས། །རི་རྒྱལ་འདུས་པའི་རྩེ་མོ་ན། །ཡ་པོ་མགོ་དགུ་དམ་ལ་བཏགས། །སྐུ་རྟེན་མཆོད་པ་རྣམ་དགུ་བྱས། །མི་འགྱུར་བཀའ་རྟགས་མཚོ་ལ་བཞག །དེ་ནས་གསང་བ་འདུས་པ་ཡིས། །རིན་ཆེན་གྲམ་མའི(པའི)་གླིང་ཕུག་ཏུ། །ཞི་ཁྲོ་འབར་བའི་ལྷ་ཞལ་ཕྱེ། །ཐམས་ཅད་ཀུན་ལ་བཀའ་དབང་མཛད། །ཡོན་ཏན་གྲུབ་པ་མཐའ་རུ་ཕྱིན། །དེ་ལྟར་གྲུབ་ཕུག་དེ་རྣམས་སུ། །ཚོགས་ཀྱི་འབྲེལ་པ་གང་བཞག་པས། །ཚེ་འདིར་བར་ཆོད་གློ་བུར་ཞི། །ཕྱི་མ་རིག་འཛིན་འགྲོ་བའི་ཞིང་། །ལུས་ལྷ་སྐུར་གྲུབ་པའོ། །དེ་ཀུན་མ་བརྗེད་ཐུགས་ཀྱི་དཀྱིལ་ལ་ཞོགས། །ཕྱི་རབས་ཀུན་ལ་དེ་སྐད་སྒྲོགས། །ཞལ་ནས་གདམས་པ་དེ་སྐད་གསུངས། །

༈ཡང་སུམ་པའི་བོན་པོ་དབུ་དཀར་གྱིས། །ཞལ་ནས་གདམས་པ་དེ་སྐད་གསུངས། །ཁྱེད་གསན་དང་སྐལ་ལྡན་རྣལ་འབྱོར་པ། །སྔོན་གྲུབ་ཐོབ་རིག་འཛིན་སེམས་དཔའ་རྣམས། །ཏི་སེ་གངས་ཀྱི་ལྷོ་ནུབ་ཏུ། །ལོངས་སྤྱོད་ཚོགས་ཀྱི་འཁོར་ལོ་བསྐོར། །གསང་སེམས་དོན་གྱི་དྲོད་ཚད་ཉུལ། །སྟག་འགྲོས་སེང་སྟབས་བྲོ་རུ་འཁྲབ། །མི་འགྱུར་ཞབས་རྗེས་སུམ་ཅུ་བཞག །དེ་ནས་ལི་ཤུ་སྟག་རིང་དང་། །བླ་ཆེན་དྲན་པ་ནམ་མཁའ་དང་། །ཁྲོམ་པ་ཅོ་ཟ་བོན་མོ་དང་། །དེ་གསུམ་རིག་འཛིན་གསང་ཕུག་ཏུ། །མ་རྒྱུད་ཐུགས་ཀྱི་གཟེར་བུ་གྲུབ། །གྲུབ་རྟགས་མི་འགྱུར་ཞབས་རྗེས་བཞག །བླ་ཆེན་དྲན་པ་ནམ་མཁའ་དང་། །མཁའ་འགྲོ་ཅོ་ཟ་བོན་མོ་ཡིས། །རྫོང་བྲག་གསལ་བའི་བྲག་ཕུག་ཏུ། །བོན་མོ་གསང་བདུད་དམར་མོ་དམ་ལ་བཏགས། །མི་འགྱུར་བཀའ་རྟགས་ཞབས་རྗེས་བཞག །རིན་ཆེན་སྤུངས་པའི་ཤར་ཕྱོགས་ཀྱི། །ཉི་ཟླ་འོད་ཀྱི་གསང་ཕུག་ཏུ། །འགྱུར་མེད་གཡུང་དྲུང་གཏན་ལ་ཕབ། །མན་ངག་དོན་གྱི་གཟེར་ཆེན་ཐེབས། །གསང་སེམས་མཆོག་གི་དྲོད་ཚད་ཐོབ། །སྐྱེ་བ་མེད་པའི་བཙན་ས་ཟིན། །རྣམ་མཁྱེན་ཡེ་ཤེས་ཕྱོགས་མེད་རྒྱས། །གྲུབ་ཐོབ་ན་རོ་བོན་ཆུང་དང་། །རྗེ་བཙུན་མི་ལ་རས་པ་ཡིས། །མི་འགྱུར་རྫུ་འཕྲུལ་ཕུག་པ་བཞག །མི་འགྱུར་རྫུ་འཕྲུལ་ཞབས་རྗེས་སོ་སོར་བཞག །ཡིད་དམ་གསང་བའི་གྲུབ་ཕུག་ན། །སྐྱེ་མེད་ཡི་གེ་རང་བྱོན་ཡོད། །རྔ་གཤང་ཆིབས་ནས་མཁའ་ལ་འཕུར། །མི་འགྱུར་བཀའ་རྟགས་རྡོ་ལ་བཞག །དེ་ལྟར་ཡོན་ཏན་བསམ་མི་ཁྱབ། །ཚོགས་ཀྱི་འབྲེལ་བ་གང་བཞག་པ། །རིན་ཆེན་གསང་བའི་ཕོ་བྲང་དུ། །ཚོགས་ཀྱི་ཡོན་ཏན་རྫོགས་ནས་ཀྱང་། །ཞིང་ཁམས་དེ་རུ་སྐྱེ་བར་ངེས། །གནས་ཀྱི་འབྲེལ་བ་བཞག་པ་རྣམས། །མ་དག་སེམས་ཅན་ལུས་བོར་ནས། །དག་པའི་ཞིང་དུ་སྐྱེ་བར་ངེས། །མ་བརྗེད་ཐུགས་ཀྱི་དཀྱིལ་དུ་ཞོགས། །ཕྱི་རབས་ཀུན་ལ་དེ་སྐད་སྒྲོགས། །ཞལ་ནས་གདམས་པ་དེ་སྐད་གསུངས། །

༈ཡང་སྤེ་བོན་ཐོག་རྩེ་ཡི། །ཞལ་ནས་གདམས་པ་འདི་སྐད་གསུངས། །ཁྱེད་གསན་དང་སྐལ་ལྡན་རྣལ་འབྱོར་པ། །གངས་དཀར་གཉན་ཀྱི་ཏི་སེ་འདི། །དང་པོ་མ་སངས་གཉན་གྱི་རྒྱུད། །འོད་དེ་གུང་རྒྱལ་སྲས་སུ་འཁྲུངས། །ཀུན་བཟང་སྐུ་ཡི་བྱིན་གྱིས་བརླབས། །ས་ལ་གནས་པའི་སེམས་དཔའ་གྱུར། །འཁོར་ལོ་བསྒྱུར་རྒྱལ་དག་དང་མཚུངས། །ཐང་བཟང་གངས་དཀར་ལ་སོགས་ཏེ། །ནང་འཁོར་བརྒྱ་དང་བརྒྱད་ཅུ་ཡོད། །དབྱིབས་ནི་རྩེ་རྒྱལ་དག་དང་མཚུངས། །མ་བདུད་ཁྲོ་གཉེར་ལ་སོགས་ཏེ། ། བར་འཁོར་སུམ་རྒྱ་དྲུག་ཅུ་ཡོད། །དབྱིབས་ནི་ཟུར་གསུམ་དག་དུ་ཡོད། །བཙན་བདུད་དམར་ནག་ལ་སོགས་ཏེ། །ཕྱི་འཁོར་སྟོང་ཕྲག་བཅུ་གསུམ་ཡོད། །སྣ་ཚོགས་མ་ངེས་ཅིར་ཡང་སྟོན། །སྤྲུལ་པ་མ་ངེས་ཅིར་ཡང་འགྱེད། །སྣ་ཚོགས་དུ་མར་འཆར་བ་འོ། །དེ་དག་མ་བརྗེད་ཐུགས་ལ་ཞོགས། །ཕྱི་རབས་ཀུན་ལ་དེ་སྐད་སྒྲོགས། །ཞལ་ནས་གདམས་པ་དེ་སྐད་གསུངས། །

༈ཡང་ཅིག་སྤེ་བོན་ཐོག་འཕྲུལ་གྱི། །ཞལ་ནས་གདམས་པ་དེ་སྐད་གསུངས། །ཁྱེད་གསན་དང་སྐལ་ལྡན་རྣལ་འབྱོར་པ། །གཉན་ཆེན་གངས་དཀར་ཏི་སེ་ལ། །བསྒོམ་སྒྲུབ་ཡུན་དུ་གང་བྱས་པ། །རབ་ལ་སྟོང་ཉིད་ལྟ་བ་ནི། །ཐོགས་མེད་རྩེ་རྒྱལ་ལྟ་བ་འཆར། །ལུས་སེམས་མ་རིག་བྲལ་བའི་དུས། །ཟག་བཅས་ཕུང་པོ་བོར་ནས་ཀྱང་། །ཟག་མེད་འོད་ཀྱི་སྐུ་རུ་གྲོལ། །འབྲིང་ལ་གསལ་སྟོང་ལྷུག་པ་འདི། །ནམ་མཁའ་དྭངས་བའི་གཞའ་ཚོན་བཞིན། །གསལ་ལ་མ་འདྲེས་སོ་སོ་རུ། །ཉམས་རྟོགས་ཕུན་སུམ་ཚོགས་པ་འཆར། །ལུས་སེམས་གཉིས་པོ་བྲལ་བ་དང་། །འགྲོ་བ་སེམས་ཅན་དོན་བྱེད་ནུས། །ཐ་མ་གནས་ཀྱི་འབྲེལ་བ་ཡང་། །མཐུན་རྐྱེན་ཕུན་སུམ་ཚོགས་ནས་ཀྱང་། །མ་དག་དྲི་མ་རང་སར་དག །དག་པའི་ཞིང་དུ་སྐྱེ་བར་འགྱུར། །ཕྱག་དང་བསྐོར་བ་བྱས་པ་རྣམས། །ཅིག་ནི་ཁྲི་འབུམ་དག་ཏུ་འགྲོ །མཚན་བཅས་བཟླས་བརྗོད་བྱས་པ་རྣམས། །ངག་གི་གྲིབ་པ་དག་ནས་ཀྱང་། །འགག་མེད་གསུང་གི་གྲོལ་བྱ་ཐོབ། །ཡིད་ཀྱི་བསྐྱེད་རྫོགས་བསྒོམ་པ་རྣམས། །རྣམ་དག་ལྷའི་ཞིང་དུ་སྐྱེ། །ཚོགས་ཀྱི་འབྲེལ་པ་བཞག་པ་རྣམས། །མཐུན་རྐྱེན་ཕུན་སུམ་ཚོགས་ནས་ཀྱང་། །འགལ་རྐྱེན་བར་ཆད་ཞི་བ་དང་། །ཕྱི་མར་འཁོར་ལོ་བསྒྱུར་རྒྱལ་ཐོབ། །ཆབ་གཏོར་ཆུ་སྦྱིན་གཏོང་བ་རྣམས། །རྣམ་དག་དེའི་མཚམས་སྦྱར་ནས། །ཕྱི་མར་ཟད་མེད་གཏེར་དང་ལྡན། །ཉམས་ལེན་རྒྱུན་དུ་བྱང་པ་རྣམས། །ཕྱི་མར་སྟོང་ཉིད་ཡེ་ཤེས་ཤར། །ཞི་གནས་མཉམ་པར་བཞག་པ་རྣམས། །ཕྱི་མར་ཉམས་རྟོགས་ཕུན་སུམ་ཚོགས། །ཉན་བཤད་བསྒོམ་ལ་འཇུག་པ་རྣམས། །འགྲོ་དོན་རྒྱ་ལག་ཆད་པར་འགྱུར། །བོན་གྱི་བཀའ་ལུང་ཐོས་པ་རྣམས། །ཕྱི་མར་ལུང་རིགས་ཕུན་སུམ་ཚོགས། །དེ་ཀུན་མ་བརྗེད་ཐུགས་ལ་ཞོགས། །ཕྱི་མར་ཀུན་ལ་དེ་སྐད་སྒྲོགས། །ཞལ་ནས་གདམས་པ་འདི་སྐད་གསུངས། །

༈ཡང་དཔོན་གསས་ཧྲིང་ནི་མུ་ཙིར(ཝེར)་གྱི། །ཞལ་ནས་གདམས་པ་འདི་སྐད་གསུངས། །ཁྱེད་གསན་དང་སྐལ་ལྡན་རྣལ་འབྱོར་པ། །ལུས་འབྱུང་བཞི་འདུས་པའི་བེམ་པོ་ལ། །སེམས་བདག་མེད་སྟོང་བའི་གནས་ཅིག་བཅས། །དོན་འཁྲུལ་པ་མེད་པའི་ཤེས་རབ་ཤར། །ཏིང་གསལ་ཆེན་པོའི་ཉི་འོད་རྒྱས། །དགའ་བ་ཆེན་པོའི་ཟེ་འབྲུ་འཁྲུངས། །ཡེ་ཁྱབ་གདལ་པའི་ཀློང་དཀྱིལ་ནས། །དྲི་བྲལ་ཡེ་ཤེས་རྗེན་པར་ཤར། །རང་ཤར་ཡེ་ཤེས་འགག་པ་མེད། །ཐབས་དང་ཐུགས་རྗེ་དུ་མ་ཡིས། །ཁྱེད་རྣལ་འབྱོར་གྱི་འགྲོ་དོན་དེ་ལྟར་མཛོད། །

༈ཡང་ཅིག་གསན་དང་རྣལ་འབྱོར་པ། །མ་བཅོས་དབྱིངས་ཀྱི་ནམ་མཁའ་ལ། །མ་གྲིབ་ཡེ་ཤེས་ཉི་མ་ཤར། །ཟུང་འཇུག་ཉག་ཅིག་མངོན་དུ་གྱུར། །མངོན་གྱུར་ཉིད་ལ་ནུབ་པ་མེད། །ཁྱེད་རྣལ་འབྱོར་གྱི་ཐུགས་དམ་དེ་ལ་མཛོད། །ཡང་ཅིག་གསན་དང་རྣལ་འབྱོར་པ། །གཏད་མེད་རྩེ་རྒྱལ་གྱི་ལྟ་བ་ལ། །མ་བཅོས་ལྷུག་པའི་བསྒོམ་པ་ཤར། །མ་བཅོས་སྤྱོད་པ་ཤུགས་ལས་འབྱུང་། །དྲི་མ་བྲལ་བའི་འབྲས་བུ་གནས། །ཁྱེད་རྣལ་འབྱོར་གྱི་ལམ་ཁྱེར་དེ་ལ་མཛོད། །ཡང་ཅིག་གསན་དང་རྣལ་འབྱོར་པ། །གཞི་རྩ་བྲལ་བའི་དབྱིངས་ཉིད་ལ། །རྟོག་མེད་འོད་གསལ་ཉི་མ་ཤར། །ཏིང་གསལ་ཆེན་པོའི་རང་མདངས་ཐོན། །ཐུགས་རྗེ་ཤུགས་འབྱུང་གི་འོད་ཟེར་འཕྲོ། །ཁྱེད་རྣལ་འབྱོར་གྱི་འཕྲིན་ལས་དེ་ལྟར་སྐྱོངས། །ཞལ་ནས་གདམས་པ་དེ་སྐད་གསུངས། །དེ་ནས་བར་སྐབས་འདི་ཉིད་དུ། །ཞི་ཁྲོ་གཉིས་ཀྱི་ཁོག་ཆེན་ཕུབ། །གཡུང་དྲུང་ཕྱྭ་ཚེའི་ཁ་ཚར་གཏགས། །འཕྲིན་ལས་གཞུང་རྣམས་རྫོགས་པར་མཛད། །ཞི་ཁྲོ་རབ་འབྱམ་དབང་ལུང་རྣམས། །རང་རང་གཞུང་ནས་བྱུང་བ་ལྟར། །ཐམས་ཅད་མ་ལུས་རྫོགས་པ་གནང་། །གཡུང་དྲུང་ཚེའི་རྫོགས་ཆེན་གྱིས། །འཆི་མེད་ཚེའི་དབང་རྣམས་བསྐུར། །བར་ཆོད་ཞི་བའི་སྨོན་ལམ་བྱས། །ད་ནས་གཏོར་མ་གས་(གནས་སུ་)སྐྱོད། །བཀྲ་ཤིས་གསོལ་ཞིང་དངོས་གྲུབ་བླངས། །གཏོར་མ་དངོས་གྲུབ་གང་དུ་རོལ། །བདག་ཀྱང་སྔར་བཞིན་ཕྱིར་ལ་བསྐྱལ། །དེ་ལྟར་རྨི་ལམ་འཁྲུལ་སྣང་འདི། །དད་ལྡན་སློབ་མ་རྣམས་ཀྱི་བསྐུལ། །གངས་དཀར་ཏི་སེའི་མདུན་དྲུང་དུ། །དཀར་ཆག་ཡི་གེར་བཏབ་པ་འོ། །དོན་ལས་འགལ་པ་ཅི་མཆིས་པ། །རིག་འཛིན་གཙོ་འཁོར་རྣམས་ལ་བཤགས། །འདི་བྲིས་དགེ་བའི་རྩ་བ་ཡིས། །འདི་ཐོས་སེམས་ཅན་མ་ལུས་ཀུན། །ངེས་ཤེས་ཡིད་ཆེས་སྐྱེས་ནས་ཀྱང་། །ཐོ་ཆོའི་སྐྱོན་གྲིབ་བྲལ་བར་ཤོག །མཁའ་ལ་ཉི་ཤར་ཇི་བཞིན་དུ། །ཕྱོགས་མེད་ཀུན་དུ་དར་ནས་ཀྱང་། །ཡེ་ཤེས་ཆེན་པོའི་རང་མདངས་ཀྱི། །གཟིགས་ཚད་འགྲོ་བ་འདྲེན་པར་ཤོག །སྦྱིན་པའི་བདག་པོ་ཡོན་བདག་བསམ་གྲུབ་ཀྱིས། །དྲིན་ཅན་ཡབ་དཔོན་བཙུན་ཕན་དར་དང་། །ཡུམ་ཡོན་ཏན་མོ་ཀྱི(སྐྱིད)་ཚུལ་དང་། །ཡབ་ཡུམ་གཉིས་ཀྱི་དོན་དུ་བཞེངས་པར་ངོ་མཚར་ཆེ། །བཀྲ་ཤིས།།

༄༅། །འཛམ་གླིང་གངས་རྒྱལ་ཏི་སེའི་དཀར་ཆག་ཚངས་དབྱངས་

ཡིད་འཕྲོག་ཅེས་བྱ་བ་

བཞུགས་སོ།།

གྲུབ་དབང་བསྟན་འཛིན་རིན་ཆེན་གྱིས་མཛད།

གངས་ཏི་སེ་མངའ་རིས་རིག་གནས་གཅེས་སྐྱོང་ཁང་གིས་བསྒྲིགས།།

༄༅། །འཛམ་གླིང་གངས་རྒྱལ་ཏི་སེའི་དཀར་ཆག་ཚངས་

དབྱངས་ཡིད་འཕྲོག་ཞེས་བྱ་བ་

བཞུགས་སོ།།

ཨེ་མ་ཧོ།

དགྲ་བཅོམ་རྣམ་མཁྱེན་རྒྱལ་བ་གཤེན་རབ་མཆོག།

གྲངས་མེད་ཚོགས་རྫོགས་གྲངས་མེད་སྒྲིབ་སྦྱངས་མཐུས།།

འོག་མིན་ཞིང་དེར་མངོན་དུ་སངས་རྒྱས་ཀྱང་།།

འགྲོ་ལ་རྣམ་བརྩེ་གཤེན་ལྷའི་རྒྱལ་ཚབ་ཏུ།།

འོད་གསལ་ལྷར་བབ་དམུ་རྒྱལ་སྲས་སུ་འཁྲུངས།

མི་མཇེད་འཇིག་རྟེན་གདུལ་བའི་ལྷ་སྐལ་མཆོག།

ཁྱད་པར་བོད་ཡུལ་མུན་སེལ་རིན་པོ་ཆེ།།

རྒྱལ་བ་གཤེན་རབ་ཞབས་ལ་ཕྱག་འཚལ་བསྟོད།།

གངས་རྒྱལ་ཏི་སེ་ཞེས་བྱ་གངས་རི་འདི།།

དུས་གསུམ་རྒྱལ་བས་ལུང་བསྟན་བྱིན་རླབས་གནས།།

དབྱིངས་ཀྱི་ཡུམ་ཆེན་ཀློང་ཁྱབ་བྱིན་རླབས་གནས།།

ཡེ་ཤེས་ལྷ་ཆེན་འོད་ཟེར་བྱིན་རླབས་གནས།།

ཐབས་མཆོག་སངས་པོའི་ཐུགས་སྤྲུལ་བྱིན་རླབས་གནས།།

ཤེས་རབ་ཕུལ་ཕྱིན་ལུང་བསྟན་བྱིན་རླབས་གནས།།

འཛམ་གླིང་ལྟེ་བ་གངས་རྒྱལ་ཏི་སེ་ཞེས།།

བསྐལ་མེ་བདུན་གྱིས་མ་བཞུ་འཁྱགས་པའི་གངས།།

ཞང་ཞུང་བོན་གྱི་བླ་རིར་ཕྱག་འཚལ་བསྟོད།།

མ་དྲོས་གཡུ་མཚོ་ཞེས་བྱ་མ་པང་མཚོ།།

ཡེ་སངས་སྤྲུལ་པ་སྟོན་པའི་སྐུ་ཁྲུས་མཚོ།།

འཛམ་གླིང་ལྟེ་བ་མ་དྲོས་གཡུ་མཚོ་ཞེས།།

དམྱལ་མེ་བརྒྱད་ཀྱིས་མ་དྲོས་བསིལ་བའི་མཚོ།།

ཞང་ཞུང་བོན་གྱི་བླ་མཚོར་ཕྱག་འཚལ་བསྟོད།།

དེ་ཇི་ལྟར་ནའང་། རྒྱལ་བའི་བཀའ་དང་འཕགས་པའི་ལུང་ཀུན་ལས། །གནས་ཆེན་ཡོན་ཏན་བསམ་མེད་རྒྱ་མཚོ་ལྟར། །གཏིང་དཔག་བརྟག་དཀའ་ཚད་མེད་ཡོད་མོད་ཀྱང་། །ཆུ་ཐིགས་ཙམ་གྱིས་དཀར་ཆག་ཁ་གསལ་འདི། །དུས་མཐའི་བཅོས་མ་འགའ་དང་བློ་རྨོངས་རྣམས། །སེལ་འཛིན་འགྲོལ་དང་བློ་རྨོངས་གསལ་བའི་ཕྱིར། །དཀར་ཆག་ཚངས་དབྱངས་ཡིད་འཕྲོག་འདི་བཀོད་འཚལ། །

དེ་གང་ཞེ་ནའང་། ལྷོ་འཛམ་བུ་གླིང་གི་ལྟེ་བ། བོད་ཀྱི་ཆུ་བོ་བཞི་འདུས་ཀྱི་འགོ་བོ། ཡུལ་ཆེན་བཅོ་བརྒྱད་ཀྱི་སྙིང་པོ། ཞང་ཞུང་བོན་གྱི་བླ་རི་གངས་ཏི་སེ་ཞེས་བྱ་བ་འདི་ཡི་ལོ་རྒྱུས་དེ་ཅི་ལྟར་ནའང་། དང་པོ་སྲིད་པ་རྒྱུ་ལས་གྲོལ་ཚུལ་དང་། གཉིས་པ་བསྐལ་བཟང་རྒྱལ་བ་གཤེན་གྱི་ལུང་བསྟན་ཞིང་བྱིན་གྱིས་བརླབས་ཚུལ་དང་། གསུམ་པ་འཕགས་པའི་གནས་བརྟན་ཀུན་གྱིས་གནས་སུ་བསྟེན་ཞིང་བྱིན་གྱིས་བརླབས་ཚུལ་དང་། བཞི་པ་རིག་འཛིན་གྲུབ་ཐོབ་ཀུན་གྱིས་སྒྲུབ་གནས་མཛད་ཅིང་བྱིན་གྱིས་བརླབས་ཚུལ་དང་། ལྔ་པ་ཞང་བོད་རྒྱལ་པོ་རྣམས་ཀྱིས་ཕོ་བྲང་བཏབ་ཚུལ། དྲུག་པ་བཅོས་མ་རྣམས་ཀྱིས་བཅོས་ཤིང་བསྒྱུར་ཚུལ་དང་། བདུན་པ་ཕྱིས་འབྱུང་བླ་མ་རྣམས་ཀྱིས་སྒྲུབ་པ་མཛད་ཚུལ་དང་། ཐ་མ་འཇིགས་ཤིང་སྟོང་པའི་ལོ་རྒྱུས་སོགས་མང་དུ་ཡོད་ཀྱང་རུང་། ཅུང་ཟད་བཤད་པའི་བཀྲོལ་ནའང་།

དང་པོ། སྲིད་པ་རྒྱུ་ལས་གྲོལ་ཚུལ།

དང་པོ་ཅི་ཡང་མེད་པའི་སྟོང་པ་ལ། །སྲིད་པ་རང་བྱུང་རྒྱུ་ལས་གྲོལ། །དབྱིངས་ཀྱི་ཡུམ་ཆེན་དབྱིངས་ལས་སྤྲུལ། །གཤེན་ལྷ་འོད་དཀར་འོད་ལས་སྤྲུལ། །སངས་པོ་འབུམ་ཁྲིའི་ཟེར་ལས་སྤྲུལ། །སྟོན་པ་གཤེན་རབ་ལུང་ལས་སྤྲུལ། །ཨ་ཏི་མུ་ཝེར་སྐུ་ལས་སྤྲུལ། །ཀུ་བྱི་མང་སྐེའི་གསུང་ལས་སྤྲུལ། །དབལ་ཆེན་གེ་ཁོད་ཐུགས་ལས་སྤྲུལ། །སྤྲུལ་པའི་དབལ་རི་དཀར་པོ་ཞེས། །ཞང་ཞུང་བོན་གྱིས་བླ་རིར་བཅས། །རི་དེ་ལ་མིང་དང་མཚན་གསོལ་བ། །ལྷ་ཡིས་སད་དོ་དི་རོ་（ལྷ་རི་མཐོན་པོ་ཞེས་སོ）ཞེས། །རྟག་གཟིགས་གྱེར་རྦང་ཧྲི་དོ་（བོན་རི་མཐོན་པོ་ཞེས་སོ）ཞེས། །ཞང་ཞུང་ཤེལ་རྒྱུང་རྟ་སྒོ་（ཏི་རྒྱལ་གངས་ཅན）ཞེས། །བོད་ཀྱིས་རི་བོ་གངས་ཅན་ཞེས། །རྒྱ་གར་མ་ཎམ་སཱརྦ་（རྒྱ་མཚོ་མུ་ཡིས་རི）ཞེས། །རྒྱ་ནག་ཏ་ལ་ཧ་སྤུ་（ཉི་མས་མ་ཞུ་བའི་གངས་རི）ཞེས། །བལ་མོན་སཱརྦ་བྷི་ན་（གངས་རི）ཞེས། །ཁ་ཆེའི་སིང་གྷ་ར་ཡ（ཆུ་ཡི་མེ་ཏོག）ཞེས། །ཨོ་རྒྱན་ཁ་སར་མ་ཎ་（ཆུ་ཡི་འབྲས་བུའི་རི）ཞེས། །རྔ་ཡབ་ལང་ག་ཤག་པ་（སྲིན་པོ་འདུལ་བའི་རི）ཞེས། །བདུད་ཀྱིས་ཀ་ལ་འབིགས་བྱེད་（གངས་རི་བདུད་འདུལ་རི）ཞེས། །གེ་སར་སྐུ་ལ་རྒྱལ་པོ་ཞེས། །ཞང་ཞུང་གེ་ཁོད་གཉན་ལུང་ཞེས། །གྲུ་གུའི་མ་སངས་གཉན་པོ་（ས་བདག་ཀླུ་གཉན་གྱི་ཕོ་བྲང་）ཞེས། །འཇང་གིས་ཁ་ལ་ཡུ་ཤོག་（ཁ་བའི་རི་ཆེན་པོ）ཅེས། །གཉན་གྱིས་གངས་གཉན་ཏི་སེ་ཞེས། །ཀླུ་ཡིས་བ་གམ་སྟག་རྩེ་（ཁ་བ་དཀར་པོ）ཞེས་བྱ་བ། །ལྷོ་འཛམ་བུ་གླིང་གི་དབུས། །བོད་ཀྱི་ཆུ་བོ་བཞི་འདུས་ཀྱི་འགོ་བོ། །ཡུལ་ཆེན་པོ་བཅོ་བརྒྱད་ཀྱི་སྙིང་པོ། །ཞང་ཞུང་བོན་གྱི་ཡུལ། །གནམ་འཁོར་ལོ་རྩིབ་བརྒྱད་གདུག་ཕུབ་པ་ལྟ་བུའི་འོག ས་པད་མ་འདབ་བརྒྱད་གདན་གཏིང་པ་ལྟ་བུའི་སྟེང་། འདུ་གནས་སུམ་ཅུ་སོ་བདུན་མེ་ཏོག་བཀྲ་བ་ལྟ་བུའི་དྭངས་མ། གནས་མཆོག་ཉི་ཤུ་རྩ་བཞི་གྲལ་སྒྲིག་པ་ལྟ་བུའི་གཙོ་བོ། དུར་ཁྲོད་ཆེན་པོའི་གནས་བརྒྱད་གླིང་བདལ་བ་ལྟ་བུའི་དབུས། ཡང་དག་སྒྲུབ་པའི་གནས་དགུ་གཡུང་དྲུང་དགུ་བརྩེགས་ལྟ་བུའི་མཆོག སྐུ་གསུང་ཐུགས་ཀྱི་གནས་སུམ་ནོར་བུ་གསུམ་བརྩེགས་ལྟ་བུའི་ཐོག་མ། གཡུང་དྲུང་བོན་གྱི་བླ་རི་གངས་ཏི་སེ་ཤེལ་གྱིས་མཆོད་རྟེན་ཞེས་བྱ་བ། ཕྱི་ལྟར་ན་གངས་ཤེལ་གྱི་མཆོད་རྟེན་ལྟ་བུ་ཚངས་པ་ལྷ་ཡིས་སྲིད་རྩེ་དང་མཉམ་པ། ནང་ལྟར་ན་ཡི་དམ་མགོན་པོ་རྣམ་གསུམ་གྱི་ཕོ་བྲང་སྟོང་གསུམ་གྱི་གཏོས་དང་མཉམ་པ། གསང་བ་ལྟར་ན་མ་སྲིང་མཁའ་འགྲོའི་ཚོགས་ཞིང་རྒྱ་ཆེ་ལ་གཏིང་ཟབ་པ། ཕྱི་ལྟར་ན་སྐྱབས་གསུམ་གནས་བརྟན་གྱི་ཕོ་བྲང་ངོ་མཚར་རྟགས་དང་ལྡན་པ། ནང་ལྟར་ན་མཆོག་གསུམ་ལྷ་ཡི་ཕོ་བྲང་གཞའ་ཚོན་གྱི་འོད་ཟེར་འཕྲོ་བ། གསང་བ་ལྟར་ན་ཐེག་གསུམ་མཆོག་གི་ཞིང་ས་སྒྲིབ་མེད་འོད་ཀྱི་ཕོ་བྲང་། ཕྱི་ལྟར་ན་མདོ་རྒྱུད་པ་རྣམས་ས་དང་ལམ་ལ་ཞུགས་པའི་གནས་ཕྱིར་མི་ལྡོག་པའི་ས་ནོན་པ། ནང་ལྟར་ན་སྔགས་རྒྱུད་པ་རྣམས་ཐེག་པ་བཞི་བཅུ་རྩ་ལྔ་སྒྲུབ་པའི་གནས་གྲུབ་པའི་རྟགས་དངོས་སུ་ཐོན་པ། ཁྱད་པར་རྒྱུ་འབྲས་ཐེག་པ་རིམ་དགུའི་བོན་སྡེ་ཐམས་ཅད་གཏན་ལ་འབེབ་ཅིང་སྒྲུབ་པའི་གནས། སྤྱི་ལྟར་ན་འགྲོ་བ་རིགས་དྲུག་གིས་སེམས་ཅན་ཐམས་ཅད་ཀྱི་ཉོན་མོངས་པ་དང་ཤེས་བྱའི་སྒྲིབ་པ་སྦྱང་པའི་གནས། ཁྱད་པར་ལས་བཞི་ལྷུན་ལ་རྫོགས་པའི་ཕོ་བྲང་ཆེན་པོ། འཛམ་གླིང་གནས་ཀྱི་རྒྱལ་པོ་གངས་ཏི་སེ་ཞེས་བྱ་བ། ཡེ་ནས་རང་བྱུང་ལྷུན་ལ་རྫོགས་པ་མ་བརྩིགས་དཔང་མཐོ་བོན་གྱི་རི། མཐོ་དམན་དཔག་ཚད་སུམ་དང་ལྡན་པ། གཟུགས་དང་དབྱིབས་ཀྱང་གཡུང་དྲུང་བཀོད་ལེགས་ཀྱི་མཆོད་རྟེན་ལྟ་བུ། དབུ་རྩེ་ཟླུམ་ལ་འབུར་བ་ལྷ་ཡི་ནོར་བུ་ལྟ་བུ། སྐུ་སྟོད་རྒྱས་ཞིང་ཆེ་བ་ཟླ་བ་ཚེས་པ་ལྟ་བུ། རྐེད་པ་ལྷུན་ལ་བརྗིད་པ་རི་རྒྱལ་ལྷུན་པོ་ལྟ་བུ། སྐུ་སྨད་གྲུ་བཞི་ལྡན་པ་གླིང་བཞི་ཆག་ལ་བཏབ་པ་ལྟ་བུ། ཤར་ཞི་བ་དཀར་པོ་དར་དཀར་གྱི་ཡོལ་བ་བྲེས་པ་ལྟ་བུ། བྱང་དྲག་པོ་ཟུར་གསུམ་མེ་རི་འབར་བ་ལྟ་བུ། ནུབ་དབང་གི་རྒྱལ་པོ་ཟླ་བ་ཚེས་པ་ལྟ་བུ། ལྷོ་ཡིད་བཞིན་རྒྱས་པའི་ནོར་བུ་སྤུངས་པ་ལྟ་བུ་དེ་ལ། རྒྱལ་བ་སངས་རྒྱས་ཀུན་གྱི་བྱིན་གྱིས་བརླབས་པའི་རྟགས་སུ་ཡང་། དབུ་རྩེ་ལ་གངས་ཤེལ་དཀར་ལྟ་བུའི་ན་བཟའ་ཡོད་པ། བསྐལ་པའི་མེ་བདུན་ཤར་ཡང་མི་བཞུ་བ། ཡི་དམ་རྒྱལ་བའི་དཀྱིལ་འཁོར་དང་དབྱེར་མེད་པའི་རྟགས་ཡང་། ཡེ་ཤེས་ཀྱི་མེ་རི་（གངས་ཏི་སེ་ལ་ཡོད）དང་ཐུགས་རྗེའི་གཡུ་དུད་（མ་པང་ལ་ཡོད）སོགས་རྒྱུན་ཆད་མེད་པ། རིག་འཛིན་དང་མཁའ་འགྲོ་ཐམས་ཅད་འདུས་རྟགས་སུ་ཡང་། སྤྲིན་དང་ན་བུན་གྱིས་ཞལ་ཁེབ་ལ་མེ་ཏོག་དང་བདུད་རྩིའི་སྦྲང་ཆར་རྟག་ཏུ་ཡོད་པ། གནས་འོག་མིན་གྱི་ཞིང་དང་དབྱེར་མེད་པའི་རྟགས་སུ་ཡང་། གཞའ་ཚོན་དང་འོད་ཟེར་གྱིས་ཀློང་ནས་ལྷ་དང་ལྷ་མོ་རྣམས་ཀྱིས་མཆོད་པ་སྣ་ཚོགས་འབུལ་ཞིང་བསྐོར་བ་དང་ལྷ་ཕྱག་འཚལ་བ། ཁམས་སུམ་སེམས་ཅན་གྱི་ཚོགས་གཉིས་བསགས་པའི་གནས་ཡིན་པའི་རྟགས་སུ་ཡང་། རྩི་ཤིང་དང་མེ་ཏོག་སྣ་ཚོགས་ཀྱི་གླིང་ནས། བྱ་གཅན་དང་རི་དྭགས་ཚོགས་ཀྱིས་དགའ་བའི་རོལ་རྩེད་སྣ་ཚོགས་བྱེད་པ། མི་ཡི་ཁྱེའུ་དང་བུ་མོ་གྲངས་མེད་ཀྱིས་ལྷ་ཕྱག་དང་མཆོད་པ་འབུལ་ཞིང་བསྐོར་བ་བྱེད་པ། ཀླུ་དང་གནོད་སྦྱིན་ནོར་བདག་སོགས་ཀྱིས་ཕོ་བྲང་ཡིན་པའི་རྟགས་སུ་ཡང་། རི་བོ་དང་རི་བྲག་རྒྱ་མཚོ་དང་ནེའུ་གསིང་གི་ཁྲོད་དུ། ཀླུ་དང་གནོད་སྦྱིན་ནོར་ལྷ་རྣམས་ཀྱིས་རིན་པོ་ཆེ་སྣ་ཚོགས་ཀྱི་མཆོད་པ་འབུལ་ཞིང་ལྷ་ཕྱག་དང་བསྐོར་བ་བྱེད་པ། གང་ཟག་དམ་པ་རྣམས་གྲུབ་པ་ཐོབ་པའི་གནས་ཡིན་པའི་རྟགས་སུ། གསང་ཕུག་བརྒྱ་དང་རྩ་བརྒྱད་ལ་གསང་སྒོམ་བརྒྱ་དང་རྩ་བརྒྱད་ཏིང་ངེ་འཛིན་ལ་སྙོམས་པར་བཞུགས་པ། བོན་སྐྱོང་སྲུང་མ་རྣམས་གཏན་ཏུ་བསྟན་པ་བསྲུང་བའི་རྟགས་སུ་ཡང་། དུར་ཁྲོད་ཆེན་པོའི་གནས་བཞི་རུ་ཁྲག་མཚོ་དང་མེ་རླུང་ཐོག་ཛོ་འཁྲུག་པའི་ཀློང་དུ་ཐོག་འབྲུག་གློག་འོད་ཀྱིས་སྒྲ་དང་ཀི་བསྭ་ཆ་ཡི་སྒྲ་སོགས་རྟག་ཏུ་ཡོད་པ། བདེན་གཉིས་འཕྲུལ་ངག་བདེན་པའི་བོན་སྒྲ་རྒྱུན་ཆད་མེད་པའི་རྟགས་སུའང་། ས་ཆུ་མེ་རླུང་གིས་སྒྲ་སྐད་སྙིང་པོ་ལྷ་ཡི་རང་གསུང་དུ་དིར་དིར་སྒྲོགས་པ་དེ་ལ། མ་བརྩིགས་སྲིད་པའི་རི་བོ་ཆེན་པོ་བཞི། །མ་བརྡལ་འབྱུང་པའི་ཐང་ཆེན་པོ་བཞི། །མ་བཀོད་འཁྱིལ་བའི་མཚོ་ཆེན་པོ་བཞི། །རང་འབྱུང་ཁྲུས་ཀྱི་སྒོ་མོ་ཆེན་པོ་བཞི། །ཁ་ནས་འབབ་པའི་ཆུ་ཆེན་པོ་བཞི། །མཆོག་ཏུ་སྒྲུབ་པའི་གནས་ཆེན་པོ་བཞི། །དྲག་པོ་དབལ་གྱི་རོང་ཆེན་པོ་བཞི། །མི་འགྱུར་གླིང་གི་ཚལ་ཆེན་པོ་བཞི། །རྫུ་འཕྲུལ་སྤྲུལ་པའི་གསང་ཕུག་ཆེན་པོ་བཞི། །མི་འཇིག་གཏམས་པའི་བྲག་ཆེན་པོ་བཞི། །གཙུག་ལག་བོན་གྱི་གཏེར་ཆེན་པོ་བཞི། །རིན་ཆེན་ནོར་གྱི་གཏེར་ཆེན་པོ་བཞི། །ཁ་ལ་རག་ཆོག་གི་ཆུ་མིག་ཆེན་པོ་བཞི། །ཐོད་པ་བོར་ཆོག་གི་དུར་ཁྲོད་ཆེན་པོ་བཞི། །གོམ་པ་སྤོ་ཆོག་གི་གླིང་ཆེན་པོ་བཞི། །སྨོན་ལམ་བཏབ་ཆོག་གི་ལམ་བཞི། །གཞན་ཡང་གསང་བའི་སྦས་ཕུག་བཅུ་གསུམ། །ལྷ་ཡི་ཁྲུས་ཆབ་བཅུ་གསུམ། །སྐུ་གདུང་མཆོད་རྟེན་བཅུ་གསུམ། །མི་འགྱུར་ས་རྟགས་བཅུ་གསུམ། །སྐུ་གསུང་ཐུགས་ཀྱི་གནས་གསུམ། །མགོན་པོ་གསུམ་གྱི་གནས་གསུམ། །ཡེ་ཤེས་རྫུ་འཕྲུལ་ལས་བཞི། །བཀྲ་ཤིས་པའི་རྟགས་བརྒྱད། །རིན་པོ་ཆེའི་ནོར་བདུན། །བཀྲ་ཤིས་སྲུང་བའི་ས་རྟགས་བཞི་ལ་སོགས། བཀྲ་ཤིས་པའི་ས་རྟགས་དུ་མ་དང་ལྡན་པའི་རི་བོ་ཆེན་པོ་རུ་སྲིད།

༈དེ་ཡང་ཕྱོགས་བཞི་ལ་མ་བརྩིག་རང་བྱུང་གཏམས་པའི་རི་བོ་ཆེན་པོ་བཞི་རུ་སྲིད་པ་ནི། རི་བོ་ཆེན་པོ་དེ་ཡི་མདུན་དཔག་ཚད་ཉིན་སྐོར་གཉིས་ཀྱི་ས་རུ། སྨན་མོ་བཞད་པའི་ས་ཞེས་བྱ་བ་སྟག་རི་ཁྲ་བོ་སྨན་གྱི་རི（སྨན་ནགས་སྙིང་ཟེར）། གཟུགས་དང་དབྱིབས་ཀྱང་རྒྱ་སྟག་ཁྲ་བོ་འགྱིང་པ་ལྟ་བུ། རི་རྩེ་ཡང་གངས་བྲག་དཀར་པོ་སྟག་དར་མའི་མཆེ་བ་བསྣོལ་བ་ལྟ་བུ། རི་སྟོད་ཀྱང་རྫ་བྲག་ནག་པོ་དོམ་བུ་སྙིང་དཀར་ནགས་ལ་བཞུགས་པ་ལྟ་བུ། རྐེད་པ་ཡང་གཡའ་རི་སྔོན་པོ་མཚོ་འོད་ནམ་མཁའ་ལ་དྭངས་པ་ལྟ་བུ། རྩ་བ་ཡང་སྤང་རི་སེར་པོ་གསེར་གྱི་གླིང་བརྡལ་པ་ལྟ་བུ། དེའི་གཡས་སུ་ལྷོ་ཕྱོགས་ལྔ་ལྡན་གྱི་ཡུལ་（ལྷོ་རྟ་གླིང་ཟེར）ཞེས་པ་མེ་ཏོག་མཛེས་པའི་དཀྱིལ་འཁོར་བཀྲ་བ་ལྟ་བུ། གཡོན་དུ་གནོད་སྦྱིན་ལང་ག་པུ་རི་གླིང་（པུ་རང་ཟེར）ཞེས་པ་ལོངས་སྤྱོད་དང་མངའ་ཐང་ཕུན་སུམ་ཚོགས་པ། རྒྱབ་དུ་ནགས་ཚལ་མེ་ཏོག་གི་གླིང་དུ། ལྷོ་མོན་དང་ཀླ་ཀློ་（རོང་འོམ་ལོ་ཟེར）སོགས་ཀྱི་ཡུལ་ཞིང་གྲངས་མེད་ཡོད་པ། མདུན་དུ་རི་ཚེ་རིང་（ཚེ་རིང་མཆེད་ལྔའི་ཕོ་བྲང་ཟེར）དུང་དཀར་གཡས་འཁྱིལ་ལྟ་བུའི་ནང་དུ། བྲག་ཚེ་རིང་གཡུང་དྲུང་རྒྱ་གྲམ་ལྟ་བུའི་དབུས་ནས། ཆུ་ཚེ་རིང་ཁ་ལ་རག་ཆོག་རྒྱུན་ཆད་མེད་པར་འབབ་པ། ཆུ་དེ་ཁ་ལ་བཏུང་བ་དང་ཁྲུས་བྱེད་པ་ཐམས་ཅད་ཚེ་རིང་ལུས་སྟོབས་རྒྱས་པ། ཀེ་རུ་རི་ཡི་བྲག་ཕུག་དུ་མི་ཚེ་རིང་（ཉན་ཐོས་འགོག་པ་ཡིན་ཟེར）བསྐལ་པ་གྲངས་མེད་ལ་སྐྱེ་འཆི་མེད་པའང་ཡོད། གནམ་ཕྱི་གུང་རྒྱལ་ལ་སོགས་སྲིད་པའི་སྨན་ཚོགས་རྣམས་ཀྱི་བཞུགས་གནས་ཡིན་པའི་རྟགས་སུ་ཡང་། སྤྲིན་དང་ན་བུན་གྱི་ཞལ་ཁེབ་ལ་བདུད་རྩིའི་སྦྲང་ཆར་རྟག་ཏུ་འབབ་པ་ཡང་ཡོད། ཅེས་སོ། །

༈དེ་ལྟར་དུའང་གངས་རི་ཆེན་པོ་དེའི་གཡས་ཕྱོགས་དཔག་ཚད་ཉིན་སྐོར་གཅིག་གི་ས་རུ། ལྷ་རི་རྩེ་བརྒྱད་ལྷ་ཡི་རི་ཞེས་བྱ་བ་དུག་རི་ནག་པོ་རྩེ་བརྒྱད་གནམ་ལྕགས་འབར་བའི་རི（རི་རྩེ་བརྒྱད་མགོན་པོ་གྲི་གུག་གི་བླ་རི་ཟེར）། གཟུགས་དང་དབྱིབས་ཀྱང་འབྲོང་རྗེ་ནག་པོ་རྫ་ལ་འགྱིང་པ་ལྟ་བུ། ཟུར་བརྒྱད་དྲག་པོའི་དབལ་དང་ལྡན་པ། ལུང་བརྒྱད་སྒྲུབ་པའི་གནས་དང་ལྡན་པ། གཤོག་བརྒྱད་ཐར་པའི་ལམ་དང་ལྡན་པ། རྩེ་བརྒྱད་བདུད་འདུལ་ཞིང་དང་ལྡན་པ། མདུན་དུ་གཡུང་དྲུང་གསལ་བ་འོད་ཀྱི་སྒྲུབ་ཕུག་（རྒྱལ་བ་རྒོད་ཚང་པའི་སྒྲུབ་ཕུག་ཟེར）ཏུ། གང་སྒྲུབ་ཚེ་ལུས་གཅིག་ལ་སངས་རྒྱས་པ། གཡས་སུ་ཉི་འོད་གཡེན་དམར་གྱི་རྒྱལ་ཁམས་（རྒྱ་ཉི་མའི་གཞུང་ཟེར）ཞེས་བྱ་བ། གཡའ་སྤང་དང་གངས་བྲག་གི་ཚལ་ཆེན་པོ་ལ། མ་སྒྲ་བླ་རྒྱལ་མོའི་དཀོར་མཛོད་གཏེར་གྱི་ཕོ་བྲང་ཡོད་པ། རྒྱབ་ཏུ་མཁའ་འགྲོ་དང་དཔའ་བོའི་གསང་སྦྱོར་གྱི་བྱིན་གྱིས་རླབས་པའི་གནས་（ཤར་ལ་བཙག་ཁུང་ཟེར）ཡོད་པ། གཡོན་དུ་བཀྲ་ཤིས་པའི་དར་ལམ་ལ་གོམ་པ་སྤོ་ན་ངན་སོང་ལ་སླར་མི་ལྡོག་པ་ཡང་ཡོད། ཅེས་སོ། །

༈དེ་ལྟར་དུའང་གངས་རི་ཆེན་པོ་དེའི་གཡོན་དུ་དཔག་ཚད་ཉི་སྐོར་གཅིག་གི་ས་རུ་ཡང་། ཧྲོམ་པོ་རྫ་བཟང་ཕྱུག་མོ་ཞེས་བྱ་བ་ཞང་ཞུང་སྤོས་རི་ངད་ལྡན་（བོན་རི་ཟེར）གསས་ཀྱི་རི། གཟུགས་དང་དབྱིབས་ཀྱང་ཤྭ་རྐྱང་གཡའ་དང་སྤང་ལ་མཆོང་པ་ལྟ་བུ། རྩེ་མོ་ཡང་གངས་（མི་ལ་རས་པའི་གངས་སྤར་གང་བཏབ་པ་ཡིན་ཟེར）བྲག་མེ་རི་འབར་བ་ལྟ་བུ། གཡའ་གངས་རྫ་སྤང་གི་ཁྲོད་དུ་རྩི་དང་སྨན་སྤོས་ཀྱི་ཚལ་དང་ལྡན་ཞིང་དྲི་བཟང་ངད་ཀྱི་ཞིང་ཁམས་ཁྱབ་པ། རི་དེ་ལ་གནས་སེམས་ཅན་ཐམས་ཅད་སྨན་གྱི་རང་བཞིན་དུ་ཡོད་པ། མདུན་དུ་གསང་བྲག་དབེན་པའི་རོང་གསུམ་དུ་དུག་གསོས་ཀྱི་ཆུ་བོ་（ལུང་ནག་དང་བ་ཆེན་བ་ཆུང་ཡང་ཟེར）ཡན་ལག་བརྒྱད་ལྡན་རྟག་ཏུ་འབབ་པ། གཞན་ཡང་གསང་ཕུག་ལྔ་ལ་（ན་རོ་བོན་ཆུང་གི་གཟིམ་ཕུག་སྟག་སྣ་སྒྲུབ་ཕུག་ཀྱང་ཟེར）གང་སྒྲུབ་ཚེ་ཡི་རིག་འཛིན་ཐོབ་ཅིང་ཞག་གཅིག་བསྡད་ན་བདེ་གནས་ཐོབ་པའང་ཡོད། གཡས་སུ་སྐུ་བླ་སྐྱེས་ཆེན་ཕུ་ཝེར་གྱི་བླ་རི་（འདམ་ལུང་གི་རི་ཟེར）ཞེས་བྱ་བ། གཡའ་རི་སྔོན་པོ་དབལ་གཏོར་དགྲ་ལ་རྔམ་པ་ལྟ་བུ། རྒྱབ་ཏུ་བྱང་ཕྱོགས་ལྔ་ལྡན་ལྡན་གྱི་གླིང་（བྱང་རྟ་གླིང་ཟེར）ཞེས་པ་ན། ནེའུ་གསིང་གི་ཐང་ཆེན་གསེར་གྱི་མེ་ཏོག་འདབ་བརྒྱད་ཁ་ཕྱེ་བ་ལྟ་བུ། གཡོན་དུ་གནོད་སྦྱིན་འབྲོང་རྩེ་ནག་པོའི་ཕོ་བྲང་དོམ་ནག་དགྲ་ལ་རྔམ་པ་ལྟ་བུ་ཡང་ཡོད། ཅེས་སོ། །

༈དེ་ལྟར་དུའང་རི་བོ་ཆེན་པོ་བཞི་ལ་མ་བརྡལ་འབྱུང་པའི་ཐང་བཞི་རུ་སྲིད་པ་ནི། དེ་ཡང་གངས་རི་ཆེན་པོ་དེའི་མདུན་དུ་ལྷ་ཡུལ་གུང་ཐང་（བར་ཁ་ཐང་ཟེར）ལྷ་ཡི་འདུན་ས་ཞེས་བྱ་བ། ཐང་ཆེན་པོ་གསེར་གྱི་འཁོར་ལོ་རྩིབས་སྟོང་བརྡལ་པ་ལྟ་བུ། དེའི་མཚམས་སུ་མི་ཡུལ་སྐྱིད་ཐང་（འདམ་ཆུའི་གཞུང་ཟེར）མི་ཡི་འཚོགས་ར་ཞེས་བྱ་བ། ཐང་ཆེན་པོ་དར་དཀར་ཐང་ལ་འདིང་པ་ལྟ་བུ། དེའི་མཚམས་སུ་གཉན་ཡུལ་གསེར་ཐང་（ན་ལུག་རུ་ཟེར）ཞེས་བྱ་བ་འཛམ་བུ་གསེར་གྱི་མ་འདལ་ཕུལ་བ་ལྟ་བུ། དེའི་མཚམས་སུ་ཀླུ་ཡུལ་ནེའུ་ཐང་ཀླུ་ཡི་ཕོ་བྲང་（སླང་སྐྱ་ཟེར）ཞེས་བྱ་བ། མཚོ་རོ་གཡུ་ཡི་མན་འདལ་ཕུལ་བ་ལྟ་བུ། ཐང་ཆེན་པོ་དེ་ལ་ལྷ་ཀླུ་གཉན་སོགས་ཀུན་གྱིས་བསོད་ནམས་ཕུན་སུམ་ཚོགས་པའི་འདུ་ར་ཡོད་པའོ། །ཅེས་སོ། །

དེ་ཡང་ཐང་ཆེན་པོ་དེ་བཞི་ལ་མ་བཀོད་འཁྱིལ་པའི་མཚོ་བཞི་རུ་སྲིད་པ་ནི། དང་པོ་ཅི་ཡང་མེད་པའི་སྟོང་པ་ལ་སྲིད་པ་རང་འབྱུང་གི་རྒྱུ་ལས་སྟོང་པ་ནམ་མཁའི་ཀློང་ན་རིན་པོ་ཆེ་འོད་ཀྱི་སྒོ་ང་བཞི་རུ་བབས། དེ་ཡང་དུང་སྒོང་དཀར་པོའི་རྒྱུ་ལས་གུར་རྒྱལ་ལྷ་（མཚོ་མ་པང་གི་བུ་ཡིན་ཟེར）མོ་མཚོ་ནི་ལྷ་ཡི་མཚོ་ཞེས་བྱ་བ། རི་སྤོས་རི་ངད་ལྡན་གྱི་རྩ་བ་རུ་མཚོ་ཆེན་པོ་དཔག་ཚད་ཉིན་སྐོར་གཅིག་གི་ཚད་ཡོད་པ། གཟུགས་དང་དབྱིབས་ཀྱང་དངུལ་དཀར་གྱི་མེ་ལོང་སྦུབ་པ་ལྟ་བུ་ལ་ཀླུ་ཡི་དཀོར་མཛོད་དང་ལོངས་སྤྱོད་ཕུན་སུམ་ཚོགས་པའོ།། ཅེས་སོ། །

དེ་ལྟར་དུའང་གཡུ་སྒོང་སྔོན་པོའི་རྒྱུ་ལས་མ་པང་གཡུ་མཚོ་（ཁྲུས་ཀྱི་མཚོ་ཡང་ཟེར）ནི་ཁྲུས་ཀྱི་མཚོ་ཞེས་བྱ་བ། རི་གངས་རྒྱལ་ཏི་སེའི་རྩ་བ་རུ་མཚོ་ཆེན་པོ་དཔག་ཚད་ཉིན་སྐོར་བཞི་ཡི་ཚད་ཡོད་པ། ཕྱི་ལྟར་ན་གཟུགས་དང་དབྱིབས་ཀྱང་གཡུ་ཡི་མན་འདལ་ཕུལ་བ་ལྟ་བུ། ནང་ལྟར་ན་ཀླུ་མ་དྲོས་གཟི་ཆེན་དང་ཀླུ་མོ་མ་པང་གཡུ་ཕྱུག་མ་གཉིས་ཀྱི་ཕོ་བྲང་། གཡུ་མཁར་ནམ་མཁའ་གཟི་མཐོང་དཔག་ཚད་གསུམ་དང་ལྡན་པ། དབུས་སུ་ཤིང་འཛམ་བུ་པྲི་ཀྴའི་སྡོང་པོ་ཡན་ལག་བརྒྱད་དང་ལྡན་པ་ལ། ལྷ་ཀླུ་མི་གསུམ་གྱི་དགོས་འདོད་ཕུན་སུམ་ཚོགས་པ། གཞན་ཡང་ཤེལ་གྱི་མིའུ་ཆུང་། བ་སོ་ཡི་རྟ་ཕོ། གཡུའི་མཛོ་མོ། གསེར་གྱི་གླང་ཆེན། དུང་གི་བ་མོ། གསེར་ཉ་གཡུ་སྦལ། ཆུ་སྲིན་པ་ཏྲ། གསེར་གྱི་ངང་ངུར་ལ་སོགས་དང་། རིན་པོ་ཆེའི་གྲམ་རྡོ། གསེར་གྱི་བྱེ་མ། ཤེལ་གྱི་ལྦུ་བ། བྱི་རུའི་སྡོང་པོ། སྨན་གྱི་ནགས་ལ་སོགས་ཀླུ་ཡི་དཀོར་མཛོད་བསམ་གྱི་མི་ཁྱབ་པ་ཡོད་པ། གཡུ་ཡི་དུད་པ་སྔོན་པོ་དང་སྤྲིན་དང་ན་བུན་གྱི་ན་གཟའ་དང་ཞལ་ཁེབས་སོགས་ཡོད་པ། མཚོ་ཆེན་པོ་དེའི་ཕྱོགས་བཞི་རུ་ཤར་དུ་རིན་པོ་ཆེ་སྣ་ལྔའི་（བྱེ་མ་སྣ་ལྔ་ཡིན）གཏེར་སྒོ་ཡོད་པ། བྱང་དུ་རྩི་སྨན་སྣ་ཚོགས་（མཚོ་རྩྭ་ཡིན）ཀྱི་གཏེར་སྒོ་ཡོད་པ། ནུབ་ཏུ་དུག་འཇོམས་བདུད་རྩིའི་（བུལ་ཏོག་ཡིན）གཏེར་སྒོ་ཡོད་པ། ལྷོ་རུ་སྐྱེ་བདུན་ཤ་（ཉ་ཤ་ཡིན）ཡི་གཏེར་སྒོ་ཡོད་པ། དེའི་མཚམས་བཞི་རུ་འགྲོ་འདྲེན་རྣམ་བཞི་ཞེས་བྱ་བ། ལྷོ་ཤར་བྲག་དམར་རིན་ཆེན་སྤུངས་པའི་（ལང་ཀ་ཤག་པ་ཟེར）རི་ལ། རྩྭ་རྟག་ཏུ་ངུ་བ་ཞེས་བྱ་བ་ནད་རིགས་ཀུན་ལ་གཅིག་ཆོག་གི་སྨན། རྩ་རྡོ་རྗེའི་ཕ་ལམ་ལོ་མ་བོང་བུའི་རྣ་བ་ལྟ་བུ་བརྒྱད་ཡོད་པ་ལ། སྡོང་པོ་དཀར་ལ་རིམ་པ་སྣ་ཚོགས་ཡོད་པ། མེ་ཏོག་སྔོ་ལ་འདབ་མ་བརྒྱད་དང་ལྡན་པ། གེ་སར་དམར་ལ་འབྲས་བུ་རྡོ་རྗེ་རྩེ་ལྔ་ཡོད་པ། ཆེ་ཆུང་ཚད་ནི་སྲན་མའི་མེ་ཏོག་ཙམ་ཡོད་པ། དྲི་དང་ངད་ནི་གླ་བ་དྲི་གཙང་དང་འདྲ་བ། དུས་རྟག་ཏུ་ཟིལ་པ་དང་འོད་ཟེར་སྣ་ཚོགས་ཡོད་པ། ནད་ལ་བཏང་ན་དཀར་པོ་གཅིག་ཐུབ། ཁ་ལ་རག་ན་ངན་སོང་སྒོ་བཅོད། འཆི་བའི་དུས་སུ་ཏིང་འཛིན་ལ་བཞུགས་ཅིང་རིང་བསྲེལ་འཁྲུངས་པའང་ཡོད། ཅེས་སོ། །དེ་ལྟར་བྱང་ཤར་དུ་ཡང་རི་སྤོས་རི་ངད་ལྡན་གྱི་རི་ལ། རྡོ་འགྲོ་བ་འདྲེན་ཞེས་བྱ་བ་མེ་རྡོའི་（སྔགས་པའི་རྒྱལ་པོ་རཀྴ་ཧུཾ་ནག་གི་རུས་གོག་ཡིན་ཟེར）བྲག་ཕོང་ཆེན་པོ་དེ་ལ་མེ་གདབ་ཅིང་བཟའ་བཏུང་གང་བྱས་དང་། མེ་དང་དུ་བས་ཁྱབ་ཚད་ཐམས་ཅད་སངས་རྒྱས་པའང་ཡོད། ཅེས་སོ། །དེ་ལྟར་དུའང་བྱང་ནུབ་ཏུ་ཆུ་རྟག་ཏུ་ངུ་བ་（བྱིའུ་ཆུ་ཚན་ཟེར）ཅེས་བྱ་བ། ནད་རིགས་ཀུན་ལ་ཕན་པའི་ཆུ་ཚན་ཁོལ་མ་ཡང་ཡོད། ཅེས་སོ། དེ་ལྟར་དུའང་ལྷོ་ནུབ་ཏུ་མི་རྟག་ཏུ་ངུ་བ་ཅེས་བྱ་བ། ཀེའུ་རུ་རིའི་བྲག་ཕུག་（སྟག་རི་རོང་ཡིན）ཏུ་ཚེ་ལོ་སྟོང་ཕྲག་ཐུབ་པའི་དྲང་སྲོང་འགོག་པར་གནས་པ་ལ། སེམས་ཅན་གང་མཇལ་ཐར་པ་ཐོབ་པ་ཡང་ཡོད། ཅེས་སོ། །

དེ་ལྟར་དུའང་གསེར་སྒོང་སེར་པོའི་རྒྱུ་ལས། ལ་ངག་གསེར་མོ་མཚོ་ཞེས་བྱ་བ། ཏི་སེ་གངས་ཀྱི་གཡས་ཟུར་མ་པང་མཚོ་ཡི་གཡོན་ཟུར། སྟག་རི་ཁྲ་བོའི་མར་ཞབས་དུག་རི་ནག་པོའི་རྩ་བ་རུ། མཚོ་ཆེན་པོ་མཐའ་སྐོར་ཚད་ནི་ཉིན་སྐོར་བརྒྱད་ཡོད་པ། གཟུགས་དང་དབྱིབས་ཀྱང་གླིང་བཞི་ཆག་ལ་གདབ་པ་（མི་ལྤགས་ཐང་ལ་བཏིང་བ་ལྟ་བུ་ཟེར）ལྟ་བུ་དེ་ལ་ཀླུ་ཡི་དཀོར་མཛོད་དང་ལོངས་སྤྱོད་བསམ་གྱི་མི་ཁྱབ་པ་ཡོད་པ། ནང་དུ་དབལ་འབར་མེ་རི་དོ་（བོན་པོའི་གནས་ཡོད་ཟེར）ལ་གསང་ཕུག་གཡུང་དྲུང་འོད་འབར་སོགས་དང་གཞན་ཡང་གསང་ཕུག་དང་སྒྲུབ་ཕུག་དང་སྒྲུབ་གནས་མང་དུ་ཡོད་པ། ཅེས་སོ། །

དེ་ལྟར་དུའང་དུང་སྒོང་དཀར་པོའི་རྒྱུ་ལས་གུང་རྒྱུད་དངུལ་མོ་མཚོ་ནི་གསས་ཀྱི་མཚོ་ཞེས་བྱ་བ། འབྲོང་རྩེ་ནག་པོའི་རི་ཡི་རྩ་བ་རུ་མཚོ་ཆེན་པོ་མཐའ་སྐོར་གྱི་ཚད་ནི་ཉིན་སྐོར་གཉིས་ཀྱི་ཚད་ཡོད་པ། གཟུགས་དང་དབྱིབས་ཀྱང་དར་ཡུག་སྔོན་པོ་ཐང་ལ་བརྐྱང་པ་ལྟ་བུ་དེ་ལ། ཤར་དུ་རི་（བ་ཡུལ་རི་བཙན་ཡིན）བཙན་དམར་པོ་མདུང་དར་ཕྱར་བ་ལྟ་བུ། བྱང་དུ་ཀླུ་བཙན་སྔོན་པོ་（སྟག་རལ）དམག་ཚོགས་ཀྱི་དཔུང་འདུས་པ་ལྟ་བུ། ནུབ་ཏུ་འབྲོང་རྩེ་ནག་པོ་བདུད་ནག་ལས་ལ་རྒྱུགས་པ་ལྟ་བུ། ལྷོ་རུ་བདུད་བཙན་ནག་པོ་དོམ་ནག་ཐུར་དུ་（བང་ང་ཟེར）རྒྱུགས་པ་ལྟ་བུ་ཡང་ཡོད། ཅེས་སོ། །

༈དེ་ལྟར་དུའང་མཚོ་ཆེན་པོ་དེ་བཞི་ལ་རང་བྱུང་ཁྲུས་ཀྱི་སྒོ་བཞི་རུ་སྲིད་པ་ནི། ཁྲུས་སྒོ་ཤར་ཞེས་བྱ་བ་བག་ཆགས་དང་སྡིག་སྒྲིབ་ཐམས་ཅད་དག་ཆོག་གི་ཁྲུས་སྒོ མདུན་དུ་གསེར་ལུང་（སེ་ར་ལུང་）གསེར་གྱི་ཝ་ཏི་བཅུག་པ་ལྟ་བུ་ཡང་ཡོད་ཅེས་སོ། །དེ་ལྟར་ཡང་ཁྲུས་སྒོ་བྱང་ཞེས་བྱ་བ་ཁ་ལ་རག་ཆོག་གི་ཁྲུས་སྒོ། རི་གླང་ཆེན་（གླང་པོ་སྣ）ཉལ་བ་ལྟ་བུའི་སྣ་རོང་（བ་ཆེན）ལྕགས་ཀྱི་ཝ་ཏི་བཙུགས་པ་ལྟ་བུ་ཡང་ཡོད། ཅེས་སོ། །དེ་ལྟར་དུའང་ཁྲུས་སྒོ་ནུབ་ཞེས་བྱ་བ། དུག་རིགས་ཀླུ་ནད་མཛེ་ཤུ་ཀུན་ལ་འཇོམས་ཆོག་གི་ཁྲུས་སྒོ། བྲག་བྱ་སྐྱིབས་ཅན་གྱི་མགོ་བོ་（མཁའ་འགྲོ་ཁྱུང་གདོང་གི་ཕོ་བྲང་ཡོད）ཐར་པ་བྱང་ཆུབ་རིའི་（དགོན་པ་བྱིའུ་ཟེར）གཡས་ཟུར། གསང་བྲག་（རྒྱལ་བུ་ནོར་བཟང་གི་གཉའ་བོ་སྡོད་ས་ཡིན་ཟེར）ཡང་རྫོང་དམར་པོའི་གདོང་རོལ་དུ། མཚལ་ལུང་（མཚལ་གདིང་）དམར་པོ་ཟངས་ཀྱི་ཝ་ཏི་བཙུགས་པ་ལྟ་བུ་ཡང་ཡོད་ཅེས་སོ། །དེ་ལྟར་དུ་ཡང་ཁྲུས་སྒོ་ལྷོ་ཞེས་བྱ་བ། ཚེ་དང་ལོངས་སྤྱོད་དཔལ་དང་གྲགས་པ་ཐམས་ཅད་རྒྱས་ཆོག་གི་ཁྲུས་སྒོ། དགུ་སུལ་（འགོ་ཚུགས་དགོན་པ་ཟེར）ཟིལ་གནོན་རིའི་གཡས་ཟུར་མཚོ་མོ་ཟླ་གམ་（མཚོ་གཞུང་ཤུབ་ཟེར）ལྟ་བུའི་གོང་རོལ། ཆུ་ཚེ་རིང་འབབ་པའི་རྩ་བ་དབེན་སྒོ་དཀྱིལ་འཁོར་ཐང་གི་ནུབ་ཕྱོགས་སུ། ལུང་པ་སྔོན་པོ་（གཡའ་ལུང་ཟེར）གཡུ་ཡི་ཝ་ཏི་བཙུགས་པ་ལྟ་བུ་ཡང་ཡོད་ཅེས་སོ། །

༈དེ་ལྟར་དུའང་ཁྲུས་ཀྱི་སྒོ་བཞིའི་ཁ་ནས་འབབ་པའི་ཆུ་ཆེན་པོ་བཞི་རུ་སྲིད་པ་ནི། ཤར་དུ་རྟ་མཆོག་ཁ་བབ་ཅེས་བྱ་བ། ཞང་ཞུང་ཡུལ་གྱི་ཤར་ཕྱོགས་རྟ་མཆོག་འཛིན་གྱི་རི་བོ། རི་ཅང་ཤེས་རྟ་ཡི་དབྱིབས་ཅན་གྱི་ཁ་ནས་ཆུ་བོ་ཆེན་པོ་གྱིམ་ཤང་འཁྱིལ་བ་གཡུང་དྲུང་ལུ་གུ་རྒྱུད་ལྟ་བུ་མར་ལ་བབ་པ་ཡང་ཡོད་ཅེས་སོ། །དེ་ལྟར་དུའང་བྱང་སེང་གེའི་ཁ་འབབ་ཅེས་བྱ་བ། ཞང་ཞུང་ཡུལ་གྱི་བྱང་ཕྱོགས་སེང་ཆེན་འགྱིང་བའི་རི་བོ། རི་རྩལ་ཆེན་སེང་གེའི་དབྱིབས་ཅན་ཁ་ནས་ཆུ་བོ་ཆེན་པོ་སེང་ང་པཀྵུ་བྱང་དུ་འཁྱིལ་བ་（ཟོམ་ཤངལྕགས་མཚོ་ཡིན）ཡང་ཡོད་ཅེས་སོ། །དེ་ལྟར་དུའང་ནུབ་ཏུ་གླང་ཆེན་ཁ་འབབ་ཅེས་བྱ་བ། ཞང་ཞུང་ཡུལ་གྱི་ནུབ་ཕྱོགས་ཁྱུང་ལུང་སྤུངས་པའི་རི་བོ་ཁྱུང་ལུང་དངུལ་མཁར（མཁར་གདོང་）། རྒྱལ་བ་མཉེས་པའི་ཡུལ་དེ་རུ་རི་གླང་ཆེན་འགྱིང་བ་ལྟ་བུའི་ཁ་ནས་ཆུ་བོ་གང་གཱ་ནུབ་ཏུ་ཡར་ལ་བབ་པའང་ཡོད་ཅེས་སོ། །དེ་ལྟར་དུའང་ལྷོ་རྨ་བྱའི་ཁ་འབབ་ཅེས་བྱ་བ། ཞང་ཞུང་ཡུལ་གྱི་ལྷོ་ཕྱོགས་རྨ་བྱ་མཛེས་བརྗིད་ཀྱི་རི་བོ། རི་རྨ་བྱ་གཉིས་བསྣོལ་ལྟ་བུའི་ཁ་ནས་ཆུ་བོ་ན་ར་ཛ་ར་ལྷོ་རུ་བབས་པའང་ཡོད་ཅེས་སོ། །

༈དེ་ལྟར་དུའང་ཆུ་བོ་ཆེན་པོ་དེ་བཞིའི་ལོགས་སུ་སྒྲུབ་པའི་གནས་བཞི་རུ་སྲིད་པ་ནི། ཆུ་བོ་གང་གའི་（གྲོག་པོ་རབ་གསུམ་གྱི་ཆུ་ཟེར）ལོགས་སུ་ཁྱུང་ལུང་དངུལ་མཁར་རྒྱལ་བ་མཉེས་པའི་ཡུལ་ཞེས་བྱ་བ། རིག་འཛིན་རྒྱལ་བ་ཀུན་གྱིས་སྐུ་ཡི་སྒྲུབ་པའི་གནས། རི་བྲག་ཐམས་ཅད་ཀྱང་ཁྱུང་ཆེན་རྫོང་ལ་སྤུངས་པ་ལྟ་བུ། གསང་བའི་བྲག་ཕུག་（དཔལ་གྱི་ཕུག་གུ་ཟེར）ཐམས་ཅད་ཀྱང་གཡུང་དྲུང་དང་འཁོར་ལོ། པད་མ་དང་ནོར་བུ་ལ་སོགས་རིགས་རྟགས་ལྔ་ཡི་རྟགས་དང་ལྡན་པ། རྩི་ཤིང་དང་ནགས་ཚལ་ཐམས་ཅད་བྱང་ཆུབ་འབྱུང་བའི་རྒྱུ་དང་ལྡན་པ། ཆུ་དང་ཆུ་མིག་ཐམས་ཅད་ཀྱང་བདུད་རྩི་གསོས་ཀྱི་རྒྱུ་དང་ལྡན་པའི་གནས་ཡུལ་དེ་རུ། གླང་ཆེན་ཁ་འབབ་ཀྱི་ཆུ་བོ་གང་ག་ལ་ནས་བབས་པའི་ཚུལ་ནི། མཚོ་མ་པང་གི་ཤར་ཕྱོགས་ཆུ་མིག་འཐུང་བ་རང་གྲོལ་གྱི་མགོ་བོ་རུ། རི་གླང་ཆེན་ལྟ་བུའི་གདོང་ནས་ཆུ་བོ་གང་ག་མཚོ་མ་པང་དུ་བབས། མཚོ་མ་པང་ནས་ཟངས་ཀྱི་སྦུ་གུའི་ནང་དུ་རྒྱུ་ནས། ལ་ངག་གསེར་མཚོའི་ནང་དུ་བབས། ལ་ངག་གི་ནང་ནས་ལྕགས་ཀྱི་སྦུ་གུ་རུ་རྒྱུ་སྟེ་ཞང་ཞུང་ཁྱུང་ལུང་གིས་ཡུལ་དུ་འབབ་པའང་སྲིད་ཅེས་སོ། །

༈དེ་ལྟར་དུའང་ཆུ་བོ་ན་ར་ཛ་རའི་གཡོན་དུ། ཞང་ཞུང་བྱ་རི་གཙུག་ལྡན་（ནམ་མཁའ་ཁྱུང་རྫོང་ཟེར）རིག་འཛིན་རྒྱལ་བ་ཀུན་གྱི་གསུང་གི་བསྒྲུབ་པའི་གནས་ཅེས་བྱ་བ། རི་བྲག་ཐམས་ཅད་ཀྱང་གཡུང་དྲུང་སྤུངས་པ་ལྟ་བུ། གསང་ཕུག་ཀྱང་ཐམས་ཅད་བཀྲ་ཤིས་པའི་རང་རྟགས་གསལ་བ། ཆུ་དང་ཆུ་མིག་ཐམས་ཅད་འཆི་མེད་ཚེ་ཡི་བདུད་རྩི་རུ་བབས་པ། རྩི་ཤིང་དང་མེ་ཏོག་ཐམས་ཅད་འགྲོ་བ་འདྲེན་པའི་སྨན་དུ་འཁྲུངས་བ། ས་རྡོ་ཐམས་ཅད་བྱིན་རླབས་ཀྱི་ཡོན་ཏན་བསམ་གྱི་མི་ཁྱབ་པ་ཡང་ཡོད། ཅེས་སོ། །དེ་ལྟར་དུ་ཆུ་བོ་ན་ར་ཛ་ར་དེ་རུ་འབབ་པའི་ཚུལ་ནི། གངས་ཏི་སེའི་གཡས་ཀྱི་ལྷ་ཆུ་ཞེས་བྱ་བ་དེ་ལ་ངག་གསེར་མཚོ་རུ་བབས། དེ་ཡང་ལྕགས་ཀྱི་སྦུ་གུའི་རྒྱུད་ནས་རི་བྱ་རི་གཙུག་ལྡན་གྱི་མདུན་དུ་འབབ། དེ་ནས་བྲག་ཚེ་བུམ་（རྒྱ་གར་གྱི་ཆུ་ཡིན་ཟེར་པ་བྲག་གི་དཀྱིལ་ནས་ཐོན་པ་ཡོད）ལྟ་བུའི་ནང་ནས་རྒྱུད་དེ་རྨ་བྱ་ཁ་བབ་རྒྱ་གར་གྱི་ཡུལ་དུ་འབབ་པའོ། །ཅེས་སོ། །དེ་ལྟར་དུ་ཆུ་བོ་གྱིམ་ཤང་འཁྱིལ་བའི་ལོགས་སུ། བྲག་དམར་རིན་ཆེན་སྤུངས་པ་རིག་འཛིན་རྒྱལ་བ་ཀུན་གྱི་ཐུགས་ཀྱི་བསྒྲུབས་པའི་གནས་ཞེས་བྱ་བ། བྲག་རི་ཐམས་ཅད་རིན་ཆེན་སྤུངས་པ་（ལང་ཀ་ཤག་པའི་རི་ཟེར）ལྟ་བུ། གསང་ཕུག་ཐམས་ཅད་འདོད་འབྱུང་གི་གསེར་མདངས་ལྡན་པ། རྩི་ཤིང་དང་མེ་ཏོག་ཐམས་ཅད་རྟག་ཏུ་ངུ་བའི་སྨན་དང་ལྡན་པ། ཆུ་དང་ཆུ་མིག་ཐམས་ཅད་ཁ་ལ་རག་ཆོག་གི་གསོས་དང་ལྡན་པ་ཐོད་པ་བོར་ཆོག་འཕོ་བ་རི་ཞེས་བྱ་བ་ཡིན་ནོ། །ཞེས་སོ། །

༈གནས་དེ་རུ་ཆུ་བོ་གྱིམ་ཤང་ཤར་ལ་འབབ་པའི་ཆུ་ལ་ནི། ཁྲུས་སྒོ་ལྷོ་ཡི་ཆུ་བོ་བྲག་དམར་རིན་ཆེན་སྤུངས་པའི་མདུན་དུ། ཆུ་མིག་གཞའ་ཚོན་དུ་བརྡོལ་བ་དེ་ཟག་མེད་ཀྱི་ལམ་ནས་བརྒྱུད་དེ། རི་རྟ་མཆོག་ལྟ་བུའི་ཁ་ནས་མར་ལ་འབབ་པ་ཡང་ཡོད་ཅེས་སོ། །དེ་ལྟར་དུའང་ཆུ་བོ་སིང་ང་པག་ཤུའི་ལོགས་སུ། ཞང་ཞུང་རུ་ཐོག་（ར་བཞི་རྒྱ་ཡང་ཟེར）རི་ཡི་གནས་ཞེས་བྱ་བ། རིག་འཛིན་རྒྱལ་བ་མ་ལུས་ཀུན་འདུས་པའི་རི། རི་བྲག་ཐམས་ཅད་དཔའ་མོ་དང་མཁའ་འགྲོའི་ལྷ་ཚོགས་འདུས་པ་ལྟ་བུ། དཔག་བསམ་ཤིང་དང་བདུད་རྩིའི་ཆུ་བོ་ལ་སོགས་རང་བྱུང་དུ་ཡོད་པ། གསང་ཕུག་ཐམས་ཅད་མ་རིག་མུན་པ་སེལ་བའི་འོད་གསལ་དང་ལྡན་པ། ཆུ་དང་ཆུ་མིག་ཐམས་ཅད་ཁ་ལ་བཏུང་ཆོག་གི་བདུད་རྩི་ལྟ་བུ། ནེའུ་གསིང་དང་ཐང་དམར་རྣམས་ནི་ལྷ་ཀླུ་མི་ཡི་དཀྱིལ་འཁོར་ལྟ་བུ། ཟོམ་ཤང་ལྕགས་ཀྱི་མཚོ་（རུ་ཐོག་མཚོ་ཟེར）ཞེས་བྱ་བ། གཟུགས་དང་དབྱིབས་ཀྱང་ནོར་བུ་དགའ་འཁྱིལ་ལྟ་བུ་ཡང་ཡོད་ཅེས་སོ། །དེ་རྣམས་བསྒྲུབས་པའི་གནས་བཞི་རུ་སྲིད་པའི་ཚུལ་ལོ། །

༈དེ་ལྟར་དུ་ཡང་དྲག་པོ་དབལ་གྱི་རོང་བཞི་རུ་སྲིད་པ་ནི། གངས་རི་ཆེན་པོ་དེའི་གཡས་སུ་སྲིད་པ་རང་བྱུང་བདུད་འདུལ་རོང་（མགོན་པོ་རོང་）ཞེས་བྱ་བ། གཡས་སུ་སྐུ་མཆོག་དམར་པོའི་（གཉེན་པོ་རི་རྫོང་）ཕོ་བྲང་། བྲག་དམར་མཆོད་རྟེན་དགུ་བརྩེགས་ལྟ་བུ། གཡོན་དུ་དབལ་ཆེན་གེ་ཁོད་（མགོན་པོ་བིང་ཟེར）ཀྱི་ཕོ་བྲང་། བྲག་ནག་གཡུང་དྲུང་དགུ་བརྩེགས་ལྟ་བུའི་རོང་ཆེན། གནམ་སྒོ་ཟླ་གམ་ལྟ་བུ་ཡོད་པ་དེ་ལ། ཡེ་ཤེས་ཀྱི་ལྷ་ཐམས་ཅད་ནམ་མཁའི་སྐར་ཚོགས་ལྟར་དུ་བཀྲ་བ་ཡང་ཡོད། ཅེས་སོ། །

༈དེ་ལྟར་དུ་ཡང་གངས་རི་ཆེན་པོ་དེའི་གཡོན་དུ་རྫུ་འཕྲུལ་དྲག་པོ་ཁྱུང་རྫོང་རོང་ཞེས་བྱ་བ། གཡས་སུ་མེ་ལྷ་ཨག་ནེ་རམ་གྱི་བླ་རི་（ཁྲོ་བོ་སྨེ་རྩེགས་ཀྱི་ཕོ་བྲང་ཟེར）རི་བྲག་དམར་པོ་མེ་རི་འབར་བ་ལྟ་བུ་དང་། གཡོན་དུ་ཁྱུང་རི་（ཁྱུང་རང་བྱོན་ཟེར）ནག་པོ་ཁྱུང་ནག་མཁའ་ལ་ལྡིང་པ་ལྟ་བུའི་རོང་ཆེན་པོ་གནམ་སྒོ་དང་ས་སྒོ་གསུམ་དུ་དོད་པ། དེ་ལ་རྫུ་འཕྲུལ་གྱི་ལྷ་ཐམས་ཅད་བར་སྣང་གི་སྤྲིན་ལྟར་དུ་འཁྱིལ་པ་ཡང་ཡོད། ཅེས་སོ། །

༈དེ་ལྟར་དུ་ཡང་སྤོས་རི་ངད་ལྡན་བདུད་འདུལ་དབལ་གྱི་རོང་（ལུང་ནག་ཟེར）ཞེས་བྱ་བ། གཡས་སུ་བྲག་རི་ནག་པོ་གནམ་ལྕགས་འབར་བ་ལྟ་བུ། གཡོན་དུ་གཡའ་བྲག་དམར་པོ་དམག་ཚོགས་ཀྱི་དཔུང་འདུས་པ་ལྟ་བུའི་རོང་ཆེན་པོ། གནམ་སྒོ་ཐོག་རིས་རྩེ་ལྔ་མེ་རི་འབར་བ་ལྟ་བུ། དེ་ལ་ལས་ཀྱི་ལྷ་ཐམས་ཅད་ས་གཞིའི་རྩི་ལྟར་དུ་འདུས་པ་ཡང་ཡོད། ཅེས་སོ། །

༈དེ་ལྟར་དུ་ཡང་སྟག་རི་ཁྲ་བོ་སྟག་རི་རོང་（ཀ་རུ་རིའི་རོང་ཟེར）ཞེས་བྱ་བ། རི་རོང་ནག་པོ་ཁ་བྱང་དུ་བསྟན་པའི་རོང་ཆེན་པོ་གནམ་སྒོ་སོག་ཀ་དྲག་པོ་དབལ་དུ་འབར་བ། ས་སྒོ་ཡང་གཡའ་རི་གངས་བྲག་མཚོ་དང་ཆུ་མིག་སོགས། རིན་པོ་ཆེའི་ཕོ་བྲང་ལྟ་བུ་དེ་ལ། སྲིད་པའི་སྨན་ཚོགས་ཐམས་ཅད་སྤང་ལ་མེ་ཏོག་བཀྲ་བ་ལྟ་བུ་ཡང་ཡོད་ཅེས་སོ། །

༈དེ་ལྟར་དུ་ཡང་ངོ་མཚར་ལྡན་པའི་ཚལ་བཞི་རུ་སྲིད་པ་ནི། ཞང་ཞུང་ཁྱུང་ལུང་དངུལ་མཁར་བསྒྲུབ་པའི་གནས་ཀྱི་ཚལ་ཞེས་བྱ་བ། གང་སྒྲུབ་རིག་འཛིན་གྱི་གྲལ་དུ་སྐྱེ་བ་དང་། གནས་ཆེན་བརྒྱ་རྩ་བརྒྱད་ཀྱི་གོང་བ་ཡིན་པ་རུ་བཤད་དོ། །ཅེས་སོ། །

༈དེ་ལྟར་དུ་ཡང་གངས་རི་མཚོ་གསུམ་འཛམ་གླིང་གནས་ཀྱི་ཚལ་ཞེས་བྱ་བ། རྒྱལ་བ་སངས་རྒྱས་ཐམས་ཅད་ཀྱི་སྐུ་གསུང་ཐུགས་ཡོན་ཏན་ཕྲིན་ལས་ལྔ་ཡི་ལུང་བསྟན་ཞིང་བྱིན་གྱིས་བརླབས་པའི་གནས། ད་ལྟ་གང་མཇལ་གྱི་སེམས་ཅན་ཐམས་ཅད་ཉོན་མོངས་པ་དང་ཤེས་བྱའི་སྒྲིབ་པ་བྱང་ཞིང་། རྒྱུ་བསོད་ནམས་ཀྱི་ཚོགས་རྫོགས་པ་དང་འབྲས་བུ་ཡེ་ཤེས་ཀྱི་ཚོགས་དངོས་སུ་ཐོབ་པའི་གནས། མ་མཇལ་ཐོས་ཀྱང་སྐྱེ་བ་བཞི་ལ་ཐར་པའི་གནས་ཞེས་སོ། །

༈དེ་ལྟར་དུ་ཡང་ཞང་ཞུང་བྱེ་མ་གཡུང་དྲུང་ཚལ་ཞེས་བྱ་བ། རྟ་མཆོག་ཁ་འབབ་ཀྱི་ཆུ་ལ་རིན་ཆེན་བྱེ་མ་དཀར་པོ་གཡུང་དྲུང་ལུ་གུ་རྒྱུད་བཀྲ་ཤིས་དར་ལམ་ལྟ་བུ་ཉིན་ལམ་གཅིག་གི་ཚད་ཡོད་པ་དེ་ལ། གཡུང་དྲུང་བོན་གྱི་བསྟན་པ་འཛམ་གླིང་ཕྱོགས་བཅུར་རྒྱས་པའི་བླ་དྭགས་ཡིན་པའི་ཞང་ཞུང་བྱེ་མ་གཡུང་དྲུང་ཚལ་ཞེས་སོ། །

༈དེ་ལྟར་དུ་ཡང་ཞང་ཞུང་མི་འགྱུར་དུམ་པ་གྲོ་ཤོད་གུང་དུམ་ཚལ་ཞེས་བྱ་བ། ཞང་ཞུང་ཤོད་དུ་དེའུ་ཆེན་པོ་རྒྱལ་པོ་གདན་ལ་བཞུགས་པ་ལྟ་བུ། དེའུ་གྲངས་མང་གི་ཚལ་དང་ལྡན་པ་དེ་ཡང་། ཞང་ཞུང་བོན་གྱིས་རྒྱལ་པོ་མངའ་དབང་ཕྱོགས་བཅུར་རྒྱས་པའི་བླ་དྭགས་ཡིན་པའི་ཞང་ཞུང་དུམ་པ་ཚལ་ཞེས་སོ། །

༈དེ་ལྟར་དུ་ཡང་རྫུ་འཕྲུལ་སྤྲུལ་བའི་གསང་ཕུག་བཞི་རུ་སྲིད་པ་ནི། གངས་རི་ཆེན་པོ་དེའི་ཤར་དུ་ཨ་ཏི་གསང་བ་གཡུང་དྲུང་ཕུག་（ཨ་ཕུག་ཟེར）ཞེས་བྱ་བ། ཕུག་པའི་སྒོ་ཨ་ཡི་དབྱིབས་ཅན་གྱི་ནང་དུ་འོད་གསལ་སྒྲིབ་མེད་དུ་གསལ་ཞིང་ཞི་བ་བླ་མེད་ཀྱི་དཀྱིལ་འཁོར་རང་བྱུང་དུ་རྫོགས་པ། གང་བསྒྲུབ་སེམས་ཅན་ཐར་བར་འདྲེན་ཅིང་ཕུང་པོ་འཇའ་ལུས་གྲུབ་པ་ཡང་ཡོད། ཅེས་སོ། །

༈དེ་ལྟར་གངས་རི་ཆེན་པོ་དེའི་བྱང་དུ། དབལ་ཆེན་ལྷ་འབབ་མེ་རི་ཕུག་ཅེས་བྱ་བ་(འབྲི་རྭ་ཕུག)གསང་ཕུག་གྲུ་གསུམ་དྲག་པོ་མེ་རི་རབ་ཏུ་འབར་ཞིང་། དྲག་པོ་དབལ་གྱི་དཀྱིལ་འཁོར་རང་བྱུང་དུ་རྫོགས་པ། གང་སྒྲུབ་དབལ་ཆེན་སྐུ་དང་དབྱེར་མེད་ཅིང་། དྲག་པོའི་ལས་ལ་ཐོགས་ཆགས་མེད་པ་ཡང་ཡོད། ཅེས་སོ། །

༈དེ་ལྟར་དུའང་། གངས་རི་ཆེན་པོ་དེའི་ནུབ་ཏུ། མི་ཕམ་ཡོངས་འདུས་དབང་གི་ཕུག(ཟུར་ཁང་ཕུག)ཅེས་བྱ་བ། གསང་ཕུག་ཟླ་གམ་གཏིང་རིང་དབང་གི་ཟེར་འཕྲོ་ཞིང་། ཁམས་སུམ་ཟིལ་གནོན་དབང་གི་དཀྱིལ་འཁོར་རང་བྱུང་དུ་རྫོགས་པ་སོགས། གང་སྒྲུབ་འཇིག་རྟེན་གསུམ་དབང་དུ་སྡུད་པ་དང་། སྤྲུལ་པའི་སྐུ་ལ་ཐོག་ཆགས་མེད་ཅིང་། སྐྱེ་བ་གྲངས་མེད་མཁྱེན་པའི་ཡེ་ཤེས་དང་ལྡན་པ་ཡང་ཡོད། ཅེས་སོ། །

༈དེ་ལྟར་དུ་གངས་རི་ཆེན་པོ་དེའི་ལྷོ་རུ་གླང་ཆེན་ཧ་སྟི་ས་ལ་སྦས་པའི་ཕུག་（གླང་ཆེན་སྦས་ཕུག་ཟེར）ཅེས་བྱ་བ། གསང་ཕུག་གྲུ་བཞི་དྲི་ཞིམ་སྨན་གྱི་ངད་དང་ལྡན་པ། ཕྲིན་ལས་རྒྱས་པའི་དཀྱིལ་འཁོར་རང་བྱུང་དུ་རྫོགས་པ། གང་སྒྲུབ་རྒྱལ་བ་ཀུན་གྱི་ལུང་བསྟན་དངོས་སུ་སྟོན་ཞིང་། འགྲོ་བ་སྨིན་གྲོལ་ས་ལ་བཀོད་ནུས་པ་ཡང་ཡོད་དོ་ཞེས་སོ། །

༈དེ་ལྟར་དུ་ཡང་མི་འཇིག་གཏམས་པའི་བྲག་ཆེནབཞི་རུ་སྲིད་པ་ནི། གངས་རི་ཆེན་པོ་དེའི་མདུན་ཕྱོགས་ཀྱི་བྲག་ཆེན་ཐམས་ཅད། མི་འགྱུར་བ་གསེར་གྱི་གཡུང་དྲུང་བརྩེགས་པ་ལྟ་བུ། གཡུང་དྲུང་བོན་གྱི་བླ་བྲག་གཡས་ཕྱོགས་ཀྱི་བྲག་ཆེན་ཐམས་ཅད། དགོས་འདོད་ཀྱི་ནོར་བུ་སྤུངས་པ་ལྟ་བུ། རིན་ཆེན་ནོར་གྱི་བླ་བྲག གཡོན་ཕྱོགས་ཀྱི་བྲག་ཆེན་ཐམས་ཅད། འཁོར་ལོ་དགུ་བརྩེགས་པ་ལྟ་བུ། རིན་ཆེན་གཏེར་གྱི་བླ་བྲག རྒྱབ་ཕྱོགས་ཀྱི་བྲག་ཆེན་ཐམས་ཅད་མི་ཤིགས་རྡོ་རྗེ་ལྟ་བུ། འཆི་མེད་ཚེ་ཡི་བླ་བྲག ཅེས་སོ། །

༈དེ་ལྟར་དུ་ཡང་གཙུག་ལག་བོན་གྱི་གཏེར་ཆེན་བཞི་རུ་སྲིད་པ་ནི། ཕྱི་གེ་ཁོད་མེ་རི་འབར་བ་ཡན་ལག་གི་རྒྱུད་དང་། ནང་བདུད་འདུལ་ཛོ་དམར་འཁྱིལ་བ་རྩ་བའི་རྒྱུད་དང་། གསང་བ་ཐིས་དམར་སྙིང་ཐིག་སེམས་ཀྱི་མེ་ལོང་ལ་སོགས། ཐིས་སྔགས་མེ་རི་འབར་བའི་རྒྱུད་གསུམ་བཅུ་རྩ་དྲུག ཡེ་སྲིད་ལྷ་ཡི་ཤོག་སེར་ཞེང་ལ་སོར་གང་དཀྱུས་ལ་མཐོ་བརྒྱ་ཙམ་ཡོད་པ་ལ། ཡེ་སྲིད་ལྷའི་ཡི་གེ་དམར་པོ་ཕྲ་ལ་རགས་པ་སྤུངས་ཤད་ཀྱི་རི་མོ་ཙམ་བརྒྱ་རྩ་བརྒྱད་སྲིད་པ་ལྷ་ཡི་ཕྱག་བྲིས་སུ་ཡོད་པ། ཆག་ལྟེབས་ཀྱང་གྲུ་བཞི་གཡུང་དྲུང་བརྩེགས་པ་ལྟ་བུ། ཆེ་ཆུང་གི་ཚད་ནི་ལུང་པ་པ་ཎིའི་གོང་བུ་ཙམ་ལ། སྲང་ལྔ་བརྒྱ་ཡོད་པའི་གཏེར་རྒྱུ་ལ། གཏེར་སྙིང་རིན་པོ་ཆེ་སྣ་དགུ་ལས་གྲུབ་པའི་ནོར་བུ་ལ། འོད་ཁ་དོག་སྣ་ལྔ་ཤར་ཞིང་དགོས་འདོད་ཕུན་སུམ་ཚོགས་པ། གཏེར་སྲོག་ཀྱང་སྲིད་པའི་ཧྲི་ཙ་དཀར་པོའི་བྱང་སེམས་ཆུ་ཤེལ་ཟླ་བའི་འཁོར་ལོ་དང་སྲིད་པའི་ཙ་མེད་དམར་མོའི་གངས་མཚན་མེ་ཤེལ་ཉི་མའི་སྙིང་པོ་ལ། དྲོད་མེ་སྟག་ཙམ་ཡོད་པ། གཏེར་ཤུན་ཡང་ག་བུར་ཙན་དན་གུར་གུམ་དྲི་གཙང་ཨ་ག་རུ་ལ་སོགས་དྲི་བཟང་ལྔའི་སྨན་གྱིས་བྱུགས་ཤིང་། ཡེ་སྲིད་ལྷ་ཡི་པཎ་ཙ་ལི་ཀ་དཀར་སེར་དམར་ལྗང་མཐིང་མདངས་ལ་སོགས་ཀྱི་ན་བཟའ་ཡོད་པ། གཏེར་སྣོད་ཀྱང་རིན་པོ་ཆེ་དགུ་ལས་གྲུབ་པ་བེ་དུར་ཡའི་གའུ་ཟུར་བཞི་ལོགས་བརྒྱད་སྟེང་ཉི་མའི་དཀྱིལ་འཁོར་འོག་ཟླ་བའི་འཁོར་ལོ་ལྟ་བུ། ཡེ་སྲིད་ལྷ་ཡི་མགར་བ་མགོ་སྔོན་གསེར་ཐོ་ཅན་གྱིས་བཟོས་པ། གཏར་རྒྱ་ཡང་འབྱུང་བ་ནམ་མཁས་མི་ཆོད་པ་རིན་པོ་ཆེ་རྡོ་རྗེ་ཕ་ལམ་གྱི་རྒྱ་རྡོ་རྗེའི་རིས་སུ་ཡོད་པ། འབྱུང་བ་རླུང་གིས་མི་འཇིགས་པ་ཕ་ལམ་ལྕགས་ཀྱི་རྒྱ་འཁོར་ལོ་རིས་སུ་ཡོད་པ། འབྱུང་བ་མེ་ཡིས་མི་འཇིགས་པ་པུ་མར་བསེ་ཡི་རྒྱ་པད་མ་རིས་སུ་ཡོད་པ། འབྱུང་བ་རླུང་གིས་མི་འཇིག་པ་མུ་ཏིག་གི་རྒྱ་ནོར་བུ་རིས་སུ་ཡོད་པ། འབྱུང་བ་ས་ཡིས་མི་འཇིག་པ་འཛམ་བུ་གསེར་གྱི་རྒྱ་གཡུང་དྲུང་རིས་སོགས་ནང་དུ་རྒྱ་ལྔ་གདབ་ཅིང་། ཡེ་སྲིད་ལྷ་ཡི་སྤྲུལ་པ་ཧྲི་ཙ་མུ་ཝེར་དཀར་པོ་དང་། ཞང་ཞུང་སྲིད་པའི་རྒྱལ་པོ་གུ་ལང་གསེར་གྱི་བྱ་རུ་ཅན་གཉིས་ཀྱི། ལོ་ཡི་རྒྱལ་པོ་ཤིང་ཕོ་རྟ་ལོ་ཟླ་བའི་རྒྱལ་པོ་དཔྱིད་ཟླ་ར་བ་དུས་བཟང་གི་རྒྱལ་པོ་ཡར་ཚེས་བཅོ་ལྔ། རྒྱུ་སྐར་གྱི་རྒྱལ་པོ་རྒྱལ་གྱི་གོང་རོལ། གཟའི་རྒྱལ་པོ་ཕུར་བུ་སྔགས་པ། ཆུ་ཚོད་ཀྱི་རྒྱལ་པོ་ནམ་ལངས་ཉི་ཤར་གྱི་དུས་སུ་གངས་རི་ཆེན་པོ་དེའི་ཐུགས་ཀར་གསང་བྲག་གཡུང་དྲུང་འབར་བའི་ལྟེ་བ་ཙི་ཏ་མཆོང་གུར་ལྟ་བུའི་རིན་པོ་ཆེ་དབྱིབས་རྡོའི་གསང་ཕུག་རང་བྱུང་། ཆེ་ཆུང་ཚད་ནི་ཁྱེའུ་ལོ་བཅོ་བརྒྱད་པའི་སྙིང་ཕུག་ལྟ་བུའི་ནང་དུ་སྦས་ཏེ། མ་འོངས་ལྔ་བརྒྱའི་དུས་སུ་གངས་རི་ཏི་སེ་སྨུག་པོ་མཆོང་ལྟ་བུར་འགྲིབ་པའི་དུས་དེར། ཧྲི་ཙ་མུ་ཝེར་ང་ཡི་སྤྲུལ་པ་ཞང་ཞུང་གུ་གེའི་ཡུལ་ནས་ནམ་མཁའི་མིང་ཅན་གཅིག་གིས་བཏོན་ནས། གཡུང་དྲུང་བོན་གྱི་བསྟན་པ་ཕྱོགས་བཅུར་མེ་ལྟར་འབར་བར་གྱུར་ཅིག ཅེས་སྨོན་ལམ་བཏབ་སྟེ། གཏེར་སྲུང་སྒྲ་བླའི་རྒྱལ་མོ་ལ་གཏད་དེ་སྦས་སོ། །མི་འགྱུར་བའི་བཀའ་རྟགས་ལ་གཡུང་དྲུང་གི་དཀྱིལ་དུ་ནོར་བུ་འབུར་དུ་དོད་པ་ཡང་ཡོད་ཅེས་སོ། །

དེ་ལྟར་དུ་གཏེར་རྒྱུ་དང་གཏེར་སྙིང་དང་གཏེར་སྲོག་དང་གཏེར་ཤུན་དང་གཏེར་སྣོད་དང་གཏེར་རྒྱ་སོགས་རྒྱུ་གཅིག་ཏུ་བཟོས་པའི་གཙུག་ལག་སྨན་གྱི་བོན་སྡེ་ཆ་ལྔ་། གཙུག་ལག་ཕྱྭ་གཡང་གི་བོན་སྡེ་ཆ་ལྔ་། གཙུག་ལག་སེལ་གྱི་བོན་སྡེ་ཆ་ལྔ་སོགས་གསུམ་ཡོད་པ་ལ་ཡང་། གཙུག་ལག་སྨན་གྱི་བོན་རྣམས་ནི་སྤོས་རི་ངད་ལྡན་གྱི་ཐུགས་ཀ་གསང་བྲག་དུང་དཀར་གཡས་འཁྱིལ་ལྟ་བུའི་ནང་དུ་སྦས་ཏེ། མི་འགྱུར་བའི་བཀའ་རྟགས་གཡུང་དྲུང་དང་ཡི་གེ་ཨ་དཀར་པོ་སོགས་ཡོད་པ། གཏེར་སྲུང་ཡང་སྐུ་མཆོགདམར་པོ་ལ་གཏད་དེ། གཏེར་སྟོན་དང་སྨོན་ལམ་སོགས་གོང་ལྟར་དུ་ཡོད་པའོ་ཞེས་སོ། །

༈དེ་ལྟར་དུ་གཙུག་ལག་ཕྱྭ་གཡང་གི་བོན་སྡེ་རྣམས་ནི་སྨན་མོ་གནམ་ཕྱི་གུང་རྒྱལ་གྱི་བླ་རི་（སྨན་མོ་ནགས་སྙིལ་ཟེར）སྟག་རི་ཁྲ་བོའི་མགུལ་དུ། མཚོ་ཀ་པ་ལི་བདུད་རྩི་འོ་མའི་བཀང་བ་ལྟ་བུའི་ནང་དུ་སྦས་ཏེ། གཏེར་སྲུང་ཡང་གནམ་སྨན་དཀར་པ་མོ་ལ་གཏད་དོ། །མི་འགྱུར་བའི་བཀའ་རྟགས་ལ་མཚོ་ལ་གཡུང་དྲུང་གི་རི་མོ་ཡང་ཡོད་པའོ་ཅེས་སོ། །

༈དེ་ལྟར་དུ་ཡང་གཙུག་ལག་སེལ་གྱི་བོན་སྡེ་རྣམས་ནི། ལྷ་རི་རྩེ་བརྒྱད་རི་ཡི་ཐུགས་ཀར། གསང་བྲག་ནག་པོ་སྒྲོམ་བུ་ལྟ་བུའི་ནང་དུ་སྦས་ཏེ། གཏེར་སྲུང་ཡང་གནོད་སྦྱིན་འབྲོང་རྩེ་ནག་པོ་ལ་གཏད་དོ། །མི་འགྱུར་བའི་བཀའ་རྟགས་ལ་འཁོར་ལོ་འབར་བ་ཡང་ཡོད། གཏེར་སྟོན་སྨོན་ལམ་སོགས་གོང་ལྟར་དུ་ཡོད་པའོ་ཅེས་སོ། །

༈དེ་ལྟར་དུ་ཡང་གནོད་སྦྱིན་ནོར་གྱི་མཛོད་བཞི་རུ་སྲིད་ཚུལ་ནི། ཏི་སེའི་གངས་སུ་རིན་ཆེན་གཏེར་བུམ། མ་པང་མཚོ་ལ་ཀླུ་ཡི་དཀོར་མཛོད། ལ་ངག་མཚོ་ལ་འཛམ་བུའི་གསེར་མཛོད། ལྷ་ཡུལ་གུང་ཐང་རིན་ཆེན་སྒྲོམ་བུ་སོགས་གནོད་སྦྱིན་ནོར་གྱི་བང་མཛོད་བཞི་ཡི་གཏེར་དང་ལྡན་པ་ཡང་ཡོད་ཅེས་སོ། །

༈དེ་ལྟར་དུ་ཁ་ལ་རག་ཆོག་གི་ཆུ་མིག་ཆེན་པོ་བཞི་རུ་སྲིད་ཚུལ་ནི། གངས་རི་ཆེན་པོ་དེའི་ཤར་ཕྱོགས་ཉིན་སྐོར་གསུམ་གྱི་ས་རུ་ཡང་། ཆུ་མིག་འཐུང་བ་རང་གྲོལ་ཞེས་བྱ་བ། གནམ་ཕྱི་གུང་རྒྱལ་ལྷ་ཡི་ཞལ་ཆབ་རི་ནག་པོ་འབྲོང་ཉལ་བ་ལྟ་བུའི་མཆན་ཁུང་དུ། བྲག་དཀར་བོ་ར་བ་བསྐོར་བ་ལྟ་བུའི་དབུས་སུ་ཡང་ཆུ་མིག་གཞའ་ཚོན་སྣ་ལྔའི་འོད་དང་ལྡན་པ། ཁ་ལ་བཏུང་བའི་ཏིང་ངེ་འཛིན་རབ་ཏུ་སྐྱེ་བ། མི་དང་སེམས་ཅན་བྱ་རིགས་རི་དྭགས་དུད་འགྲོ་གང་གི་ཁ་ལ་རག་པ་ཙམ་གྱིས། བྲག་དང་རྡོ་ལ་ཞབས་རྗེས་དོད་པ། ཤི་ནའང་རིང་བསྲེལ་དང་ཡིག་འབྲུ་ལ་སོགས་འཁྲུངས་བ། དེའི་རྟགས་ལ་ད་ལྟ་བྲག་ཐམས་ཅད་ལ་མི་རིགས་དང་དུད་འགྲོ་སོགས་ཀུན་གྱི་ཞབས་རྗེས་གསལ་བ་ཡང་ཡོད། ཅེས་སོ། །

གླང་ཆེན་ཕུག་དུ་ཆུ་མིག་ཁ་ལ་རག་ཆོག་（མ་པང་གི་ཡན་ལག་ཡིན་ཟེར）མོ་གཤམ་མ་ལ་བུ་སྐྱེ་བ། རྫུ་འཕྲུལ་བྲག་ལ་ཆུ་མིག་སྡིག་སྒྲིབ་དག་ཆོག（བྲམ་ཟེ་སྐྱེ་བདུན་གྱི་སྒྲུབ་ཆུ་ཡིན་ཟེར）ཤི་བའི་སེམས་ཅན་ལངས་ནུས་པ། བྱ་རི་གཙུག་ལྡན་འཆི་མེད་ཚེ་ཆུ་（སློབ་དཔོན་པད་མའི་ཚེ་ཆུ་ཡིན་ཟེར）ཁ་ལ་བཏུང་ན་ཚེ་ལོ་དཔག་མེད་ཐུབ་པའང་ཡོད་ཅེས་སོ། །

༈དེ་ལྟར་དུ་ཡང་ཐོད་པ་བོར་ཆོག་གི་དུར་ཁྲོད་ཆེན་པོ་བཞི་རུ་སྲིད་ཚུལ་ནི། གངས་རི་ཆེན་པོ་དེའི་གཡས་ཟུར་གླང་ཆེན་སྦས་ཕུག་རི་ཡི་རྩ་བ་རུ། བདེ་ལྡན་མེ་ཏོག་བཀོད་པའི་དུར་ཁྲོད（གཉན་པོ་རི་རྫོང་གི་དུར་ཁྲོད）། མཁའ་འགྲོ་ཞི་བ་དཀར་མོའི་ཕོ་བྲང་། ཡོན་ཏན་བརྒྱད་དང་ལྡན་པ། དུར་ས་པད་མ་འདབ་བརྒྱད། དུར་རྡོ་གཡུང་དྲུང་བཀོད་ལེགས། དུར་ཤིང་མེ་ཏོག་རབ་གསལ། དུར་མེ་སྔོ་ལ་དམར་བ། དུར་ཆུ་ཤུལ་དུ་རྒྱུག་པ། དུར་བདག་གིང་དཀར་ཕོ་མོ། དུར་ཁྱི་ལྕེ་སྤྱང་སྔོན་པོ། དུར་བྱ་ཀང་ཀ་རྒོད་པོ་ལ་སོགས་ཡོད་པ། དེ་ལ་ཐོད་པ་བོར་ན་འཕོ་བ་རང་བརྡོལ་ཕུང་པོ་ལྷག་མེད་ལྟ་བུ། གསང་བ་མཁའ་འགྲོའི་ཞིང་དུ་སྐྱེ་བ་ཡང་ཡོད་དོ་ཅེས་སོ། །

༈དེ་ལྟར་དུ་ཡང་གངས་རི་ཆེན་པོ་དེའི་གཡོན་ཟུར། ཨ་ཏི་གསང་བ་གཡུང་དྲུང་ཕུག་གི་རི་ཡི་གདོང་རོལ་དུ། མི་འགྱུར་གཡུང་དྲུང་བཀོད་པའི་དུར་ཁྲོད་（རྫུ་འཕྲུལ་ཕུག་གི་དུར་ཁྲོད）། མཁའ་འགྲོ་རྒྱས་པ་སེར་མོའི་ཕོ་བྲང་། ཡོན་ཏན་བརྒྱད་དང་ལྡན་པ། དུར་ས་གྲུ་བཞི་མཛེས་པ། དུར་རྡོ་གཡུང་དྲུང་བཀོད་ལེགས། དུར་ཤིང་རྩི་ཤིང་མེ་ཏོག དུར་མེ་སེར་ལ་དྭངས་པ། དུར་ཆུ་གོར་སེ་འཁྱིལ་བ། དུར་བདག་གིང་སེར་ཕོ་མོ། དུར་ཁྱི་ལྕེ་སྤྱང་ཐལ་མདོག དུར་བྱ་ཀང་ཀ་རྒོད་པོ་ལ་སོགས། དུར་ཁྲོད་དེ་ལ་ཐོད་པ་བོར་ན་འཕོ་བ་རང་བརྡོལ་ཕུང་པོ་ལྷག་མེད་ལྟ་བུ། གསང་བ་མཁའ་འགྲོའི་ཞིང་དུ་སྐྱེས་པའང་ཡོད། ཅེས་སོ། །

༈དེ་ལྟར་དུ་ཡང་གངས་རི་ཆེན་པོ་དེའི་གཡོན་རྒྱབ། མཐོ་རིས་ཐེམ་སྐས་ལ་ཡི་རྩ་བ་རུ་པད་མ་སྤུངས་བརྩིགས་དབང་དང་ལྡན་པའི་དུར་ཁྲོད（སྒྲོན་མ་ལ་ཡི་དུར་ཁྲོད）། མཁའ་འགྲོ་ལས་ཀྱི་དབང་མོའི་ཕོ་བྲང་། ཡོན་ཏན་བརྒྱད་དང་ལྡན་པ། དུར་ས་ཟླ་གམ་དབང་ལྡན། དུར་རྡོ་ནོར་བུ་དབྱིག་རྡོ། དུར་ཤིང་པད་མ་རང་གསལ། དུར་མེ་དམར་ལ་འོད་ལྡན། དུར་ཆུ་དཔལ་པེའུ་བཀྲ་བ། དུར་བདག་གིང་དམར་ཕོ་མོ། དུར་ཁྱི་མེ་སྤྱང་དམར་པོ། དུར་བྱ་ཀང་ཀ་རྒོད་པོ་སོགས་ཡོད་པ། དུར་ཁྲོད་དེ་ལ་ཐོད་པ་བོར་ན་འཕོ་བ་རང་རྡོལ་ཕུང་པོ་ལྷག་མེད་ལྟ་བུ། གསང་བ་མཁའ་འགྲོའི་ཞིང་དུ་སྐྱེ་བ་ཡང་ཡོད་ཅེས་སོ། །

དེ་ལྟར་དུ་ཡང་གངས་རི་ཆེན་པོ་དེའི་རྒྱབ་ཕྱོགས། ངལ་གསོ་སའི་ལམ་དུ་ཡང་དུར་ཁྲོད་（རྒྱ་གར་གྱི་དུར་ཁྲོད་དང་འདྲ་བ་ཡིན）མཁའ་འགྲོ་འདུས་གླིང་། མཁའ་འགྲོ་ཁྲོས་མ་དྲག་པོའི་ཕོ་བྲང་། ཡོན་ཏན་བརྒྱད་དང་ལྡན་པ། དུར་ས་དྲག་པོ་གྲུ་གསུམ། དུར་རྡོ་གཡུང་དྲུང་བཀོད་ལེགས། དུར་ཤིང་མེ་ཏོག་སྣ་ཚོགས། དུར་མེ་འུར་འུར་འབར་བ། དུར་ཆུ་རྦ་རླབས་དྲག་པོ། དུར་བདག་གིང་ནག་ཕོ་མོ། དུར་ཁྱི་ལྕེ་སྤྱང་རོ་ཟན། དུར་བྱ་ཀང་ཀ་ནག་པོ་སོགས་ཡོད་པ་དེ་ལ། ཐོད་པ་བོར་ན་འཕོ་བ་རང་རྡོལ་ཕུང་པོ་ལྷག་མེད་ལྟ་བུ། གསང་བ་མཁའ་འགྲོའི་ཞིང་དུ་སྐྱེ་བ་ཡང་ཡོད་ཅེས་སོ། །

༈དེ་ལྟར་དུ་ཡང་གོམ་པ་སྤོས་ཆོག་གི་གླིང་ཆེན་པོ་བཅུ་དྲུག་སྲིད་པ་ནི། གངས་རི་ཆེན་པོ་དེའི་མཐའ་སྐོར་དུ་ཡང་། ཕྱག་འཚལ་གདོང་ལ་ཕྱག་འཚལ་ཆོག མེ་ཏོག་ཐང་ལ་མཆོད་པ་འབུལ་ཆོག དཀྱིལ་འཁོར་ཞིང་ལ་ཏིང་འཛིན་སྒོམ་ཆོག བཀྲ་ཤིས་ཐང་（དར་ཆུང་ཟེར།）ལ་སྨོན་ལམ་བཏབ་ཆོག བར་དོ་འཕྲང་ལ་（རྫོང་མདོ་འཕྲང་ཟེར།）འགྲོ་བ་སྒྲོལ་ཆོག མཁའ་འགྲོའི་ཚོགས་རྭ་ལ་（མཁའ་འགྲོ་སྡེ་ལྔ་།）ཚོགས་མཆོད་འབུལ་ཆོག རྫུ་འཕྲུལ་ཕུག་ཏུ་བདེ་གནས་ཐོབ་ཆོག གཡུང་དྲུང་ས་ལ་（ལྷམ་ཆུ་ཁྱེར་གྱི་གཞུང་།）འགྲོ་དྲུག་འདྲེན་ཆོག ཆིབས་ཀྱི་འབྲུག་རྟ་ཁ་ལོ་སྒྱུར་ཆོག མཐོ་རིས་ཐེམ་སྐས་ལ་（སྒྲོལ་མ་ལ་ཟེར།）ལ་འཛེགས་ཆོག མེ་ལོང་གདོང་ལ་ངན་སོང་སྦྱོང་ཆོག མེ་ཏོག་གླིང་དུ་གོམ་པ་སྤོས་ཆོག ངལ་གསོ་ཁྲི་ལ་དྲིན་ལན་བསབ་ཆོག །ཐར་པའི་ལམ་ལ་གསོལ་བ་བཏབ་ཆོག །བདེ་བའི་ཐང་ལ་བྱིན་རླབས་འཇུག་ཆོག །དངོས་གྲུབ་ཐང་ལ་（གསེར་གཞོང་ཟེར།）སྐུ་ཁྲུས་བྱས་ཆོག་སོགས་ཐར་པའི་གླིང་བཅུ་དྲུག་ཀྱང་ཡོད་པའོ་ཅེས་སོ། །

༈དེ་ལྟར་དུ་ཡང་སྨོན་ལམ་བཏབ་ཆོག་གི་ལམ་ཆེན་པོ་བཞི་རུ་སྲིད་པ་ནི། གངས་རི་ཆེན་པོ་དེའི་ཐུགས་ཀ་རུ་ཐར་པའི་སྐས་ལམ་（ན་རོ་བོན་ཆུང་གི་རྔ་རྦབ་སོང་བའི་ཤུལ་ཟེར།）རིམ་པ་བཅུ་གསུམ་དུ་ཡོད་པ། བྱང་དུ་མཁའ་འགྲོའི་གསང་ལམ་ཉེ་ལམ་གཅིག་ཆོད་དུ་ཡོད་པ། རྒྱབ་ཏུ་སྐུ་གསུམ་ཐེག་པའི་གསང་ལམ་གསུམ་（རིགས་གསུམ་མགོན་པོའི་ཕོ་བྲང་།）དུ་ཡོད་པ། ལྷོ་རུ་ཐུགས་རྗེའི་ཉག་ཐག་（འོག་མིན་གྱི་ཉག་ཐག་ཡིན།）གཞའ་ཚོན་དང་འོད་ཟེར་རྒྱུན་དུ་འཕྲོ་བ་ཡང་ཡོད། ཅེས་སོ། །

༈དེ་ལྟར་ཡང་གངས་ཏི་སེ་མི་འགྱུར་བའི་གཟེར་ཆེན་བཞི་རུ་སྲིད་པ་ནི། གཡས་སུ་མི་འགྱུར་བའི་གཟེར། གསེར་བྲག་སེར་པོ་（དགྲ་བཅོམ་ལྔ་བརྒྱའི་བཞུགས་ཁྲི་ཟེར།）གཡུང་དྲུང་བཀོད་ལེགས་ཀྱི་རང་རྟགས། གཡོན་དུ་མི་འགྱུར་བའི་གཟེར། ཤེལ་བྲག་དཀར་པོ་（ཞབས་རྗེས་དཀར་མོ་ཟེར།）ལ་འཁོར་ལོ་རྩིབས་བརྒྱད་ཀྱི་རང་རྟགས། གཡོན་རྒྱབ་ཏུ་མི་འགྱུར་བའི་གཟེར། ཟངས་བྲག་དམར་པོ་（བྲག་ཐོག་ཞབས་རྗེས།）ལ་པད་མ་ལྔ་སྐོར་གྱི་རང་རྟགས། གཡས་རྒྱབ་ཏུ་མི་འགྱུར་བའི་གཟེར། གཡུ་བྲག་སྔོན་པོ་（རྟ་མགྲིན་མགྲོན་ཁང་གི་ཞབས་རྗེས་ཟེར།）ལ་ནོར་བུ་འབར་བའི་རང་རྟགས་ལ་སོགས་ཡོད་པ་འདི་རྣམས་ཕྱི་སྐོར་གྱི་བཤད་པའོ། ཅེས་སོ། །

༈དེ་ལྟར་དུ་ཡང་ནང་སྐོར་དུ་གསང་བའི་སྦས་ཕུག་བཅུ་གསུམ་སྲིད་པ་ནི། གངས་རི་ཆེན་པོ་དེའི་མདུན་གྱི་གཡས་ཟུར། གངས་ཏི་ཆུང་གི་གདོང་རོལ་ལྷ་སྣ་རི་ཞེས་བྱ་བའི། གཡའ་དང་གངས་ཀྱི་མཚམས་སུ་ཡང་སྔོན་སངས་རྒྱས་སྟོན་པའི། ལུང་བསྟན་པའི་གསང་ཕུག་བཞུགས་ཁྲི་（སངས་རྒྱས་བཞུགས་ཁྲི་ཟེར།）དང་བཅས་པ། རི་དེའི་ནུབ་ཀྱི་སྒང་ཟུར་དུ་དགྲ་བཅོམ་ལྔ་བརྒྱའི་གསང་ཕུག་དང་འགྲོ་བ་དྲུག་（རིགས་དྲུག་གི་གནས་ཡིན་ཟེར།）སྒྲོལ་གྱི་གནས་ཡོད་པ། གངས་རི་ཆེན་པོ་དེའི་མགུལ་ཞབས་གཡའ་སྤང་གི་མཚམས་སུ་ཡང་། གནས་བརྟན་རིན་ཆེན་ཕོ་བྲང་ཞེས་བྱ་བ་གསང་ཕུག་ཆུ་མིག་དང་བཅས་པ། གངས་རི་ཆེན་པོ་དེའི་གཡོན་ཟུར་དུ་མེ་ལྷ་ཨག་ནེ་རམ་གྱི་རི་（སྨེ་རྩེགས་ཀྱི་ཕོ་བྲང་ཡིན་ཟེར།）ཞེས་བྱ་བའི་རི་བྲག་དམར་པོའི་མདུན་དུ་མེ་ལྷའི་གསང་ཕུག（ཛོ་མིན་གྱེར་ཆེན་གྱི་སྒྲུབ་ཕུག་ཡིན།）གངས་རི་ཆེན་པོ་དེའི་གཡོན་ཟུར་དུ་རྫུ་འཕྲུལ་དབལ་རིའི་རྩེ་མོ་གངས་མཚམས་སུ། རྫུ་འཕྲུལ་གསང་ཕུག་（ཚེ་དབང་རིག་འཛིན་གྱི་སྒྲུབ་ཕུག་ཡིན་ཟེར།）དང་ཁྲུས་ཀྱི་མཚོ། ཏི་སེ་རྫུ་འཕྲུལ་ཕུག་གི་དབུས་སུ་བྲག་དཀར་གསང་ཕུག（སྟོང་རྒྱུང་གི་སྒྲུབ་ཕུག་ཡིན་ཟེར།）གངས་རི་ཆེན་པོ་དེའི་རྒྱབ་ཀྱི་གངས་ལུང་ཆེན་པོ་དེ་རུ་བདུད་འདུལ་གསང་ཕུག（དྲན་པའི་སྒྲུབ་ཕུག་ཡིན།）གངས་རི་ཆེན་པོ་དེའི་གཡས་སུ་དབལ་ཆེན་གེ་ཁོད་ཀྱི་ཕོ་བྲང་། བྲག་ཆེན་དེའི་རྐེད་པ་འོད་གསལ་གསང་ཕུག（གསང་འདུས་སྒྲུབ་ཕུག་ཡིན།）བྱ་སྐྱིབས་བྲག་ལ་ཀླུ་འདུལ་གསང་ཕུག（སྟག་ལྷའི་སྒྲུབ་ཕུག་ཡིན།）དགུ་སུལ་ཟིལ་གནོན་རི་ལ་སྒྲིབ་སྦྱང་གསང་ཕུག་（དཔོན་གསས་ཁྱུང་རྒོད་ཀྱིསྒྲུབ་ཕུག་ཡིན།）བྲག་དམར་རིན་ཆེན་སྤུངས་པ་ལ་ཨ་དཀར་ཕུག（འཕྲུལ་གཤེན་སྣང་ལྡན་གྱི་སྒྲུབ་ཕུག་ཡིན།）བོན་མོ་མཆོག་གི་རི་ལ་མཆོག་སྒྲུབ་གསང་ཕུག（བོན་མོ་སྟག་ཟ་ལི་ཝེར་གྱི་སྒྲུབ་ཕུག་ཡིན།）སོགས་བཅུ་གསུམ་ཡོད་པའོ། ཅེས་སོ། །

༈དེ་ལྟར་དུ་ཡང་ལྷ་ཡི་ཞལ་ཆབ་བཅུ་གསུམ་སྲིད་ཚུལ་ནི། ལྷ་ལུང་རི་ཡི་ནང་དུ་ལྷ་ཡི་ཞལ་ཆབ་（དར་ཆེན་གྱི་ཆུ་ཟེར།）མདུན་དུ་འབབ་པ། རྫོང་རི་དང་གནས་བརྟན་རིའི་ལྟག་ཏུ་གངས་རི་ཆེན་པོའི་མགུལ་ཞབས་གཡོན་ཟུར་དུ། གསང་ཡུམ་མུ་ལ་ཙ་མེད་ཀྱི་རང་ཞལ་ཡིན་པའི་རྟགས་སུ། མཚོ་ཐོད་པའི་དབྱིབས་ཅན་ཏི་སེ་ཆེན་པོའི་ནང་དུ་གསལ་བ། མཁའ་འགྲོའི་ཕོ་བྲང་རི་ལ་སྒྲིབ་སེལ་ལྷ་ཡི་ཞལ་ཆབ（མཁའ་འགྲོ་སྡེ་ལྔའི་ཆུ་ཟེར།）། མེ་ལྷ་དམར་པོའི་རི་ལ་བསིལ་བྱེད་ལྷ་ཡི་ཞལ་ཆབ（སྨེ་རྩེགས་ཕོ་བྲང་གི་ཆུ་ཟེར།）། སྤྲུལ་བ་རྫུ་འཕྲུལ་རི་ལ་དག་བྱེད་ལྷ་ཡི་ཞལ་ཆབ（རྫུ་འཕྲུལ་ཕུག་གི་ཆུ་ཟེར།）། མཁའ་འགྲོ་གསང་བའི་རི་ལ་དུག་གསོས་ལྷ་ཡི་ཞལ་ཆབ（མཁའ་འགྲོ་གསང་ལམ་གྱི་ཆུ་ཟེར།）། མཐོ་རིས་ཐེམ་སྐས་རི་ལ་སྒྲིབ་སྦྱོང་ལྷ་ཡི་ཞལ་ཆབ། ལ་སྟེང་ཁྲུས་ཀྱི་རྫིང་བུ་དག་བྱེད་ལྷ་ཡི་ཞལ་ཆབ། གངས་ལུང་ཏི་སེ་རི་ལ་གངས་གསོས་ལྷ་ཡི་ཞལ་ཆབ（གངས་ལུང་གི་ཆུ་ཟེར།）། སྐུ་གསུམ་ཐེག་པའི་རི་ལ་བཏུང་ཆོག་ལྷ་ཡི་ཞལ་ཆབ（རིགས་གསུམ་མགོན་པོའི་ཆུ་ཟེར།）། བདུད་འདུལ་དབལ་གྱི་རི་ལ་དབལ་ཆུ་（མགོན་པོ་བིང་གི་ཆུ་ཟེར།）རང་བབས་རྒྱུན་མེད། གཡོན་གྱི་ཁྱུང་（ཁྱུང་རང་བྱོན་ཟེར།）བྲག་རི་ཡི་གེ་ཁོད་མཉེས་ལུང་དུ་བདུད་རྩི་ཆུ་བོ་རྒྱུན་མེད། གསོ་བྱེད་སྨན་གྱི་རིའི་རིན་ཆེན་རྫོང་ལུང་དུ་བདུད་རྩི་ཆུ་བོ་（ལྷམ་ཆུ་འཁྱེར་གྱི་ཆུ་ཟེར།）རྒྱུན་མེད། གནམ་གྱི་དམུ་ཐག་རིའི་རིན་ཆེན་ལྷ་ལུང་དུ་བདུད་རྩི་ཆུ་བོ་（ལྷ་ཆུ་ཟེར།）རྒྱུན་མེད། དབལ་འབར་ལྷ་དབབ་རིའི་འབྲོང་ལུང་དུ་བདུད་རྩི་ཆུ་བོ་（འབྲོང་ཆུ་ཟེར།）རྒྱུན་མེད་རྟག་ཏུ་ཡོད་པ་ཞེས་སོ། །

༈དེ་ལྟར་དུ་ཡང་སྐུ་གདུང་མཆོད་རྟེན་བཅུ་གསུམ་（གསེར་གདུང་བཅུ་གསུམ་ཟེར།）སྲིད་ཚུལ་ནི། གངས་རི་ཆེན་པོ་དེའི་ཐུགས་ཀ་གསང་བའི་བོན་གཏེར་ཡོད་པའི་ས་དེ་རུ། གསང་ཕུག་བྲག་བྱ་སྐྱིབས་ཆེན་པོའི་ནང་དུ། སྐལ་བཟང་རྒྱལ་བ་གཤེན་གྱི་མཛད་པ་བཅུ་གཉིས་མཐར་ཕྱུང་བའི་བཀོད་པ་མཆོད་རྟེན་བཅུ་གཉིས་དང་། ཡེ་སྲིད་ལྷ་ཡི་བཀོད་པའི་མཆོད་རྟེན་སོགས་བཅུ་གསུམ་རང་འབྱུང་དུ་ཡོད་པའོ། ཅེས་སོ། །

༈དེ་ལྟར་ཡང་མི་འགྱུར་བའི་ས་རྟགས་བཅུ་གསུམ་སྲིད་ཚུལ་ནི། རི་ཐམས་ཅད་ཀྱང་སངས་རྒྱས་ཀྱི་སྐུ་གཟུགས་ལྟ་བུ་ཡང་བཀྲ་ཤིས་པའི་ས་རྟགས། བྲག་ཐམས་ཅད་གཡུང་དྲུང་བཀོད་ལེགས་ལྟ་བུ་ཡང་བཀྲ་ཤིས་པའི་ས་རྟགས། ཐང་ཐམས་ཅད་ལྷ་ཡི་དཀྱིལ་འཁོར་ལྟ་བུ་ཡང་བཀྲ་ཤིས་པའི་ས་རྟགས། ཆུ་ཐམས་ཅད་ཡང་གཡུང་དྲུང་ལུ་གུ་རྒྱུད་ལྟ་བུ་བཀྲ་ཤིས་པའི་ས་རྟགས། མཚོ་ཐམས་ཅད་ཡོན་ཆབ་ཕུལ་བ་ལྟ་བུ་ཡང་བཀྲ་ཤིས་པའི་ས་རྟགས། རྡོ་ཐམས་ཅད་ཡིག་འབྲུ་དང་ལྷ་སྐུ་ལྟ་བུ་ཡང་བཀྲ་ཤིས་པའི་ས་རྟགས། ས་ཐམས་ཅད་དུག་གསོས་ཀྱི་སྨན་ལྟ་བུ་ཡང་བཀྲ་ཤིས་པའི་ས་རྟགས། རྩི་ཤིང་དང་མེ་ཏོག་ཐམས་ཅད་ཀྱང་ཁ་ལ་རག་ཆོག་གི་སྨན་ལྟ་བུ་ཡང་བཀྲ་ཤིས་པའི་ས་རྟགས། ལམ་ཐམས་ཅད་མཐོ་རིས་ཐར་པའི་སྐས་ལམ་ལྟ་བུ་ཡང་བཀྲ་ཤིས་པའི་ས་རྟགས། ས་ཆུ་མེ་རླུང་ཐམས་ཅད་སྙིང་པོ་རང་གསུང་དུ་ཡོད་པ་ནི་བཀྲ་ཤིས་པའི་ས་རྟགས། རི་ལ་གནས་པའི་རི་དྭགས་དང་ཆུ་ལ་གནས་པའི་ཆུ་གནས་དང་ཡུལ་ལ་བརྟེན་པའི་མི་དང་དུད་འགྲོ་ཐམས་ཅད། བྱང་ཆུབ་ཀྱི་སེམས་དང་ལྡན་པ་ཡང་བཀྲ་ཤིས་པའི་ས་རྟགས། སྐྱེ་བ་འཕོས་ན་ཕྱིར་མི་ལྡོག་པའི་ས་ནོན་པ་དང་གལ་ཏེ་སྐྱེ་བ་ལེན་དགོས་བྱུང་ན་ཡང་སྐྱེ་བ་གྲངས་མེད་མཁྱེན་པ་ཡང་བཀྲ་ཤིས་པའི་ས་རྟགས་སོ། །འདི་རྣམས་ནང་སྐོར་གྱི་བཤད་པའོ་ཅེས་སོ། །

དེ་ལྟར་གསང་སྐོར་དུ་ཡང་སྐུ་གསུང་ཐུགས་ཀྱི་གནས་གསུམ་སྲིད་པ་ནི། གངས་རི་ཆེན་པོ་དེའི་སྐུ་ཡི་བརྟེན་དུ་ཡང་ཞང་ཞུང་ཁྱུང་ལུང་དངུལ་མཁར་དུ། བདེར་གཤེགས་རྒྱལ་བ་རིགས་ལྔའི་（བྲུ་ཤའི་ཀུན་བཟང་རྒྱལ་འདུས། ཀྲ་དུམ་རྣམ་སྣང་དཀར་པོ། གངས་རིའི་སྣང་བ་མཐའ་ཡས། ཁྱུང་ལུང་མུ་མེད་དུང་སྐུ། གར་ཤའི་འགྲོ་བ་དྲུག་སྒྲོལ་དང་ལྔ་ཡིན།）སྐུ་ཀ་མ་རུ་པ་ལས་གྲུབ་པའི་སྐུ། ཡེ་ཤེས་ལྷ་ཡི་ཚོན་གང་དུས་བཟང་རྟག་ཏུ་གཞའ་དང་འོད་ཤར་བ། སྐལ་ལྡན་རྣམས་ལ་ལུང་བསྟན་ཞིང་གསུངས་འབྱོན་པ། གསུང་གི་རྟེན་དུ་ཡང་རིན་པོ་ཆེའི་བོན་གཏེར་ཆ་བཞི་རང་གསུང་བསྒྲགས་པ། ཐུགས་ཀྱི་རྟེན་དུ་གངས་རིན་པོ་ཆེ་ཤེལ་གྱི་མཆོད་རྟེན་ལྟ་བུ་གང་མཇལ་ཐར་པ་ཐོབ་པ་ཡང་ཡོད།ཅེས་སོ། །

༈དེ་ལྟར་དུ་ཡང་མགོན་པོ་གསུམ་གྱི་གནས་གསུམ་སྲིད་པ་ནི། གངས་ཏི་སེ་ཤེལ་གྱི་མཆོད་རྟེན་ལྟ་བུ་ཡེ་ཤེས་ལྷ་ཆེན་ཨ་ཏི་མུ་ཝེར་སྐུ་ཡི་གནས། གངས་ཏི་ཆུང་ཤེལ་གྱི་མཆོད་རྟེན་ལྟ་བུ་རྫུ་འཕྲུལ་ལྷ་ཆེན་ཀུ་བྱི་མང་སྐེ་གསུང་གི་གནས། བདུད་འདུལ་གཡུང་དྲུང་སྤུངས་པའི་རྫོང་（མགོན་པོ་བིང་གི་རི་ལ་ཟེར།）ལྟ་བུ་སྤྲུལ་པའི་ལྷ་ཆེན་དབལ་ཆེན་གེ་ཁོད་ཐུགས་ཀྱི་གནས།ཅེས་སོ། །

༈དེ་ལྟར་དུ་ཡང་ཡེ་ཤེས་རྫུ་འཕྲུལ་ལས་བཞི་རུ་སྲིད་པ་ནི། གངས་ཏི་སེ་ནི་ཡེ་ཤེས་ལ་གྲུབ་པའི་རི། གངས་ཏི་ཆུང་ནི་རྫུ་འཕྲུལ་ལས་གྲུབ་པའི་རི། གཡུང་དྲུང་སྤུངས་པ་ནི་ལས་ལ་གྲུབ་པའི་རི། མེ་ལྷ་རི་ནི་འཇིག་རྟེན་ལས་གྲུབ་པའི་རི། མཚོ་མ་པང་ནི་ཡེ་ཤེས་ལ་གྲུབ་པ་མུ་ལ་ཙ་མེད་ཀྱི་གནས། སྟག་རི་ཁྲ་བོ་ནི་རྫུ་འཕྲུལ་ལ་གྲུབ་པ་སྒྲ་བླའི་རྒྱལ་མོ་སྟག་རི་རོང་གི་གནས། མུ་ལེ་མཚོ་ནི་ལས་ལ་གྲུབ་པ་རྒྱུད་སྲུང་མ་མོའི་གནས། དུག་རི་ནག་པོ་འཇིག་རྟེན་ལ་གྲུབ་པ་ཕུང་བྱེད་ནག་མོའི་གནས། ཅེས་སོ། །

༈དེ་ལྟར་དུ་ཡང་བཀྲ་ཤིས་པའི་རྟགས་བརྒྱད་རིན་པོ་ཆེ་ཡི་ནོར་བདུན་བཀྲ་ཤིས་བསྲུང་བའི་ས་རྟགས་བཞི་རུ་སྲིད་ཚུལ་ནི། ལྷ་ཡུལ་གུང་ཐང་ནི་གསེར་གྱི་འཁོར་ལོ་རྩིབས་སྟོང་གདལ་བ་ལྟ་བུ་ལ། གངས་རི་ཆེན་པོ་ཡང་རྒྱལ་པོ་རིན་པོ་ཆེ་གདན་ལ་བཞུགས་པ་ལྟ་བུའོ། །མ་པང་གཡུ་མཚོ་ནི་དངུལ་གྱི་མེ་ལོང་ལྟ་བུ་ལ། སྟག་རི་ཁྲ་བོ་ཡང་བཙུན་མོ་རིན་པོ་ཆེ་མེ་ལོང་ལ་བལྟས་པ་ལྟ་བུ། མུ་ལེ་མཚོ་ནི་རྒྱལ་པོ་ཆབ་སྲིད་ལ་གདལ་བ་ལྟ་བུ་ལ། དུག་རི་ནག་པོ་བློན་པོ་རིན་པོ་ཆེ་ཆབ་སྲིད་བཟུང་བ་ལྟ་བུའོ། །གུར་རྒྱལ་ལྷ་མཚོ་ནི་དཔའ་བོའི་ཕུབ་བསྐོར་བ་ལྟ་བུ་ལ། སྤོས་རི་ངད་ལྡན་ཡང་དམག་དཔོན་རིན་པོ་ཆེ་ཕ་རོལ་དམག་ལ་འགྱིང་བ་ལྟ་བུའོ། །མི་ཡུལ་སྐྱིད་ཐང་ནི་ན་དམར་ནེའུ་གསིང་གི་ར་བ་ལྟ་བུ་ལ། ཁྱུང་ཆེན་སྤུངས་རི་ཡང་རྟ་མཆོག་རིན་པོ་ཆེ་གར་ལ་འཆམ་པ་ལྟ་བུའོ། །གཉན་ཡུལ་གསེར་ཐང་ནི་མེ་ཏོག་སིལ་མའི་ནེའུ་ཐང་བརྡལ་བ་ལྟ་བུ་ལ། གླང་པོ་སྣ་རི་ཡང་གླང་པོ་རིན་པོ་ཆེ་ནགས་ལ་འགྱིང་བ་ལྟ་བུའོ། །གཞན་ཡང་བཀྲ་ཤིས་པའི་རྟགས་བརྒྱད་ནི་གཡས་ཀྱི་སྐུ་མཆོག་རི་ནི་བཀྲ་ཤིས་པའི་གདུགས་ཁྱིམ་ཕུབས་པ་ལྟ་བུ། གཡོན་དུ་སྨན་གྱི་རི་ནི་བཀྲ་ཤིས་པའི་རྒྱལ་མཚན་བཙུགས་པ་ལྟ་བུ། མདུན་གྱི་ཏི་ཆུང་རི་ནི་བཀྲ་ཤིས་པའི་དུང་དཀར་གཡས་འཁྱིལ་ལྟ་བུ། དེ་མཚམས་བདུད་འདུལ་རི་ནི་བཀྲ་ཤིས་པའི་གཏེར་བུམ་ཕུལ་བ་ལྟ་བུ། ལྷ་ཆུ་རྫོང་ཆུ་གཉིས་ནི་བཀྲ་ཤིས་པའི་གསེར་ཉ་ཁ་སྤྲོད་ལྟ་བུ། གཡོན་མདུན་གྱི་མ་པང་མཚོ་ནི་བཀྲ་ཤིས་པའི་པད་མ་རྒྱས་ལྟ་བུ། གཡས་མདུན་གྱི་མུ་ལེ་མཚོ་ནི་བཀྲ་ཤིས་པའི་དཔལ་བེའུ་བཀྲ་བ་ལྟ་བུ། ཐད་ཀྱི་རིན་ཆེན་སྤུངས་པ་ནི་བཀྲ་ཤིས་པའི་ནོར་བུ་སྤུངས་པ་ལྟ་བུའོ། །གཞན་ཡང་བཀྲ་ཤིས་སྲུང་བའི་ས་རྟགས་བཞི་ནི། ཤར་སྤོས་རི་ངད་ལྡན་རྒྱ་སྟག་མཆོང་བ་ལྟ་བུ་ཤར་གྱི་སྒོ་སྲུང་། བྱང་དབལ་འབར་རི་ནི་རུས་སྦལ་འགྱིང་བ་ལྟ་བུ་བྱང་གི་སྒོ་སྲུང་། ནུབ་མཁའ་འགྲོའི་མཚལ་རི་བྱ་དམར་བརྗིད་པ་ལྟ་བུ་ནུབ་ཀྱི་སྒོ་སྲུང་། ལྷོ་ལ་ངག་མཚོ་ནི་གཡུ་འབྲུག་འཁྱུག་པ་ལྟ་བུ་ལྷོ་ཡི་སྒོ་སྲུང་ངོ་། །

༈དེ་ལྟར་བཀྲ་ཤིས་ཡོན་ཏན་དུ་མ་དང་ལྡན་པའི་རི་དེ་ལ། དབྱིངས་ལ་ཡེ་ཤེས་རང་བྱུང་གི་ཞིང་དང་། མཁའ་ལ་རྫ་འཕྲུལ་ལྷུན་རྫོགས་ཀྱི་ཞིང་དང་། དོག་ལ་སྤྲུལ་པ་དབལ་གྱི་ཞིང་སོགས་གསུམ་དུ་སྲིད་ཚུལ་ནི། དེ་ཅི་ལྟར་ནའང་གཟུགས་ཁམས་གནས་རིགས་བཅུ་བདུན་གྱི་ཡ་ཐ། གཙང་མ་རིགས་ལྔའི་ཡང་གོང་། གནས་འོག་མིན་བླ་ན་མེད་པའི་ཞིང་ཁམས། འབྱམས་ཡས་ཤིང་མུ་མེད་པ། འགྱུར་མེད་གཡུང་དྲུང་གཏམས་པའི་ས་གཞི་བརྡལ་བ། དེ་ལ་རང་བྱུང་ཡེ་ཤེས་ལྔ་ཡི་ཕོ་བྲང་ཆེན་པོ། ཚད་མེད་བཞིའི་གྲུ་བཞི། ཐུགས་རྗེ་བཞི་ཡི་སྒོ་བཞི། ཐེག་པ་ཆེན་པོའི་ཀ་བ། བྱང་ལམ་བཅུ་གཉིས་ཀྱི་ཀ་རྒྱན། ཐར་བ་བརྒྱད་ཀྱི་གདུང་མ། སྟོང་ཉིད་བཅོ་བརྒྱད་ཀྱི་དྲལ་ཕྱམ། ཁྱབ་གདལ་ཆེན་པོའི་ཐོག་ཁེབས། ཟངས་ཐལ་ཆེན་པོའི་མཐོང་ཁུང་། ལམ་རིམ་པ་ལྔ་ཡི་རྟ་བབ། སྐྱེ་བ་མེད་པའི་བུམ་པ། འགག་པ་མེད་པའི་བྲེ་སྲོག དམིགས་མེད་བཅུ་གསུམ་གྱི་འཁོར་ལོ། བླ་ན་མེད་པའི་ཆར་ཁེབས། ཀུན་ཏུ་བཟང་པོའི་ཏོག་ཆེན་དང་ལྡན་པ། དེའི་ཕྱི་རིམ་དུ་ཕྲིན་ལས་བཞི་ཡི་ཕྱོགས་འོད་འབར་ཞིང་། ཕྱིར་མི་ལྡོག་པའི་ཟངས་ལྕགས་ཁོར་ཡུག་སྦྲག་པ། མཐའ་དབུས་མེད་པ་སྟོང་ཉིད་ཀྱི་དབྱིངས། སྟེང་འོག་མེད་པ་བོན་ཉིད་ཀྱི་ཡུལ། ཕྱོགས་མཚམས་མེད་པ་སྤྲོས་བྲལ་གྱི་ཞིང་། ཁ་གཏིང་མེད་པ་ཉག་གཅིག་གི་ཀློང་། ཕྱི་ནང་མེད་པ་ཟང་ཐལ་གྱི་གཞལ་ཡས། མདུན་རྒྱབ་མེད་པ་སེམས་ཉིད་ཀྱི་ཕོ་བྲང་། བདག་གཞན་མེད་པ་ཀུན་བཟང་གི་སྤྱོད་ཡུལ་དང་ལྡན་པ། གཞལ་ཡས་ཁང་ཆེན་པོ་དེའི་ནང་དུ་ཡང་། བདུད་བཞི་རང་སར་གྲོལ་བའི་ཁྲི། ཁྲི་རྐང་བཞི་དང་ལྡན་པ། ཁྲི་མིག་ན་དུག་ལྔ་དངོས་སུ་དག་པའི་མི་འཇིགས་སེང་གེ སྟོབས་ཀྱི་གླང་ཆེན། རྫུ་འཕྲུལ་རྟ་མཆོག དུག་འཇོམས་རྨ་བྱ། ཐོག་མེད་ཤང་ཤང་སོགས་ཀྱིས་འདེགས་པ། དེའི་སྟེང་དུ་སྐྱོན་དང་བྲལ་བའི་པད་མ། རྣམ་པར་དག་པའི་ཟླ་བ། ཀུན་ལ་སྙོམས་པའི་ཉི་མ་ལ་སོགས་ཀྱི་སྟེང་དུ། སྐྱེ་མེད་ཨ་ཡིག་དཀར་པོའི་འཕྲོ་འདུ་ལས་བྱུང་བའི། ཡེ་ཉིད་ཀྱི་སྟོན་པ་རྒྱལ་བ་ཀུན་ཏུ་བཟང་པོ་གཤེན་ལྷ་འོད་དཀར་ཞེས་བྱ་བ། ཡེ་ཤེས་ཀྱི་ལྷ་ཨ་ཏི་མུ་ཝེར། སྐུ་གསལ་བ་རང་བྱུང་དུ་ལྷང་ངེ་། གསུང་བྱེ་བྲག་དངོས་མེད་དུ་སེང་ངེ་། ཐུགས་ཀུན་སྣང་ཁྱབ་པ་རུ་ཧྲིག་གེ ཡོན་ཏན་དགེ་ལྷ་གར་ཕྱུག་ཏུ་ལྷག་གེ ཕྲིན་ལས་དགའ་བ་དོན་གྲུབ་ཏུ་ཁྲོལ་ལེ་བ་དེ་ལ། སྐུ་ལ་ཞི་རྒྱན་བཅུ་གསུམ་གྱིས་བརྒྱན་པ། གསུངས་ལ་ཚངས་པའི་ཚུལ་དགུ། ཐུགས་མཁྱེན་པའི་ཡེ་ཤེས་དང་བརྩེ་བའི་ཐུགས་རྗེ། ཡོན་ཏན་ལ་མཚན་བཟང་པོ་སུམ་ཅུ། དཔེ་བྱད་བཟང་པོ་བརྒྱད་ཅུ། ངེས་པའི་ཐོ་ཡིག་བཞི་བཅུ། འོད་ཟེར་ཕུང་པོ་དྲུག་ཅུ། ཏིང་འཛིན་ཡན་ལག་བརྒྱད་ཅུ། ཕྲིན་ལས་ལ་ལེགས་པའི་ཡོན་ཏན་བརྒྱ་རྩ་བརྒྱད་ཡོངས་སུ་རྫོགས་ཤིང་། འཁོར་སངས་རྒྱས་རྒྱལ་བ་རྒྱ་མཚོའི་ཚོགས་དང་བཅས་ནས་བཞུགས་པ་དེའི། སྐུ་གཡོ་བ་མེད་པའི་ངང་ལས་ཐུགས་གཡོ་བ་ཡེ་ཤེས་ཀྱི་ཆོ་འཕྲུལ་དུ། ལོངས་སྤྱོད་རྫོགས་པའི་དབུ་སྟོང་ཕྱག་ཁྲི་ཞབས་བརྒྱ་རྩ་བརྒྱད་ཡོད་པ། དབུ་སྟོང་ཕྱོགས་འོད་ཕྱོགས་བཅུའི་ཞིང་དུ་གཟིགས་པ། གཡས་ཀྱི་ཕྱག་ལྔ་སྟོང་གིས་མཐོ་རིས་སྲིད་གསུམ་ཁ་ལོ་བསྒྱུར་བ། གཡོན་གྱི་ཕྱག་ལྔ་སྟོང་གིས་སྣང་ཞིང་སྲིད་པ་དབང་ལ་འདེབས་པ། ཞབས་བརྒྱད་ཅུ་རྩ་བརྒྱད་ཀྱི་ངན་སོང་འཁོར་བ་དོང་ནས་སྤྲུགས་པའི་ཐུགས་ལས། ཡེ་ཤེས་གསལ་བའི་འོད་ལྔ་གངས་རི་ཆེན་པོ་དེའི་སྟེང་དུ་། དཔག་ཚད་གཅིག་གིས་ནམ་མཁར། རྫུ་འཕྲུལ་ལྷུན་ལ་རྫོགས་པའི་ཞིང་དུ་འཕྲོས་པ་ལ། ཞིང་དེ་ཡང་རིན་པོ་ཆེ་གསེར་གྱི་ས་གཞི། གཡུའི་གཡུང་དྲུང་བཀྲ་ཞིང་འབུར་དུ་དོད་པ། དེའི་དབུས་སུ་ཤར་རྫུ་འཕྲུལ་གྱི་རྟ་མཆོག བྱང་རྩལ་ཆེན་གྱི་སེང་གེ ནུབ་སྟོབས་ཆེན་གྱི་གླང་པོ། ལྷོ་མཛེས་པའི་རྨ་བྱ་སོགས་བསྣོལ་པའི་སྟེང་དུ་ཡང་། རང་འབྱུང་ཁྲུས་ཀྱི་རྫིང་བུ་（མ་པང་གཡུ་མཚོ།）དཔག་ཚད་བཞི་ཡི་མཐའ་སྐོར་ཡོད་པ། གཟུགས་དང་དབྱིབས་ཀྱང་གཡུ་ཡི་མ་འདལ་བ་ལྟ་བུའི་དབུས་སུ་ཤེལ་ཀང་ཀ་རི་དཀར་པོའི་（གངས་ཏི་སེ་ལ་ཟེར།）ཕོ་བྲང་ཆེན་པོ་མཐོ་དམན་དཔག་ཚད་གསུམ་དང་ལྡན་པ། གྲུ་བཞི་སྒོ་བཞི་ཡོད་པ། རྨང་གཞི་རྡོ་རྗེ་རྒྱ་གྲམ་ཀླུ་ལ་ཟུག་པ། རྩེ་མོ་ཚངས་པའི་འཇིག་རྟེན་དུ་སླེབས་པ། ཕྱི་ནང་འབྱུང་བ་ལྔ་རིམ་པར་བརྩིགས་པ། ཀ་བཞི་གདུང་བརྒྱད་རིན་ཆེན་སྣ་ལྔའི་ཐོག་ཕུགས་པའི་ནང་དུ་ཡེ་ཤེས་ལྔ་ཡི་འོད་འབར་བ། དེའི་སྟེང་དུ་རྟ་བབ་རིམ་པ་ལྔ་དང་ལྡན་པ་ལ། བུམ་པ་བྲེ་སྲོག་འཁོར་ལོ་ཆར་ཁེབས་ཏོག་དང་བྱ་གྲི་འབར་བ། དེའི་ཕྱི་རིམ་དུ་ཤར་ཞི་བ། བྱང་རྒྱས་པ། ནུབ་དབང་། ལྷོ་དྲག་པོ་སོགས་ཀྱི་ཕྱོགས་འོད་འབར། དེའི་ཕྱི་རིམ་དུ་མ་རྟོགས་ལོག་པའི་བདུད་བགེགས་ཐམས་ཅད་མི་ཐར་བའི་ཟངས་ལྕགས་ར་བས་བསྐོར་བ། དེ་ལྟ་བུའི་ནང་དུ་ཡང་ཡེ་ཤེས་ཀྱི་མེ་རི་ཁ་དོག་སྣ་ཚོགས་དང་ལྡན་པ། མེ་འོད་ཕྱོགས་མཚམས་སྟེང་འོག་ཁྱབ་པ། དེ་ལ་ཐུགས་རྗེའི་གཡུ་དུད་རྒྱུན་ཆད་མེད་པ་དེའི་དབུས་བུ། དབང་སྒྱུར་འཁོར་ལོ་བརྩེགས་པའི་ཁྲི་གཡུ་ཡི་གཡུང་དྲུང་འཁྱིལ་བའི་གདན་གྱི་སྟེང་དུ་ཡང་། རྫུ་འཕྲུལ་གྱི་ལྷ་ཀུ་བྱི་མང་སྐེ། བེ་དུར་གཡུ་འོད་ཀྱི་མདོག་ཅན། ཞི་འཛུམ་བཞད་པའི་ཚུལ་གྱི་བརྐྱང་བསྐུམ་དུ་བཞུགས་པ། ཞི་རྒྱན་བཅུ་གསུམ་ཚངས་པའི་ཚུལ་དགུ་དང་ལྡན་ཞིང་། ཕྱག་གཡས་པའི་བརྡ་སྟོན་གྱི་ཕྱག་རྒྱའི་གསེར་གྱི་ཆག་ཤིང་འཛིན་པ། གཡོན་པའི་མཉམ་བཞག་གླེགས་བམ་པོ་ཏི་འཛིན་པ། དེའི་སྐུ་ལུས་ཀྱི་ཕུང་པོ་ལ་རྫུ་འཕྲུལ་གྱི་ལྷ་ཚོགས་ཐམས་ཅད་སྐར་ལྟར་བཀྲ་བ། དེའི་ཐུགས་ལས་འོད་ཟེར་ཁ་དོག་ལྔ་ལྡན་ཡེ་ཤེས་ལྔ་ཡི་ཐུགས་རྗེ་དང་ལྡན་པ་ཞིག དོག་གདལ་པ་སྤྲུལ་པ་དབལ་གྱི་ཞིང་ཞེས་བྱ་བ། གངས་ཏི་སེ་ཤེལ་གྱི་མཆོད་རྟེན་ལྟ་བུའི་རི་དང་། མཚོ་མ་པང་གཡུ་ཡི་མ་འདལ་ལྟ་བུ་གཉིས་ལ་ཐབས་ཤེས་ཀྱི་ཚུལ་དུ་བབས་པ་ལ། དེ་ཡང་གངས་ཏི་སེ་ཐབས་ཆེན་ཡབ་ཀྱི་ཀུན་གཞི། ཡེ་ཤེས་དབལ་གྱི་མེ་རི་དམར་སེར་པད་མ་རིས་གཡས་སུ་འཁོར་བ་ལ། ཡི་གེ་ཨ་སེར་པོ་གསེར་གྱི་མདོག་ཅན་དང་། མཚོ་མ་པང་ལ་ཤེས་རབ་ཡུམ་གྱི་ཐུགས་རྗེ། གཡུ་ཡི་དུད་པ་སྔོན་པོ་ནོར་བུ་དགའ་འཁྱིལ་རིས་སུ་གཡོན་དུ་འཁོར་བ་ལ། ཡི་གེ་མ་དམར་མོ་བྱི་རུའི་མདོག་ཅན་སོགས་གཉིས་འོད་དུ་ཞུ་བ་ལ། ཡེ་ཤེས་ཀྱི་ཐིག་ལེ་དཀར་ལ་དམར་བའི་མདངས་ཆགས་པ། མེ་ཏོག་ལྭ་བ་དཀར་པོའི་ཚད་ཙམ་དུ་གྱུར། དེ་ཡི་ཐིག་ལེ་སྟེ་རིན་པོ་ཆེ་འོད་ཀྱི་སྒོ་ང་འབྲོང་ཆེན་དར་མའི་ཙི་ཏ་ཙམ་དུ་གྱུར་ཏེ། རྫུ་འཕྲུལ་དང་སྤྲུལ་པ་སོགས་ཡོན་ཏན་དགུ་ལྡན་གྱི་སྒོ་ནས་ཀྱང་བབས་སོ། །

༈དེ་ཅི་ལྟར་ནའང་། དང་པོ་སྲིད་པ་ནི་ཡེ་ཉིད་སྟོང་པ་བོན་ཉིད་ཀྱི་ཀློང་ནས་སྲིད། གཉིས་པ་གྲོལ་བ་ནི། འོད་གསལ་ལྷ་ཡི་རྒྱུ་ལས་གྲོལ། གསུམ་པ་སྤྲུལ་པ་ནི་གངས་དང་མཚོ་ཡི་འོད་ལ་སྤྲུལ། བཞི་པ་བྱུང་ཁུངས་ནི་རིན་པོ་ཆེའི་སྒོ་ང་རུ་བྱུང་། ལྔ་པ་བརྡོལ་བ་ནི་རང་གིས་རང་བཞིན་དུ་བརྡོལ། དྲུག་པ་བྱུང་བ་ནི་སྤྲུལ་པ་དབལ་ཆེན་གེ་ཁོད་དུ་བྱུང་། བདུན་པ་རྫུ་བ་ནི་སྲིད་པའི་དབལ་གཡག་དཀར་པོ་རུ་བརྫུས། བརྒྱད་པ་བབས་པ་ནི་ཞང་ཞུང་བོན་གྱི་ཡུལ་དུ་བབ། དགུ་པ་བྱོན་པ་ནི་ཤེལ་གྱེར་བོན་གྱི་སྒྲ་བླ་རུ་བྱོན་པའོ། །ཞེས་སོ། །

༈དེ་ཅི་ལྟར་ནའང་། གངས་རི་ཆེན་པོའི་དེའི་རྒྱབ་ཏུ་དབལ་ཆེན་ལྷ་བབ་རི་ཞེས་བྱ་བ། དབལ་རི་ནག་པོ་སྲིན་པོ་ཁྲོས་པ་ལྟ་བུའི་རི་ལ་བརྟེན་ནས་བབས་པ་ལ། དེའི་དུས་སུའང་ས་ཡང་རྣམ་པ་དྲུག་ཏུ་གཡོས། རི་ཡང་རྣམ་པ་དྲུག་ཏུ་འགུལ། རྒྱ་མཚོ་འཁྱིལ་བ་ཡང་འཆོལ་ཞིང་། ནམ་མཁའ་ལ་གསལ་བའི་འོད་དང་བར་སྣང་ལ་སྙན་པའི་སྒྲ་དང་། ས་གཞི་ལ་མཛེས་པའི་མེ་ཏོག་སོགས་ངོ་མཚར་དུ་མ་ལྡན་ནོ། །དེའི་དུས་སུ་རི་ཡི་རྩེ་མོའི་བྲག་རི་རྣམས་མར་ལ་གཡོས་པའི། དབལ་གཡག་གི་རྭ་ལ་ཐོག་རྒོད་ཀྱི་ཚ་ཚ་འཁྲུག་ཅིང་། བྲག་རི་རྣམས་རྭ་ཡི་རྩེ་མོར་བླངས་ཏེ་གཡས་གཡོན་དུ་འཕང་བའི། བྲག་འཕང་བའི་རྭ་རྗེས་དང་ཞབས་རྗེས་སོགས་བཀྲ་ཤིས་པའི་རྟགས་མང་དུ་ཡོད་པ་ལ། ད་ལྟ་ཡང་རི་དབལ་ཆེན་ལྷ་བབ་རི་（འབྲི་རྭ་ཕུག་གི་རི་དེ་ཡིན།）དང་། གསང་ཕུག་ལ་ཡང་དབལ་ཐིམ་མེ་རི་ཕུག་（འབྲི་རྭ་ཕུག་ཡིན།）ཅེས་གྲགས་སོ། །དེ་ཡང་སྲིད་པའི་དབལ་འབྲོང་ཆེན་པོ་ཡང་འོད་ཟེར་དུ་ལྷག་སྟེ། གངས་རི་ཆེན་པོ་ལ་ཐིམ་མོ། དེ་ལྟར་ཐིམ་པའི་གངས་མཚོ་གཉིས་ཀྱང་། ཕྱི་བལྟས་ནང་གསལ་ཟག་མེད་འོད་ཀྱི་ལྷ་ཡི་གཞལ་ཡས། གངས་ཤེལ་གྱི་མཆོད་རྟེན་ལྟ་བུ། རྩ་བ་རྡོ་རྗེ་རྒྱ་གྲམ་ཀླུ་ལ་ཟུག་ཅིང་རྩེ་མོ་ཚངས་པའི་འཇིག་རྟེན་བསྙེགས་པ། འབྱུང་བ་རིམ་པ་ལྔའི་ཁྲི་འཕང་ལྔ་དང་ལྡན་པ། དེ་སྟེང་རྒྱལ་ཆེན་བཞི་དང་གནོད་སྦྱིན་བརྒྱད་ཀྱི་བང་མཛོད་དང་ལྡན་པ། དེ་སྟེང་རྟ་བབ་རིམ་པ་ལྔ་དང་ལྡན་པ། དེ་སྟེང་བུམ་པ་བྲེ་སྲོག་འཁོར་ལོ་ཆར་ཁེབས་ཏོག་དང་དར་དཔྱང་བྱ་གྲི་འབར་བ། དེ་ལ་མཆེད་གསུམ་འཁོར་དང་ལྡན་པ། ཕྱོགས་བཞིའི་ཐང་བཞི་མཚམས་བཞིར་མཚོ་བཞི་འཁྱིལ་བ། ལོགས་བཞིའི་ཆུ་བཞི་ཟུར་བཞིར་རོང་བཞི་གསལ་བ། འགྲམ་བཞིའི་ཚལ་བཞི་མཐའ་བཞིར་ཕུག་བཞི་གྲུབ་པ། གཞན་ཡང་གླིང་བཞི་བྲག་བཞི་མི་འགྱུར་བའི་གཟེར་བཞི་ལ་སོགས་ཡོན་ཏན་དཔག་མེད་དང་ལྡན་པའི་ཁམས་སུ་སྲིད་པའོ། །

༈དེ་ལྟར་དུ་ཡང་ནང་ལྟར་ན་ཡེ་ཤེས་དྲག་པོ་དབལ་གྱི་ཕོ་བྲང་ཆེན་པོ། གྲུ་བཞི་སྒོ་བཞི་དང་ལྡན་པ། ཕྱི་ནས་འབྱུང་བ་ལྔ་ཡི་རྩིག་པ་ལ། ཕྱོགས་བཞིར་གཡུང་དྲུང་འཁོར་ལོ་པད་མ་རིན་པོ་ཆེའི་རང་རྟགས་གསལ་བ། མཚམས་བཞིར་མེ་རི་མེ་དཔུང་འབར་བའི་པ་ཏྲས་གཏམས་པ། ནང་དུ་གཞའ་ཚོན་འོད་ཀྱི་ཕོ་བྲང་དུ། འདོད་ཡོན་དམར་ལ་མཆོད་པ་སྣ་ཚོགས། ཡ་གད་སྔོ་ལ་མཆོད་འབུལ་གྱི་ལྷ་མོ། དྲ་ཚག་སྣག་ལ་རིན་པོ་ཆེ་སྣ་ཚོགས། དར་དཔྱང་དཀར་ལ་ལྷབ་ལྷུབ་སྣ་ཚོགས་དང་ལྡན་པ་དེ་ལ། རྒྱལ་ཆེན་བཞི་ཡི་སྒོ། ཀླུ་ཆེན་བརྒྱད་ཀྱི་ཀ་གདན། གཟའ་ཆེན་བརྒྱད་ཀྱི་ཀ་བ། གནོད་སྦྱིན་བརྒྱད་ཀྱི་ཀ་གཞུ། ལྷ་ཆེན་བརྒྱད་ཀྱི་གདུང་མ། རྒྱུ་དཀར་ཉེར་བརྒྱད་ཀྱི་པད་ཕུར། ཕྱོགས་སྐྱོང་བཅུ་ཡི་དྲལ་ཕྱམ། གཡེན་དགུའི་ལྷ་སྲིན་གྱི་ཁ་པད་དང་བྱ་འདབ་སོགས་ཤིན་ཏུ་བརྗིད་པའི་ཕོ་བྲང་དུ་ཡང་། གཞའ་ཚོན་གྱི་གུར་ཁང་། ཡེ་ཤེས་ཀྱི་མེ་རིར་ཐུགས་རྗེའི་གཡུ་ཡི་དུད་པ་ལ་སོགས་ཡེ་ཤེས་ལྔ་ལྡན་དབལ་གྱི་ཕོ་བྲང་དེའི་ནང་དུ། དྲེགས་པ་ལྷ་སྲིན་སྡེ་བརྒྱད་ཟིལ་གྱིས་ནོན་པའི་ཁྲི། ནམ་མཁའི་ཁྱུང་ཆེན། རླུང་གི་རྔ་མོང་། མེ་ཡི་ར་སྐྱེས། དབང་དྲག་པད་མ། ཐབས་ཤེས་ཉི་ཟླ་བརྩེགས་པའི་སྟེང་དུ་ཡང་། ལས་ལ་གྲུབ་པའི་ལྷ་ཆེན་པོ་དབལ་ཆེན་གེ་ཁོད་དབུ་དགུ་ཕྱག་བཅོ་བརྒྱད། ཞབས་རྣམ་པ་དྲུག་ཏུ་འགྱིང་བ་སྐུ་མདོག་གསེར་བཙོ་མའི་མདོག་ལྟ་བུ། སྤྱི་གཙུག་ཏུ་མེ་ཡི་ཁྱུང་ཆེན་ལྡིང་བ། སྐུ་ལ་གསེར་ཁྲབ་སེར་པོ་གཡུང་དྲུང་རིས་པ། མེ་ཡི་ཚ་ཚ་རྒྱུ་སྐར་ལྟར་དུ་འཁྲུགས་པ། སྐུ་སྟོད་བདུད་ཀྱི་གཡང་གཞི་ལ། སྨད་གཤམ་བདུད་ཀྱི་ཤམ་བུ། དྲེགས་པ་སྡེ་བརྒྱད་ཀྱི་པགས་པ་ལ། རྩལ་ཆེན་ལྔ་ཡི་མཐའ་ཆག་བརྒྱན་པ། གདུག་པ་སྦྲུལ་རིགས་ལྔ་ཡི་སྐ་རགས་ལ། ལྷ་ཆེན་བརྒྱད་ཀྱི་དབུ་རྒྱན། ཀླུ་ཆེན་བརྒྱད་ཀྱི་གདན་ཁྲི། གཟའ་ཆེན་བརྒྱད་ཀྱི་ཕྱག་ཆ། རྒྱུ་སྐར་རྣམས་ཀྱི་རྒྱན་ཆ། ལྷ་སྲིན་སྡེ་བརྒྱད་ཀྱི་བྲན་འཁོར། རྒྱལ་ཆེན་གནོད་སྦྱིན་གྱི་ཕོ་ཉ་ལ་སོགས། སྣང་སྲིད་དབང་དུ་འདུས་ཤིང་སྲིད་གསུམ་ཟིལ་གནོན་པའི། ལྷ་ཆེན་དེའི་ཐུགས་ཀར་གསེར་གྱི་དཔལ་བེའུའི་ནང་དུ། ཡེ་ཤེས་ཀྱི་ལྷ་བདུད་འདུལ་གསང་བ་དྲག་ཆེན་དབུ་དགུ་ཕྱག་བཅོ་བརྒྱད་ཡུམ་དང་བཅས་པ། འགྱིང་བའི་སྟབས་སུ་བཞུགས་པ། དེའི་ཐུགས་ཀར་ཤེལ་གྱི་པད་མ་འདབ་བརྒྱད་ཀྱི་དཀྱིལ་དུ། ཀུ་བྱི་མང་སྐེ་ལོངས་སྤྱོད་རྫོགས་པའི་ཆ་ལུགས། གཡུ་ག་ལྗང་གི་མདོག་ལྟ་བུ། ཞལ་གཅིག་ཕྱག་གཉིས་རོལ་པའི་སྟབས་སུ་བཞུགས་པ། དེ་ཡི་ཐུགས་ཀར་འཁོར་ལོའི་ནང་དུ། ཨ་ཏི་མུ་ཝེར་དཀར་པོ་རྒྱན་མེད་གཅེར་བུ། ཕྱག་གཉིས་མཉམ་བཞག་ཞབས་གཉིས་སྐྱིལ་ཀྲུང་དུ་བཞུགས་པ། ལྷ་དེའི་སྐུ་ལུས་ཀྱི་བཀོད་པ་རེ་རེ་ལ། ཡེ་ཤེས་དང་རྫ་འཕྲུལ་དང་ལས་དང་འཇིག་རྟེན་དང་འཇིག་རྟེན་ལས་འདས་པའི་ལྷ་ཚོགས་ཐམས་ཅད་ཆུ་ཟླའི་འཁོར་ལོ་གཞའ་ཚོན་དང་འོད་ཟེར་གྱི་རྣམ་པ་ཉི་མའི་དཀྱིལ་འཁོར་ལྟ་བུ་རུ་བཞུགས་པ་དེ་ལ། གཡས་སུ་དུག་མཚོ་མུ་ལེའི་ཀློང་དུ་སྒྲོལ་ཡུམ་ཨེ་ལེ་རྒྱལ་མོ། དམར་མོ་གཟི་བརྗིད་མདངས་དང་ལྡན་པ། གཡོན་དུ་གུར་རྒྱལ་ལྷ་མཚོའི་ཀློང་དུ་སྦྱོར་ཡུམ་ནེ་སླས་རྒྱལ་མོ། སེར་མོ་གཟི་བརྗིད་མདངས་དང་ལྡན་པ། མདུན་དུ་མ་པང་མཚོ་ཡི་ཀློང་དུ་གསང་ཡུམ་མུ་ལ་ཙ་མེད། མེ་ཤེལ་གྱི་མདོག་ཅན་གཟི་བརྗིད་མདངས་དང་ལྡན་པ། དེ་ལྟར་ཡང་ཏི་སེའི་ལྷ་འཁོར་སུམ་བརྒྱ་དྲུག་ཅུ་དང་། སྲིད་པའི་སྨན་ཚོགས་དགུ་ཁྲི་དགུ་འབུམ་སོགས། གཙང་མ་ཞང་ཞུང་གི་ལྷ་འཁོར་སུམ་བརྒྱ་དྲུག་ཅུ། ནམ་མཁའི་སྐར་ཚོགས། བར་སྣང་སྤྲིན་ཚོགས། ས་གཞིའི་རྩི་མཆོག་ལྟར་དངོས་སུ་ཡོད་པ་འདི་རྣམས་དང་པོ་སྲིད་པ་རྒྱུ་ལས་གྲོལ་ཚུལ་ཟུར་ཙམ་ཞེས་སོ།།

གཉིས་པ། སྐལ་བཟང་རྒྱལ་བ་གཤེན་གྱི་ལུང་བསྟན་ཞིང་

བྱིན་གྱིས་རླབས་ཚུལ་ནི།

༈དེ་ལྟར་དུ་ཡང་། སྔོན་ཚེ་རྒྱལ་བ་གཤེན་རབ་ཉིད་ཀྱི་ཕྱག་གཡས་པའི་འོད་ཟེར་ལས་སྤྲུལ་པའི་གཤེན་ཆེན་པོ་ལྡེ་བོ་གསུང་ཆེན་ཞེས་བྱ་བ་དེ། ཞང་ཞུང་ཡུལ་གྱི་དབུས་གསེར་གྱི་པད་མ་སྟོང་ལྡན་ལྟ་བུའི་དབུས་དཀྱིལ། གངས་རི་ཆེན་པོའི་མདུན་དྲུང་རི་སྤོས་རི་ངད་ལྡན་གྱི་རྩ་བ། མཚོ་མུ་ལ་ཁྱུད་ཀྱི་འགྲམ་དུ་བབ་ཅིང་། ཞང་ཞུང་སྲིད་པའི་རྒྱལ་པོ་ཁྲི་ཝེར་རྗེ་གུ་ལང་གསེར་གྱི་བྱ་རུ་ཅན་སོགས། འགྲོ་བ་ཀུན་གྱི་ལྷ་སྐལ་དུ་འབབ་ཅིང་བྱིན་བརླབས་པ་དང་། ཁྱད་པར་ལྷོ་འཛམ་བུ་གླིང་གི་དབུས། གངས་རི་ཆེན་པོའི་མདུན་ཞོལ་དུ། གསས་ཁང་ནོར་བུ་སྤུངས་བརྩིགས་བཞེངས་པ་ལ་སོགས་བྱིན་གྱིས་རླབས་ཚུལ་མང་དུ་ཡོད་པའོ།། ཞེས་སོ། །

༈དེ་ལྟར་དུ་རྣམ་མཁྱེན་རྒྱལ་བ་གཤེན་རབ་ཀྱི་ཀྱིས་ཞབས་བཅགས་ཤིང་བྱིན་རླབས་ཚུལ་ནི། དགྲ་བཅོམ་རྣམ་མཁྱེན་རྒྱལ་བ་གཤེན་རབ་མཆོག གྲངས་མེད་ཚོགས་རྫོགས་གྲངས་མེད་སྒྲིབ་སྦྱང་མཐུས། འོག་མིན་གནས་སུ་མངོན་པར་སངས་རྒྱས་ཀྱང་། འགྲོ་ལ་རྣམ་བརྩེ་གཤེན་ལྷའི་རྒྱལ་ཚབ་ཏུ་འོད་གསལ་ལྷར་བབས་དམུ་རྒྱལ་སྲས་སུ་འཁྲུངས། མཚན་བཟང་སུམ་ཅུ་དཔེ་བྱད་བཟང་པོ་བརྒྱ། །ངེས་པའི་འཕྲུལ་ཡིག་འོད་ཟེར་ཕུང་པོ་སྟོང་། །ལེགས་འབྱུང་ཡོན་ཏན་ཏིང་འཛིན་ཡན་ལག་བརྒྱ། །ཟག་མེད་སྐུ་ལྡན་དུས་གསུམ་ས་ལེར་གསལ། །སྟོང་གསུམ་བདེར་བཀོད་ཁམས་གསུམ་དབང་དུ་བསྡུས། །སྲིད་གསུམ་ཟིལ་གནོན་འགྲོ་ལ་དཔལ་དུ་ཤར། །དེ་ལ་མེད་ཁམས་བདུད་ཀྱི་ཕྲག་དོག་རྩོད། །རྟ་བདུན་རྐུས་ནས་ཉང་སྲིན་ཀོང་དང་སྡོང་། །རྟག་གཟིགས་ཡུལ་གྱི་དབལ་སོ་གངས་རར་བུད། །བོད་ཀྱི་ཆུ་བོ་བཞི་འདུས་མགོ་རུ་བྱོན། །ཕྲོམ་དང་གེ་སར་རྒྱ་འཇང་གདོང་དམར་བོད། །ཉང་དྭགས་ཀོང་སོགས་བདུད་ཀྱི་དམག་ཚོགས་བསྡུས། །གཤེན་ལ་རྒོལ་ཟེར་དམག་གི་གོ་མཚོན་བསྟར། །དེ་ཚེ་དུས་དང་བསྐལ་པ་དེ་རུ་ཡང་། །བསྐལ་བཟང་རྣམ་མཁྱེན་རྒྱལ་བ་གཤེན་རབ་མཆོག །འགྲོ་བ་འདུལ་བའི་དུས་ལ་བབས་པ་དང་། །མ་རིག་བདུད་ཁམས་དབང་དུ་བསྡུད་པ་དང་། །མ་དག་མཐའ་འཁོབ་བོན་ལ་བསྒྱུར་བ་དང་། །ཕྱི་རབས་བསྟན་པ་རྗེས་སུ་བཞག་པའི་ཕྱིར། །རྒྱལ་བ་གཤེན་དང་མཚན་ལྡན་ཁྱེའུ་བཞི་ཡང་། །ཚུལ་ཁྲིམས་སྐུར་བཞེངས་སྦྱིན་པའི་གྲོགས་ཀྱང་བསྐུལ། །བཟོད་པའི་གོ་གྱོན་བརྩོན་འགྲུས་རྟ་ཡང་ཆིབས། །སྙིང་རྗེའི་དཔུང་བསྐུལ་ཤེས་རབ་མཚོན་ཡང་ཐོགས། །བསམ་གཏན་གཡོ་མེད་འོད་གསལ་ངང་ནས་ཀྱང་། །ཡུལ་ཆེན་བཅོ་བརྒྱད་སྙིང་པོ་ཞང་ཞུང་ཡུལ། །བོད་ཀྱི་ཆུ་བོ་བཞི་འདུས་དབུས་ཀྱི་རི། །རི་བོ་གངས་རྒྱལ་ཏི་སེའི་རྩེ་མོ་ཡི། །ཤེལ་གྱི་པད་མ་འདབ་བརྒྱད་ལྟེ་བར་བབས། །སྣང་སྲིད་ཟིལ་གནོན་ཏིང་ངེ་འཛིན་ལ་བཞུགས། །སྐུ་གསུང་ཐུགས་དང་ཡོན་ཏན་ཕྲིན་ལས་ལ། །འོད་ཟེར་སྣ་ཚོགས་ཞང་ཞུང་བོད་ཡུལ་དང་། །ཁྱད་པར་ཡུལ་ཆེན་བཅོ་བརྒྱད་གནས་སུ་སྤྲོས། །ས་གཡོས་རི་འགུལ་རྒྱ་མཚོ་འཆོལ་བར་འགྱུར། །གཞའ་ཚོན་སྤྲིན་གཏིབས་མེ་ཏོག་ཆར་བཞིན་བབས། །དེ་ལ་ཀུན་ཀྱང་འུར་འུར་ལ་འུར་འདུས། །ཏེ་སེའི་གཙོ་གྱུར་ཞང་ཞུང་ལྷ་རིགས་དང་། །ཐང་ལྷའི་གཙོར་གྱུར་བོད་ཡུལ་ལྷ་རིགས་དང་། །སྤོམ་རའི་གཙོ་གྱུར་མདོ་ཁམས་རྨ་རིགས་དང་། །སྲིད་པའི་རྨ་ཚོགས་དགུ་ཁྲི་དགུ་འབུམ་དང་། །འཇིག་རྟེན་སྐྱོང་བྱེད་བརྟན་མ་བཅུ་གཉིས་སོགས། །ཀུན་གྱིས་དྲག་པོའི་དཔུང་བསྐུལ་ཁྲོས་ཚུལ་བསྟན། །མེ་རླུང་ཐོག་ཛོ་སྤྲིན་ནག་འབྲུག་སྒྲ་སྒྲོགས། །ཆོ་འཕྲུལ་མི་སྡུག་སྣ་ཚོགས་གང་ཚུགས་སྟོན། །དེ་ཚེ་རྒྱལ་བ་གཤེན་རབ་སྤྲུལ་བའི་སྐུ། །བདུད་འདུལ་གསང་བ་དྲག་ཆེན་སྐུར་སྤྲུལ་ནས། །ཛོ་ཐིས་སྔགས་ཀྱི་གཟེར་མདའ་དྲག་པོ་ཡིས། །ལྷ་འདྲེའི་དཔུང་ཚོགས་བརླག་བྱེད་སྤྲུལ་པ་བསྟན། །དེ་ཚེ་ལྷ་འདྲེ་ཀུན་ཀྱང་སྤྲུལ་པ་བཤིག །བཀའ་ལ་མི་འདའ་དམ་ལས་མི་ལྡོག་ཟེར། །རང་རང་སྲོག་སྙིང་ཡིག་འབྲུ་ས་བོན་ཕུལ། །རྒྱལ་བ་གཤེན་གྱི་བསྟན་སྲུང་ཁས་བླངས་བྱས། །དམ་བཏགས་སྙིང་པོ་དམ་ཆུ་ཁ་རུ་བཏུངས། །བཀའ་རྟགས་གཡུ་ཡི་གཡུང་དྲུང་སྤྱི་བོར་བཞག །མ་འོངས་གཤེན་གྱི་བསྟན་པ་མ་རྫོགས་བར། །བོས་ན་འོང་དང་སྒྲུབ་ན་འཁོར་བ་དང་། །བསྟེན་ན་མགོན་དང་རྦད་ན་རྒྱུགས་པ་ཡི། །བོན་གྱི་བསྟན་སྲུང་སྐོས་པའི་གཉེར་ཡང་གཏད། །དམ་ཅན་ཡེ་ཤེས་སྤྱན་ལྡན་མིང་དུ་གསོལ། །ཕྲོམ་དང་རྒྱ་འཇང་གེ་སར་གདོང་དམར་བོད། །བདུད་དམག་ཆ་གཅིག་རྒོལ་བའི་མ་ཚུགས་ཏེ། །སྟོན་པའི་འཁོར་དུ་འདུས་ཤིང་མགོ་བོ་བཏུད། །ཅེས་སོ།།

༈དེ་ནས་ཡང་། རྣམ་མཁྱེན་རྒྱལ་བ་གཤེན་རབ་གཙོ་འཁོར་ཡང་། །དྲག་པོའི་སྐུ་བཤིག་ཞི་བའི་ངང་ལས་སུ། །ཐུགས་རྗེའི་ཉག་ཐག་བཞི་（ཕྱོགས་བཞི་ཟག་མེད་ཀྱི་ལམ་བཞི།）ཡི་ལམ་བརྒྱུད་ནས། །ལུང་བསྟན་གསང་བ་ཕུག་（སངས་རྒྱས་ཀྱི་བཞུགས་ཁྲི་ཟེར།）ལ་ཏིང་འཛིན་བསྒོམ། །གསང་བྲག་གཡུང་དྲུང་བྲག་（དགྲ་བཅོམ་ལྔ་བརྒྱའི་བཞུགས་ཁྲི་ཟེར།）ལ་ཞབས་ཀྱིས་བཅགས། །གཤེན་འགྲོས་གོམ་གསུམ་གཤེན་གླུ་ཐང་གསུམ་བླངས། །གཤེན་ངག་ཚིག་གསུམ་བོན་གྱི་གསུང་ཕྱུང་བའི། །གཤེན་འཁོར་དགྲ་བཅོམ་སེམས་དཔའ་ལྔ་བརྒྱའི་ཚོགས། །ནམ་མཁའི་སྤྲིན་དང་ས་གཞིའི་རྩི་ལྟར་དུ། །ནམ་མཁའི་དབྱིངས་ནས་དོག་ལ་ཆར་ལྟར་བབས། །ཕྲོམ་དང་རྒྱ་འཇང་གེ་སར་གདོང་དམར་བོད། །ཀུན་གྱིས་རྣམ་མཁྱེན་རྒྱལ་བ་གཙོ་འཁོར་ལ། །ཟ་འོག་གུར་ཕུབ་ན་ནམ་གདན་ཡང་བཏིང་། །རིན་ཆེན་གཞོང་པ་འཛམ་བུའི་གསེར་（གསེར་གཞོང་ཟེར།）གྱིས་བཀང་། གཞན་ཡང་མཆོད་པ་གྲངས་མེད་བསམ་འདས་ཕུལ། མཆོད་པ་དེ་དག་སྟོན་པའི་བྱིན་བརླབས་ཏེ། །གཡུང་དྲུང་གསང་བའི་བྲག་（དགྲ་བཅོམ་ལྔ་བརྒྱའི་ཞབས་རྗེས་ཟེར།）ལ་གཏེར་དུ་བཞག །མི་འགྱུར་བྲག་ལ་སྟོན་པའི་ཞབས་རྗེས་དང་། །དགྲ་བཅོམ་གཤེན་ཕྲན་ལྔ་བརྒྱའི་ཞབས་རྗེས་ཡོད། །ད་ལྟ་ལྷ་བབ་ཞབས་རྗེས་（དགྲ་བཅོམ་ལྔ་བརྒྱའི་ཞབས་རྗེས་ཟེར།）སུ་གྲགས། །གླང་ཆེན་ས་ལ་ཕུག་（གླང་ཆེན་སྦས་ཕུག）ལ་སྐུ་རྗེས་བཞག །ཆུ་མིག་ཁ་ལ་རག་ཆོག་བྱིན་གྱིས་བརླབས། །མེ་ཏོག་བཀོད་པའི་དུར་ཁྲོ（གཉན་པོ་རི་རྫོང་གི་དུར་ཁྲོད་ཟེར།）དབང་ཡང་བསྐུར། །ཞེས་སོ། །

༈དེ་ཡང་རྣམ་མཁྱེན་སྟོན་པ་གཙོ་འཁོར་ཡང་། །རྫུ་འཕྲུལ་སྤྲུལ་བའི་རི་ལ་(རྫུ་འཕྲུལ་ཕུག་གི་རི་ཟེར།)སྐུ་འཆགས་ནས། །ཤེལ་བྲག་འཁོར་ལོ་རྩིབས་བརྒྱད་ཞབས་ཀྱིས་བཅགས། །ནག་པོ་བདུད་དང་ཉང་སྲིན་དམག་ཚོགས་ཀྱི། །ཆོ་འཕྲུལ་བསྟན་ནས་བྲག་རི་ཐམས་ཅད་བཤིག །སྟོན་པའི་སྐུ་ལ་རྡོ་ཡི་ཆར་པ་ཕབ། །དེ་ཚེ་སྟོན་པའི་ཐུགས་ཀྱི་འོད་ཟེར་ལས། །ལྷ་ཀླུ་མི་ཡི་གྱད་ཆེན་རྩལ་ལྡན་སྤྲུལ། །ཀླུ་ཡིས་རྨང་(མི་ལ་རས་པས་བཏིང་བ་ཡིན་ཟེར།)བཏིང་མི་འགྲམ་བསླང་ཞིང་། །ལྷ་ཡིས་ཐོག་ཕུག་རྫུ་འཕྲུལ་གསང་ཕུག་བྱུང་། །སྟོན་པའི་སྐུ་རྗེས་ཁྱེའུ་ཆུང་ཞབས་རྗེས་དང་། །རྩལ་ཆེན་གྱད་ཀྱི་ཕྱག་རྗེས་(རྒོད་ཚང་པའི་ཡིན་ཟེར།)གསལ་བར་ཡོད། །ད་ལྟ་རྫུ་འཕྲུལ་ཕུག་པ་ཞེས་སུ་གྲགས། །ཤེལ་བྲག་འཁོར་ལོ་རྫུ་འཕྲུལ་ཞབས་རྗེས་(ཞབས་རྗེས་དཀར་མོ་ཟེར།)དང་། །ཨ་རི་གཡུང་དྲུང་ཕུག་ལ་སྐུ་རྗེས་ཡོད། །ཆུ་མིག་སྡིག་པ་དག་ཆོག་(བྲམ་ཟེ་སྐྱེ་བདུན་སྒྲུབ་ཆུ་ཟེར།)བྱིན་གྱིས་བརླབས། །གཡུང་དྲུང་བཀོད་པའི་དུར་ཁྲོད་དབང་ཡང་བསྐུར། །ཞེས་སོ། །

དེ་ཡང་རྣམ་མཁྱེན་སྟོན་པ་གཙོ་འཁོར་ཡང་། །མཐོ་རིས་ཐེམ་སྐས་ལ་（སྒྲོལ་མ་ལ་ཟེར།）ལ་སྐུ་འཆགས་ཏེ། །ཟངས་བྲག་པད་མའི་བྲག་ལ་（བྲག་ཐོག་ཞབས་རྗེས་ཟེར།）ཞབས་ཀྱིས་བཅགས། །ཁྲུས་ཀྱི་རྫིང་བུའི་ཆུ་ལ་བྱིན་གྱིས་བརླབས། །པད་མ་སྤུངས་པའི་དུར་ཁྲོད་（སྒྲོལ་མ་ལའི་དུར་ཁྲོད་ཟེར།）དབང་ཡང་བསྐུར། །འགྲོ་དྲུག་སེམས་ཅན་ཐར་པའི་ལམ་ལ་བཀོད། །ས་བཅུ་ལམ་ལྔའི་（སྒྲོལ་མ་ཉེར་གཅིག་སྤྱང་གུ་ཉེར་གཅིག་ཏུ་གྱུར་སོང་ཟེར།）བྱམས་སྲས་འཕགས་པའི་ཚོགས། །དངོས་སུ་ཞལ་གཟིགས་མེ་ཏོག་ཆར་པ་ཕབ། །ཏི་སེའི་ལྷ་འཁོར་སུམ་བརྒྱ་དྲུག་ཅུ་དང་། །སྲིད་པའི་སྨན་ཚོགས་དགུ་འབུམ་ཚོགས་རྣམས་འདུས། །ཐེམ་སྐས་ལ་རུ་ཀུན་གྱིས་མདུན་བསུ་ཞིང་། །ཡི་བཞིན་ནོར་དང་མཆོད་པ་བསམ་འདས་ཕུལ། །ནོར་བུ་དེ་དག་འཛམ་གླིང་ས་བཅུད་དུ། །སྟོན་པའི་བྱིན་བརླབས་རིན་ཆེན་བྲག་ལ་སྦས（སྒྲོལ་མ་ལ་རྩ་ཟེར།）། །མི་འགྱུར་རྟགས་ལ་སྟོན་པའི་ཕྱག་བྲིས་ཀྱིས། །གཡུང་དྲུང་འཁོར་ལོ་པད་མ་རིན་པོ་ཆེ། །ཡི་གེ་དཔའ་བོ་འབྲུ་ལྔའི་སྙིང་པོ་ཡོད། །སྨོན་ལམ་གང་བཏབ་མྱུར་དུ་འགྲུབ་ཆོག་ཡོད། །དེ་ལྟར་ཐེམ་སྐས་ལ་ཡི་གཡས་གཡོན་དུ། །རྫ་བྲག་དམག་ཚོགས་འདུས་པ་ལྟ་བུ་ལ། །ཏི་སེའི་ལྷ་འཁོར་སུམ་བརྒྱ་དྲུག་ཅུ་དང་། །སྲིད་པའི་སྨན་ཚོགས་དགུ་འབུམ་རང་བྱོན་ཡོད། །དེ་ཚེ་བདུད་དང་ཉང་སྲིན་དམག་ཚོགས་ཀྱིས། །བདུད་ཀྱི་གྱད་རྡོ་ནག་པོ་ཐོག་ལྟར་འཕང་། །སྐུ་ལ་མ་རྒོལ་ས་ལ་མར་དུ་རྦབ། །དེ་ལ་སྟོན་པའི་ཐུགས་ཀྱི་འོད་ཟེར་ལས། །སྤྲུལ་པ་དབལ་གྱི་གྱད་ཆེན་གཉིས་སུ་སྤྲུལ། །བདུད་ཀྱི་གྱད་རྡོ་ནག་པོའི་སྟེང་དུ་ཡང་། །ཟིལ་གནོན་དྲག་པོའི་དབལ་རྡོ་（གྲུབ་རྟགས་རྡོ་རྩིག་ཟེར།）རིམ་གསུམ་བརྩེགས། །བདུད་ཀྱི་དམག་ཚོགས་རྩྭ་སྦུར་རླུང་ཁྱེར་ལྟར། །གར་སོང་ཆ་མེད་ཕྱད་ཀྱི་མེད་དེ་སོང་། །སྟོན་པའི་ཕྱག་རྗེས་ཁྱེའུ་ཆུང་དབུ་རྗེས་（མི་ལ་དང་བོན་ཆུང་གཉིས་ཀྱི་ཡིན་ཟེར།）ཡོད། །ད་ལྟ་འདི་ལ་སྨོན་ལམ་གང་བཏབ་ན། །ཕ་རོལ་གནོད་པ་གང་གི་ཚུགས་མི་འགྱུར། །ཞེས་སོ། །

༈དེ་ཡང་། རྣམ་མཁྱེན་རྒྱལ་བ་གཤེན་རབ་གཙོ་འཁོར་ཡང་། །གསང་བྲག་ནོར་བུའི་བྲག་ལ་（རྟ་མགྲིན་མགྲོན་ཁང་གི་ཞབས་རྗེས་ཟེར།）ཞབས་ཀྱི་བཅགས། །དབལ་ཐིམ་མེ་རི་ཕུག་（འབྲི་རྭ་ཕུག་ཟེར།）ལ་སྐུ་རྗེས་བཞག །ཡོངས་འདུས་དབང་གི་ཕུག་ལ་（ཟུར་ཁང་བྲག་ཕུག་ཟེར།）བྱིན་གྱིས་བརླབས། །དུར་ཁྲོད་（བསིལ་བ་ཚལ་གྱི་དུར་ཁྲོད་ཟེར།）མཁའ་འགྲོ་འདུ་གླིང་དབང་ཡང་བསྐུར། །ནོར་བུ་བྲག་ལ་བདུད་འདུལ་ཞབས་རྗེས་བཞག །དེ་ཚེ་གཤེན་རབ་སྐུ་ཡི་བཀོད་པ་ལས། །ཡི་དམ་མགོན་པོ་རྣམ་གསུམ་དངོས་སུ་གསལ། །བླ་རི་གངས་དཀར་ཏི་སེ་ཆེན་པོ་ལ། །ཡེ་ཤེས་གསེར་གྱི་མེ་རི་སེར་པོ་འབར། །བླ་མཚོ་མ་པང་གཡུ་མཚོ་སྔོན་པོ་ལ། །ཐུགས་རྗེ་གཡུ་ཡི་དུད་པ་སྔོན་པོ་འཐུལ། །བླ་བྲག་རྟ་རྒོ་གསེར་གྱི་བྲག་ཆེན་ལ། །ཡེ་ཤེས་དབལ་གྱི་མེ་སྟག་ཚ་ཚ་འཕྲོས། །དེ་དག་ཡོན་ཏན་དངོས་སུ་མཐོང་བ་དང་། །མ་མོ་སྟག་རི་རོང་སོགས་མོ་རྒྱུད་དང་། །སྐུ་མཆོག་དམར་པོ་ལ་སོགས་ཕོ་རྒྱུད་དང་། །ཞང་ཞུང་ལྷ་རིགས་ཀུན་གྱིས་སྟོན་པ་ལ། །འཆི་མེད་ཚེ་བུམ་བཅུད་ལྡན་མཆོད་པ་ཕུལ། །ཚེ་བུམ་དེ་དག་སྟོན་པའི་བྱིན་གྱིས་བརླབས། །མི་ཤིག་ཚེ་ཡི་བྲག་ལ་གཏེར་དུ་སྦས། །མི་འགྱུར་བཀའ་རྟགས་སྟོན་པའི་ཕྱག་བྲིས་ཀྱིས། །ཁྲོ་བོ་འཆི་མེད་བདུད་འདུལ་སྐུ་ཡང་ཡོད། །འཆི་མེད་ཚེ་ཡི་དངོས་གྲུབ་ཅེས་སོ། །

༈དེ་ལྟར་རྣམ་མཁྱེན་རྒྱལ་བ་གཙོ་འཁོར་ཡང་། །མན་འདལ་ཐང་ཆེན་བཞི་ལ་ཞབས་ཀྱིས་བཅགས། །ལྷ་ཡུལ་གུང་ཐང་（སྤར་ཁ་ཐང་ཟེར།）ལྷ་ཡི་ཁྲི་ཡང་བརྩིགས། །སྟོན་པ་ཉིད་ཀྱང་ལྷང་ངེ་ལྷན་ནེ་བཞུགས། །སྐུ་ལ་འོད་ཟེར་ཕྱོགས་བཞི་མཚམས་བརྒྱད་སྤྲོས། །དེ་ཚེ་ལྷ་ཀླུ་མི་སོགས་ཀུན་འདུས་ཏེ། །དེའི་ནང་ཁྱད་པར་ཞང་ཞུང་སྲིད་པའི་རྒྱལ། །ཁྲི་ཝེར་གསེར་གྱི་བྱ་རུ་ཅན་ཞེས་དེས། །གསེར་སོགས་རིན་ཆེན་སྣ་ཚོགས་མཆོད་པ་ཕུལ། །གུས་པའི་ཚུལ་གྱིས་ཞུས་སམ་གསོལ་བ་བཏབ། །སྤྱི་རུ་གཡུང་དྲུང་བསྟན་པ་དར་བ་དང་། །སྒོས་སུ་བདག་གཞན་ཚོགས་རྫོགས་སྒྲིབ་སྦྱོང་བའི། །གཡུང་དྲུང་གསང་བའི་བོན་སྤྱོད་གནང་བ་ཞུ། །སྟོན་པའི་ཞལ་ནས་ཁྲི་རྗེ་ལུང་བསྟན་པའི། །བོན་སྤྱོད་མདོ་སྡེ་སུམ་ཅུ་རྫོགས་པར་གསུངས། །ཞང་ཞུང་བོན་པོ་རྣམས་ལ་ཐིས་སྔགས་ཀྱི། །ཛོ་དམར་མེ་རི་གསང་བའི་ལུང་ཡང་ཕོགས། །གནས་བརྟན་གསང་བ་རི་ཡི་ཕོ་བྲང་དུ། །ཐུགས་ལས་སྤྲུལ་པའི་གནས་བརྟན་འོད་ཁྲི་སྤུངས། །ཉེར་བཞག་འཕགས་པའི་འདུས་སྡེ་རྒྱ་ཆེར་སྤེལ། །སྐུ་ལས་སྤྲུལ་པའི་ཐང་མ་འོད་རྒྱལ་གཤེན། །སྤོས་ངད་ལྡན་པ་རི་ཡི་ཕོ་བྲང་དུ། །ཉེར་བཞག་བྱང་སེམས་འདུས་སྡེ་རྒྱ་ཆེར་སྤེལ། །གསེར་སོགས་རིན་ཆེན་སྣ་ཚོགས་དེ་དག་ཀྱང་། །སྟོན་པའི་བྱིན་རླབས་ལྷ་ཡུལ་（སྤར་ཁ་ཐང་ལ་གངས་རིའི་གསོལ་ཅོག་ཡོད་ཟེར།）གཏེར་དུ་སྦས། །མ་འོངས་འགྲོ་བའི་ནོར་སྐལ་སྨོན་ལམ་བཏབ། །ཅེས་སོ། །

༈དེ་ཡང་། མ་རྩིག་རིན་ཆེན་བཞི་ལ་ཞལ་གྱིས་གཟིགས། །ཡེ་ཤེས་རྫུ་འཕྲུལ་ལས་འདས་ལྷ་ཚོགས་ཀྱིས། །ཕོ་བྲང་དཀྱིལ་འཁོར་དངོས་སུ་གསལ་བ་ཡོད། །མ་བཀོད་མཚོ་ཆེན་བཞི་ལ་ཕྱག་རྗེས་བཞག །དེ་ལྟར་ཕྱོགས་བཞིར་ཕྱག་རྗེས་གསལ་བ་ཡོད། །ཁྲུས་ཀྱི་སྒོ་མོ་བཞི་ལ་སྐུ་ཁྲུས་མཛད། །ད་ལྟ་བག་ཆགས་དག་བྱེད་ཁྲུས་ཆོག་ཡོད། །མཆོག་ཏུ་སྒྲུབ་པའི་གནས་བཞིར་བྱིན་གྱིས་བརླབས། །ད་ལྟ་གང་སྒྲུབ་རིག་འཛིན་འཐོབ་པ་ཡོད། །དྲག་པོའི་རོང་ཆེན་བཞི་ལ་དབེན་གནས་མཛད། །མ་འོངས་གྲུབ་ཐོབ་སྦས་པའི་རོང་ཆེན་ཡོད། །མི་འགྱུར་ཚལ་ཆེན་བཞི་ལ་བྱིན་རླབས་མཛད། །བོན་བསྟན་མི་ནུབ་མཐའ་རུ་རྒྱས་ཆོག་ཡོད། །

༈དེ་ལྟར་དུ་ཡང་རྣམ་མཁྱེན་རྒྱལ་བ་གཤེན་རབ་གཙོ་འཁོར་ཡང་། འབབ་པའི་ཆུ་བོ་ཆེན་པོ་བཞི་ལ་བྱིན་གྱིས་བརླབས་ཚུལ་ནི། གླང་ཆེན་ཁ་འབབ་ཀྱི་ཆུ་བོ་གང་གའི་དབུས་ཆུ་མིག་འཐུང་བ་རང་གྲོལ་ཞེས་བྱ་བ་དེ་རུ་ཕེབས་པ་དང་། ཉང་སྲིན་རྐོང་སོགས་བདུད་ཀྱི་དམག་ཚོགས་ཐམས་ཅད་ཀྱི། གཡོན་གྱི་རི་ནག་པོ་ལ་རྟེན་བཅས་ཏེ། ནག་པོ་བདུད་ཀྱི་བླ་འབྲོང་རི་ཙམ་གྱིས་ལམ་བཀག་པ་ལ། སྟོན་པའི་ཐུགས་ཀྱི་འོད་ཟེར་ལ་ཡང་། དབལ་གྱི་གྱད་ཆེན་སྟོབས་པོ་ཆེ་ཞིག་ཏུ་སྤྲུལ་ནས། འབྲོང་དེ་རྫུ་འཕྲུལ་གྱི་ཞགས་པའི་ཟིན་ནས། ཤེས་རབ་ཀྱི་རལ་གྲིས་བསྒྲལ་ལས་བྱེད་པ་ལ། འབྲོང་གིས་མི་སྐད་དུ་ལྷང་གིས་སྨྲས་ཏེ། རྫུ་འཕྲུལ་དབལ་གྱི་གྱད་ཆེན་རྒྱལ་པོ་གསོན། །ང་ནི་མ་གསོད་ལྷ་གསས་རྟེན་དུ་གཟུགས། །སྲིད་པའི་ལྷ་གཡག་བོན་གྱི་སྒྲ་བླར་བྱེད། །ཅེས་ཟེར་བ་ལ། སྟོན་པའི་ཕྱག་གཡས་ཀྱི་སྡིག་མཛུབ་ནམ་མཁའ་ལ་གཏད་པས། ནམ་མཁའི་དབྱིངས་ནས་གནམ་ཕྱི་གུང་རྒྱལ་གྱི་ཞལ་ནས། མཆི་མ་ལྗགས་གང་དབལ་གཡག་ལ་ཁྲུས་གསོལ་བར་མཛད་དེ། དེ་ཡང་དབལ་གཡག་ལྷ་གསས་ཀྱི་རྟེན་དུ་འཛུགས། གཡུང་དྲུང་བོན་གྱི་སྒྲ་བླ་རུ་བསྐོས། གནམ་ཕྱི་གུང་རྒྱལ་གྱི་ཞལ་ཆབ་ལ་ཆུ་མིག་འཐུང་བ་རང་གྲོལ་དུ་བྱིན་གྱིས་བརླབས། དེ་ལྟར་དུ་ཡང་བྲག་དང་རྡོ་ལ་གཤེན་གྱི་ཞབས་རྗེས། ཁྱེའུ་ཆུང་གི་ཞབས་རྗེས། ལྷ་གཡག་དང་ཁྱི་རིག་པ་ཅན་གྱི་ཞབས་རྗེས། རྟ་བདུན་གྱི་ཞབས་རྗེས་（རྟ་རྐྱང་པོ་དང་གླིང་གེ་སར་གྱི་ཞབས་རྗེས་ཡིན་ཟེར།）སོགས་མང་དུ་ཡོད་པ་འོ་ཞེས་སོ། །དེ་ལྟར་དུ་ཡང་རྣམ་མཁྱེན་རྒྱལ་བ་གཤེན་རབ་གཙོ་འཁོར་ཡང་། གླང་ཆེན་ཁ་འབབ་ཀྱི་ཆུ་བོ་གང་གའི་འགོ་རུ་ཕེབས་པ་དང་། ཆུ་བོས་སྟོན་པའི་མདུན་བསུ་པའི་ཚུལ་དུ་གཡུང་དྲུང་ལུ་གུ་རྒྱུད་ལྟ་བུ་བབས། དེ་ལ་སྟོན་པའི་བྱིན་གྱིས་བརླབས་ཤིང་། ད་ལྟ་ཁ་ལ་རག་ཚད་ཚེ་རིང་བ་དང་ལུས་སྟོབས་རྒྱས་པ་ཡང་ཡོད་ཅེས་སོ། །ད་ལྟར་དུ་ཡང་རྣམ་མཁྱེན་རྒྱལ་བ་གཤེན་རབ་གཙོ་འཁོར་ཡང་། ཞང་ཞུང་བཀྲག་གི་ཚལ་གཤང་རྔ་རི་ཞེས་བྱ་བ་ལ་ཕེབས་པ་དང་། ཞང་ཞུང་ཙུ་ནའི་ཡུལ་གྱི་བོན་པོ་རྣམས་ཀྱིས་མདུན་བསུས་ཤིང་མཆོད་པ་སྣ་ཚོགས་ཕུལ། ད་ལྟར་རི་ཙི་ཏའི་དབྱིབས་ཅན་ལ་སྟོན་པའི་ཞབས་རྗེས་དང་། རྡོ་ལ་རྔ་དང་སྤང་ལ་གཤང་རང་འབྱུང་དང་། བྲག་ལ་གསང་ཕུག་ནོར་བུའི་དབྱིབས་ཅན་ལ་གང་སྒྲུབ་ཕྲིན་ལས་མྱུར་བ་དང་། དབལ་གྱི་རི་བོ་ཟུར་གསུམ་དང་དབྱེར་མེད་ཡིན་པ་སྟོན་པའི་ཞལ་ནས་གསུངས་སོ། །ཅེས་སོ། །

༈དེ་ལྟར་དུ་ཡང་ཞང་ཞུང་ཡུལ་གྱི་ཤར་ཕྱོགས། རྟ་མཆོག་མཆོང་བའི་རི་བོ། ཆུ་བོ་རྟ་མཆོག་ཁ་འབབ་ཀྱི་འགོ་བོ་རུ། ཉང་སྲིན་རྐོང་གསུམ་བདུད་ཀྱི་དམག་ཚོགས་རྣམས་ཀྱི། སྟོན་པ་གཙོ་འཁོར་རྣམས་ལ་རྒོལ་བའི་དཔུང་བཙུགས་ཏེ། རི་ལུང་ཐམས་ཅད་རླུང་ནག་དང་ཁ་བ་བུ་ཡུག་སོགས་ཀྱིས་ལམ་བཀག་པ་ལ། སྟོན་པས་ཀྱང་བོན་ཉིད་ཀྱི་སྙིང་པོ་ཐུགས་རྗེ་ཉི་མ་དགུ་ཤར་གྱི་ཏིང་ངེ་འཛིན་ལ་སྙོམས་པར་ཞུགས་པ་ལས། སྟོན་པའི་ཐུགས་ཀྱི་འོད་ཟེར་ལ་ཡེ་ཤེས་ཀྱི་ཉི་མ་དགུ་རུ་ཤར་ཏེ། བདུད་ཀྱི་ཁ་བ་དང་བུ་ཡུག་ཐམས་ཅད་གཞའ་ཚོན་དང་འོད་ཟེར་མེ་ཏོག་གི་ཆར་བ་ལ་སོགས་དངོས་སུ་གྱུར་ཏེ། བདུད་རྣམས་ཀྱང་ཉི་མས་བ་མོ་འཇོམས་པ་ལྟར་མེད་དེ་སོང་། དེ་ལྟར་བདུད་ཀྱི་ཁ་བ་ཡང་བཀྲ་ཤིས་པའི་ས་རྟགས་བྱེ་མ་དཀར་པོ་གཡུང་དྲུང་ལུ་གུ་རྒྱུད་ལྟ་བུ་ཁ་ལ་རག་ན་ངན་སོང་མེད་པ། གཞན་ཡང་རྣམ་མཁྱེན་སྟོན་པའི་སྐྱིལ་ཀྲུང་གི་ཞབས་རྗེས། ཁྱེའུ་ཆུང་བཞི་ཡི་ཞབས་རྗེས་（དེ་རྣམས་ཕ་བོང་སྟེང་ཤིན་ཏུ་གསལ་བ་ཡོད།）དང་། གཞན་ཡང་འགྲོ་འདྲེན་རྣམ་བཞི་སོགས་བཀའ་རྟགས་གྲངས་མེད་གསལ་བ་ཡང་ཡོད། ཅེས་སོ། །

དེ་ལྟར་དུ་ཡང་རྣམ་མཁྱེན་རྒྱལ་བ་གཤེན་རབ་གཙོ་འཁོར་ཡང་། ཞང་ཞུང་ཙུ་ནའི་གྲོ་ཤོད་དུམ་པ་ཚལ་ཞེས་བྱ་བ། དེའུ་ཆེན་པོ་རྒྱལ་པོ་གདན་ལ་བཞུགས་པ་ལྟ་བུ་དེ་རུ་ཕེབས་པ་དང་། བདུད་ཀྱི་དམག་ཚོགས་རྣམས་ཀྱི་ཆོ་འཕྲུལ་མ་ངེས་འབྱུང་བ་ལྔ་འཁྲུག་པའི་གཤེད་དུ་ཕབ་པ་ལ། སྟོན་པའི་སྐུ་ལ་རྒོལ་བའི་མ་ཚུགས་ཏེ། རི་ལུང་ཐམས་ཅད་ལྷ་དང་གསས་ཀྱི་དམག་ཚོགས་ཀྱིས་གང་སྟེ་འོང་པ་ལ། བདུད་ཀྱི་ཚོགས་ཐམས་ཅད་དུད་པ་གནམ་ལ་དྭངས་པ་ལྟ་བུ་མེད་དེ་སོང་ངོ་། །ད་ལྟ་བཀྲ་ཤིས་པའི་ས་རྟགས་སུ་སྟོན་པའི་ཞབས་རྗེས། ཁྱེའུ་ཆུང་གི་ཞབས་རྗེས། འབྲུག་རྟ་ཁྱི་རིག་པ་ཅན་གྱི་ཞབས་རྗེས་སོགས་མང་དུ་ཡོད་པའོ། ཅེས་སོ། །

དེ་ལྟར་དུ་ཡང་རྣམ་མཁྱེན་རྒྱལ་བ་གཤེན་རབ་གཙོ་འཁོར་ཡང་། ཞང་ཞུང་གི་སྒོ་ཕུག་བར་གསུམ་ཞེས་པ། སྟོད་མངའ་རིས་སྐོར་གསུམ། བར་དབུས་གཙང་རུ་བཞི། སྨད་མདོ་ཁམས་སྒང་དྲུག་དང་། སྤྱིར་འཛམ་གླིང་ཡུལ་ཆེན་བཅོ་བརྒྱད་ཀྱི་ལྷ་སྲིན་སྡེ་བརྒྱད་དྲེགས་པ་ཅན་ཐམས་ཅད་དམ་ལ་བཏགས་ཤིང་སྲུང་མར་བསྐོས་པ་དང་། བདུད་སྲིན་མ་རུང་པ་ཐམས་ཅད་དབང་དུ་བསྡུས་ཤིང་བྲན་དུ་འཁོལ་བ་དང་། མ་དག་པའི་མཐའ་འཁོབ་ཐམས་ཅད་བོན་ལ་བསྒྱུར་ཞིང་དགེ་ལ་བཀོལ་བ་ལ་སོགས་མཛད་དོ། །སླར་ཆུ་བོ་བཞི་འདུས་ཀྱི་འགོ་བོ། གཡུང་དྲུང་གསང་བའི་བྲག་ལ་（དགྲ་བཅོམ་ལྔ་བརྒྱའི་བཞུགས་ཁྲི་ཟེར།）སྐུ་འཆགས་ཏེ། གཤེན་འགྲོས་གོམ་གསུམ་བོར། གཤེན་ངག་ཚིག་གསུམ་སྨྲས། གཤེན་གླུ་ཐང་གསུམ་བླངས་ཤིང་། བྱང་སེང་ཆེན་འགྱིང་བའི་རི་སེང་གེ་ཁ་འབབ་ཀྱི་ཆུ་དང་། ལྷོ་རྨ་བྱ་མཛེས་བརྗིད་ཀྱི་རི་རྨ་བྱ་ཁ་འབབ་ཀྱི་ཆུ་བོ་ལ་སོགས་ལ་རྫུ་འཕྲུལ་གྱི་བྱིན་གྱིས་བརླབས་ཏེ། བཀྲ་ཤིས་པའི་རྟགས་སུ་གཤེན་གྱི་ཞབས་རྗེས་དང་ཁྱེའུ་ཆུང་གི་ཞབས་རྗེས་དང་། འགྲོ་འདྲེན་རྣམ་བཞི་ལ་སོགས་བཀའ་རྟགས་གྲངས་མེད་གསལ་བར་མཛད་ཅིང་། སླར་འོལ་མོ་གླིང་ཆེན་གྱི་རྒྱལ་ས་རུ་གཤེགས་སོ། །དེ་དག་གཤེགས་པའི་སྐབས་སུ་ཡང་། ཞལ་ནས་བདེན་པའི་སྨོན་ལམ་འདི་ལྟར་དུ་བཏབ་བོ།།

༈དེ་ཡང་བདག་གི་མཛད་པ་བརྒྱ་དང་དྲུག་ཅུའི་འགྲོ་དོན་མཐར་ཕྱིན་ཅིང་། གདུང་ཚབ་ཆེན་པོ་མུ་ཆོ་ལྡེམ་དྲུག་འབྱོན་པའི་དུས་དེར། ཞང་ཞུང་དང་བོད་ཡུལ་གྱིས་འདུ་གནས་སུམ་ཅུ་རྩ་བདུན་དང་། རྟག་གཟིགས་གཤེན་གྱི་ཡུལ་ནས་དྲང་སྲོང་འོད་ཀྱི་མིང་ཅན་གཅིག་གིས་དགྲ་བཅོམ་གཡུང་དྲུང་སེམས་དཔའི་འདུས་སྡེ་བརྒྱ་སྟོང་ཁྲི་འབུམ་གྲངས་མེད་ཀྱི་བསྟན་པ་སྤེལ་བར་གྱུར་ཅིག དེའི་དུས་སུ་ཡང་བསྟན་པ་དེ་ལ་ཞབས་ནས་འདེགས་པའི་རྒྱལ་པོ། ཞང་ཞུང་གི་ཡུལ་དུ་ཡེ་སྲིད་ལྷ་ལས་བབ་པའི་རྒྱལ་པོ་བྱ་རུ་ཐོབ་པ་བཅོ་བརྒྱད་འོང་བར་གྱུར་ཅིག བོད་ཀྱི་ཡུལ་དུའང་གནམ་ནས་བབ་པའི་ཁྲི་བདུན་དང་། ས་ནས་བསྐོས་པའི་ལེགས་དྲུག་སོགས་འཁོར་ལོ་བསྒྱུར་བའི་རྒྱལ་པོ་བཅུ་གསུམ་འོང་བར་གྱུར་ཅིག ཅེས་གསུངས་ནས་གཤེགས་སོ། །འདི་རྣམས་བསྐལ་བཟང་རྒྱལ་བ་གཤེན་གྱི་ལུང་བསྟན་ཞིང་བྱིན་གྱིས་བརླབས་ཚུལ་ཞེས་སོ། །

གསུམ་པ། འཕགས་པའི་བརྟན་གནས་ཀུན་གྱིས་བསྟེན་ཅིང་

བྱིན་གྱིས་བརླབས་ཚུལ་ནི།

དེ་ལྟར་དུ་ཡང་། གཤེན་ལོ་བརྒྱད་ཅུ་རྫོགས་གདུང་ཚབ་ཆེན་པོ་མུ་ཆོ་ལྡེམ་དྲུག་བྱོན་ཏེ། འཛམ་གླིང་གི་ཕྱོགས་བཅུ་ཀུན་ཏུ་བསྟན་པ་སྤེལ་བའི་དུས་སུ་ཡང་། རྟག་གཟིགས་ཀྱི་ཡུལ་ནས་དྲང་སྲོང་ཁྲི་ལྡེ་འོད་པོ་ཞེས་བྱ་བ་དེ་བྱ་རྒོད་དུ་སྤྲུལ་དེ། ཞང་ཞུང་གི་ཡུལ་གངས་ཏི་སེ་ཤེལ་གྱི་མཆོད་རྟེན་ལྟ་བུའི་མགུལ། གནས་བརྟན་རིན་ཆེན་ཕོ་བྲང་དུ། གནས་བརྟན་ཆེན་པོ་འོད་ཁྲི་མུ་སྤུངས་ཀྱི་དྲུང་དུ་བབ་སྟེ། རང་རང་གི་ཞེ་ས་དང་བསྙུང་གི་འདྲི་བ་ལ་སོགས་མཛད་དོ། །

གངས་རི་ཆེན་པོའི་གཡོན་ཕྱོགས་ཨ་ཏི་གསང་བ་གཡུང་དྲུང་ཕུག་（ཨ་ཕུག་ཟེར།）ཏུ། དགྲ་བཅོམ་སེམས་དཔའི་འདུས་སྡེ་ཁྲི་དྲུག་སྟོང་དུ་བསྟན་པ་སྤེལ་ལོ། །དེའི་དུས་སུ་ཡང་ཞབས་ནས་འདེགས་པའི་རྒྱལ་པོ། གངས་རི་ཆེན་པོ་དེའི་མདུན་དུ་གད་ལྗང་གཡུ་ལོ་རྫོང་མཁར་ཞེས་བྱ་བ་དེ་རུ་ཡང་། ཞང་ཞུང་སྲིད་པའི་རྒྱལ་པོ་ཁྲི་ཝེར་ལ་རྗེ་གསེར་གྱི་བྱ་རུ་ཅན་ཉིད་དོ། །

༈དེ་ལྟར་དུ་ཡང་ཁྲི་ལྡེ་འོད་པོའི་སློབ་མ། དྲང་སྲོང་དང་བ་ཡིད་རིང་ཞེས་བྱ་བ་དེས། ཞང་ཞུང་པུ་མར་ཧྲང་གི་ཡུལ་དུ་མུ་ལེ་མཚོ་ཡི་གླིང་དུ། དགྲ་བཅོམ་གཡུང་དྲུང་སེམས་དཔའི་འདུས་སྡེ་སུམ་སྟོང་བརྒྱ་རུ་བསྟན་པ་སྤེལ་ལོ། །དེའི་དུས་སུ་ཡང་ཞབས་ནས་འདེགས་པའི་རྒྱལ་པོ། པུ་མར་ཧྲང་གི་ཡུལ་དུ་སྟག་ཆེན་རྔམ་པའི་ཡོངས་རྫོགས་མཁར་ཞེས་བྱ་བ་དེ་རུ། སྤུངས་རྒྱུང་གྱེར་གྱི་རྒྱལ་པོ་བྱི་རུ་འོད་ཀྱི་བྱ་རུ་ཅན་ཉིད་དོ། །

དེ་ལྟར་དུ་ཡང་དང་བ་ཡིད་རིང་གི་སློབ་མ་དྲང་སྲོང་གུང་རུམ་གཙུག་ཕུད་ཅེས་བྱ་བ་དེས། ཞང་ཞུང་ཙི་ནའི་ཡུལ་བྱེ་མ་གཡུང་དྲུང་ཚལ་དུ། དགྲ་བཅོམ་གཡུང་དྲུང་སེམས་དཔའི་འདུས་སྡེ་ཆེན་པོ་ཆིག་ཁྲི་བདུན་སྟོང་དུ་བསྟན་པ་སྤེལ་ལོ། །དེའི་དུས་སུའང་ཞབས་ནས་འདེགས་པའི་རྒྱལ་པོ། ཞང་ཞུང་ཙི་ནའི་ཤོད་དུམ་པ་ཚལ་གསེར་གྱི་མཁར་ཞེས་བྱ་བ་དེ་རུ། གུ་ཝེར་ནོར་གྱི་རྒྱལ་པོ་ག་རྫོང་འོད་ཀྱི་བྱ་རུ་ཅན་ཉིད་དོ། །

༈དེ་ལྟར་དུ་ཡང་གུང་རུམ་གཙུག་ཕུད་ཀྱི་སློབ་མ། དྲང་སྲོང་རྫུ་འཕྲུལ་ཡེ་ཤེས་ཞེས་བྱ་བ་དེས། ཞང་ཞུང་སྤོས་ངད་ལྡན་པའི་ཤར་ཕྱོགས། ལ་མོར་རྡོ་ཡི་ཁང་བུའི་གླིང་（ལི་མུར་ཟེར）དུ། དགྲ་བཅོམ་གཡུང་དྲུང་སེམས་དཔའི་འདུས་སྡེ་ཆེན་པོ་སྟོང་ཕྲག་དུ་མ་རུ་བསྟན་པ་སྤེལ་ལོ། །དེའི་དུས་སུའང་ཞབས་ནས་འདེགས་པའི་རྒྱལ་པོ། ཞང་ཞུང་ཙི་ནའི་ཡུལ་སྤོས་རི་ངད་ལྡན་གྱི་རྩ་བ། གྲོང་ཁྱེར་སྟག་སྣ་གླིང་（བོན་རི་སྟག་སྣ་རོང་ཟེར）གི་དབུས། སྟག་སྣ་དབལ་གྱི་རྫོང་མཁར་ཞེས་བྱ་བ་དེ་རུ། སྟག་སྣ་གཟི་བརྗིད་རྒྱལ་པོ་ཁྲི་ལྡེམ་ལྕགས་ཀྱི་བྱ་རུ་ཅན་ཉིད་དོ། །

༈དེ་ལྟར་དུའང་རྫུ་འཕྲུལ་ཡེ་ཤེས་ཀྱི་སློབ་མ། དྲང་སྲོང་ཡེ་ཤེས་ཚུལ་ཁྲིམས་ཞེས་བྱ་བ་དེས། ཞང་ཞུང་ཁ་ཡུག་གི་ཡུལ་བདུད་རྩི་སྨན་གྱི་ནགས་ཚལ་དུ། དགྲ་བཅོམ་གཡུང་དྲུང་སེམས་དཔའི་འདུས་སྡེ་སྟོང་དང་དྲུག་ཅུའི་བསྟན་པ་སྤེལ་ལོ། །དེའི་དུས་སུའང་ཞབས་ནས་འདེགས་པའི་རྒྱལ་པོ། ཞང་ཞུང་ཁ་ཡུག་གི་ཡུལ་མུ་རྫོང་ཆེན་པོ་ཁྲོ་ཆུའི་མཁར་ཞེས་བྱ་བ་དེ་རུ། སད་ཧྲི་གྱེར་གྱི་རྒྱལ་པོ་ཨུ་དཔལ་འོད་ཀྱི་བྱ་རུ་ཅན་ཉིད་དོ། །

༈དེ་ལྟར་དུའང་ཡེ་ཤེས་ཚུལ་ཁྲིམས་ཀྱི་སློབ་མ། དྲང་སྲོང་གཡུང་དྲུང་ཚུལ་ཁྲིམས་ཞེས་བྱ་བ་དེས། ཞང་ཞུང་ཁྱུང་ལུང་གི་ཡུལ་གྲོང་ཁྱེར་རྒྱལ་བ་མཉེས་ཡུལ་གྱི་ཁབ་ཁྱུང་ཆེན་སྤུངས་པའི་རི་（མཁར་གདོང་ཟེར།）ལ་ཡང་། དགྲ་བཅོམ་གཡུང་དྲུང་སེམས་དཔའི་འདུས་སྡེ་གྲངས་མེད་དུ་བསྟན་པ་སྤེལ་ལོ། །དེའི་དུས་སུའང་ཞབས་ནས་འདེགས་པའི་རྒྱལ་པོ། གྲོང་ཁྱེར་རྒྱལ་བ་མཉེས་ཡུལ་གྱི་དངུལ་མཁར་དཀར་པོ་ཁྲོ་ཆུའི་རྨང་རྡོ་ཅན་དེ་རུ་ཡང་སླས་ཀྲ་གུ་གེའི་རྒྱལ་པོ་རིན་ཆེན་འོད་ཀྱི་བྱ་རུ་ཅན་ཉིད་དོ། །

༈དེ་ལྟར་དུའང་གཡུང་དྲུང་ཚུལ་ཁྲིམས་ཀྱི་སློབ་མ། དྲང་སྲོང་གཙུག་ཕུད་རྒྱལ་བ་ཞེས་བྱ་བ་དེས། ཞང་ཞུང་རུ་ཐོག་གི་ཡུལ་གསང་བྲག་གཡུང་དྲུང་གཏམས་པའི་ཚལ་དུའང་། དགྲ་བཅོམ་གཡུང་དྲུང་སེམས་དཔའི་འདུས་སྡེ་སྟོང་ཕྲག་དུ་མ་རུ་བསྟན་པ་སྤེལ་ལོ། །དེའི་དུས་སུའང་ཞབས་ནས་འདེགས་པའི་རྒྱལ་པོ། ཞང་ཞུང་རུ་ཐོག་གནམ་རྫོང་མཁར་ཞེས་བྱ་བ་དེ་རུ། མུ་མར་ཐོག་རྒོད་རྒྱལ་པོ་ཨནྡ་འོད་ཀྱི་བྱ་རུ་ཅན་ཉིད་དོ། །

༈དེ་ལྟར་དུ་ཡང་གཙུག་ཕུད་རྒྱལ་བའི་སློབ་མ། དྲང་སྲོང་ཡེ་ཤེས་རྒྱལ་བ་ཞེས་བྱ་བ་དེས། ཞང་ཞུང་སྤོས་རི་ངད་ལྡན་གྱི་རྩ་བ་གྲོང་ཁྱེར་སྟག་སྣ་གླིང་གི་ཁབ། མཆོད་རྟེན་གྷན་དྷ་ཆེན་པོའི་དྲུང་དུ་ཡང་། དགྲ་བཅོམ་གཡུང་དྲུང་སེམས་དཔའི་འདུས་སྡེ་ཁྲི་དྲུག་སྟོང་དུ་བསྟན་པ་སྤེལ་ལོ། །དེའི་དུས་སུའང་ཞབས་ནས་འདེགས་པའི་རྒྱལ་པོ། ཞང་ཞུང་ཙི་ནའི་ཡུལ་རི་སྤོས་ངད་ལྡན་གྱི་རྩ་བ། གྲོང་ཁྱེར་སྟག་སྣ་གླིང་གི་དབུས། སྟག་སྣ་དབལ་གྱི་རྫོང་མཁར་ཞེས་བྱ་བ་དེ་རུ། སྟག་སྣ་གཟི་བརྗིད་རྒྱལ་པོ་ཁྲོ་ལྡེམ་ལྕགས་ཀྱི་བྱ་རུ་ཅན་ཉིད་དོ། །

༈དེ་ལྟར་དུ་ཡེ་ཤེས་རྒྱལ་བའི་སློབ་མ། དྲང་སྲོང་དཔལ་གྱི་དབང་ཕྱུག་ཞེས་བྱ་བ་དེས། བོད་ཀྱི་ཡུལ་དུ་འདུལ་བའི་བསྟན་པ་རྒྱ་ཆེན་པོར་སྤེལ་ལོ། །ཞེས་སོ།། དེ་ལྟར་དུའང་ཞང་ཞུང་གི་ཡུལ་དུ་མི་ལོ་ཉིས་སྟོང་ལྔ་བརྒྱ་རུ། འཕགས་པའི་སེམས་དཔའ་རྣམས་ཀྱི་སྐུ་ཚེ་མཐའ་རུ་ཕྱིན་ཞིང་། ཞབས་འདེགས་ཀྱི་རྒྱལ་པོ་རྣམས་མངའ་ཐང་འབྱོར་བ་རྒྱས་པའི། འདུལ་བའི་བསྟན་པའང་ཕྱོགས་བཅུ་ཀུན་ཏུ་དར་རོ། །འདི་རྣམས་འཕགས་པའི་གནས་བརྟན་རྣམས་ཀྱི་གནས་བསྟེན་ཞིང་བྱིན་གྱིས་བརླབས་ཚུལ་ཟུར་ཙམ་མོ། །ཞེས་སོ།།

བཞི་པ། རིག་འཛིན་གྲུབ་ཐོབ་ཀུན་གྱིས་སྒྲུབ་པ་མཛད་ཅིང་

བྱིན་གྱིས་བརླབས་ཚུལ་ནི།

དེ་ལྟར་དུའང་། བོད་ཀྱི་སྒྲུབ་གཤེན་རིག་འཛིན་བརྒྱད་ཅུ་ཞེས་བྱ་བ་དེ་རྣམས་སྐུ་ཕྱག་རྒྱ་ཆེན་པོའི་རིག་འཛིན། གསུང་མཆོག་ཏུ་གྲུབ་པའི་རིག་འཛིན། ཐུགས་ཚེ་ལ་དབང་བའི་རིག་འཛིན། ཡོན་ཏན་ཐོགས་མེད་ཀུན་སྙོམས་ཀྱི་རིག་འཛིན། ཕྲིན་ལས་རྣམ་པར་སྨིན་པའི་རིག་འཛིན་ཞེས་བྱ་བ་ཡོན་ཏན་ལྔ་དང་ལྡན་པ་ཡང་མངའ་འོ། །དེ་ཅི་ལྟར་ནའང་རིག་པ་འཛིན་པའི་སྐྱེས་བུ་དེ་རྣམས་ནི། དང་པོ་སྐུ་ཕྱག་རྒྱ་ཆེན་པོའི་རིག་འཛིན་ཡིན་པའི་ས་རྡོ་རི་བྲག་རྩི་ཤིང་ནགས་ཚལ་དང་། མངལ་སྒོ་དང་སྒོ་ང་ལ་སོགས་གང་དུ་སྐྱེས་ཤིང་སྤྲུལ་ནའང་ཐོགས་པ་མེད་པ་དང་། གསུང་མཆོག་ཏུ་གྲུབ་པའི་རིག་འཛིན་ཡིན་པས། ཕོ་མོ་གང་རུང་བསྒྱུར་ཡང་ཐོགས་པ་མེད་པ་དང་། ཐུགས་ཚེ་ལ་དབང་བའི་རིག་འཛིན་ཡིན་པས། སྐྱེ་འཆི་དང་འདས་གྲོང་འཕོ་འགྱུར་བྱ་བའང་མེད་ཅིང་ཕུང་པོ་འཇའ་ལུས་སུ་གྲུབ་པ་དང་། ཡོན་ཏན་ནི་ཐོགས་མེད་ཀུན་སྙོམས་ཀྱི་རིག་འཛིན་ཡིན་པས། འབྱུང་བ་ལྔ་ལ་ཐོགས་པ་མེད་ཅིང་འཛམ་གླིང་གི་ཡུལ་ཆེན་བཅོ་བརྒྱད་དང་། རྩ་གསུམ་གྱི་ལྷ་གནས་སོགས་སྐད་ཅིག་ཏུ་བསྐོར་ནུས་པ་དང་། འཕྲིན་ལས་ནི་རྣམ་པར་སྨིན་པའི་རིག་འཛིན་ཡིན་པས། འགྲོ་དྲུག་སེམས་ཅན་ཐམས་ཅད་བརྟུལ་ཞུགས་ཀྱི་སྟོབས་ཀྱིས་འདྲེན་ནུས་པ་སོགས་ཡོན་ཏན་བསམ་ལས་འདས་པ་ཡིན་ལ། དེ་ཅི་ལྟར་ནའང་། ཞང་ཞུང་དང་བོད་ཀྱི་ཡུལ་དུ་རྒྱལ་བ་དགོངས་རྒྱུད་དུ་ཀུན་ཏུ་བཟང་པོ་དང་། ཐབས་ཆེན་བརྡ་རྒྱུད་ཀྱི་སངས་རྒྱས་རིགས་ལྔ་དང་། ཤེས་རབ་ལུང་རྒྱུད་ཀྱི་ལྷ་མོ་ཡུམ་རྣམས་དང་། དགོངས་པ་བཀའ་བབ་ཀྱིས་བླ་མ་ཆེ་དྲུག་སོགས། དེ་རྣམས་ཀྱི་སྐུ་གསུང་ཐུགས་ཡོན་ཏན་ཕྲིན་ལས་ཀྱི་སྤྲུལ་པ་དང་། རྫུ་འཕྲུལ་གྱིས་ཕེབས་པ་མ་གཏོགས་དངོས་སུ་བྱོན་པ་མི་སྣང་ངོ་། །

༈དེ་ཡང་དང་པོ་ཞང་ཞུང་གི་ཡུལ་ཁྱུང་ལུང་དངུལ་མཁར་རྒྱལ་བ་མཉེས་པའི་གྲོང་ཁྱེར་ཆེན་པོ་དེ་རུ་འང་། ཚད་མེད་འོད་ལྡན་གྱི་སྤྲུལ་པ་རྒྱུང་ཡར་མུ་ཁོད་རྒྱལ་པོ་གཞའ་ཚོན་འོད་ཀྱི་བྱ་རུ་ཅན་དང་། བཟང་ཟ་རིང་བཙུན་གྱི་སྤྲུལ་པ་ཡུམ་ཕྱྭ་བཙུན་གུང་མ་གཉིས་ལ། མངའ་རིས་ལོངས་སྤྱོད་ཕུན་སུམ་ཚོགས་པ་ཡོད་ཀྱང་། སྐུ་ལ་སྤྲུལ་པའི་སྲས་མེད་པ་ལ། རེ་ཞིག་སྤོས་ཀྱི་བན་གླང་རིག་པ་ཅན་ཞིག་ཡོད་པ་དེས། དུས་གཏན་དུ་གངས་རི་ཆེན་པོ་དེའི་གཡས་མདུན་གྱི། ས་ལ་སྦས་ཕུག་ཞེས་བྱ་བ་དེ་རུ་སྙོག་ཏུ་འགྲོ་བ་ལ། དེ་ལ་གླང་རྫི་རིག་པ་ཅན་ཞིག་ཡོད་པ་དེས་གླང་ཤུལ་དུ་ཕྱིན་ནས་བལྟས་པས་ཀྱང་། གཟུགས་མེད་པའི་གསུང་ཚངས་དབྱངས་ལྟ་བུའི་བོན་སྒྲ་ལྷང་ལྷང་དུ་ཐོས་པར་འདུག་པའི་། གླང་པོའང་དེ་ལ་ཉན་ནས་གུས་གུས་བྱེད་དོ། །དེ་ལ་གླང་རྫི་དེ་ཡང་སླར་ལོག་སྟེ། རྒྱུང་ཡར་མུ་ཁོད་རྒྱལ་པོ་ལ་ཞུས་པས་རྒྱལ་པོ་ཡབ་ཡུམ་བློན་འཁོར་དང་བཅས་པ་ཕེབས་ནས་ཉན་པས་ཀྱང་དེ་ལྟར་དུ་ཐོས་སོ། །དེ་ལ་རྒྱལ་པོས་ཀྱང་ལྷ་ཡི་སྤྲུལ་པ་ཞིག་ཡིན་ནམ་མི་མ་ཡིན་གྱིས་བསླུ་བ་ཡིན་ནམ་ཆ་མེད་པས། གྲོང་ཁྱེར་རྒྱལ་བ་མཉེས་ཡུལ་གྱི་མི་ཀུན་འདུས་ལ་བྲག་ཐམས་ཅད་བཤིག་ཅིག་གསུངས་པས། བྲག་ཕུག་ཏུ་གཞའ་ཚོན་འོད་ལས་གྲུབ་པའི་ཁྱེའུ་ལོ་བརྒྱད་ཙམ་ཞིག་ལམ་མེ་སྣང་ངོ་། །དེ་ལ་ཀུན་གྱིས་མིག་འཁྲུལ་བ་ཡིན་ནམ་བསམ་པས་མིག་ཡང་ཡང་ཕྱིས་ཤིང་བལྟས་པས་ཀྱང་། མིག་འཁྲུལ་བའང་མ་ཡིན་པའི་ལྷ་ཡི་ཁྱེའུ་མཚན་དཔེས་བརྒྱན་པ་ཞིག་དངོས་སུ་ཡོད་པ་ཀུན་གྱིས་མཐོང་སྟེ། དེ་ལ་རྒྱལ་པོས་ཞུས་སམ་གསོལ་པ་ནི། ཕ་དང་མ་མེད་ཁྱེའུ་འོད་ཀྱི་སྐུ། །དང་པོ་གར་འོང་ཐ་མ་གང་དུ་འགྲོ། རིགས་བརྒྱུད་གང་གཏོགས་མིང་ནི་ཅི་ལྟར་འབོད། །ད་ལྟ་གནས་འདིར་བཞུགས་པ་ཅི་ཡི་དོན། །ཞེས་ཞུས་པ་ལ། འོད་ཀྱི་ཁྱེའུ་ཞལ་ནས་འདི་ལྟར་གསུངས། ཕ་ནི་སྟོང་ཞིང་བདག་མེད་ལ། །མ་ནི་གསལ་བ་ཡེ་ཤེས་ཤར། །གསལ་སྟོང་དབྱེར་མེད་འོད་སྐུ་ཡིན། །དང་པོ་འོང་བ་སྐྱེ་མེད་ཀློང་། །ཐ་མ་འགྲོ་བ་འགག་མེད་དབྱིངས། །རིགས་བརྒྱུད་སྐྱེ་འགག་གཉིས་མེད་གཏོགས། །འཆི་མེད་གཙུག་ཕུད་བདུད་བྲལ་མིང་། །གནས་འདིར་འོང་བ་འགྲོ་བའི་དོན། །ཞེས་གསུངས་སོ། །དེ་ལ་རྒྱལ་པོས་ཡང་ཞུས་པ། འགྲོ་དོན་མཛད་པའི་སྐྱེས་བུ་ཁྱེད། །ཨེ་མ་ངོ་མཚར་རྨད་དུ་བྱུང་། །བདག་གི་སྲས་སྐལ་མཛད་པར་ཞུ། །ཞེས་ཞུས་པ་ལ། ཁྱེའུ་ཞལ་ནས་འདི་ལྟར་གསུངས། ཁྱེད་ནི་ཚད་མེད་འོད་ལྡན་ཡབ། །ཕྱྭ་བཙུན་བཟང་ཟ་རིགས་བཙུན་ཡུམ། །བདག་ནི་འཆི་མེད་གཙུག་ཕུད་གཤེན། །ལྔ་བརྒྱ་དྲན་པའི་སྐྱེས་བུ་འབྱུང་། །ཞེས་གསུངས་ནས་ཡབ་ཡུམ་གཉིས་བྱིན་གྱིས་བརླབས་ཤིང་ནམ་མཁའ་ལ་གཞའ་ཡལ་བ་ལྟར་དུ་སོང་ངོ་། །དེ་ཡང་རྒྱལ་པོ་བཙུན་མོ་བློན་འཁོར་དང་བཅས་པ་རྒྱལ་བ་མཉེས་ཡུལ་དུ་ཕེབས་པ་དང་། དེའི་ཕྱི་ལོ་ལ་ཡུམ་ལ་སྲས་ཤིག་འཁྲུངས་སོ། །སྲས་དེ་ཡང་ཟླ་གསུམ་ལོན་ནས་སྐྱེ་བ་ལྔ་བརྒྱ་དྲན་ཞིང་འགྲོ་བ་སེམས་ཅན་གྱི་དོན་ཁོ་ན་བྱེད་དོ། །མཚན་ཡང་འཆི་མེད་ཐུགས་སྤྲུལ་དྲན་པ་ནམ་མཁའ་རུ་གསོལ་ལོ། །མི་ལོ་བཞི་སྟོང་བརྒྱད་བརྒྱའི་བར་དུ་ལྷ་ཀླུ་མི་དང་། ཁྱད་པར་འཛམ་གླིང་གི་ཡུལ་ཆེན་བཅོ་བརྒྱད་སོགས་ལ་འགྲོ་དོན་ཐོགས་པ་མེད་པར་མཛད་པ་དང་། གྱེར་སྤུངས་མཚན་བརྒྱད་དུ་གྲགས་པའི་ཡོན་ཏན་བསམ་ལས་འདས་པའོ། ཅེས་སོ། །

༈དེ་ལྟར་དུའང་སྐྱེ་བ་ལྔ་བརྒྱ་དྲན་པའི་བླ་ཆེན་པོ་དེ་ཉིད་ལ། ཞང་ཞུང་ཡུལ་གྱི་ནུབ་ཕྱོགས་གར་ཤ་མཁའ་འགྲོའི་གླིང་ཞེས་བྱ་བའི་ཡུལ་དུ། མཚན་ལྡན་གྱི་རིགས་མ་ཡེ་ཤེས་རིགས་ཀྱི་མཁའ་འགྲོ། འོད་ལྡན་འབར་མ་ཞེས་བྱ་བ་ཁབ་དུ་བཞེས་པ་ལ་སྲས་གཉིས་འཁྲུངས་སོ། །སྲས་གཅེན་པོ་ནི་གསང་བ་འདུས་པའི་སྤྲུལ་པ། ནམ་མཁའ་སྒྲོན་གསལ་དུ་གྲགས་སོ། །སྲས་གཅུང་པོ་ནི་སྟག་ལ་མེ་འབར་གྱི་སྤྲུལ་པ། གཡུང་དྲུང་མཐོང་གྲོལ་དུ་གྲགས་པ་དང་གཉིས་བྱུང་ངོ་། །དེ་ཡང་གཅེན་པོ་ནམ་མཁའ་སྒྲོན་གསལ་ལ། ཡབ་ཀྱིས་མི་མ་ཡིན་དང་མི་ཡུལ་གླིང་བརྒྱད་དུ་འགྲོ་དོན་དགོས་པའི་ལུང་ཕོག་སྟེ། མི་མ་ཡིན་ཐམས་ཅད་དབང་དུ་བསྡུས་ཤིང་། མི་ཡུལ་དུ་བསྟན་པ་སྤེལ་བས། ཚེ་དབང་མཚན་བརྒྱད་དུ་གྲགས་པའི་ཡོན་ཏན་བསམ་ལས་འདས་པའོ། །ཅེས་སོ། །

༈དེ་ལྟར་དུའང་གཅུང་པོ་གཡུང་དྲུང་མཐོང་གྲོལ་ལ་ཡབ་ཀྱིས། ལྷ་མ་སྲིན་སྡེ་བརྒྱད་དང་སྲིན་པོ་ལང་གའི་ཡུལ་བརྒྱད་འདུལ་དགོས་པའི་ལུང་ཕོག་སྟེ། ལྷ་སྲིན་སྡེ་བརྒྱད་དམ་ལ་བཏགས་ཏེ། སྲིན་པོ་ལང་གའི་ཡུལ་ཟངས་མདོག་དཔལ་གྱི་རི་བོ་ཟུར་གསུམ་དུ་ཕེབས་ཤིང་། སྲིན་པོའི་ཡུལ་ཆེན་བརྒྱད་བཏུལ་ཏེ། ད་ལྟ་དུས་བཟང་ཚེས་བཅུ་རུ་བོད་ཀྱི་དོན་ལ་དངོས་སུ་འབྱོན་པ་དང་། རིག་འཛིན་ཆེན་པོ་མཚན་བརྒྱད་དུ་གྲགས་པའི་ཡོན་ཏན་བསམ་ལས་འདས་པའོ། །ཅེས་སོ། །

༈དེ་ལྟར་དུའང་ཞང་ཞུང་ཙི་ནའི་ཡུལ་སྤོས་རི་ངད་ལྡན་གྱི་རྩ་བ། གྲོང་ཁྱེར་སྟག་སྣ་གླིང་གི་དབུས། སྟག་སྣ་དབལ་གྱི་རྫོང་མཁར་ཞེས་བྱ་བ་དེ་རུ། ལྷ་གཤེན་ཡོངས་སུ་དག་པའི་སྤྲུལ་པ། སྟག་སྣ་གཟི་བརྗིད་རྒྱལ་པོ་དང་ཡུམ་ཁྱུང་ལྕམ་གཡུང་དྲུང་དགེ་ལྡན་མ་བྱ་བ་ལ། འཁོར་དང་ལོངས་སྤྱོད་ཡོད་ཀྱང་སྐུ་ལ་སྲས་མེད་པའི་ཚེ། རེ་ཞིག་མཚོ་མུ་ལེ་ཁྱུད་ཀྱི་ལྷོ་ཤར་བྲག་རིན་ཆེན་སྤུངས་པའི་ཚལ་དུའང་། རྒྱལ་པོ་ཡབ་ཡུམ་བློན་འཁོར་དང་བཅས་ཏེ། མེ་ཏོག་འཐུ་ཞིང་བདེ་བར་གཤེགས་པ་ལ་མཆོད་པ་འབུལ་དུ་གཤེགས་པ་ལ། ཡབ་ཀྱིས་མེ་ཏོག་སྔོན་པོ་པད་མ་འདབ་བརྒྱད་ཀྱི་ནང་དུ། མཚན་ལྡན་གྱི་བུ་མོ་འོད་དང་ལྡན་པ་ཞིག་འབྱོར་བ་ལ། ངོ་མཚར་དང་བཅས་ཏེ་ཡུམ་ལ་ཕུལ་ཞིང་སྲས་སྐལ་དུ་མཛད་པས། མིང་ཡང་འཆི་མེད་སྤྲུལ་པ་བོན་མོ་སྟག་ཟ་ལི་ཝེར་དུ་གྲགས་སོ། །དེ་ཡང་བོན་མོ་མཆོག་གི་རི་ལ་མཆོག་གི་སྒྲུབ་པ་མཛད་པའི་མོ་ཕོ་རུ་འགྱུར་ཏེ། སྙ་ཆེན་པོ་ལི་ཤུ་སྟག་རིང་དུ་གྲགས་སོ། །མི་ལོ་ཉིས་སྟོང་ལྔ་བརྒྱ་རུ་ལྷ་དང་ཏ་ཟིག་རྒྱ་བོད་ཞང་གསུམ་གྱི་ཡུལ་དུ་འགྲོ་དོན་རྒྱ་ཆེར་མཛད་པའི་ཡོན་ཏན་བསམ་ལས་འདས་པའོ། །ཅེས་སོ། །

༈དེ་ལྟར་དུའང་ཞང་ཞུང་གི་ཕུག་ཏུ་གྲུབ་པའི་མངའ་བརྙེས་པའི་རིག་འཛིན་རྣམས་ཀྱིས་བྱིན་གྱིས་བརླབས་ཚུལ་ནི། ཁྱུང་ལུང་དངུལ་མཁར་རྒྱལ་བ་མཉེས་ཡུལ་དུ། བླ་ཆེན་པོ་དྲན་པ་ནམ་མཁའ། ཞང་ཞུང་བྱ་རུ་གཙུག་ལྡན་དུ་ཚེ་དབང་ནམ་མཁའ་སྒྲོན་གསལ། དབལ་གྱི་བྲག་ཕུག་རོང་ཆེན་དུ་གཡུང་དྲུང་དཔའ་བོ་མཐོང་གྲོལ། ཞང་ཞུང་སྤོས་རི་ངད་ལྡན་དུ་སློབ་དཔོན་ཐ་མི་ཐད་ཀེ མུ་ལེ་ཁྱུད་ཀྱི་མཚོ་འགྲམ་དུ་བོན་མོ་སྟག་ཝེར་ལི་ཝེར། ཏི་སེ་གངས་ཀྱི་ཤེལ་ཕུག་ཏུ་ཞང་ཞུང་ཨ་ནུ་ཕྲ་ཐག ཏི་སེ་རྫུ་འཕྲུལ་གསང་ཕུག་ཏུ་བླ་མ་ཚེ་དབང་རིག་འཛིན། དབལ་འབར་མེ་རི་གསང་ཕུག་ཏུ་བླ་ཆེན་དྲན་པ་ནམ་མཁའ། དུག་མཚོ་མུ་ལེའི་དོ་གླིང་དུ་ཞང་ཞུང་ཐིས་དམར་སྤུངས་རྒྱུང་། གླང་ཆེན་ས་ལ་སྦས་ཕུག་ཏུ་ཞང་ཞུང་གླང་ཆེན་མུ་ཝེར། གསང་བྲག་བྲག་དམར་ཡང་རྫོང་དུ། ཞང་ཞུང་ཙོ་མིན་གྱེར་རྒྱུང་། རྟག་ཏུ་ངུ་བའི་རྩི་མཆོག་ཏུ། གྱེར་ཆེན་མར་མེ་སྒྲོན་གསལ། བྲག་དམར་རིན་ཆེན་སྤུངས་པ་རུ། ཞང་ཞུང་སྤུངས་རྒྱུང་མཐུ་ཆེན། ཡོངས་འདུས་དབང་གི་བྲག་ཕུག་ཏུ། ཞང་ཞུང་ལི་བོན་མུ་ཕྱ། ཞང་ཞུང་ཤོད་ཀྱི་དུམ་ཚལ་དུ། ཛོ་དམར་མེ་ཡི་བོན་པོ། ཞང་ཞུང་ཁྱུང་ལུང་དངུལ་མཁར་དུ་གར་མ་མེ་སླག་ཅན། ཞང་ཞུང་ཁྱུང་ཆེན་སྤུངས་རི་རུ་ཞང་ཞུང་ཁྱུང་ཡེར་དཀར་པོ་ལ་སོགས། ཞང་ཞུང་ཕུགས་སུ་གྲུབ་པའི་རིག་འཛིན་དེ་རྣམས་ཀྱི་ཞལ་ནས་ཀྱང་། གངས་རི་མཚོ་གསུམ་འདི་ཉིད་ལ། བྱིན་རླབས་ཡོན་ཏན་འདི་ལྟར་ཆེ། ཡུལ་ནི་ཞང་ཞུང་བོན་གྱིས་ཡུལ། རི་ནི་མ་རྩིག་བོན་གྱི་རི། མཚོ་ནི་མ་བཀོད་ཁྲུས་ཀྱི་མཚོ། གནས་ནི་གསང་སྔགས་མེ་རིའི་གནས། གསང་ཕུག་དབལ་འབར་མེ་རིའི་ཕུག གང་སྒྲུབ་ཚེ་འདིར་རིག་འཛིན་འཐོབ། ཅེས་གསུངས་ཤིང་གངས་རི་ཆེན་པོ་དེའི་ཕྱོགས་མཚམས་སྟེང་འོག་ཀུན་ཏུའང་། གཞའ་ཚོན་དང་འོད་ཟེར་གྱི་ཀློང་ནས། མེ་ཏོག་གི་ཆར་འབེབས་པ་དང་། སྤྲིན་དང་ཁུ་རླངས་ཀྱི་གསེབ་ནས་ཀྱང་། འབྲུག་ཁྱུང་སེང་གསུམ་ལ་རོལ་ཞིང་རྩེ་བ་ལ་སོགས་གྲུབ་པ་ཐོབ་པའི་རྟགས་དུ་མའི་སྒོ་ནས་བྱིན་གྱིས་བརླབས་པར་མཛད་དོ། །རིག་འཛིན་དེ་རྣམས་ནི་ཞང་ཞུང་གི་ཕུག་གངས་རི་ཆེན་པོའི་གནས་ནང་དུ་གྲུབ་པ་ཐོབ་པའི་རིག་འཛིན་རྣམས་ཞེས་སོ། །དེ་ལྟར་སྤྱི་རུའང་བླ་མ་ཆེ་དྲུག གདུང་རྒྱུད་བཅུ་གསུམ། མཁས་པ་མི་བཞི། ལོ་པན་གཤེན་དགུ། བྱིན་རླབས་གཤེན་དགུ། མཐུ་ཆེན་མི་དགུ། རྫུ་འཕྲུལ་མ་དགུ། ཟིལ་གནོན་གཤེན་དགུ། བཀའ་ཁྲིམས་ཆེ་དགུ། རིག་འཛིན་ཡབ་སྲས་གསུམ་སོགས་རིག་འཛིན་མཁའ་འགྲོ་ཀུན་གྱིས་བྱིན་གྱིས་བརླབས་ཚུལ་ནི། འཆི་མེད་གཙུག་ཕུད་ལ་སོགས་བླ་མ་ཆེ་དྲུག་གིས་མཁའ་སྤྱོད་ཀྱི་དབྱིངས་ནས་རྫུ་འཕྲུལ་གྱི་བྱིན་གྱིས་བརླབས་ཤིང་། ཞལ་ནས་འདི་ལྟར་གསུངས་སོ། །གངས་རི་མཚོ་གསུམ་འདི་ཉིད་ལ། །བྱིན་རླབས་ཡོན་ཏན་འདི་ལྟར་ཆེ། །ཡུལ་ནི་འོག་མིན་བོན་གྱི་ཡུལ། །རི་ནི་རྩེ་རྒྱལ་ཏོག་ཆེན་རི། །གནས་ནི་འཁོར་འདས་ཀུན་ཁྱབ་གནས། །མཚོ་ནི་མ་པང་རང་གྲོལ་མཚོ། །གསང་ཕུག་འོད་གསལ་སེམས་ཀྱི་ཕུག །གང་སྒྲུབ་ཀུན་བཟང་ཉིད་དང་མཉམ། །ཞེས་གསུངས་ཤིང་། གངས་རི་ཆེན་པོའི་ནམ་མཁའ་ལ་གཞའ་ཚོན་འོད་ཀྱི་ནང་ནས་ཐམས་ཅད་ཀུན་བཟང་གི་སྐུ་མངོན་པར་བསྟན་ནོ། །ཞེས་སོ། །དེ་ལྟར་དུའང་ནམ་མཁའ་སྣང་བ་མདོག་ཅན་ལ་སོགས་གདུང་རྒྱུད་བཅུ་གསུམ་གྱི་དངོས་སུ་བྱིན་གྱིས་རླབས་ཤིང་། ཀུན་གྱི་ཞལ་ནས་འདི་ལྟར་དུ་གསུངས་སོ། །གངས་རི་མཚོ་གསུམ་འདི་ཉིད་ལ། །བྱིན་རླབས་ཡོན་ཏན་འདི་ལྟར་ཆེ། །ཡུལ་ནི་གསང་བའི་སྦས་ཡུལ་ཡིན། །རིག་འཛིན་གསང་སྔགས་ཡབ་ཀྱི་རི། །གནས་ནི་རིག་འཛིན་སྲས་ཀྱི་གནས། །མཚོ་ནི་གསང་བ་ཡུམ་གྱི་མཚོ། །བྲག་ཕུག་གསང་འདུས་དཀྱིལ་འཁོར་ཞིང་། །གང་སྒྲུབ་གསང་སྔགས་ལས་བཞི་མྱུར། །ཞེས་གསུངས་ཤིང་གངས་རི་ཆེན་པོའི་རྩེ་མོར་ཡེ་ཤེས་དབལ་གྱི་མེ་རིའི་གུར་ཁང་དུ། གསང་བ་སྔགས་ཀྱི་ལྷ་ཚོགས་ཀུན་དངོས་སུ་གསལ་བར་མཛད་དོ། །

༈དེ་ལྟར་དུའང་སྟོང་རྒྱུང་མཐུ་ཆེན་ལ་སོགས་མཁས་པ་མི་བཞིའི་ཐུགས་རྗེ་བྱིན་གྱིས་བརླབས་ཤིང་ཞལ་འདི་ལྟར་དུ་གསུངས་སོ། །གངས་རི་མཚོ་གསུམ་འདི་ཉིད་ལ་བྱིན་རླབས་ཡོན་ཏན་འདི་ལྟར་ཆེ། ཡུལ་ནི་རྒྱལ་བ་མཉེས་པའི་ཡུལ། །རི་ནི་རྒྱལ་ཀུན་བླ་གནས་རི། །གནས་ནི་རྒྱལ་བའི་བྱིན་རླབས་གནས། །མཚོ་ནི་རྒྱལ་ཡུམ་ཞལ་ཆབ་མཚོ། །བྲག་ཕུག་རྒྱལ་བ་ཀུན་འདུས་ཕུག །གང་སྒྲུབ་རྒྱལ་བའི་ཞིང་དུ་སྐྱེ། །ཞེས་གསུངས་ཤིང་ཕྱོགས་བཞིའི་ལ་མོར་རྡོ་ལ་ཞབས་རྗེས་དང་། མཚམས་བཞི་གཞའ་ཚོན་འོད་ཀྱི་ཟེར་ལ་ཆིབས་ཤིང་འཕུར་བར་མཛད་དོ། །

༈དེ་ལྟར་དུའང་དམུ་ཙ་ཏྲ་ཧེ་ལ་སོགས་ལོ་པན་མཁས་པ་དགུའི་ཞབས་བཅགས་པ་དང་། བྱིན་གྱིས་བརླབས་ཤིང་ཞལ་ནས་འདི་ལྟར་དུ་གསུངས་སོ། །གངས་རི་མཚོ་གསུམ་འདི་ཉིད་ལ། །བྱིན་རླབས་ཡོན་ཏན་འདི་ལྟར་ཆེ། །ཡུལ་ནི་བཅུ་གསུམ་ས་གནས་ཡུལ། །རི་ནི་ཐོག་གསུམ་མཆོག་གི་རི། །གནས་ནི་ཐར་པ་བདེ་ཆེན་གནས། །མཚོ་ནི་རག་ཆོག་སངས་རྒྱས་མཚོ། །བྲག་ཕུག་འཇའ་ལུས་དངོས་གྲུབ་ཡིན། །གང་སྒྲུབ་བདེ་ཆེན་ད་ལྟ་འཐོབ། །ཅེས་གསུངས་ཤིང་ས་རྡོ་རི་བྲག་ཀུན་ལ་ཐོགས་པ་མེད་ཅིང་། རྫུ་འཕྲུལ་གྱིས་འགྲོ་བར་མཛད་དོ། །

༈དེ་ལྟར་དུའང་བྱ་རུ་དབལ་སླག་ལ་སོགས་བྱིན་བརླབས་བརྒྱུད་པའི་གཤེན་དགུས། ཁྱད་པར་དུ་བྱིན་གྱིས་བརླབས་ཤིང་ཞལ་ནས་འདི་ལྟར་དུ་གསུངས་སོ། །གངས་རི་མཚོ་གསུམ་འདི་ཉིད་ལ། །བྱིན་རླབས་ཡོན་ཏན་འདི་ལྟར་ཆེ། །ཡུལ་ནི་གོམ་པ་སྤོ་ཆོག་ཡུལ། །རི་ནི་རྟག་ཏུ་ངུ་བའི་རི། །གནས་ནི་ཐོད་པ་བོར་ཆོག་གནས། །མཚོ་ནི་སྡིག་སྒྲིབ་དག་ཆོག་མཚོ། །བྲག་ཕུག་བདེ་གནས་ཐོབ་ཆོག་ཡིན། །གང་སྒྲུབ་ཐར་པ་ཐེ་ཚོམ། །ཅེས་གསུངས་ཤིང་ནམ་མཁའ་བར་སྣང་ས་གཞི་ཀུན་ཏུ་གཞའ་ཚོན་དང་མེ་ཏོག་གི་ཆར་དངོས་སུ་འབེབས་པར་མཛད་དོ། །

༈དེ་ལྟར་དུའང་ལི་བོན་མུ་ཕྱ་ལ་སོགས་གྲུབ་ཐོབ་ཆེན་མཐུ་ཆེན་མི་དགུས། རྫུ་འཕྲུལ་ཤུགས་ཀྱི་བྱིན་གྱིས་བརླབས་ཤིང་། ཞལ་ནས་འདི་ལྟར་དུ་གསུངས་སོ། །གངས་རི་མཚོ་གསུམ་འདི་ཉིད་ལ། །བྱིན་རླབས་ཡོན་ཏན་འདི་ལྟར་ཆེ། །ཡུལ་ནི་དབང་དང་ལྡན་པའི་ཡུལ། །རི་ནི་རྫུ་འཕྲུལ་སྤྲུལ་པའི་རི། །གནས་ནི་བྱིན་རླབས་མྱུར་བའི་གནས། །མཚོ་ནི་དྲག་པོ་དབལ་གྱི་མཚོ། །བྲག་ཕུག་མཐུ་རྩལ་སྟོབས་དང་ལྡན། །གང་སྒྲུབ་རྫུ་འཕྲུལ་མྱུར་བར་འགྱུར། ཞེས་གསུངས་སོ། །རི་བཞི་ཕྱག་གིས་ལེན་པ་དང་། །མཚོ་བཞི་ཧུབ་ཀྱིས་འདེབས་པ་དང་། །ཆུ་བཞི་ཞགས་པའི་བསྡོག་པ་དང་། །བྲག་བཞི་འཇུར་གྱིས་བུད་པ་ལ་སོགས། །གྲུབ་རྟགས་མང་དུ་མཛད་དོ། །

༈དེ་ལྟར་དུའང་ལི་ཤུ་སྟག་རིང་ལ་སོགས་རྫུ་འཕྲུལ་མ་དགུས། འོད་ཟེར་ཤུགས་ཀྱིས་བྱིན་གྱིས་བརླབས་ཤིང་། །ཞལ་ནས་འདི་ལྟར་དུ་གསུངས་སོ། །གངས་རི་མཚོ་གསུམ་འདི་ཉིད་ལ། །བྱིན་རླབས་ཡོན་ཏན་འདི་ལྟར་ཆེ། །ཡུལ་ནི་རྫུ་འཕྲུལ་སྤྲུལ་པའི་ཡུལ། །རི་ནི་འོད་ཟེར་འཕྲོ་བའི་རི། །གནས་ནི་སངས་རྒྱས་སྒྲུབ་པའི་གནས། །མཚོ་ནི་བདུད་རྩི་ཁྲུས་ཀྱི་མཚོ། །བྲག་ཕུག་གསལ་བ་འོད་ཀྱི་ཞིང་། །གང་སྒྲུབ་རྫུ་འཕྲུལ་ཐོགས་ཆགས་མེད། །ཅེས་གསུངས་ཤིང་། ཉི་མའི་ཟེར་ལ་ཆིབས་པ་དང་། སྤྲིན་དཀར་གོས་སུ་གྱོན་པ་ལ་སོགས་མཛད་དོ། །

༈དེ་ལྟར་དུའང་རྣལ་འབྱོར་གཙང་གཤེན་ལ་སོགས་ཟིལ་གནོན་བོན་དགུས། བྱིན་གྱིས་བརླབས་ཤིང་ཞལ་ནས་འདི་ལྟར་དུ་གསུངས་སོ། །གངས་རི་མཚོ་གསུམ་འདི་ཉིད་ལ། །བྱིན་རླབས་ཡོན་ཏན་འདི་ལྟར་ཆེ། །ཡུལ་ནི་སྣང་སྲིད་ཟིལ་གནོན་ཡུལ། །རི་ནི་བརྗིད་ལྡན་དབལ་གྱི་རི། །གནས་ནི་མཐའ་འཁོབ་འདུལ་བྱེད་གནས། །མཚོ་ནི་རང་གྲོལ་ཡེ་ཤེས་མཚོ། །བྲག་ཕུག་གཡུང་དྲུང་འོད་འབར་ཡིན། །གང་སྒྲུབ་དག་པ་སངས་རྒྱས་འགྱུར། །ཞེས་གསུངས་ཤིང་། ཁམས་སུམ་དབང་དུ་བསྡུས་ཤིང་སྲིད་སུམ་ཟིལ་གྱིས་གནོན་པའི་རྫུ་འཕྲུལ་སྣ་ཚོགས་དང་ལྡན་པར་མཛད་དོ། །

༈དེ་ལྟར་དུའང་ཡེ་ཤེས་དང་རྫུ་འཕྲུལ་དང་། ལས་དང་འཇིག་རྟེན་གྱི་མཁའ་འགྲོ་དང་། གནས་ཆེན་ཉི་ཤུ་རྩ་བཞིའི་མཁའ་འགྲོ་སོགས་མཁའ་འགྲོ་རྒྱ་མཚོའི་དངོས་སུ་བྱིན་གྱིས་བརླབས་ཤིང་། ཞལ་ནས་འདི་སྐད་གསུངས་སོ། །གངས་རི་མཚོ་གསུམ་འདི་ཉིད་ལ། བྱིན་རླབས་ཡོན་ཏན་འདི་ལྟར་ཆེ། ཡུལ་ནི་མཁའ་འགྲོ་འདུས་གླིང་ཡིན། རི་ནི་མཁའ་སྤྱོད་གསང་བའི་རི། །གནས་ནི་དུར་ཁྲོད་འབུམ་ལྡན་གླིང་། །མཚོ་ནི་མཁའ་འགྲོའི་བླ་མཚོ་ཡིན། །བྲག་ཕུག་མཁའ་འགྲོ་གསང་བའི་ཕུག །གང་སྒྲུབ་མཁའ་སྤྱོད་ཞིང་དུ་སྐྱེ། །ཞེས་གསུངས་ཤིང་། ཀུན་གྱིས་མེ་ཏོག་གིས་ཆར་དང་གཞའ་ཚོན་གྱི་འོད་དང་། སྤྲིན་དང་ན་བུན་གྱི་ཞལ་ཁེབས་གླིང་དུ་མཁའ་འགྲོ་གསང་བའི་ཞིང་ཁམས་དངོས་སུ་སྟོན་པར་མཛད་དོ། །

༈འདི་ལྟར་བོན་གྱི་སྒྲུབ་པའི་གཤེན་པོ་རིག་འཛིན་བརྒྱད་ཅུ་དང་། མཁའ་འགྲོ་རྒྱ་མཚོའི་བྱིན་གྱིས་བརླབས་ཚུལ་ཟུར་ཙམ་བསྟན་པའོ། །དེ་ལྟར་དུའང་ཁྱད་པར་རིག་འཛིན་གཙོ་བོ་ཡབ་སྲས་གསུམ་གྱི་བྱིན་གྱིས་བརླབས་ཚུལ་ནི། བླ་ཆེན་པོ་དྲན་པ་ནམ་མཁའི་ཞལ་ནས་ཀྱང་། འཛམ་གླིང་ལྟེ་བ་གངས་ཏི་སེ། །ཞང་ཞུང་བོན་གྱི་བླ་རི་ཞེས། །གངས་རི་མཚོ་གསུམ་འདི་ཉིད་ལ། །བྱིན་རླབས་ཡོན་ཏན་འདི་ལྟར་ཆེ། །ཡུལ་ནི་རྒྱལ་བ་མཉེས་ཡུལ་སོག་ཀ་བོན་གྱི་ཡུལ། །རི་ནི་མ་བརྩིག་དཔང་མཐོ་ཡང་དག་གནས་དགུའི་གཙོ། །གནས་ནི་རང་བྱུང་ཁྱབ་གདལ་འདུ་གནས་སོ་བདུན་དབུས། མཚོ་ནི་མ་དྲོས་གཡུ་མཚོ་གནས་ཆེན་ཉེར་བཞི་འགོ། བྲག་ཕུག་གཡུང་དྲུང་འཁོར་ལོ་རིན་ཆེན་འབར་བའི་ཕུག །གནས་འདིར་གང་སྒྲུབ་བཅུ་གསུམ་ས་ནོན་དང་། སྐུ་གསུམ་ཐེག་པའི་མཆོག་ལ་གདོན་མི་ཟ། ཞེས་གསུངས་ཤིང་གངས་རི་ཆེན་པོ་དེའི་རྩེ་མོ་རུ། སྤྲིན་དཀར་དང་གཞའ་ཚོན་གྱི་གསེབ་ཏུ། ཉི་ཟླ་ཕྱག་ཏུ་ལེན་ཞིང་གཞའ་ཚོན་འོད་ལ་ཆིབས་པའི་རྫུ་འཕྲུལ་ལ་སོགས་མཛད་དོ། །

༈དེ་ལྟར་དུའང་སྲས་ཚེ་དབང་ནམ་མཁའ་སྒྲོན་གསལ་གྱི་ཞལ་ནས་ཀྱང་། འཛམ་གླིང་ལྟེ་བ་གངས་ཏི་སེ། །ཞང་ཞུང་བོན་གྱི་བླ་རི་ཞེས། །གངས་རི་མཚོ་གསུམ་འདི་ཉིད་ལ། །བྱིན་རླབས་ཡོན་ཏན་འདི་ལྟར་ཆེ། །ཡུལ་ནི་ལི་ཡུལ་འཛམ་གླིང་ཞང་ཞུང་བོན་གྱི་ཡུལ། །རི་ནི་བོན་གྱི་བླ་རི་གངས་ཏི་སེ་ཡིན། །གནས་ནི་རིག་འཛིན་རྒྱལ་བའི་གསུང་གི་བྱིན་རླབས་གནས། །མཚོ་ནི་མུ་མེད་འབྱམས་ཀླས་བོན་ཉིད་ཆེན་པོའི་མཚོ། །བྲག་ཕུག་རྫུ་འཕྲུལ་སྤྲུལ་པའི་འོད་གསལ་གསལ་བ་ཕུག །གནས་འདིར་གང་སྒྲུབ་འཆི་མེད་ཚེ་ཡི་རིག་འཛིན་འཐོབ། །ཅེས་གསུངས་ཤིང་། གཞའ་ཚོན་གྱི་འོད་ལ་ཆིབས་ཤིང་། གངས་རི་ཆེན་པོ་དེའི་རྩེ་མོ་རུ་ལྷ་དང་ལྷ་མོའི་ཚོགས་རྣམས་བྲན་དུ་བཀོལ་ལོ། །

༈དེ་ལྟར་དུའང་སྲས་དཔའ་བོ་གཡུང་དྲུང་མཐོང་གྲོལ་གྱི་ཞལ་ནས་ཀྱང་། འཛམ་གླིང་ལྟེ་བ་གངས་ཏི་སེ། །ཞང་ཞུང་བོན་གྱི་བླ་རི་ཞེས། །གངས་རི་མཚོ་གསུམ་འདི་ཉིད་ལ། །བྱིན་རླབས་ཡོན་ཏན་འདི་ལྟར་ཆེ། །ཡུལ་ནི་ཨུ་རྒྱན་པད་ཚལ་བོན་གྱི་ཡུལ། །རི་ནི་ཟངས་མདོག་དབལ་གྱི་རི་བོ་འབར། །གནས་ནི་རིག་འཛིན་རྒྱལ་བའི་ཐུགས་ཀྱི་གནས། །མཚོ་ནི་རང་བྱུང་ལྔ་ལྡན་བདུད་རྩིའི་མཚོ། །བྲག་ཕུག་འོད་ལྔ་ལྷུན་གྲུབ་ཙི་ཏའི་གུར། །གནས་འདི་གང་སྒྲུབ་ཨུ་རྒྱན་ཡུལ་དུ་སྐྱེ། །ཞེས་གསུངས་ཤིང་རོལ་མོའི་སྒྲ་དང་འོད་ཟེར་ལ་བཅིབས་ཤིང་། ལྷོ་ནུབ་སྲིན་པོའི་ཁ་གནོན་ལ་གཤེགས་སོ། །

༈དེ་ལྟར་གཤེགས་པའི་དུས་དེར། མ་འོངས་འགྲོ་ལ་ལུང་བསྟན་འདི་ལྟར་དུ་གསུངས་སོ། །མ་འོངས་འགྲོ་བའི་དོན་མཛད་ཞང་བོན་རིག་འཛིན་རྣམས། ང་ནི་དྲན་པ་ཡབ་ཀྱི་ལུང་བསྟན་ལྟར། དབལ་གཤེན་སྟག་ལ་མེ་འབར་རྒྱལ་ཚབ་ཏུ། འདི་ནས་ལྷོ་ནུབ་རྔ་ཡབ་གླིང་（དཔལ་གྱི་རི་བོ་ཟུར་གསུམ་ཡིན）དུ་འགྲོ། ལྷོ་ནུབ་སྲིན་པོའི་ཡུལ་བརྒྱད་འདུལ་དུ་འགྲོ། ཁམས་སུམ་སེམས་ཅན་བདེ་ལ་བཀོད་དུ་འགྲོ། མ་འོངས་ལྔ་བརྒྱའི་དུས་སུ་འདི་ལྟར་ཡོང་། །གཡུང་དྲུང་བོན་འདི་མི་བདེན་རྫུན་ཡིན་ཟེར། །བོན་གྱི་བསྟན་པའི་ཉི་མ་བསྣུབས་པར་བྱེད། །རྒྱ་གར་ཆོས་ཞེས་ཆོས་མིན་ལོག་པར་སྟོན། །དེ་ཚེ་ང་དངོས་མ་འབྱོན་ང་སྤྲུལ་འོང་། །ང་སྤྲུལ་ཁྱད་འཕགས་བློ་ལྡན་སྙིང་པོ་ཞེས། །རིགས་བཟང་དབྲ་ལ་ནམ་རིན་ཞེས་བྱ་འབྱུང་། །དེའི་དུས་སུ་བོན་བསྟན་ཉི་འོད་ཙམ། །ཞང་བོད་ཡུལ་དུ་ཅུང་ཙམ་དར་བ་འོང་། །ང་མིན་ང་འདྲ་མང་བས་མ་ནོར་མཛོད། །ཅེས་གསུངས་སོ། །དེ་རྣམས་རིག་འཛིན་གྲུབ་ཐོབ་ཀུན་གྱིས་སྒྲུབ་པ་མཛད་ཅིང་བྱིན་གྱིས་བརླབས་ཚུལ་ལོ། །ཞེས་སོ།།

ལྔ་པ། ཞང་བོད་རྒྱལ་པོ་རྣམས་ཀྱིས་ཕོ་བྲང་

བཏབ་ཚུལ་ནི།

དེ་ཡང་ཡུལ་ཆེན་བཅོ་བརྒྱད་ཀྱི་སྙིང་པོ་ཞང་ཞུང་བོན་གྱིས་ཡུལ་ཞེས་བྱ་བའི་ལོ་རྒྱུས་ཅུང་ཟད་བཤད་པ་ལ། ཞང་ཞུང་སྒོ་ཕུག་བར་གསུམ་ལའང་གསུམ་གསུམ་མོ། །དེ་གང་ཞེ་ནའང་། ཞང་ཞུང་གཡས་སྒོ་དང་གཡོན་སྒོ་དབུས་སྒོ་གསུམ་དུ་ཡོད་པ་ལ། དེ་ཡང་གཡས་ནི་ཕུག་སྟག་རི་ཁྲ་བོ་སྨན་གྱི་རི་དང་། བར་ལ་མོ་གངས་ར་ཕྱི་ཡི་རི་དང་། སྒོ་མཁའ་འགྲོ་འདུས་གླིང་ཙ་ཡི་རི་དང་གསུམ་མོ། །དེ་ལྟར་དུའང་གཡོན་སྒོ་ཕུག་ཏི་སེ་དང་མ་པང་གཡུ་མཚོ། བར་རྟ་རྒོ་དང་དང་ར་གཡུ་མཚོ། སྒོ་ཐང་ལྷ་དང་གནམ་མཚོ་ཕྱུག་མོ་དང་གསུམ་མོ། །དེ་ལྟར་དུའང་དབུས་སྒོ་ནི། ཕུག་ཁྱུང་ཆེན་སྤུངས་རི་དང་ཁྱུང་ལུང་དངུལ་མཁར། བར་ལྷ་རི་གྱང་ཏོ་དང་རྒྱལ་མཁར་འཕན་གླིང་། སྒོ་ཤེ་ལེ་རྒྱ་སྐར་དང་ཁྱུང་པོ་གཏིང་རྫོང་སོགས་གསུམ་མོ། །དེ་ལ་སྤྱི་ལྟར་ན་སྟོད་མངའ་རིས་སྐོར་གསུམ་ཞང་ཞུང་གི་ཡུལ་དང་། བར་དབུས་གཙང་རུ་བཞི་བོད་ཡུལ་དང་། སྨད་མདོ་གང་སྒང་དྲུག་རྒྱ་ནག་གི་ཡུལ་སོགས། ཞང་ཞུང་སྒོ་ཕུག་བར་གསུམ་དང་། ཁྱད་པར་ཞང་ཞུང་ཁྲི་སྡེ་བཅོ་བརྒྱད་གཙོས་པའི་ཡུལ་ཆེན་བཅོ་བརྒྱད་ལ་མངའ་དབང་ཆེ་བའི་རྒྱལ་པོ། སྲིད་པ་གནམ་ནས་སྐོས་པའི་ཞང་ཞུང་སྲིད་པའི་རྒྱལ་པོ། ཁྲི་ཝེར་ལ་རྗེ་གུ་ལང་གསེར་གྱི་བྱ་རུ་ཅན་དང་། ཞུང་ཞང་ཟིལ་གནོན་རྒྱལ་པོ་རླབས་ཆེན་ཁྱུང་གི་བྱ་རུ་ཅན་དང་། ཧྲི་དོ་གྱེར་སྤུངས་རྒྱལ་པོ་ཀང་ཀ་ཤེལ་གྱིས་བྱ་རུ་ཅན་དང་གསུམ་ནི། གངས་རི་ཆེན་པོའི་མདུན་རྒྱང་རི་གཡུ་ལོ་ལྗོན་པའི་རྫོང་མཁར་དུ་ཆགས་སོ། །དེ་ལྟར་དུའང་ཁྱུང་ལུང་རྒྱལ་བ་མཉེས་ཡུལ་དུ། སླས་ཀྲ་གུ་གེའི་རྒྱལ་པོ་རིན་ཆེན་འོད་ཀྱི་བྱ་རུ་ཅན་དང་། རྒྱུང་ཡར་མུ་ཁོད་རྒྱལ་པོ་གཞའ་ཚོན་འོད་ཀྱི་བྱ་རུ་ཅན་དང་། ཀྱི་ལེ་གུ་གེ་རྒྱལ་པོ་ཨུན་ཆེན་དུང་གི་བྱ་རུ་ཅན་དང་གསུམ་མོ། །ཞང་ཞུང་པུ་མར་ཧྲང་གི་ཡུལ་དུ། སྤུངས་རྒྱུང་གྱེར་གྱི་རྒྱལ་པོ་བྱེ་རུ་འོད་ཀྱི་བྱ་རུ་ཅན་དང་། ཉེ་ལོ་ཝེར་ཡ་རྒྱལ་པོ་ཕྲ་མེན་འོད་ཀྱི་བྱ་རུ་ཅན་དང་གཉིས་སོ། །ཞང་ཞུང་ཙི་ནའི་ཡུལ་དུ་སྟག་སྣ་གཟི་བརྗིད་རྒྱལ་པོ་ཟོམ་ཤང་ལྕགས་ཀྱི་བྱ་རུ་ཅན་དང་། ཛོ་དམར་ཐིས་སྤུངས་རྒྱལ་པོ་མེ་དཔུང་འོད་ཀྱི་བྱ་རུ་ཅན་དང་གཉིས་སོ། །ཞང་ཞུང་ཏ་རོག་ཡུལ་དུ་བདུད་འདུལ་དབལ་གྱི་རྒྱལ་པོ་ཉི་ཤེལ་འོད་ཀྱི་བྱ་རུ་ཅན་དང་། ལི་ཝེར་གྱེར་གྱི་རྒྱལ་པོ་ཟླ་ཤེལ་འོད་ཀྱི་བྱ་རུ་ཅན་དང་གཉིས་སོ། །ཞང་ཞུང་རྟ་སྒོའི་ཡུལ་དུ་ཤེལ་རྒྱུང་ཧྲི་དོ་རྒྱལ་པོ་ཛོ་དམར་འོད་ཀྱི་བྱ་རུ་ཅན་དང་། ལིག་མུར་ནམ་མཁའི་རྒྱལ་པོ་བེ་དྷུརྱ་འོད་ཀྱི་བྱ་རུ་ཅན་དང་གཉིས་སོ། །ཞང་ཞུང་ཁ་སྐྱོར་ཡུལ་དུ་མུ་ཝེར་ནོར་གྱི་རྒྱལ་པོ་ག་ལྗང་འོད་ཀྱི་བྱ་རུ་ཅན་དང་། ཞང་ཞུང་ཁ་ཡུག་ཡུལ་དུ་སད་ཧྲི་གྱེར་གྱི་རྒྱལ་པོ་ཨུདཔལ་འོད་ཀྱི་བྱ་རུ་ཅན་དང་། ཞང་ཞུང་ལ་དྭགས་ཡུལ་དུ་ཉེ་ལོ་ཝེར་ཡ་རྒྱལ་པོ་གནམ་ལྕགས་དབལ་གྱི་བྱ་རུ་ཅན་དང་། ཞང་ཞུང་རུ་ཐོག་ཡུལ་དུ་མུ་མར་ཐོག་རྒོད་རྒྱལ་པོ་ཨེན་ཌ་འོད་ཀྱི་བྱ་རུ་ཅན་སོགས། ཞང་ཞུང་གི་རྒྱལ་པོ་བྱ་རུ་ཅན་བཅོ་བརྒྱད་འདི་རྣམས་ཀྱི་རིང་ལ། ཞང་ཞུང་ཁྲི་སྡེ་བཅོ་བརྒྱད་ལ་སོགས་ཡུལ་ཆེན་བཅོ་བརྒྱད་ཀྱི་མགོ་ནོན་པ་དང་། གཡུང་དྲུང་བོན་གྱི་བསྟན་པ་ཕྱོགས་བཅུར་རྒྱས་ཤིང་། སྐུ་ཚེ་ཡང་མི་ལོ་གཉིས་སྟོང་དུ་བཞུགས་པ་དང་། ཕུང་པོ་ལྷག་མེད་དུ་སངས་རྒྱས་པའང་ཡོད་པའོ། །ཞེས་སོ། །

༈དེ་ལྟར་དུའང་བོད་ཡུལ་དུ་རྒྱལ་པོ་གནམ་ནས་བསྐོས་པའི་ཁྲི་བདུན་དང་། ས་ལ་དབང་བའི་ལེགས་དྲུག་དང་བཅུ་གསུམ་ཞེས་པ་དེ་གང་ཞེ་ནའང་། ཀོང་པོ་ལྷ་རི་གྱང་ཐོ་རུ་བབ་པའི། གནམ་བསྐོས་གཉའ་ཁྲི་བཙད་པོ་དང་། གནམ་བསྐོས་ཏིང་ཁྲི་བཙད་པོ་དང་། གནམ་བསྐོས་མུ་ཁྲི་བཙད་པོ་དང་གསུམ་མོ། །ལྷ་ས་པོ་ཏ་ལ་རི་རུ་བབ་པའི་གནམ་བསྐོས་སོ་ཁྲི་བཙད་པོ་དང་། གནམ་བསྐོས་བྱ་ཁྲི་བཙད་པོ་དངགཉིས་སོ། །ཡར་ལུང་ཤམ་པོ་ལྷ་རུ་བབ་པའི་གནམ་བསྐོས་ལྡེ་ཁྲི་བཙད་པོ་དང་། གནམ་སྐོས་གྲི་གུམ་བཙད་པོ་དང་གཉིས་སོ། །དེ་རྣམས་གནམ་བབ་ཁྲི་བདུན་ཞེས་སོ། །དེ་ལྟར་དུའང་ས་ལ་དབང་བའི་ལེགས་དྲུག་ནི། ས་དབང་སྤུ་ལྡེ་གུང་རྒྱལ་ལེགས་པོ་དང་། ས་དབང་ཐོ་ཡག་བཙད་པོ་ལེགས་པོ་དང་། ས་དབང་བཙད་པོ་ཨག་ཤེ་ལེགས་པོ་དང་། ས་དབང་བཙད་པོ་གྲངས་འཛིན་ལེགས་པོ་དང་། ས་དབང་བཙད་པོ་འུ་(གུ)རུ་ལེགས་པོ་དང་། ས་དབང་ལེགས་དྲུག་བཙད་པོ་ལེགས་པོ་སོགས། བོད་ཀྱི་རྒྱལ་པོ་དེ་རྣམས་ཀྱི་ཕོ་བྲང་ནི་ལྷ་ས་དང་ཡར་ལུང་དང་ཀོང་པོ་སོགས་ལ་བཏབ་ཅིང་། རྒྱལ་པོ་དེ་རྣམས་ཀྱི་རིང་ལ་བོད་ཁྲི་སྐོར་བཅུ་གཉིས་དང་། ཡུལ་ཆེན་བཅོ་བརྒྱད་ཀྱི་འགོ་བོ་ནོན་པ་དང་། གཡུང་དྲུང་བོན་གྱི་བསྟན་པ་ཕྱོགས་བཅུར་རྒྱས་ཤིང་། སྐུ་ཚེ་ཡང་མི་ལོ་ཉིས་བརྒྱ་རུ་བཞུགས་ཤིང་ཕུང་པོ་ལྷག་མེད་དུ་སངས་རྒྱས་པའང་ཡོད་ཅེས་སོ། །དེ་ཡང་ཞང་བོད་ཀྱི་རྒྱལ་པོ་དེ་རྣམས་ཀྱི་རིང་ལ། བོན་གྱི་བསྟན་པའང་ཕྱོགས་བཅུར་རྒྱས། གོང་གི་གཤེན་རབ་ཀྱང་དབུ་འཕང་མཐོ། ཞབས་འདེགས་ཀྱི་རྒྱལ་པོ་རྣམས་མངའ་ཐང་རྒྱས། རྒྱལ་ཁམས་ལ་ནད་ཡམས་དང་སྟོང་ཁམས་ལ་འཁྲུག་པའང་མེད། དེའི་དུས་སུ་བླ་རི་གངས་དཀར་ཏི་སེ་དང་། བླ་མཚོ་མ་པང་གཡུ་མཚོ་ལ་རྟེན་བཅས་ནས། གངས་རི་ཆེན་པོ་དེ་ཉིད་ལ་གསང་སྒོམ་བརྒྱ་དང་རྩ་བརྒྱད། རྐེད་པ་རུ་འདུས་སྡེ་བརྒྱ་དང་རྩ་བརྒྱད། རྩ་བ་རུ་རྒྱལ་འབངས་སྟོང་དང་རྩ་གཉིས་ཀྱི་གྲོང་ཁྱེར་ཆགས་ཤིང་། སྔོན་སངས་རྒྱས་སྟོན་པའི་ཞབས་བཅགས་ཤིང་བྱིན་གྱིས་བརླབས་ནས་མི་ལོ་ཉིས་ཁྲི་ཆིག་སྟོང་བར་དུ་ཡང་། ཆགས་པའི་ཡུལ་མ་འགྱུར་བ་ཞང་ཞུང་སྒོ་ཕུག་བར་གསུམ་དུ་ཆགས། བརྟེན་པའི་རི་མ་འགྱུར་བ་འཛམ་གླིང་གངས་ཏི་སེ་རུ་སྲིད། གནས་པའི་མཚོ་མ་འགྱུར་བ་མ་པང་གཡུ་མཚོ་སྔོན་མོ་རུ་སྲིད། རྒྱལ་བའི་བསྟན་པ་མ་འགྱུར་བ་གཡུང་དྲུང་གི་བོན་རིན་པོ་ཆེ་ཕྱོགས་བཅུ་ཀུན་ཏུ་དར་ཞིང་རྒྱས། སྒྲུབ་པའི་གཤེན་མ་འགྱུར་བ་བོན་རིག་འཛིན་བརྒྱད་ཅུ་རུ་ཕེབས། འོག་གི་རྒྱལ་པོ་མ་འགྱུར་བ་ཞང་བོད་གནམ་བབ་ཀྱི་རྒྱལ་པོ་སུམ་ཅུ་སོ་གཅིག་གིས་མཛད་ཅིང་ཤིན་ཏུ་དར་ལ་རྒྱས་སོ། །

༈དེ་ནས་དུས་རེ་ཞིག་ཙམ་ནའང་། ཤིང་ཕོ་རྟ་ལོའི་ལོ་གསར་ཚེས་ཀྱི་དང་པོའི་དུས་སུ་ཡང་། དུས་ལོ་རེ་བཞིན་དུ་རིག་འཛིན་མཁའ་འགྲོའི་ཚོགས་ར་ཆེན་པོ་ཡོད་པ་ལ་བརྟེན་ནས། གངས་རི་ཆེན་པོ་དེའི་མདུན་ཚོགས་ཞིང་ཆེན་པོ་ལྷ་ཡུལ་གུང་ཐང་ཞེས་བྱ་བ་དེ་རུ་ཡང་། ཞང་བོད་ཀྱི་རིག་འཛིན་མཁའ་འགྲོ་ཀུན་འདུས་ཤིང་། རིག་འཛིན་ཕོ་རྒྱུད་ཐམས་ཅད་གཡས་གྲལ་དུ་བཞུགས། མཁའ་འགྲོ་མོ་རྒྱུད་ཐམས་ཅད་གཡོན་གྲལ་དུ་བཞུགས། ཞང་བོད་རིག་འཛིན་ཀུན་ལ་མངའ་བསྙེམས་པའི། བླ་ཆེན་དྲན་པ་ནམ་མཁའ་དབུས་སུ་བཞུགས་ཤིང་། ལོངས་སྤྱོད་ཚོགས་ཀྱི་འཁོར་ལོ་རྒྱ་ཆེན་པོ་བསྐོར་རོ།།

དྲུག་པ། བཅོས་མ་རྣམས་ཀྱིས་བཅོས་ཤིང་

བསྒྱུར་ཚུལ།

དེ་ཡང་རྒྱལ་བ་རྒོད་ཚང་པས་གནས་སྒོ་ཕྱེ་པ་ཡིན་ཟེར་ཞིང་བཅོས་པའི་ལོ་རྒྱུས་སུ་ཡང་། རྒོད་ཚང་པས་གངས་རི་ཆེན་པོ་ལ་དཔལ་འཁོར་ལོ་སྡོམ་པའི་ཕོ་བྲང་ཡིན་ཡང་ཟེར། ཏི་ཆུང་ལ་གངས་ཏི་སེའི་སྲས་ཀྱང་ཟེར། དབལ་གྱི་གེ་ཁོད་རི་ལ་མགོན་པོ་བིང་གི་གངས་རིན་པོ་ཆེ་ཁུར་འགྲོ་བ་ཡིན་ཟེར། མདུན་དུ་ཐར་པའི་སྐས་ལམ་ལ་ན་རོ་བོན་ཆུང་གིས་རྔ་རྦབ་ཤུལ་ཡང་ཟེར། སྐུ་གདུང་མཆོད་རྟེན་བཅུ་གསུམ་ལ་འབྲི་གུང་པའི་པུར་གདུང་ཡང་ཟེར། གད་ལྗང་གཡུ་ལོ་ལྗོང་ལ་རྒྱང་གྲགས་དགོན་པ་ཡང་ཟེར། འགྲོ་བ་དྲུག་སྒྲོལ་གྱི་གནས་ལ་རིགས་དྲུག་གི་གནས་ཡང་ཟེར། གསང་བྲག་གཡུང་དྲུང་བྲག་ལ་དགྲ་བཅོམ་ལྔ་བརྒྱའི་བཞུགས་ཁྲི་ལ་དགྲ་བཅོམ་པའི་ཞབས་རྗེས་ཡོད་ཟེར། གླང་ཆེན་ས་ལ་ཕུག་ལ་གླང་ཆེན་སྦས་ཕུག་ཀྱང་ཟེར། ཆུ་མིག་ཁ་ལ་རག་ཆོག་ལ་མ་པང་ཡན་ལག་ཀྱང་ཟེར། མེ་ཏོག་བཀོད་པའི་དུར་ཁྲོད་ལ་གཉན་པོ་རི་རྫོང་དུར་ཁྲོད་ཀྱང་ཟེར། སྐུ་མཆོག་དམར་པོའི་ཕོ་བྲང་བྲག་དམར་དགུ་བརྩེག་ལྟ་བུ་ལ་ཟ་འོག་གུར་ཁང་། རང་བྱུང་བདེར་གཤེགས་རྒྱལ་བ་རིགས་ལྔ་གཉན་པོ་རི་རྫོང་དུ་རྡོ་ཀ་མ་རུ་པ་ལ་གྲུབ་པའི་ཆོས་སྐུ་དང་། ཆོས་དུང་དང་ཁྲོ་གསུང་འབྱོན། སྐུ་མཆོག་དམར་པོ་ལ་གངས་རིའི་ལྷ་བཙན་ཇག་པ་མེ་ལེན་ཟེར། གསང་བྲག་ནོར་བུ་བྲག་ཏུ་བདུད་འདུལ་ཞབས་རྗེས་ལ་རྟ་མགྲིན་མགྲོན་ཁང་ཞབས་རྗེས་ཀྱང་ཟེར། མི་ཤིག་ཚེ་ཡི་བྲག་ལ་ཁྲ་བོ་འཆི་མེད་བདུད་འདུལ་གྱི་སྐུ་ལ་རྟ་མགྲིན་མགྲོན་ཁང་ཡང་ཟེར། དབལ་ཐིམ་མེ་རི་ཕུག་ལ་རྒོད་ཚང་སྒྲུབ་ཕུག་ཏུ་གསོལ་འབྲི་མའི་རྭ་རྗེས་ཡོད་ཟེར། ཡོངས་འདུས་དབང་གི་བྲག་ཕུག་ལ་ཟུར་ཁང་བྲག་ཕུག་ཀྱང་ཟེར། ཡང་རྗེ་རྒོད་ཚང་པ་ལ་ལྷ་འདྲེའི་ཆོ་འཕྲུལ་གྱིས་ལམ་མ་འབྱོར་ཚེ་བྱ་རོག་གིས་ལམ་བསྟན་པའི་བྱ་རོག་མགྲོན་ཁང་ཟེར་བའང་ཡོད། དུར་ཁྲོད་མཁའ་འགྲོ་འདུས་གླིང་ལ་བསིལ་བ་ཚལ་ཟེར་ཞིང་རྒྱ་གར་གྱི་དུར་ཁྲོད་དང་འདྲ་བ་ཡིན་ཟེར། བདུད་ཀྱི་གྱད་རྡོ་ནག་པོའི་སྟེང་དུ་དབལ་རྡོ་རིམ་གསུམ་བརྩེགས་པ་ལ་གྲུབ་རྟགས་རྡོ་རྩིག་ཀྱང་ཟེར། མཐོ་རིས་ཐེམ་སྐས་ལ་ལ་རྗེ་རྒོད་ཚང་པ་ལམ་མ་འབྱོར་ཚེ། སྒྲོལ་མ་ཉེར་གཅིག་གིས་ལམ་བསྟན་ནས། སྒྲོལ་མ་ཉེར་གཅིག་རྣམས་སྤྱང་ཀི་ཉེར་གཅིག་ཏུ་འགྱུར་སོང་ཟེར་བས་སྒྲོལ་མ་ལའང་ཟེར། ལ་ཐོག་ཏུ་ཡིད་བཞིན་གྱི་ནོར་བུའི་གཏེར་སྒམ་ལ་སྒྲོལ་མའི་ཕོ་བྲང་ཡང་ཟེར། སྒྲོལ་མ་ལ་ཐོག་ཏུ་མི་ལ་བོན་ཆུང་གཉིས་ཀྱང་རྩལ་འགྲན་པའི་ཞབས་རྗེས་ཡོད་ཟེར་བ་ཡང་ཡོད། ཁྱེའུ་ཆུང་གི་འབྲུག་རྟ་རང་འབྱོན་ལ་ཤནྟ་རཀྵི་ཏ་ཡང་ཟེར། ཟངས་བྲག་པད་མ་བྲག་གི་འགྲོ་འདྲེན་ཞབས་རྗེས་ལ་བྲག་ཐོག་ཞབས་རྗེས་ཀྱང་ཟེར། པད་མ་སྤུངས་རྩིག་དབང་ལྡན་དུར་ཁྲོད་ལ་སྒྲོལ་མ་ལ་རྩེའི་དུར་ཁྲོད་ཀྱང་ཟེར། ཨ་ཏི་གསང་བ་གཡུང་དྲུང་ཕུག་ལ་ཨ་ཕུག་ཀྱང་ཟེར། རྫུ་འཕྲུལ་བྲག་ལ་ཆུ་མིག་སྡིག་སྒྲིབ་དག་ཆོག་ལ་བྲམ་ཟེ་སྐྱེ་བདུན་གྱི་སྒྲུབ་ཆུ་ཡང་ཟེར། གཡུང་དྲུང་བཀོད་པའི་དུར་ཁྲོད་ལ་རྫུ་འཕྲུལ་ཕུག་གི་དུར་ཁྲོད་ཀྱང་ཟེར། ཤེལ་བྲག་འཁོར་ལོ་རྩིབས་བརྒྱད་ཀྱི་རྫུ་འཕྲུལ་ཞབས་རྗེས་ལ་ཞབས་རྗེས་དཀར་མོ་ཡང་ཟེར། ཏི་སེ་རྫུ་འཕྲུལ་ཕུག་ལ་མི་ལ་བོན་ཆུང་གཉིས་ཀྱིས་བརྩིག་པ་ཡིན་ཟེར་བ་ཡོད། གཞན་ཡང་བཅོས་མའི་ལོ་རྒྱུས་རྒྱས་པ་མཆན་ཡིག་ཏུ་གསལ་ལོ། །

བདུན་པ། ཕྱིས་འབྱུང་གི་བླ་མ་རྣམས་ཀྱིས་

སྒྲུབ་པ་མཛད་ཚུལ།

དེ་ལྟར་དུ་ཡང་བོན་བར་དར་གྱི་དུས་འདི་རུ་གཏེར་སྟོན་གཤེན་གྱེར་རྨ་དབྱིལ་སོགས་བོན་གྱི་གྲུབ་ཐོབ་རྣམས་ཀྱིས་བྱིན་གྱིས་བརླབས་ཚུལ་ནི། གཤེན་ཆེན་པོ་ཀླུ་དགའ་དེ་ཉིད་ལྷོ་ཡི་འདུ་གནས་འབྲིག་མཚམས་སུ་སྐྱེ་བ་བཞེས་ནས། གཤེན་གྱི་ལྷོ་གཏེར་ལ་མངའ་བསྙེམས་ཤིང་ཁྱད་པར་གངས་རི་ཆེན་པོའི་གཏེར་གྱི་མཛོད་སྒོ་བཞི་རུ་ཞལ་གཟིགས་ཤིང་། ཟག་མེད་རིག་འཛིན་མཁའ་འགྲོའི་ཚོགས་ནས། ལུས་མེད་མཁའ་འགྲོའི་བོན་སྐོར་གྲངས་མེད་ཀྱིས། དབང་ལུང་མན་ངག་ཁྲིད་ཀྱི་གདམས་པ་མང་དུ་ཐོས་པའི་ལོ་རྒྱུས་རྒྱས་པ་གཤེན་ཆེན་པོའི་རྣམ་ཐར་དུ་གསལ་ལོ། །དེ་ལྟར་དུ་ཡང་མཁས་པ་གྱེར་མི་ཉི་འོད་དེ་ཉིད་ཞང་ཞུང་ཙི་ནའི་ཡུལ་དུ་སྐྱེ་བ་བཞེས་ནས་གཤེན་གྱི་བྱང་གཏེར་ལ་མངའ་བསྙེམས་ཤིང་། ཁྱད་པར་གངས་རི་ཆེན་པོའི་ཨ་ཏི་གསང་བ་ཕུག་སོགས་སྒྲུབ་པའི་གནས་བཞི་ལ་ཞལ་གཟིགས་ཤིང་། ཟག་མེད་རིག་འཛིན་མཁའ་འགྲོའི་ཚོགས་གྲལ་ནས། སྙན་བརྒྱུད་བརྡ་ཡི་རྒྱུད་སྡེ་གྲངས་མེད་དགོངས་པ་རུ་བསྒྱུར་ཞིང་ཐོབ་པའོ། །ལོ་རྒྱུས་རྒྱས་པ་མཁས་པ་གྱེར་ཆེན་པོའི་རྣམ་ཐར་དུ་གསལ་ལོ། །དེ་བཞིན་དུ་རྨ་སྟོན་ཆེན་པོ་དེ་ཉིད་དབུས་ཀྱི་འདུ་གནས་ཡར་ལྷ་ཤམ་པོའི་མདུན་ཞོལ་དུ་སྐྱེ་བ་བཞེས་ནས། གཤེན་གྱི་དབུས་གཏེར་ལ་མངའ་བསྙེམས་ཤིང་། ཁྱད་པར་གངས་རི་ཆེན་པོའི་གླང་ཆེན་ས་ལས་སྦས་ཕུག་སོགས། སྒྲུབ་པའི་གནས་ཀུན་ལ་ཞལ་གཟིགས་ཤིང་། ཟག་མེད་རིག་འཛིན་མཁའ་འགྲོའི་ཚོགས་གྲལ་དུ། གསང་སྔགས་ཐེག་པ་ཆེན་པོའི་རྒྱུད་སྡེ་གྲངས་མེད་ལུང་དུ་ཐོབ་པའོ། །ལོ་རྒྱུས་རྒྱས་པ་རྨ་སྟོན་ཆེན་མོའི་རྣམ་ཐར་དུ་གསལ་ལོ། །དེ་ལྟར་དུ་ཡང་དབྱིལ་སྟོན་ཆེན་པོ་ཁྱུང་རྒོད་རྩལ་དེ་ཉིད་བྱང་གི་འདུ་གནས་ཟང་ཟང་ལྷ་བྲག་གི་མདུན་ཞོལ་དུ་སྐྱེ་བ་བཞེས་ནས། གཤེན་གྱི་བྱང་གཏེར་ལ་མངའ་བསྙེམས་ཤིང་། ཁྱད་པར་གངས་རི་ཆེན་པོ་སོགས་ཞང་ཞུང་གི་གནས་ཀུན་ལ་ཞལ་གཟིགས་ཤིང་། བྱིན་གྱིས་བརླབས་པའི་རྟགས་སུ་ཡང་། བཀའ་རྟགས་དང་ཕྱག་ཞབས་རྗེས་སོགས་མང་དུ་ཡོད་པ་དང་། ཟག་མེད་རིག་འཛིན་མཁའ་འགྲོའི་ཚོགས་གྲལ་དུ། སྤྱི་སྤུངས་བསྒྲགས་པ་སྐོར་གསུམ་གྱི་བསྙེན་སྒྲུབ་ལས་གསུམ་ཉམས་སུ་ལེན་པའི་འཆད་ཐབས་སོགས། རྒྱུད་ལུང་དབང་སོགས་མང་དུ་ཐོབ་པའི་ལོ་རྒྱུས་རྒྱས་པ་དབྱིལ་སྟོན་ཆེན་པོའི་རྣམ་ཐར་དུ་གསལ་ལོ། །ཞེས་སོ། གཞན་ཡང་བཅོས་མ་རྣམས་ཀྱིས་གངས་རི་ཆེན་པོའི་གནས་བཤད་དུ། རྒོད་ཚང་པ་ཡིན་ཟེར་བ་ཐམས་ཅད་དབྱིལ་སྟོན་ཆེན་པོའི་བྱིན་གྱིས་བརླབས་པ་ཡིན་པ་མཁས་པ་རྣམས་རིག་པས་དཔྱད་པར་ཞུ་ལགས། གཞན་ཡང་ཕྱིས་འབྱུང་གི་བླ་མ་དམིགས་བསལ་དུ། གྲུབ་ཐོབ་གུ་རུ་རྣོན་རྩེ་དང་། གུ་གེ་བློ་ལྡན་དང་པུ་ཀུན་དགའ་དང་། པུ་རང་བདེ་བ་རིང་མོ་དང་། ཡང་སྟོན་དམ་པ་འབུམ་རྗེ་དང་། སྤ་སྟོན་བསྟན་རྒྱལ་བཟང་པོ་དང་། བྲུ་ཞུ་སྤ་རྨེའུ་གཤེན་དང་། ཁྱུང་སྟོན་སྤྱང་། སྣང་གྲུ་ཤེལ་བསྟན་པ་སོགས་ཀུན་གྱིས་ཞལ་གཟིགས་ཤིང་བྱིན་གྱིས་བརླབས་པའི་ཚུལ་གྱིས། སྒྲུབ་ཕུག་དང་བཀའ་རྟགས་ཕྱག་ཞབས་རྗེས་ལ་སོགས་མང་དུ་ཡོད་པས། རྗེས་འཇུག་རྣམས་ཀྱི་རིག་པའི་མཁས་པར་དཔྱོད། དེ་ཡང་གངས་རི་ཆེན་པོའི་མདུན་ཞོལ་མཆོད་རྟེན་ཁོང་སེང་ཅན་ཟེར་བ་ལ། གུ་གེ་བློ་ལྡན། པུ་རང་ཀུན་དགའ། བདེ་བ་རིང་མོ། གུ་རུ་རྣོན་རྩེ་ལ་སོགས་ཀྱི་སྐུ་གདུང་མཆོད་རྟེན་དང་རྡོ་འབུམ་སོགས་ཡོད་པའོ། །དགྲ་བཅོམ་བཞུགས་ཁྲིའི་ནུབ་ངོས་སུ་དམ་པ་འབུམ་རྗེའི་སྒྲུབ་ཕུག་ཡོད། བྱ་སྐྱིབས་བྲག་ལ་གུར་རྣོ་འབུམ་རྗེ་བསྟན་རྒྱལ་གསུམ་གྱི་སྒྲུབ་ཕུག་ཡོད། དགུ་སུལ་བྲག་ལ་གུར་རྣོ་འབུམ་རྗེ་བསྟན་རྒྱལ་གསུམ་གྱི་སྒྲུབ་ཕུག་ཡོད། དེ་ལྟར་མ་ཟད་བཅོས་མ་རྣམས་ཀྱི་བཤད་པ་ལ། དགྲ་བཅོམ་ཤཱཀྱ་ཐུབ་ཀྱི་གནས་ཡིན་ཟེར་བ་ཐམས་ཅད། རྒྱལ་བ་གཤེན་རབ་ཀྱིས་བྱིན་བརླབས་པ་ཡིན་པའི་གོང་ལྟར་རིག་པས་དཔྱོད། རྒྱལ་བུ་ནོར་བཟང་གི་ཕོ་བྲང་ཡིན་ཟེར་བ་ཐམས་ཅད་ཞང་ཞུང་གི་རྒྱལ་རབས་ཡིན་པས་གོང་ལྟར་བརྟག གུ་རུ་པད་འབྱུང་གི་གནས་ཡིན་ཟེར་བ་ཐམས་ཅད། དྲན་པ་ནམ་མཁའ་དང་རིག་འཛིན་བརྒྱད་ཅུའི་གནས་པས་གོང་ལྟར་བརྟག རྒོད་ཚང་པའི་གནས་ཡིན་ཟེར་བ་ཐམས་ཅད་དབྱིལ་སྟོན་ཁྱུང་རྒོད་ཡིན་པས་གོང་ལྟར་བརྟག ན་རོ་བོན་ཆུང་ཟེར་བ་ཐམས་ཅད་མི་ལ་རས་པའི་སློབ་མ་རས་ཆུང་རྡོར་གྲགས་ཡིན་པས་གོང་ལྟར་དུ་རིག་པའི་ལེགས་པར་བརྟག་དཔྱད་མཛོད། ཅེས་སོ།།

བརྒྱད་པ། འཇིག་ཅིང་སྟོང་པའི་

ལོ་རྒྱུས།

གངས་རིན་པོ་ཆེ་དེ་ཉིད་དུས་ཀྱི་ཐ་མ་འཇིག་ཅིང་སྟོངས་པའི་ལོ་རྒྱུས་ལའང་། ཁྱད་པར་འཕགས་པའི་གངས་རི་མཚོ་གསུམ་འདི་ཉིད་ནི། འབྱུང་བ་ལྔ་ལ་བརྟེན་ནས་ཆགས་པའི་རི་མ་ཡིན་ཞིང་། དེ་དག་ཞེ་ནའང་། བདེ་བར་གཤེགས་པ་གཙོ་བོ་བཞི་དང་ཡི་དམ་མགོན་པོ་རྣམ་གསུམ་གྱི་སྤྲུལ་པའི་གནས་ཡིན་ཞིང་། རི་ནི་རང་བྱུང་ལྷུན་ལ་རྫོགས་པ་བསྐལ་པ་གསུམ་གཡོས་ཀྱང་མི་འཇིགས་པ། བྲག་ནི་རིན་པོ་ཆེའི་དབྱིག་བྲག་ཡིན་པས། རླུང་རྡོ་རྗེ་རྒྱ་གྲམ་འཕྱོས་ཡང་མི་བསྐྱོད་པ། རྡོ་རྣམས་ནི་ཨར་མོ་ལི་ཀ་ཆེན་པོ་ཡིན་པས། རྡོ་རྗེའི་ཕ་ལམ་མངགས་ཀྱང་མི་ཆོད་པ། གངས་ནི་རྒྱལ་བའི་བྱིན་བརླབས་ཡིན་པས། བསྐལ་པའི་མེ་བདུན་ཤར་ཡང་མི་ཞུ་བ། མཚོ་ནི་རྒྱ་མཚོའི་འོབ་མ་ཡིན་པས་དམྱལ་མེ་བརྒྱད་འཁྲུག་ཀྱང་མི་དྲོས་པའོ། །དེ་རྣམས་ནི་དུས་ཀྱི་ཐ་མ་རུ་མེ་ཆུ་ས་རླུང་གི་མི་འཇིག་ཅིང་ནམ་མཁའ་ལ་ཟག་མེད་དུ་གཤེགས་པའོ།། ཞེས་སོ།། དེ་རྣམས་འཇིག་ཅིང་སྟོངས་པའི་ལོ་རྒྱུས། ཞེས་སོ། །དེ་ལྟར་དུ་དང་པོ་སྲིད་པ་རྒྱུ་ལས་གྲོལ་ཚུལ་དང་། གཉིས་པ་སྐལ་བཟང་རྒྱལ་བ་གཤེན་རབ་ཀྱིས་ལུང་བསྟན་ཞིང་བྱིན་གྱིས་བརླབས་ཚུལ་དང་། གསུམ་པ་འཕགས་པའི་གནས་བརྟན་ཀུན་གྱི་གནས་བསྟེན་ཚུལ་དང་། བཞི་པ་རིག་འཛིན་གྲུབ་ཐོབ་ཀུན་གྱིས་བྱིན་གྱིས་བརླབས་ཚུལ་དང་། ལྔ་པ་ཞང་བོད་རྒྱལ་པོ་རྣམས་ཀྱིས་ཕོ་བྲང་བཏབ་ཚུལ་དང་། དྲུག་པ་བཅོས་མ་རྣམས་ཀྱིས་བཅོས་ཤིང་བསྒྱུར་ཚུལ་དང་། བདུན་པ་ཕྱིས་འབྱུང་གི་བླ་མ་རྣམས་ཀྱིས་སྒྲུབ་པ་མཛད་ཚུལ་དང་། བརྒྱད་པ་འཇིག་ཅིང་སྟོངས་པའི་ལོ་རྒྱུས་སོགས་རྒྱས་པར་བཀྲོལ་ན་བསམ་གྱིས་མི་ཁྱབ་ཅིང་དཔག་གིས་མི་དཔོགས་པ་ཡོད་མོད་ཀྱང་། ཕྱི་རབས་མོས་པའི་རྟེན་དུ་ཚིག་ཉུང་གོ་སླ་ཟུར་ཙམ་བཀོད་པ་འདིས་ཀྱང་དཔལ་རྒྱལ་བ་གཤེན་གྱི་བསྟན་པ་ཕྱོགས་བཅུར་རྒྱས་པར་གྱུར་ཅིག ལུང་འགལ་མཆིས་ན་མཁས་དབང་ཚོགས་ལ་མཐོལ། དེ་ཡང་ཞོར་བྱུང་གནས་བསྟོད་ཡན་ལག་བདུན་པ་འདི་ལ་བརྩོན་པར་བྱའོ།།

ཞར་བྱུང་། གངས་རིའི་གསོལ་འདེབས།

ཨེ་མ་ཧོ།།

འཛམ་གླིང་ལྟེ་བ་གངས་རྒྱལ་ཏི་སེ་ཞེས། །

འདུ་གནས་སོ་བདུན་གནས་མཆོག་ཉེར་བཞིའི་འགོ །

དུར་ཁྲོད་གནས་བརྒྱད་དག་གནས་དགུའི་གཙོ། །

ཁྱད་པར་སྐུ་གསུང་ཐུགས་ཀྱི་གནས་ཀྱི་མཆོག །

གངས་རི་མཚོ་གསུམ་ཡེ་སྲིད་ལྷ་བབ་གནས། །

མ་བརྩིག་དཔང་མཐོ་ཞང་ཞུང་བོན་གྱི་རི། །

མ་བཀོད་གཏིང་ཟབ་རང་བྱུང་ཁྲུས་ཀྱི་མཚོ། །

ཕྱི་ལྟར་མཆོག་གསུམ་སྐྱབས་གནས་བླ་མའི་གནས། །

ནང་ལྟར་རྩ་གསུམ་ཡི་དམ་ལྷ་ཡི་ཞིང་། །

གསང་བ་རིག་འཛིན་མཁའ་འགྲོའི་དཀྱིལ་འཁོར་མཆོག །

ཡང་གསང་བླ་མེད་རྩེ་རྒྱལ་བོན་ཉིད་དབྱིངས། །

འགྲོ་བ་དྲུག་སྒྲོལ་གང་ཟག་སྒྲིབ་སྦྱང་གནས། །

གསོལ་བ་འདེབས་སོ་ཐུགས་རྗེ་དབྱིངས་ནས་དགོངས། །

སྐྱབས་སུ་མཆིའོ་འཁོར་བའི་འཇིགས་ལས་སྒྲོལ། །

གུས་པས་ཕྱག་འཚལ་སྡིག་སྒྲིབ་གནོང་འགྱོད་མཐོལ། །

མཆོད་པ་འབུལ་ལོ་མཆོག་ཐུན་དངོས་གྲུབ་སྩོལ། །

ཡི་རང་བསྐུལ་ཞིང་འདི་བསྟོད་དགེ་བ་གང་། །

བདག་གཞན་དོན་གྲུབ་མངོན་པར་བྱང་ཆུབ་ཅིང་། །

ཐམས་ཅད་རྫོགས་པའི་སངས་རྒྱས་མྱུར་འཐོབ་ཤོག །ཅེས་སོ།།

ཕྱི་སྐོར་ནང་སྐོར་གྱི་དབྱེ་བ་ནི།

གཞན་ཡང་གངས་རི་ཆེན་པོ་འདི་ཉིད་ལ་དུས་དེང་སང་གངས་ཅན་གྱི་ཁྲོད་འདིར། དོན་མེད་ཚིག་ལ་རྩོད་པའི་བོན་པོ་དང་ཆོས་པ་རུ་ཁས་ལེན་པ་རྣམས་ཀྱིས་གངས་རི་ཆེན་པོ་འདི་ནི་སྲིད་པ་རང་བྱུང་གི་རི་ཡིན་པར་མ་རིག་པས། གཅིག་གིས་ཤོར་དུ་དོགས་པ་དང་གཅིག་གིས་ཐོབ་ཏུ་རེ་བའི་ཆགས་སྡང་རང་ཁ་མའི་གྲུབ་མཐའ་ཞིག་སོ་སོར་བྱེད་འདུག་ཀྱང་། དེ་ལྟར་འོས་པར་མི་རིག་སྟེ། གངས་རི་ཆེན་པོ་འདི་ནི་སྤྱི་ལ་ཁྱབ་པའི་ནོར་བུ་ལྟ་བུ་ཞིག་ཡིན་པར་སྣང་ངོ་། །དེ་གང་ཞེ་ནའང་། གང་ཟག་དམ་པ་རྣམས་ཀྱིས་སྒྲིབ་གཉིས་བྱང་ཞིང་ཚོགས་གཉིས་རྫོགས་པའི་ཞིང་། མ་དག་ངན་འགྲོ་རྣམས་འགྲོ་བ་དྲུག་སྒྲོལ་གྱི་གནས་ཡིན་པས། གང་ཟག་སུ་ཡིས་ཀྱང་གནས་དེ་རུ་སྒོམ་སྒྲུབ་ནུས་གསུམ་དང་ཕྱག་སྐོར་བྱེད་པ་རྣམས། དམ་པ་དེའི་དཔལ་དང་ལོངས་སྤྱོད་བསོད་ནམས་ཡིན་པས་ཀུན་གྱི་ཐུན་མོང་དུ་སྤྱོད་ཆོག་ཡིན་པར་གོ་ལགས།

དེ་ཡང་བོན་ཆོས་ཀྱི་གྲུབ་མཐའ་འཛིན་པ་རྣམས་ཀྱིས། ཕྱི་སྐོར་ནང་སྐོར་དབྱེ་བ་རེ་ཟེར་འདུག་ཀྱང་། ཕྱི་སྐོར་ནང་སྐོར་ཟེར་བ་འདི་ནི་རང་རེ་སྡེ་སྣོད་ཀྱི་གྲུབ་མཐའ་མ་ཆོད་པའི་རྨོངས་ཚིག་ཏུ་འདུག་གོ །དེ་ཅི་ལྟར་ནའང་རྒྱལ་བའི་བཀའ་དང་འཕགས་པའི་ལུང་ཀུན་ལ་ཡང་། ཕྱི་ས་མཐའ་སྐོར་བ་ཕྱི་སྐོར་དང་ནང་གི་སེམས་མཐའ་བསྐོར་བ་ནང་སྐོར་དུ་ལུང་བསྟན་མོད། དེང་སང་ཕྱི་ནང་གི་དབྱེ་བ་མི་ཤེས་པའི་གྲུབ་མཐའ་རྩོད་པ་རྣམས་ལ་བཤད་བགྲོལ། དེ་ཡང་གངས་ཆེན་པོ་འདི་ལ་ཡི་དམ་མགོན་པོ་རྣམ་གསུམ་གྱི་ཕོ་བྲང་། འོག་མིན་ལ་དབྱིངས་ཡེ་ཤེས་ཀྱི་དཀྱིལ་འཁོར་དང་མཁའ་སྤྱོད་དུ་རྫུ་འཕྲུལ་ལྷུན་རྫོགས་ཀྱི་དཀྱིལ་འཁོར་དང་གངས་ཏི་སེ་ལ་སྤྲུལ་པ་ལས་ཀྱི་དཀྱིལ་འཁོར་སོགས་དངོས་སུ་ཡོད་པ་དེ་ལ། ཕྱི་ལྟར་ན་ཐབས་ཆེན་ཡབ་ཀྱི་དཀྱིལ་འཁོར་གཡས་སུ་འཁོར་བ། ནང་ལྟར་ན་ཤེས་རབ་ཡུམ་གྱི་དཀྱིལ་འཁོར་གཡོན་དུ་འཁོར་བ། གསང་བ་ལྟར་ན་གཉིས་མེད་ལས་ཀྱི་འོད་ཟེར་ཐབས་ཤེས་དབྱེར་མེད་ཀྱི་ཚུལ་དུ་འཁོར་བའང་ཡོད། དེ་ལྟར་དུ་ཕྱི་ཡི་སྐོར་བ་འདི་ལ་གཡས་སྐོར་ཐབས་ཀྱི་སྐོར་བ་འདི་ཡི་རྒྱུ་ཡིས་ཚོགས་གཉིས་རྫོགས་ཤིང་ཉོན་མོངས་པའི་སྒྲིབ་པ་འབྱང་། གཡོན་སྐོར་ཤེས་རབ་ཀྱི་སྐོར་བ་འདི་ཡིས་ལམ་གྱི་སྒྲིབ་པ་གཉིས་འབྱང་ཞིང་འབྲས་བུ་ཡེ་ཤེས་ཀྱི་མཆོག་འཐོབ་པ་ཡིན་པས་དབྱེར་མེད་དུ་སྤྱད་ཆོག་པ་ཞུ། རང་རེའི་བོན་དང་ཆོས་ཀྱི་རང་གཞུང་གི་རྒྱུད་སྡེ་རྣམས་ལའང་། བདག་མདུན་དཀྱིལ་འཁོར་གྱི་བསྐྱེད་ཆོག་སྒོམ་བཟླས་ཀྱི་འཕྲོ་འདུའི་རིམ་པ་སོགས་ལ། ཕོ་རྣམས་ཟླ་བའི་དཀྱིལ་འཁོར་དུ་གཡས་སྐོར། མོ་རྣམས་ཉི་མའི་དཀྱིལ་འཁོར་དུ་གཡོན་སྐོར་དགོས་པ་རྒྱུད་ལ་གསལ་ཞིང་ལུང་ལ་མི་འགལ་བས། དེ་ཡང་བོན་ཆོས་རང་རང་གི་གྲུབ་མཐའ་ནང་བཞིན་གྱིས་ཕྱག་དང་སྐོར་བ་དེ་སྦྱོར་གང་ཐུབ། སྨོན་ལམ་དང་སེམས་བསྐྱེད་བཟང་པོའི་སྒོ་ནས་བསྒྲུབ་ན། ནང་པ་སངས་རྒྱས་སུ་ཡིན་པར་རིགས་ལགས། དེ་ལྟར་མ་ཡིན་པའི་གནས་བཟང་པོའི་ཞིང་ས་རུ་མཆེད་གྲོགས་དམ་པ་རྣམས་ལ་ཆགས་སྡང་གིས་འཁྲུག་རྩོད་བྱེད་པ་དེ་ཕྱི་པ་མུ་སྟེགས་པ་རུ་དཔྱད་པར་བྱའོ། །དེ་ལྟར་གནས་བཟང་མཇལ་དུས་འཁྲུག་རྩོད། སྡོམ་པ་བསྲུང་ཚེ་ངོ་ལྐོག དགེ་སྦྱོར་བསྒྲུབ་ལ་སྡིག་ལྷད་སོགས་བྱུང་ན་དམྱལ་བ་ཐར་མེད་དུ་འགྲོ་བར་ངེས་པས་དེ་ཕྱིར་གནས་བཟང་གི་ཞིང་དུ་དགེ་སྡིག་གི་སྤོང་ལེན་རྣམས་ཕྲ་ཞིང་ཕྲ་བ་ནས་ཡང་དག་དགོས་པ་གལ་ཤིན་ཏུ་ཆེ་བར་ཞུ། ཞེས་པ་འདི་རྣམས་བོན་དང་ཆོས་ཀྱི་རྣམ་དབྱེ་ཟུར་ཙམ་མོ། །ཅེས་སོ།།

ཕན་ཡོན་དང་འགྱུར་རྩིས།

དེ་ཡང་གངས་རི་ཆེན་པོ་འདི་ཡི་ཕན་ཡོན་འགྱུར་རྩིས་ལའང་། རྒྱས་པར་བཤད་ཀྱིས་མི་ལང་ཡང་མདོར་བསྡུས་ཟུར་ཙམ་འདི་ཁོ་ན་ཞེས་པ། གངས་རི་ཆེན་པོ་འདི་ནི་གོམ་པ་སྤོས་ཆོག་བྱང་ཆུབ་རི། ཞལ་མཇལ་ཆོག་མཐོང་གྲོལ་རི། ཐོད་པ་བོར་ཆོག་འཕོ་བ་རི། ཁ་ལ་རག་ཆོག་མྱོང་གྲོལ་མཚོ་ཞེས་པ་ཡིན་པས། གནས་དེ་རུ་གོམ་པ་བརྒྱབ་ཚེ་ངན་སོང་ལ་རྡོག་པས་འཕུལ་ནའང་མི་འགྲོ་ཞེས་དང་། དེ་ལྟར་སྒོམ་སྒྲུབ་ཕྱག་སྐོར་ཚེ་ཐར་སྲོག་བསླུ་ཚོགས་བསགས་སྦྱིན་གཏོང་དར་ལྕོག་རྡོ་འབུམ་ལ་སོགས་དགེ་བ་ཆེ་འབྲིང་ཆུང་གསུམ་གང་བྱས་པ་ཐམས་ཅད། དུང་ཕྱུར་བཅོ་བརྒྱད་ཀྱི་འགྱུར་དང་། དུས་བཟང་དག་ལ་དེའི་ལོག་འགྱུར་དང་། ཁྱད་པར་རྟ་ལོའི་དུས་སུ་འབུམ་འགྱུར་ཡོད་པ་དང་། ཡང་ཁྱད་དྲིན་ཅན་གྱི་ཕ་མ་གསོད་པ་སོགས་མཚམས་མེད་པ་ལྔ་དང་། སྡོམ་པ་གསུམ་གྱི་ཆག་ཉམས་སོགས་ཉེ་བ་ལྔ་དང་བླ་མའི་དཀོར་འཕྲོག་པ་སོགས་ལྗི་བ་བཞི་དང་། སངས་རྒྱས་ཀྱི་བསྟན་པ་བཤིག་པ་སོགས་ལོག་པ་བརྒྱད་དང་། སྡེ་འཁྲུག་གི་གཙོ་བོ་བྱེད་པ་སོགས་འཁྲུལ་པ་དགུ་དང་། ལུས་ངག་ཡིད་གསུམ་གྱི་སྡིག་གསོག་བྱེད་པ་སོགས་མི་དགེ་བ་བཅུ་གང་བྱས་ཀྱང་། གནས་དེ་རུ་འགྱོད་བཤགས་ཕུལ་ན་སྐད་ཅིག་ལ་དག་ནུས་ཞེས་པ་སངས་རྒྱས་བསྟན་པའི་གཙོ་བོའི་ཞལ་གསུངས་ཡིན་པ་བླ་ཆེན་པོ་དྲན་པ་ནམ་མཁའི་ལུང་བསྟན་ནོ། །དེ་ལྟར་དུ་རིག་འཛིན་གོང་མ་རྣམས་ཀྱི་ཞལ་གསུངས་རྣམས་ནི་གོང་དུ་བྱིན་གྱིས་བརླབས་ཚུལ་དུ་གསལ་ལོ། །དེ་ལྟར་དུ་སྡིག་པའི་ལས་སྤྱོད་ལའང་འགྱུར་རྩིས་གོང་ལྟར་འདུག་པས། གནས་དེ་རུ་སྡིག་པ་ཆེ་འབྲིང་ཆུང་གསུམ་གང་ཡང་སྤང་བྱ་སྙིང་ནས་དགོས་པས། གང་ཟག་ཀུན་གྱིས་དཀར་ནག་འདི་ལ་བརྟག་དཔྱད་ལེགས་པར་མཛད་པར་ཞུ།།

ཨོཾ་སྭ་སྟི་བདེ་ལེགས་སུ་གྱུར་ཅིག ཤིང་ཕོ་འབྲུག་ལོའི་རྭ་བ་ཡར་ཚེས་ངོར། །ཞང་ཞུང་བོན་གྱི་འདུ་གནས་ཟལ་མོ་སྒང་། །རྟ་སྒོ་ལྷ་བཙན་མཆེད་བདུན་མདུན་གྱི་ཞོལ། །དང་ར་གཡུ་མཚོ་སྔོན་མོའི་གཡས་ཀྱི་ཟུར། །དགེ་བསྙེན་ལྷ་བཙན་དཀར་པོའི་གཡོན་གྱི་ཟུར། །མར་རྩེ་ནོར་བུ་སྤུངས་འདྲའི་ནུབ་ཀྱི་ཕྱོགས། །ཤེལ་ཞིག་གདན་ས་བྱིན་རླབས་གོང་མའི་གནས། །འདུས་སྡེ་ཆེན་པོ་གཡུང་དྲུང་བསྟན་པའི་གླིང་། །སྒྲུབ་ཁང་འོད་གསལ་རང་ཤར་གསང་ཕུག་ཏུ། །ཡུལ་ཆེན་བཅོ་བརྒྱད་ཡུལ་དབུས་ཞང་ཞུང་གི །གཡུང་དྲུང་བོན་གྱི་བླ་རི་གངས་ཏི་སེའི། །བྱིན་རླབས་བཟང་པོ་ཡོན་ཏན་བརྗོད་བྲལ་གནས། །ལོ་རྒྱུས་དཀར་ཆག་ཚངས་དབྱངས་ཡིད་འཕྲོག་ཅེས། །རྒྱལ་བའི་བཀའ་དང་བླ་མའི་ལུང་མ་རིག །ཁམས་སྤྲང་གྲུབ་མིང་འབོད་པའི་སྙིང་མེད་ཁོས། །དབུལ་པོའི་མི་ཡིས་རིན་ཆེན་ནོར་རྙེད་ལྟར། །གང་དྲན་གང་ཤར་དྲན་པ་ཚོད་མ་ཟིན། །ལྐུགས་ཚིག་གླེན་གཏམ་ནམ་མཁའ་སྤར་འཛིན་བྱས། །གངས་རི་ཆེན་པོའི་དཀར་ཆག་ཡིན་ནོ་གསུངས། །དཔེ་ལུང་ཀུན་ལ་མ་འདྲེས་ཆེ་གཅེས་འཚལ། །དགེ་འདིས་བསྟན་དང་འགྲོ་ལ་ཕན་བདེ་ཞིང་། །མ་རིག་མ་ཟིན་ལུང་འགལ་གནོང་འགྱོད་གང་། །དམིགས་མེད་དོན་དང་མཁས་དབང་ཚོགས་ལ་མཐོལ། །འདི་བྲིས་གཡུང་དྲུང་བོན་བསྟན་དར་རྒྱས་ཤིང་། །འགྲོ་བ་ཀུན་གྱི་དཔལ་དུ་སྨིན་པར་ཤོག། །། མུ་ཙུག་སྨར་རོ།།

༈གུར་གྱམ་བཙན་གྱི་གསོལ་མཆོད།

ལྷ་མིའི་རྣམ་འདྲེན་སྐུ་གསུམ་སངས་རྒྱས་དང་། །བཙན་བོན་རོམ་པོ་མཐུ་ཆེན་སྐུ་ལ་འདུད། །བདག་འདྲ་འཕགས་ཡུལ་རྡོ་རྗེ་གདན་གྱི་དབུས། །བྱང་ཆུབ་ཤིང་དྲུང་མི་གཡོ་མཉམ་གནས་ཚེ། །འཛམ་གླིང་སྲིད་པའི་གཞི་བདག་ཀུན་འཚོགས་ཏེ། །ཨ་ཧོ།སྐྱེ་འགག་མཐའ་བྲལ་རིག་འཛིན་དཔའ་བོ་ཆེ། །སྔོན་གོམས་ཐུགས་བསྐྱེད་དཔག་མེད་མཐུས་བསྐུལ་པའི། །དུས་འདིར་འགྲོ་བའི་དོན་ཕེབས་ཨེ་མ་རྨད། །རྒྱལ་བའི་ཐུགས་ལ་ཉེ་རིང་ཡོངས་མེད་པས། །བདག་སོགས་རང་རང་ཡུལ་དུ་བསྐྱོད་པར་ཞུ། །གང་འདུལ་འགྲོ་བློར་བོན་འཁོར་བསྐོར་དུ་གསོལ། །ཞེས་སོགས་མོས་པའི་མཆིད་ཚིག་སྣ་ཚོགས་བརྗོད། །ཁྱད་པར་ཞང་ཞུང་ལྷ་བཙན་གཙོ་འཁོར་གྱིས། །གུས་འདུད་ཚིག་གི་བརྡ་སྦྱར་འདི་སྐད་གླེང་། །སྔོན་ཚེ་སྐབས་གསུམ་གཡུ་ལུང་ཤེལ་བྲག་ཏུ། །འཆི་མེད་སྟོན་པ་གསང་འདུས་དབལ་ཆེན་གྱིས། །གྱེར་བསྟན་སྐྱོང་བའི་བཀའ་བགོས་དམ་བཞག་ཅིང་། །ཁྱད་པར་རྣམ་མཁྱེན་རྒྱལ་བ་གཤེན་རབ་ཆེས། །བོད་ཡུལ་ཞབས་བཅགས་ཏི་སེ་གངས་ཀྱི་མགུལ། །ལྷ་སྲིན་དྲེགས་འདུལ་ཏིང་འཛིན་གཡོ་མེད་གཟིར། །དེ་ཚེ་འཛམ་གླིང་ཕྲག་བརྒྱའི་གཞི་བདག་དང་། །ཁྱད་པར་ངེད་ཅག་གཙོ་འཁོར་དཔུང་དང་བཅས། །རྩི་སྦུར་རླུང་བསྐྱོད་ལྟ་བུར་རྒྱལ་བའི་དྲུང་། །འཁོར་ནས་རང་དམ་སྲོག་གི་སྙིང་པོ་ཕུལ། །གྱེར་བསྟན་སྐྱོང་བའི་བཀའ་དམ་ཁས་བླངས་བཞིན། །ལུང་རྟོགས་བསྟན་པའི་བྱ་ར་གཡེལ་མེད་སྐྱོངས། །བསྟན་འཛིན་སྐྱེས་བུ་རྣམ་བཞིའི་འཕྲིན་ལས་བསྒྲུབས། །གཡུང་དྲུང་བོན་བསྟན་མེ་ལྟར་ཡོངས་འབར་ཡང་། །བར་དེ་ལས་སྨོན་ལོག་པའི་དཔུང་བསྐུལ་ཏེ། །བསྟན་པའི་རྟ་ལྗང་ཆུ་འཛིན་ཕག་ཏུ་ཡིབ། །རིག་འཛིན་ཕལ་ཆེར་དངོས་སྣང་མཁའ་སྤྱོད་དེངས། །ཞང་ཞུང་ཡུལ་ལྗོངས་མི་ཤེས་སྨག་གིས་བཟུང་། །བདག་ཅག་དྲེགས་ཚོགས་སྟོབས་དང་ཐབས་ནུས་བྲལ། །ཅི་བྱ་གཏོལ་མེད་ངང་དུ་ལོ་མང་ཐལ། །སྐྱེས་མཆོག་ཁྱོད་ལ་རེ་བའི་ཞུ་འདི་བསྲིང་། །སྤྱིར་ན་བསྟན་དང་འགྲོ་བའི་དོན་གྱི་ཕྱིར། །སྒོས་སུ་ངེད་ཅག་སྐོམ་པ་ཆུ་འདོད་བཞིན། །དེད་དཔོན་ཁྱོད་ཅིག་ཨེ་ཕེབས་བལྟས་ན་ཡོད། །མ་ཐོག་ལ་མོར་ཞང་ཞུང་སྟོད་དུ་གཤེགས། །གྱེར་བསྟན་མེ་རོ་སྲིད་རྩེར་སྤར་དུ་གསོལ། །བདག་ཅག་རེ་འདོད་མ་ལུས་བསྒྲུབ་པར་ཞུ། །ཞེས་པའི་ལན་དུ་མཆིད་ཚིག་འདི་སྐད་སྦྲན། །ཕྱོགས་མེད་རླུང་ལྟར་འཕྱོ་བའི་བྱ་བཏང་ང་། །གཤེགས་བཞུད་བསྐུལ་བའི་ཁ་ལོས་ང་མི་བསྒྱུར། །བདག་འཛིན་གྲུབ་མཐའི་ཁ་འཛིན་ངས་མི་བྱེད། །མཉམ་ཉིད་ཡངས་པའི་ཐང་ཆེན་བསྒྲོད་བདེ་ལ། །གུ་ཡངས་སོས་དལ་དབེན་པར་ཉལ་དུ་ཆུག །གཉིས་འཛིན་ཕུར་ཁུང་རྒྱ་ལ་ང་མི་ཞུགས། །སྣང་རྩལ་དྲེགས་ཚོགས་ཁྱེད་རྣམས་རང་ཡུལ་དེངས། །ནམ་ཞིག་འགྲོ་ཀུན་རེ་འདོད་བསྐང་བར་སྨོན། །ལ་སོགས་སྣང་ཆའི་བཀོད་འཕྲུལ་འགའ་མཐོང་ཡང་། །ཕལ་ཆེར་ལོ་མང་ཐལ་བས་དབྱིངས་སུ་ནུབ། །ད་ལྟ་དུས་བབ་གཅིག་མཇུག་གཉིས་མཐུད་ཀྱིས། །བསྐུལ་བྱེད་པོ་རྣམས་ཞུ་བ་དོན་ཡོད་ཕྱིར། །གཞི་གནས་འདི་གའི་གསོལ་མཆོད་བྱེད་ཐབས་ལ། །བསེ་ཡི་སྣོད་བཟང་འབྲུ་སྣས་བཀང་བའི་ཐོག །བཙན་བཤོས་བཙན་ལམ་རིས་ཅན་ཐོད་བཅིང་བཞག །གཡས་གཡོན་དཀར་གཏོར་མདུན་དུ་དམར་གཏོར་དང་། །རྒྱབ་ཏུ་གྲུ་བཞི་གཞན་ཡང་མཐེབ་སྐྱུ་དང་། །བྱ་གཅན་རི་གཡུང་ཡུལ་མཁར་གོ་ཁྲབ་མཚོན། །ཕོ་ཏོང་མོ་ཏོང་མདའ་འཕང་དར་མཚོན་བཅས། །དངོས་འབྱོར་ཡིད་སྤྲུལ་འདོད་རྫས་བསྒྱུར་སྤེལ་སོགས། །སྤྱི་ལྟར་བྱ་དང་རྔ་གཤང་སྒྲ་དང་བཅས། །ཏིང་འཛིན་གཡོ་མེད་ངང་སྐྱོང་ཚིག་འདི་གྱེར། །

ཀྱེཿཀ་དག་འདུ་མ་བྱས་པའི་ཀློང་ཆེན་པོར། །རབ་འབྱམས་རྒྱལ་བའི་ཞིང་བཀོད་དཔག་མེད་ནས། །གདངས་རྩལ་དྲེགས་འདུལ་འཆི་མེད་གསང་འདུས་དབལ། །འབར་བའི་སྐུ་མཆོག་ཁྲོ་བོའི་གར་དང་བཅས། །གཉིས་རྟོགས་དུས་གསུམ་བྲལ་བའི་མཁའ་དབྱིངས་སུ། །མ་ཐོགས་རྣམ་གསུམ་སེམས་དཔའི་སྣང་འཕྲུལ་དུ། །འདིར་གཤེགས་རྟེན་ཞུགས་དྲེགས་འདུལ་འཕྲིན་ལས་བཅོལ། །

ཀྱེེཿཚངས་རྒྱུང་ཉེར་ལྔའི་དབུས་གྱུར་འཛམ་གླིང་གི །ལྟེ་བར་ཏི་སེ་གངས་ཀྱི་ཀླུ་དབང་ཕྱོགས། །ཁྱུང་ཆེན་སྤུངས་རིར་གུ་རུ་དཔལ་རྒྱས་སུ། །ཕྱི་ལྟར་ཙི་དམར་ལྕམ་སྲིང་ཇག་མེན་སོགས། །ནང་ལྟར་དྲག་བཙན་གཡུང་དྲུང་དགྲ་འདུལ་རྩལ། །གསང་བ་བཙན་ཆེན་ཐོག་མདའ་མེ་འབར་ཞེས། །འགྲོ་བློའི་སྣང་ངོར་མི་གྲངས་མཐའ་ཡས་ཤིང་། །སངས་རྒྱས་སྤྱན་སྔར་བསྟན་སྐྱོང་ཞལ་བཞེས་པའི། །བཙན་རྒོད་གཙོ་འཁོར་ཡང་སྤྲུལ་ཕོ་ཉ་བཅས། །ཞང་ཞུང་ལྷ་རིགས་མ་མོ་སྨན་མོ་ཀླུ། །གནོད་སྦྱིན་ལ་སོགས་སུམ་བརྒྱ་དྲུག་ཅུའི་འཁོར། །རང་རང་རྒྱན་དང་ཆ་ལུགས་ཆིབས་དང་བཅས། །ཐོགས་མེད་ཁབ་ལེན་རྡོ་དང་ལྕགས་འཕྲད་བཞིན། །ལ་འུར་འདིར་བྱོན་རྟེན་བཞུགས་མོས་ཕྱག་བཏུད། །ཐུགས་འགལ་བཟོད་གསོལ་མཉེས་མཆོད་དགྱེས་པར་བསྐང་། །

ཀྱེེཿསངས་རྒྱས་སྟོང་རྩའི་ཐུ་བོ་གཤེན་རབ་ཀྱི། །སྤྱན་སྔར་བསྟན་སྐྱོང་ཁས་བླངས་བཙན་ཆེན་རྗེ། །བྱི་རུའི་མདངས་འཕྲོག་འཁོར་གསུམ་དཔའ་ཆས་རྫོགས། །གཡས་པས་བཙན་མདུང་བསྟན་དགྲའི་སྲོག་ལ་གཟིར། །གཡོན་པས་ནོར་གཞོང་གཤེན་ལ་འདོད་རྒུ་བསྙིལ། །རྟ་དམར་གློག་འདྲེན་རིན་ཆེན་རྒྱན་སྤྲས་བཅིབས། །འཁོར་དུ་བཙན་རིགས་སུམ་བརྒྱ་དྲུག་ཅུས་བསྐོར། །སྲིད་གསུམ་སྟོབས་འཕྲོག་བཙན་ཆེན་ཁྱོད་ལ་བསྟོད། །གཡས་སུ་གངས་སྨན་རྒྱལ་མོ་ཆུ་གླང་བཅིབས། །སྨན་བཙུན་སུམ་བརྒྱ་དྲུག་ཅུའི་འཁོར་གྱིས་བསྐོར། །མ་ལྟར་བརྩེ་བའི་བརྟན་མ་ཁྱོད་ལ་བསྟོད། །གཡོན་དུ་གངས་དཀར་ཏི་སེ་རྟ་དཀར་བཅིབས། །ཞང་ཞུང་ལྷ་རིགས་སུམ་བརྒྱ་དྲུག་ཅུས་བསྐོར། །མིང་ལྟར་སྐྱོང་བའི་མགུལ་ལྷ་ཁྱོད་ལ་བསྟོད། །མདུན་དུ་སྒྲ་བླའི་རྒྱལ་མོ་ལྕགས་སྤྱང་བཅིབས། །ལས་ཀྱི་མ་མོ་སུམ་བརྒྱ་དྲུག་ཅུས་བསྐོར། །སྲིང་ལྟར་གདུང་བའི་སྒྲ་བླ་ཁྱོད་ལ་བསྟོད། །རྒྱབ་ཏུ་གནོད་སྦྱིན་མགོན་རི་འབྲོང་ལ་བཅིབས། །ནོར་བདག་གནོད་སྦྱིན་སུམ་བརྒྱ་དྲུག་ཅུས་བསྐོར། །གྲོགས་ལྟར་སྙིང་ཉེའི་གཏེར་བསྲུང་ཁྱོད་ལ་བསྟོད། །གཞན་ཡང་སྨན་ཁྲོད་མཁར་སྡོང་རྫ་ནག་དང་། །དྲི་བདའ་སྤོས་རི་རི་བོ་རྩེ་བརྒྱད་དང་། །མ་པང་གཡུ་མཚོ་མུ་ལེ་ཁྱུད་མཚོ་སོགས། །མཚོ་བཞི་ཆུ་བཞི་རི་བཞི་བྲག་བཞི་དང་། །ཁྱུང་ལུང་ཉི་འོད་དབྱེན་དམར་ལ་སོགས་པའི། །མངའ་རིས་གཞི་གནས་ལྷ་ཀླུའི་དྲེགས་ཚོགས་དཔུང་། །བསམ་འདས་སྒྲུབ་པའི་གནས་འདིར་མཆོད་བསྟོད་བགྱི། །སྔོན་ཚེ་རྒྱལ་དང་རྒྱལ་སྲས་བསྟན་འཛིན་དྲུང་། །བཀའ་ཉན་དམ་སྲུང་བསྟན་སྐྱོང་ཁས་བླངས་བཞིན། །དིང་སྐབས་གྱེར་བསྟན་ནུབ་ལ་ཁད་པ་འདིར། །བསྟན་འཛིན་སྐྱེས་བུའི་འོ་དོད་ཁྱོད་ལ་འབོད། །སྔོན་དམ་ལ་དགོངས་མཐུ་སྟོབས་དཔུང་བསྐྱེད་དེ། །མ་གཡེལ་མ་འབྱམས་མ་ཟློག་མ་འཁུ་བྱོན། །ཤ་ཁྲག་དཀར་དམར་བ་ལིང་གསེར་སྐྱེམས་བསང་། །བྱ་གཅན་རི་གཡུང་མི་ནོར་ཡུལ་མཁར་དཀོར། །དངོས་འབྱོར་ཏིང་འཛིན་རྫས་སྔགས་བསྒྱུར་སྤེལ་གྱིས། །རང་རང་འདོད་རྒུའི་དགྱེས་རྫས་ནམ་མཁའི་མཛོད། །ཕུལ་བས་མཉེས་ཚིམས་ཐུགས་དམ་རབ་སྐོང་སྟེ། །རྩེ་གཅིག་བསྟན་ལ་གཞོལ་བའི་རྣལ་འབྱོར་བདག །མི་འདོད་འཇིགས་བརྒྱད་དགྲ་གྱོད་ལྟས་ངན་དང་། །མ་ཉེས་ཁ་གཡོག་རྒྱལ་པོའི་བཀའ་ཆད་ཟློག །འཛམ་གླིང་བྱེ་བ་ཕྲག་བརྒྱའི་ཞིང་ཁམས་སུ། །གྱེར་བསྟན་དགོན་སྡེ་གྲྭ་སློབ་འབངས་རྒྱས་མཛོད། །ལོག་རྟོག་གཞན་སྡེ་མ་ལུས་མངའ་འབངས་སྡུས། །སྤ་བཀོང་ཕྱིར་མི་ཟློག་པའི་མནའ་ཐོ་ཞོག །བསྟན་ལ་གཤེ་བའི་བྱད་མ་དམ་སྲིའི་ཚོགས། །མི་འདོད་ཆར་ཕེབས་འདིར་སྣང་གློ་བུར་བསྐུམ། །རྣལ་འབྱོར་ཚེ་གཅིག་བསམ་པའི་དོན་ཆེན་པོར། །གཤེན་བསྟན་རྒྱལ་མཚན་སྲིད་པའི་སྤོ་ལ་སྦྲེང་། །ཕྱོགས་ལས་རྣམ་རྒྱལ་གྲགས་པའི་དབྱར་རྔ་ལྡིར། །དུས་གསུམ་འགྱུར་མེད་ཚེ་སྲོག་གཡུང་དྲུང་བརྟན། །དོན་གཉིས་དགེ་མཚན་ལས་བཞིའི་ཕྲིན་ལས་རྣམས། །མ་གཡེལ་མ་བུལ་ད་ལྟ་མྱུར་དུ་སྒྲུབས། །ཨ་པི་ཤུ་ཙ་ཏྲི་ཝེར་ཧྲིམ་ནེ་རམ་ས་མ་ཡ། །ཨེ་དམ་བྰ་ལིང་ཏ་ཁ་ཁ་ཁྰ་ཧི། །ཞེས་གུར་གྱམ་བཙན་ཆེན་ཐོག་མདའ་མེ་འབར་གྱི་གསོལ་མཆོད་བསྟན་དགྲ་སྒྲོལ་བྱེད་སྲོག་གི་སྤུ་གྲི་ཞེས་བྱ་འདི་བཞིན།དགེ་དཔལ་ལྡན་ཚུལ་ཁྲིམས།དགེ་དགྲ་བཅོམ་རྡོ་རྗེ།དགེ་ཀུན་ཁྱབ་རྡོ་རྗེ།རིམ་གཉིས་རྣལ་འབྱོར་རྒྱལ་བསྟན་སོགས་དུ་མས་བསྐུལ་ངོར་ཧོར་སྤྲང་འཇིགས་མེད་ནམ་མཁའི་རྡོ་རྗེས་གནས་དུས་རྟེན་འབྲེལ་བཟང་པོར་འཕྲལ་དུ་བྲིས་པ་ཐོག་མཐའ་བར་དུ་དགེ་བར་གྱུར་ཅིག །

༄༅། །གྲུབ་མཐའི་རྒྱལ་པོ་གཡུང་དྲུང་བོན་གྱི་བསྟན་པ་ཕྱོགས་ལས་རྣམ་པར་རྒྱལ་

བའི་སྨོན་ལམ་གཟི་བརྗིད་འབུལ་བརྡལ་ཉི་མའི་

དཀྱིལ་འཁོར་ཞེས་བྱ་བ་

བཞུགས།།

བདེར་གཤེགས་སྙིང་པོ་ཁྱབ་གདལ་ཀུན་ཏུ་བཟང་།།

རང་གདངས་སྐུ་ལྔ་ཡེ་ཤེས་དཀྱིལ་འཁོར་རྫོགས།།

འགྲོ་འདུལ་སྟོང་རྩའི་ཞིང་བཀོད་རྣམ་པར་སྤྲུལ།།

རྫོགས་སངས་རྒྱས་རྣམས་མི་འབྲལ་གཙུག་ཏུ་རྒྱལ།།

དེ་ལ་འདིར་གྲུབ་མཐའ་ཡོངས་ཀྱི་གཙུག་རྒྱན་ཐེག་ཆེན་གཡུང་དྲུང་གི་བོན་རིན་པོ་ཆེ་འདི་ཉིད་རྒྱུད་དང་ལུང་རིགས་མན་ངག་རྟགས་གྲུབ་འབུམ་གྱིས་ཕྱུག་ཅིང་གདམས་ངག་ཆེས་ཟབ་ཚེ་གཅིག་དོན་གཉིས་ལྷུན་གྲུབ་ཀྱི་བང་མཛོད་ཆེན་པོས་གདུལ་བྱ་སྐལ་ལྡན་རེ་ཟུང་ལས།སྣོད་ལྡན་གྱི་སྐྱེས་བུ་རབ་ཏུ་དཀོན་ཅིང་ཁྱབ་པར་སྙིགས་དུས་ཀྱི་སྐབས་འདིར་འཕྲུག་ངག་གཡུང་དྲུང་བོན་གྱི་སྒྲ་ཙམ་ཐོས་ཀྱང་།ལོག་རྟོག་གཏི་མུག་ཁུང་བུར་ཉལ་བའི་འབྱུང་བྱའི་སྲིད་སྡེ་རྣམ་པར་མང་བས།བླུན་སྐད་ཀྱི་སྡང་ཚིག་དང་ཕྲག་དོག་གི་རླུང་ནག་ཁོང་ནས་འཚུབ་དང་འཚུབ་བཞིན་པ་ནི།སྤྱིར་རྩོད་དུས་ཀྱི་བསྟན་ཞབས་འདི་ལ་སྐྱེ་རྒུའི་ལས་དང་བསོད་ནམས་ཀྱི་དབང་སྐལ་ཞན་ཅིང་།སྒོས་སུ་གྲངས་མེད་བསྐལ་བ་ནས་བསགས་པའི་གཉིས་སྒྲིབ་སྟུག་པོས་ནོན་པས།ཡང་དག་པའི་ལམ་ལ་གཤེ་ཞིང་ལམ་གོལ་ཁྱད་གསོད་འཁྲུགས་རྩོད་རང་འདོད་ཀྱི་བྱ་བྱེད་ལ་བརྩོན་པ་དུས་གཤིས་སུ་གྲུབ་ཕྱིར་བྱ་ཐབས་ཅི་སྟེ་མ་རྙེད།སྔོན་ཞང་ཞུང་གི་ཡུལ་ཆེན་བཅོ་བརྒྱད་བོད་ལྗོངས་སོགས་དང་ཁྱད་པར་ཞང་ཞུང་སྒོ་གོང་གི་ལྗོངས་འདིར་བླ་ཆེན་དྲན་པ་ཡབ་སྲས་སོགས།རིག་འཛིན་སེམས་དཔའ་སེམས་མ་གྲུབ་ཐོབ་བསམ་གྱིས་མི་ཁྱབ་པ་བྱོན་ཅིང་།དུས་དེར་ལུགས་འབྱུང་རྒྱལ་བསྟན་རིན་པོ་ཆེ་རབ་ཏུ་དར།གཤེན་རབ་རྣམས་དབུ་འཕང་མཐོ།ས་སྤྱོད་ཀུན་མངའ་ཐང་ཆེ།འགྲོ་ཀུན་བདེ་སྐྱིད་ཉི་མ་དགུང་ལ་ཤར་བའི་གནས་ཀྱི་འདུན་པ་རྗེས་སུ་དྲན་ན།ད་ལྟ་གྱེར་བསྟན་ལྷག་ཞབས་ཙམ་ལས་མེད་པ་འདི་ཤིན་ཏུ་ཡིད་ཕམ་ཞིང་སེམས་སྐྱོ་བའི་གནས་སུ་གྱུར།སླར་ཉམ་ཆུང་དབང་ཞན་བདག་ལྟ་བུས་གྱེར་བསྟན་གྱི་མེ་རོ་སློང་ནུས་དཀའ་ཡང་སྔོན་ནས་སྨོན་ལམ་དང་།ད་ལྟ་རང་འདོད་ཀྱི་བློ་ངན་རྒྱབ་ཏུ་བསྐྱུར་ཏེ་བསྟན་དང་འགྲོ་་ལ་ལྷག་བསམ་ཀུན་དྷ་ལྟར་དཀར་ངོས་རྒྱབ་བརྟེན་དཀོན་མཆོག་ལ་བཅོལ་ཏེ།བསམ་བྱ་གྱེར་བསྟན་ཕྱོགས་བཅུ་དུས་གསུམ་རྒྱལ་བའི་ཐུགས་ཀློང་གར་ཁྱབ་དེ་སྙེད་མི་ནུབ་དར་ཞིང་རྒྱས་པའི་སྨོན་པ་འདི་བཞིན་བགྱིས་པ་ཡིན་པས།སྐལ་མཉམ་གྱི་སྐྱེས་བུ་ཀུན་ནས་ཉ་སྟོང་ཚེས་བཅུ་སོགས།ཁྱད་པར་ཚོགས་མང་གི་གྲལ་དུ་བརྗོད་ན་མི་འགྲུབ་མི་སྲིད་པས་དེ་ཕྱིར་མགྲིན་གཅིག་ཏུ་འདི་སྐད་སྐྱོང་བར་ཞུ།

ཨེ་མ་ཧོ།

དམིགས་མེད་ཀློང་ཆེན་འདུ་མ་བྱས་པའི་དབྱིངས། །

ལྷུན་གྲུབ་རྒྱལ་བའི་ཞིང་བཀོད་བསམ་ཡས་འཁྲིགས། །

དེ་སྙེད་རབ་འབྱམས་བདེར་གཤེགས་རྒྱལ་སྲས་ཚོགས། །

མཁྱེན་བརྩེ་ཐུགས་རྗེའི་ཉི་གཞོན་འབུམ་བརྡལ་འོད། །

གདུལ་བྱ་ཆུ་སྐྱེས་དཔལ་དུ་དགོངས་སུ་གསོལ། །

ཁྱད་པར་སྟོབས་བཅུའི་གོ་ཆས་རབ་བརྗིད་པ། །

མི་མཇེད་འགྲོ་བའི་སྤྱི་དཔལ་དམུ་རྒྱལ་སྲས། །

མཁྱེན་གཟིགས་ཐུགས་ཉིད་མཐའ་ཡས་ནམ་མཁའི་ཀློང་། །

རང་རྩལ་འཁོར་ཚོགས་སེམས་དཔའ་རྒྱ་མཚོའི་སྤྲིན། །

ཕྱི་འཁོར་བྱེ་བ་དུང་ཕྱུར་བར་འཁོར་ལ། །

འབུམ་ཕྲག་ཉི་ཤུ་ནང་འཁོར་ཁྲི་དྲུག་སྟོང་། །

གསང་འཁོར་བརྒྱ་ཕྲག་སོ་ལྔ་རྟག་པར་དུ། །

ཉེ་འཁོར་སེམས་དཔའ་ལྔ་སྟོང་ལྔ་བརྒྱ་དང་། །

ཡེ་གཤེན་སུམ་བརྒྱ་དྲུག་ཅུ་སྐུ་སྤྲུལ་གྱི། །

སྲས་ཆེན་བརྒྱད་དང་ཉེ་སྲས་འཕགས་པའི་ཚོགས། །

ཞིང་རྡུལ་གྲངས་མཉམ་གདུལ་བྱའི་མཁའ་ལ་འཁྲིགས། །

གང་འདུལ་དེར་སྟོན་བོན་གྱི་སྦྱིན་ཆར་ཕབས། །

འགྲོ་ཁམས་ཉོན་མོངས་སྐམ་གྱི་ཚ་བ་བསལ། །

མཐར་ཐུག་རྫོགས་པའི་འབྲས་བུ་མངོན་སྦྱིན་ལྟར། །

ད་ལྟ་སྙིགས་མས་མནར་བའི་ཉམ་ཐག་འགྲོས། །

འོ་དོད་དྲག་པོས་ཐུགས་རྒྱུད་གཏིང་ནས་བསྐུལ། །

བརྩེ་བས་མ་འདོར་དེང་འདིར་དགོངས་སུ་གསོལ། །

གཞན་ཡང་རྟག་གཟིགས་ཞང་བོད་རྒྱ་དཀར་ནག །

ཨོ་རྒྱན་ལི་ཕྲོམ་ལ་སོགས་ཡུལ་ཆེན་རྣམས། །

འགྲོ་འདུལ་རིག་འཛིན་མཁའ་འགྲོ་རྒྱ་མཚོའི་ཚོགས། །

ཐབས་མཁས་མཛད་པ་མ་འགག་ཆུ་ཟླའི་གར། །

རོལ་བའི་ཅི་བསྟན་འགྲོ་ཁམས་བསྒྲལ་བ་བཞིན། །

དེང་འདིར་བདག་སོགས་འགྲོ་ལ་དགོངས་སུ་གསོལ། །

ཕྱི་ནང་གསང་བའི་རྒྱུད་སྡེའི་ཀློང་བསྡུས་པ། །

ཡི་དམ་ཞི་དང་ཁྲོ་བོའི་གར་ཅི་སྙེད། །

གནས་གསུམ་མ་སྲིང་མཁའ་འགྲོ་བསྟན་སྐྱོང་སྡེ། །

ཉེས་ལེགས་སྟངས་འཛིན་དམ་ཅན་རྒྱ་མཚོའི་ཚོགས། །

མ་ལུས་བརྩེ་བས་བདག་ལ་གསན་ཞིང་དགོངས། །

མཉམ་མེད་འགྲོ་བའི་མགོན་པོ་དམུ་རྒྱལ་སྲས། །

གྲངས་མེད་བསྐལ་པར་དཀའ་བས་བསྒྲུབས་པའི་དོན། །

འགྲོ་ཁམས་ཕན་བདེའི་གཉེན་གཅིག་ཡིད་བཞིན་དབང་། །

བདེན་གཉིས་བོན་འདི་མི་མཇེད་སྲིད་པའི་ཁྱོན། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

དང་པོ་བྱང་ཆུབ་ཐུགས་བསྐྱེད་ནམ་མཁའི་རྒྱར། །

བར་དུ་དཀའ་སྤྱད་ཚོགས་བསགས་ཞིང་རྡུལ་གྲངས། །

ཐ་མར་མངོན་རྫོགས་བོན་སྐུའི་ནམ་ལངས་ནས། །

གཟུགས་སྐུའི་ཉི་མས་སྟོང་གསུམ་མུན་པ་བསལ། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

བསྐལ་ཆེན་བྱེ་བར་ཕྱོགས་བཅུའི་རབ་འབྱམས་ཞིང་། །

རིན་པོ་ཆེས་བཀང་ཟོང་གིས་མི་ཁུགས་པའི། །

ཐེག་མཆོག་གསང་ཆེན་བསྒྲགས་པ་སྐོར་གསུམ་སོགས། །

གསང་སྔགས་རྒྱུད་སྡེ་གང་གའི་བྱེ་སྙེད་སྤྲོས། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

མ་རིག་ལོག་པར་འཁུ་བའི་བདུད་སྲིན་སྡེ། །

གང་འདུལ་ཡི་དམ་རྔམ་པའི་ཆེ་རོལ་གྱིས། །

ཚར་བཅད་མིང་མེད་བརླག་པའི་སྟོབས་ཤུགས་འབར། །

ཁམས་གསུམ་བདེར་བཀོད་སྲིད་གསུམ་དབྱིངས་སུ་བསྒྲལ། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

ནུབ་ཕྱོགས་རྟགས་གཟིགས་འོལ་གླིང་བྱེ་ཕྲག་བརྒྱར། །

དེ་སྙེད་མཚན་དཔེ་གཟུགས་ཀྱིས་སྐུར་བཞེངས་ཏེ། །

མཛད་ཆེན་བཅུ་གཉིས་བཀའ་འཁོར་རྣམ་གསུམ་སོགས། །

བསམ་འདས་མཛད་པས་སྲིད་ཁམས་དོང་ནས་སྤྲུགས། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

གདུལ་བྱ་བློ་རིམ་དགུ་ལ་བལྟོས་པའི་བོན། །

ཕྱྭ་སྣང་འཕྲུལ་སྲིད་རྒྱུ་ཐེག་རྣམ་བཞི་དང་། །

དགེ་བསྙེན་དྲང་སྲོང་ཨ་དཀར་ཡེ་གཤེན་དང་། །

བླ་མེད་ཐེག་པའི་ངོ་མཚར་དཔལ་དུ་འབར། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

ཉོན་མོངས་དུག་ལྔའི་དགྲ་དཔུང་འཇོམས་པའི་ཕྱིར། །

ཆབ་དཀར་སྔགས་དང་ཆབ་ནག་སྲིད་རྒྱུད་ཀྱི་སྒོ །

འཕན་ཡུལ་འབུམ་དང་མན་ངག་ལུང་གི་སྒོ །

མཐོ་ཐོག་མཛོད་དེ་སྒོ་བཞི་མཛོད་ལྔས་བརྗིད། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

དུག་གསུམ་དབུལ་བའི་འཇིགས་པ་མཐར་བསྐྲད་ཕྱིར། །

ཕྱི་རྒྱུད་སྤང་ལམ་འདུལ་བའི་དཔག་བསམ་རྒྱས། །

ནང་རྒྱུད་སྒྱུར་ལམ་སྔགས་ཀྱི་ཡལ་འདབ་མཛེས། །

གསང་རྒྱུད་གྲོལ་ལམ་འབྲས་བུ་གཡུར་དུ་ཟ། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

ཉོན་མོངས་བརྒྱད་ཁྲིའི་མུན་སྟུག་ཕྱིར་བསྙིལ་ཕྱིར། །

གང་འདུལ་བརྒྱད་ཁྲིའི་བོན་སྒོ་ཉིན་བྱེད་རྒྱས། །

སྐུ་གསུངས་ཐུགས་ཡོན་ཕྲིན་ལས་འོད་འབུམ་སྤྲོས། །

འགྲོ་ཀུན་ཕན་བདེ་ཟད་མེད་སྣང་བས་བཀང་། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

སྡུག་བསྔལ་རྣམ་བཞིའི་མེ་ཆེན་འབར་བའི་གཉེན། །

བཀའ་ཆབ་ཆར་ཆེན་ནམ་མཁའི་མཐའ་ཀླས་པར། །

བཀྲ་གསལ་གནྡྷོ་ལ་རུ་རྒྱས་བཏབས་ཤིང་། །

མ་འོངས་གདུལ་བྱའི་དཔལ་དུ་འཇོ་ཕྱིར་བཞག །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

གཡུང་དྲུང་སེམས་དཔའི་འཁོར་ཚོགས་རྒྱུ་སྐར་ཕྲེང་། །

མཆོག་གྱུར་རི་བོང་འཛིན་པ་ཉི་མའི་གྲངས། །

བློ་གྲོས་སྤོབས་པའི་མེ་ཆེན་རབ་འབར་གཟིས། །

རྒྱལ་བསྟན་བསྡུ་སྤེལ་ཕྲིན་ལས་མཁའ་ཁྱོན་བཀང་། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

གཤེན་བསྟན་ཡོངས་རྫོགས་ཀེ་ལ་ཤ་རིའི་སྤོ། །

གོང་མ་ཆེ་དྲུག་གདུང་རྒྱུད་བཅུ་གསུམ་དང་། །

མཁས་པ་བཞི་སོགས་རྣམ་དཔྱོད་སེང་གེའི་སྒྲས། །

རྟོག་གེའི་རི་དྭགས་གྲུབ་མཐའི་གཟུགས་ཕུང་བཤིག །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

གྱེར་བསྟན་འཛམ་གླིང་འདྲེན་པའི་ཁ་ལོ་བ། །

རྒྱན་དྲུག་ལོ་པཎ་གཤེན་སྡེ་དགུ་དབང་ལྡན་གཤེན། །

མཁའ་སྤྱོད་མཐའ་འདུལ་བཀའ་ཁྲིམས་སྡེ་དགུ་དགུ། །

ལོ་པཎ་གཤེན་བརྒྱད་སོགས་ཀྱིས་བསྒྱུར་བའི་བོན། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

སྒྲུབ་བརྒྱུད་འཁོར་ལོ་ཕྱོགས་བཅུར་བསྐོར་མཛད་པའི། །

མཐུན་ཆེན་དགུ་དང་མཁས་པ་ཉི་ཤུ་དང་། །

སྒྲུབ་གཤེན་བཞི་བཅུ་རྩ་བརྒྱད་ལ་སོགས་པས། །

གཤེན་བསྟན་ལུང་རིགས་ཚད་མའི་བཀའ་རྒྱས་བཏབ། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

གྲོལ་ལམ་ཁྲིས་སྙན་རྫོགས་གསུམ་ངེས་དོན་བོན། །

ཉམས་ལེན་ཞང་བོད་རིག་འཛིན་བསམ་ཡས་ཀྱིས། །

བརྟུལ་ཞུགས་དཀའ་སྤྱད་སྤང་རྟོགས་རྩེར་སོན་ནས། །

ཚེ་གཅིག་མངོན་སངས་རྒྱས་པའི་ཉེ་ལམ་མཛེས། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

ཁྱད་པར་ཐུགས་བསྟན་གསང་ཆེན་འབུམ་གྱི་མཛོད། །

མན་ངག་སྒོ་བརྒྱ་འབྱེད་ལ་མངའ་བརྙེས་པ། །

འགྲན་བྲལ་བླ་ཆེན་དྲན་པ་ཡབ་སྲས་ཀྱི། །

ཐུན་མིན་འཇའ་ལུས་དེང་བའི་བཀའ་གསང་ཆེ། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

འཛམ་གླིང་གནས་ཆེན་རྒྱ་མཚོའི་ནོར་གྱི་དབྱིག །

ཟབ་གཏེར་རིན་ཆེན་ལེན་པའི་དེད་དཔོན་ཆེ། །

གཏེར་བརྒྱའི་ཐུ་བོ་གཤེན་གྱེར་རྨ་དབྱིལ་སོགས། །

ཐོགས་མེད་བཏོན་པའི་ཕྲིན་ལས་ས་གསུམ་ཁྱབ། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

བསྟན་པའི་སྲོག་ཤིང་གཤེན་བྲུ་ཞུ་སྤ་རྨེས། །

གྱེར་བསྟན་ཕྱོགས་བཞི་དབུས་ལྔའི་བཀའ་ཆེན་འདེགས། །

བཀའ་དང་དགོངས་འགྲེལ་ཚད་གསུམ་སྲོལ་ཆེན་གྱིས། །

གང་གའི་ཀླུང་བཞིན་བརྒྱུད་ལྔའི་སྲིད་པ་བསྒྲལ། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

རབ་འབྱམས་ཞིང་དུ་མདོ་སྔགས་རྒྱ་མཚོའི་མཛོད། །

སངས་རྒྱས་གཉིས་པ་མཉམ་མེད་བླ་མ་ཡི། །

རྨད་བྱུང་རིང་ལུགས་དྲི་བྲལ་ནམ་མཁའི་མཐའ། །

སེམས་དཔའ་འདུས་སྡེ་ཞིང་རྡུལ་གྲངས་ལས་འགྲན། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

རྒྱལ་ཀུན་སྤྱི་གཟུགས་བློ་ལྡན་སྙིང་པོ་སོགས། །

གང་ཞིང་སེམས་དཔའི་རྣམ་རོལ་སྐྱེས་བུའི་ཚོགས། །

དགོངས་གཏེར་མན་ངག་སྙན་བརྒྱུད་དག་སྣང་ལས། །

བྱུང་བའི་རིག་འཛིན་མཁའ་འགྲོའི་སྙིང་ཐིག་བཅུད། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

ཕྱོགས་བཅུའི་འཇིག་རྟེན་གང་དུ་བསྟན་འགྲོའི་དོན། །

ཆེད་བཞེས་བསྟན་འཛིན་སྐྱེས་བུ་གང་སུ་དག །

ཐུགས་བསྐྱེད་སྨོན་པའི་བསམ་དོན་གེགས་མེད་འགྲུབ། །

སྐུ་ཚེ་རྟག་བརྟན་དོན་གཉིས་མཐར་ཕྱིན་པར། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

སངས་རྒྱས་སྟོང་རྩའི་ཐུ་བོ་གཤེན་རབ་ཀྱི། །

དྲི་མེད་རྒྱལ་བསྟན་མདོ་སྔགས་ཨུཏྤལ་ཚལ། །

གདུལ་བྱ་རྐང་དྲུག་གཏན་བདེའི་བཅུད་ལ་འབོད། །

དོན་གཉིས་དཔལ་གྱི་དྲི་བཞོན་རོས་ཚིམས་པའི། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

སྙིང་རྗེ་བྱམས་དགའ་བཏང་སྙོམས་ཚད་མེད་བཞི། །

སྦྱིན་དང་ཚུལ་ཁྲིམས་བཟོད་བརྩོན་བསམ་གཏན་སྟོབས། །

སྙིང་རྗེ་སྨོན་ལམ་ཐབས་དང་ཤེས་རབ་སྟེ། །

བླ་མེད་ཕྱིན་བཅུའི་ངོ་མཚར་ཡོན་ཏན་རྫོགས། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

ཚོགས་སྦྱོར་མཐོང་སྒོམ་མི་སློབ་ལམ་ལྔ་རུ། །

རབ་དགའ་མས་བགྲོད་ས་བཅུ་མཐར་ཕྱིན་ནས། །

ཤེས་ཕྲ་བཅོམ་སྟེ་ཀུན་ཏུ་འོད་ཀྱི་སར། །

རྫོགས་སངས་རྒྱས་ཏེ་གཞན་དོན་བཀོད་པ་ངོམས། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

བདེ་ཆེན་འཁོར་ལོ་ཚོགས་ཆེན་ས་མཆོག་ཏུ། །

ཐུགས་ཉིད་གཡོ་མེད་རྟག་བརྟན་བོན་སྐུའི་ཀློང་། །

ཞི་དང་ཁྲོ་སོགས་རབ་འབྱམས་རྒྱལ་བའི་གར། །

ནམ་མཁའ་སྲིད་པར་ཕན་བདེ་ཀུན་ཁྱབ་གདལ། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

གཞན་ཡང་རྒྱལ་བསྟན་ཟད་མེད་གཏེར་བུམ་ཆེ། །

བདེན་གཉིས་ཟུང་འཇུག་གསེར་ཉ་ཐབས་ཤེས་འཁྱུག །

ཐུགས་རྗེའི་བྱིན་མཐུ་ཡོན་ཏན་དཔལ་བེའུ་བརྗིད། །

དྲི་མེད་བདེན་གསུངས་པད་ཚལ་སྟོང་གསུམ་ལྗོངས། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

ཕྱོགས་ལས་རྣམ་རྒྱལ་བོན་གྱི་རྒྱལ་མཚན་རྩེར། །

དུས་གསུམ་མི་ནུབ་གདུགས་ཆེན་མངོན་པར་མཐོ། །

གང་འདུལ་རྩིབ་སྟོང་འཁོར་ལོ་ཕྱོགས་བཅུར་བསྒྱུར། །

སྙན་གྲགས་གཡས་འཁྱིལ་བསྭོ་སྒྲས་ས་གསུམ་ཁེངས། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

འཆད་པའི་རྒྱུད་སྡེ་ཐབས་ཆེན་མཆོག་གར་གཞུ། །

རྩོད་པའི་ལུང་མང་ཤེས་རབ་མདའ་མོ་བཀང་། །

རྩོམ་པའི་མན་ངག་ལེགས་བཤད་ཐོག་མདའ་འཁྲུགས། །

ལྟ་ལོག་ཐེ་ཚོམ་བཤིག་པའི་བདེན་སྟོབས་བརྗིད། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

ཚད་གསུམ་རྣམ་དག་ལྷ་ལམ་སྤྲིན་རུམ་ནས། །

བདེན་གཉིས་སྒྲ་རྒྱལ་སྟོང་གསུམ་དགུང་དུ་སྒྲོག །

སྐལ་ལྡན་མདོངས་མཐའ་གཏན་བདེའི་ཟློས་གར་བྲེལ། །

དོན་གཉིས་འདོད་བློ་ཚིམས་པའི་དགའ་ཚལ་རྒྱས། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

དུས་གསུམ་རྒྱལ་ཀུན་ཐུགས་ཀྱིས་བརྣག་པའི་དོན། །

ཤེས་རབ་སྟོང་ཆེན་བཙུན་མོའི་མཁའ་གསང་དུ། །

མ་འགག་རྩིབས་སྟོང་སྣང་བའི་མུ་ཁྱུད་ཅན། །

གསལ་སྟོང་འཛིན་མེད་བཀའ་དབང་གྲོས་ཀྱིས་མཛེས། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

ཀུན་བྱེད་རིག་པའི་ཐེག་སྟོབས་ཁྱུ་མཆོག་ཁལ། །

མ་བཅོས་རང་བབ་ལྷུན་གྲུབ་མ་ནི་ཀ །

ཐོགས་མེད་ཀུན་ཁྱབ་རླུང་གཤོག་གཉུག་མའི་འགྲོས། །

མ་རིག་གཡུལ་ཟློག་དྲན་རིག་དམག་དཔོན་མ། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

སྤྲོས་བརྒྱད་ལོག་མཐའི་སྤྲིན་དཔུང་གནས་སུ་དག །

ཀ་དག་རིག་པའི་ཉི་འོད་ཕྱོགས་ཡན་གདལ། །

གཉིས་འཛིན་སྨག་རུམ་སྤྲོས་བྲལ་ཀློང་རྒྱས་བཏབ། །

སྨྲ་བསམ་བརྗོད་བྲལ་བོན་ཉིད་མཐར་ཐུག་དོན། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

ལྟ་བ་མི་གཡོ་ཀུན་ཁྱབ་ནམ་མཁའི་ཀློང་། །

སྤྱོད་པ་རྨད་བྱུང་སྤང་བླང་མུ་མཐའ་བྲལ། །

སྒོམ་པ་འཁོར་འདས་མཉམ་ཉིད་ཐིག་ལེ་གཅིག །

འབྲས་བུ་ལྷུན་རྫོགས་སྐུ་གསུམ་ངང་མདངས་རྒྱས། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

གདུལ་བྱ་ཆུ་སྣོད་འབུམ་དུ་འཁྱིལ་བའི་མཚོར། །

འདུལ་བྱེད་ཐུགས་རྗེའི་ཟླ་སྣང་དེ་སྙེད་ངོམས། །

གང་འདུལ་ཕན་བདེའི་བསིལ་དངོས་མ་འགགས་ཀྱིས། །

གདུལ་བྱ་དག་ཚེ་འདུལ་བྱེད་དཀྱིལ་འཁོར་བསྡུ། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

ཇི་སྲིད་འགྲོ་དང་ནམ་མཁའ་གནས་ཀྱི་བར། །

དེ་སྲིད་ས་གསུམ་འགྲོ་བའི་སྤྱི་དཔལ་དུ། །

གཤེན་བསྟན་མདོ་སྔགས་ཉི་ཟླའི་སྣང་བ་རྒྱས། །

ཉིན་མཚན་གཉིས་སྒྲིབ་བློ་མུན་རབ་གསལ་ནས། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

དཔལ་ལྡན་བླ་མའི་སྐུ་ཚེ་རྟག་ཏུ་བརྟན། །

སྨིན་གྲོལ་འཁོར་ལོས་འགྲོ་ཀུན་རྒྱུད་སྨིན་ནས། །

དགེ་འདུས་གྲྭ་སློབ་སྟོང་གསུམ་ཞིང་གང་སྟེ། །

ཀུན་ཀྱང་ཞི་དུལ་བག་ཡོད་ཚུལ་ཁྲིམས་ལྡན། །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

དེ་ཀུན་བཟོ་གསོ་སྒྲ་ཚད་ནང་དོན་རིག །

སྙན་སྡེབ་མངོན་བརྗོད་ཟློས་གར་སྐར་རྩིས་ཏེ། །

བཅུ་ཕྲག་རིག་སྡེར་མངའ་བརྙེས་སངས་རྒྱས་ནས། །

གང་འདུལ་འགྲོ་ཀུན་ཁ་ལོ་གཏན་བདེར་སྒྱུར། །

རྒྱལ་བ་གཤེན་གྱི་བསྟན་པ་སངས་རྒྱས་གྱུར་ཅིག །

བདག་སོགས་གནས་པའི་ཡུལ་ཕྱོགས་འདི་ཉིད་དུ། །

ནད་མུག་མཚོན་འཁྲུགས་མི་མཐུན་རིགས་ཞི་ནས། །

དལ་འབྱོར་དོན་ལེན་དགེ་ཚོགས་བསྒྲུབ་ལ་བརྩོན། །

བླ་མེད་རྫོགས་པའི་སངས་རྒྱས་ཐོབ་པར་ཤོག །

རྒྱལ་བ་གཤེན་གྱི་བསྟན་པ་རྒྱས་གྱུར་ཅིག །

ཅེས་པའང་ལུགས་འབྱུང་གྱེར་བསྟན་རིན་པོ་ཆེ་ཡིད་བཞིན་ནོར་བུ་ལྟར་དུ་དད་མོས་གུས་བརྒྱའི་ལྷ་གོས་རྩེར་མཆོད་ན་འདི་ཕྱིའི་དགེ་ལེགས་ཐམས་ཅད་ཆར་བཞིན་འབེབས་ངེས་ཡིན་པས་ཀུན་གྱིས་གཅེས་སྤྲོས་སུ་མཛོད་ཅིག།

ཅེས་པ་འདི་ཉིད་འབྱུང་ལྡན་སུམ་བརྒྱའི་ནང་ཚན་ཆུ་བྱ་ཧོར་ཟླ་དང་པོའི་ཉིན།དད་བརྩོན་ཤེས་རབ་ཕུལ་ཕྱིན་མང་པོས་སྐུལ་ངོར།སྤྱིར་རྒྱལ་ཡོངས་རྫོགས་དང་ཁྱད་པར་གྱེར་བསྟན་ལ་མི་ཕྱེད་པའི་དད་པ་ཆེར་ལྡན་པ་ཧོར་ཡུལ་དུ་སྐྱེས་པའི་གཤེན་གྱི་དྲང་སྲོང་འཇིགས་མེད་ནམ་མཁའ་འམ་གཡུང་དྲུང་རྒྱལ་མཚན་དཔལ་བཟང་པོས་ཞང་ཞུང་ཁྱུང་ལུང་དངུལ་མཁར་གཡུང་དྲུང་རིན་ཆེན་འབར་བའི་ཀེའུ་ཚང་མཁའ་སྤྱོད་ཀྱི་དཔལ་ཀུན་འཇོ་བའི་གནས་སུ་འཕྲལ་དུ་བགྱིས་པ་འདིས་ཀྱང་རྒྱལ་བསྟན་གྱི་རྒུད་པ་གསོ་ཞིང་འགྲོ་ཀུན་བདེ་སྐྱིད་བྱེད་པོ་བོན་གྱི་ཉིན་བྱེད་སྣང་བས་ཕྱོགས་ལས་རྣམ་པར་རྒྱལ་བར་གྱུར་ཅིག །

༈བསྡུས་པ་ནི། ཕྱོགས་བཅུ་དུས་བཞིའི་རྒྱལ་སྲས་འཕགས་ཚོགས་དགོངས། །

སྟོབས་བཅུའི་གོ་ཆས་རབ་བརྗིད་དམུ་རྒྱལ་སྲས། །

གྲངས་མེད་བསྐལ་བར་དཀའ་བས་བསྒྲུབ་པའི་དོན། །

ཐེག་པ་སྒོ་བཞི་མཛོད་ལྔ་ཕྱི་ནང་གསང་། །

མདོ་སྔགས་བདེན་པ་གཉིས་བསྡུས་གྱེར་སྒོའི་ཚོགས། །

ལུང་རྟོགས་བཤད་སྒྲུབ་བཀའ་བཙན་དར་རྒྱས་འཕེལ། །

བརྒྱུད་འཛིན་གྲྭ་སློབ་སྟོང་གསུམ་ཞིང་གང་སྟེ། །

འཁོར་བ་དོང་སྤྲུགས་ཡེ་སངས་རྒྱས་པར་ཤོག །

ཅེས་པ་འདི་ཡང་འཇིགས་མེད་པས་སྦྱར་བའོ། །བཀྲ་ཤིས་དཔལ་འབར་འཛམ་གླིང་ཡོངས་ཁྱབ་ཤོག །